A Scarta San Pablo

D’A EB’ AJ COLOSAS

Colosenses sb’i jun carta tic, aton jun scarta vin̈aj apóstol Pablo ix stz’ib’ejb’at d’a eb’ creyente d’a chon̈ab’ Colosas ayic preso yaj vin̈. A jun iglesia chi’, elnac yich yuj eb’ anima ochnac creyenteal yuj vin̈aj Pablo chi’, ayic ayec’ vin̈ d’a Éfeso. Ix yab’an specal vin̈ to ay juntzan̈xo eb’ ch’oc sc’ayb’ub’al ix c’och d’a Colosas chi’, ix yalan eb’ icha tic: Yovalil sco c’an scolvaj juntzan̈xo espíritu qued’oc yic scojtacanel Dios sic’lab’il. Yovalil pax tzon̈ ac’ji circuncidar, scac’anpax juntzan̈ q’uin̈, sco c’anab’ajan sleyal tas svaji, xchi eb’.

A yuj juntzan̈ chi’ ix stz’ib’ejb’at jun carta tic vin̈aj Pablo chi’ d’a eb’ creyente chi’. A vach’ ab’ix yic Cristo max schalaj sb’a yed’ tas syal eb’ chi’, yujto a Cristo tz’acan syutej yac’an colnab’il, palta a juntzan̈ c’ayb’ub’al chi’, najat tzon̈ yic’canel d’a stz’ey Cristo chi’.

A Cristo yac’lab’ejnac Dios Mamab’il, ayic sb’oannac masanil tastac. An̈ejtona’ pax Cristo chi’ syac’lab’ej Dios ticnaic yic syic’anoch eb’ anima d’a yol sc’ab’, yuj chi’ a mach junxon̈ej tz’aj yed’ Cristo chi’, ay sq’uinal d’a juneln̈ej, sch’oxocab’ pax eli to ix q’uexmaj sb’eyb’al yuj Cristo.

Ix lajvi chi’, ix ac’jib’at stzatzil sc’ol eb’ creyente yuj vin̈aj Pablo chi’. Axo mach ix ic’anb’at jun carta tic, aton vin̈aj Tíquico, an̈eja’ vin̈ ic’jinacb’at ch’an̈ b’atnac d’a Éfeso. Ajun vin̈aj Onésimo yed’nac vin̈.

1

Tz’el yich scarta vin̈aj Pablo

1 A in Pablo in tic, schecab’ in Jesucristo, yujto icha chi’ ix el d’a sc’ool Dios. A in tic yed’ vin̈ cuc’tac Timoteo 2 sco tz’ib’ejb’at jun co carta tic d’ayex ex yic xo Dios d’a chon̈ab’ Colosas, mach ex eyac’nacxooch Cristo d’a e c’ool. Aocab’ co Mam Dios tz’ac’an svach’c’olal yed’ sjunc’olal d’ayex ta’.

Slesal vin̈aj Pablo yuj eb’ creyente

3 Ayic tzon̈ lesalvi eyuuj d’a juntac el, scac’ yuj diosal d’a Dios, aton Smam Cajal Jesucristo, 4 yujto ix cab’i to ix eyac’och Cristo Jesús d’a e c’ool, ix cab’anpaxi to te xajan masanil eb’ yicxo Dios eyuuj. 5 Icha chi’ tzeyutej e b’a, yujto van e tan̈van e colnab’il sic’an d’a satchaan̈. Atax ix eyab’an jun vach’ ab’ix te yel tic, ix eyac’anoch jun chi’ yipoc e c’ool. 6 A jun ab’ix yic colnab’il alb’il d’ayex chi’, van yaljiel d’a masanil yolyib’an̈q’uinal tic. Icha junoc te te’ sq’uib’i, syac’an sat, icha chi’ yaj jun ab’ix tic d’a eb’ tz’ab’ani. An̈ejtona’, icha chi’ ix aj d’ayex, atax ix e b’ab’laj ab’ani to man̈ jantacoc svach’c’olal Dios, yujto ix nachajel eyuuj to yel. 7 Aton jun tic b’aj sc’ayb’ejnac ex vin̈aj Epafras. A vin̈ tic, sco xajanej co b’a yed’ vin̈, yujto quetmunlajvumal co b’a. Te emnaquilal yac’an servil Cristo vin̈ d’a e cal ta’. 8 A vin̈ ul aljinac d’ayon̈ to tze xajanej val e b’a yuj Yespíritu Dios.

9 Yuj chi’, atax ix cab’ani, max cactej co lesalvi eyuuj. Sco c’an val d’a Dios eyuuj, yic a tz’ac’an e jelanil yuj Yespíritu, syac’an nachajel masanil yic Dios eyuuj, yic vach’ ol eyojtaquejel sic’lab’il tas snib’ej Dios d’ayex. 10 Tato icha chi’ tzex aji, vach’ ol eyutej e b’a, yic ol tzalaj Cajal Jesús eyed’oc, yujto smoj val icha chi’ tzeyutej e b’a. Te vach’ tzeyutej e b’a icha junoc te te’ tzijtum sat syac’a’. Ol e vach’ ojtacanel Dios sic’lab’il. 11 Tzon̈ lesalvi pax eyuuj, yic a Dios tz’ac’an e tec’anil yed’ spoder te nivan. Tato icha chi’, ol techaj masanil tastac eyuuj. Tec’an ol eyutoc e b’a, ol ex tzalajn̈ej. 12 Ol eyac’an yuj diosal d’a co Mam Dios, yujto a tz’ac’an b’o co pensar, yic ay calan quic co chaan tas ol yac’ d’ayon̈ yed’ masanil eb’ yicxo yaji, yujto yic on̈xo jun ay yic saquilq’uinal. 13 Yujto a’ ix on̈ colancanelta d’a yol sc’ab’ vin̈ yajal q’uic’alq’uinal. Ix on̈ yac’anoch d’a yol sc’ab’ Yuninal te xajan yuuj. 14 Yujto ix cham Yuninal chi’ cuuj, yuj chi’ ix on̈ colchajeli, ix yac’ancan lajvoc co mul.

Junc’olalxo caj yed’ Dios

15 Vach’chom max quil co Mam Dios, palta a Cristo sch’oxaneli chajtil yaji, yujto lajann̈ej yed’oc. A Cristo chi’, aytaxon eq’ui ayic manto b’o junoc tasi. 16 A yac’lab’ejnac Dios sb’oan masanil tas ay d’a satchaan̈ yed’ d’a sat luum tic, juntzan̈ tas chequel yed’ juntzan̈ tas man̈ chequeloclaj, a b’ojinac smasanil. Yed’ juntzan̈xo eb’ ayoch yajalil, eb’ ay spoder, vach’chom max yal quilan eb’, palta an̈eja’ b’ojinac eb’, yic vach’ tz’ac’ji servil yuj eb’. 17 Ayic manto b’o yolyib’an̈q’uinal tic, aytaxon ec’ Cristo chi’. Yuuj vach’ yajec’ masanil tasi. 18 Icha co jolom, icha chi’ yaj Cristo d’ayon̈, yujto yiglesia on̈xo, ichato snivanil caji. A’ tz’ac’an co q’uinal. A’ b’ab’laj pitzvinac d’a scal eb’ chamnac, yic vach’ yelxo nivan yelc’och d’a yichan̈ masanil. 19 Ay val och Dios d’a Cristo sic’lab’il, yujto icha chi’ sgana. 20 Snib’ej pax Dios to junc’olalxon̈ej ol aj masanil tastac yed’oc yuj Cristo, aton juntzan̈ ay d’a sat luum tic yed’ juntzan̈ tas ay d’a satchaan̈, yujto ix elcan schiq’uil ayic ix cham d’a te’ culus, yuj chi’ junc’olal ol aj masanil tas yed’oc.

21 A d’a yalan̈taxo najat ayex el d’a stz’ey Dios. Eyajc’ool val e b’a yed’oc yuj e chuc pensaril, yujto chuc e b’eyb’al ta’. Palta a ticnaic, 22 junc’olalxo eyaj yed’oc yuj schamel snivanil Cristo. Icha chi’ ix aj schami, yic tzon̈ yac’anoch yicoc, yic malaj jab’oc co mul yed’ co chucal d’a yichan̈. 23 Palta yovalil tzeyac’n̈ej och e pensar d’a juntzan̈ c’ayb’ub’al b’aj cac’nacoch co c’ool. Tec’an val tzeyutej e b’a, ichoc junoc te te’ te ay sch’an̈al yib’. A jun ab’ix yic colnab’il eyab’nacxo, man̈ eyactejcan eyac’anoch yipoc e c’ool. A jun ab’ix tic, van yaljiel d’a masanil yolyib’an̈q’uinal tic. A inxo Pablo in tic, an̈eja’ ix ac’ji vopisio valaneli.

Yopisio vin̈aj Pablo d’a scal eb’ creyente

24 A ticnaic, tzin tzalaji, yujto van vilan syaelal yuj e vach’iloc. Yujto ayic svab’an syaelal yed’ in nivanil tic, ichato tzin vach’ aq’uej tz’acvoc syaelal Cristo, aton jun yaelal ix yab’ cuuj a on̈ yiglesia on̈xo tic, ichato snivanil caji. 25 In ac’jioch vac’ servil masanil eb’ vetcreyenteal. Yac’nac jun vopisio tic Dios, yujto sgana to tzin vach’ alej el slolonel. 26 Ay jun tas c’ub’ancanel yuj Dios yictax manto b’o yolyib’an̈q’uinal tic. Palta axo ticnaic, a ix ac’an cojtaquejel a on̈ yic on̈xo tic. A ac’jinac vopisio yic svalanel jun tic. 27 Ix yac’an cojtaquejel jun tic, yujto icha chi’ sgana. A jun tic, yelxo val nivan yelc’och d’ayex a ex man̈ ex israeloc. A jun sval tic, aton jun ix ac’ji cojtaquejeli to a Cristo cajanoch d’ayex junjun ex qued’oc. Yuj val Cristo tic, scac’och yipoc co c’ool to ol on̈ c’och b’aj ay svach’il.

28 Aton yab’ixal Cristo van calaneli. Sco cach junjun eb’ anima b’aj tzon̈ eq’ui. Sco c’ayb’an pax eb’, yic vach’ sjelanb’i junjun eb’ d’a yic Dios. Yujto co gana tec’anxo eb’ ayic ol cac’an och eb’ d’a yol sc’ab’ Cristo. 29 Yuj val juntzan̈ tic, tzin munlaji. Svac’an val vip d’a smasanil in c’ool, yujto a Cristo syac’ spoder d’ayin.

2

1 In gana snachajel eyuuj, to svac’ val vip ex vac’an servil yed’ eb’ ay d’a chon̈ab’ Laodicea yed’ masanil eb’ creyente mantalaj b’aj tzin ilani. 2 Snib’ej in c’ool to tec’an val tzeyutej e pensar yed’ eb’ ta’. Junxon̈ej tzeyutej e xajanan e b’a e masanil. Tzin nib’ej to snachajel svach’c’olal Dios eyuuj, yic ol ex vach’ tec’c’ajoc. Tato icha chi’, ol e vach’ ojtaquejel Cristo, aton jun man̈ ojtacab’iloclaj d’a yalan̈taxo, palta a ticnaic ix ac’ji cojtaquejeli. 3 Yuuj syal snachajel masanil sjelanil Dios cuuj yed’ jantacn̈ej tas yojtac. 4 Svalb’at juntzan̈ tic d’ayex, yic max e cha ac’joc musansatil e b’a yuj eb’ jelan syutej sb’a yalan yic d’ayex. 5 Vach’chom man̈ in ayoc ec’ eyed’ ta’, palta ichato ay in ec’ eyed’oc. Yuj chi’ tzin tzalaji ayic svab’ani to jun lajann̈ej tzeyutej e b’a ta’, tec’an tzeyutej e b’a eyac’anoch Cristo d’a e c’ool.

6 Yuj chi’, icha ix eyutej e chaan Cajal Jesucristo, icha chi’ tzeyutej e b’a d’a yol sc’ab’ ticnaic. 7 Icha junoc te te’ ay val sch’an̈al yib’, vach’ sq’uib’i, ichocab’ ta’ tzeyutej e pensar d’a Cristo chi’. Tec’an val tzeyutej e b’a eyac’anoch d’a e c’ool, icha ix ac’ji e c’ayb’ej. Tzeyac’ yuj diosal d’a Dios d’a masanil tiempo.

Ix yac’ co q’uinal Dios yed’ Cristo

8 Tzeyil val e b’a. Man̈ e cha juvoquel e pensar yuj juntzan̈ eb’ jelan syutej sb’a yalan yico’. Jelan eb’ yesani, palta malaj vach’ yoch tas syal eb’ chi’. Yujto man̈oc d’a Cristo scot jun yic eb’ chi’. An̈ej tastac sc’ulejnac eb’ smam yicham eb’ syala’ yed’ juntzan̈xo sc’ayb’ub’al yolyib’an̈q’uinal tic.

9 A masanil tas yaj Dios, scheclajel masanil d’a Cristo. 10 Icha pax chi’ caj ticnaic, yujto junn̈ej caj yed’ Cristo chi’, aton jun yajal yaj d’a masanil juntzan̈ ayoch yajalil, juntzan̈ ay yopisio vach’chom man̈ chequeloc. 11 Ac’b’il exxo circuncidar ticnaic, yujto junxon̈ej eyaj yed’ Cristo. Man̈oc jun circuncisión yic co nivanil svala’. Palta ix on̈ colchajelta d’a yol sc’ab’ jun co chuc pensaril, aton chi’ syalelc’ochi, ichato ix ex ac’ji circuncidar yuuj. 12 Ayic ix ex ac’ji bautizar, ix ex mucchaj yed’ Cristo d’a yichan̈ Dios. An̈ejtona’, ix ex pitzvixi pax yed’oc, yujto tzeyac’och spoder Dios d’a e c’ool. Yuj spoder chi’, ix pitzvixi Cristo d’a scal eb’ chamnac. 13 A d’a yalan̈taxo, chamnac ex d’a yichan̈ Dios yuj e mul, yuj pax to malaj e circuncisión. Palta axo ticnaic, junn̈ej ix yutej Dios yac’an co q’uinal yed’ Cristo. Ix yac’an lajvoc masanil co mul. 14 A d’a yalan̈taxo, ay jun icha co b’oc ayoch d’a quib’an̈. Ayb’at d’a quib’an̈ yujto max co c’anab’ajej juntzan̈ ley ac’b’il d’ayon̈. Palta a Dios ix sucan sat jun icha co b’oc chi’. Ix yiq’uel d’a quib’an̈, ichato a d’a spenec te’ culus ix lavuxajcanochi. 15 Ayic ix cham Cristo d’a te’ culus chi’, ix yac’ ganar d’a yib’an̈ juntzan̈ eb’ ayoch yajalil, juntzan̈ eb’ ay yopisio. A d’a yichan̈ eb’ anima, ix ch’oxjielta to malaj jab’oc yelc’och eb’. Ix can eb’ d’a yalan̈ yuuj d’a juneln̈ej.

Yovalil a tas ay d’a satchaan̈ sco na’a

16 Malajocab’ mach tzex alub’tan̈an yuj tas tze va’a, ma yuj tas tzeyuq’uej, ma yujto max e c’anab’ajej juntzan̈ sq’uin̈ eb’, ma ayic tz’alji q’uen uj, ma sc’ual ic’oj ip. 17 Yujto a masanil juntzan̈ chi’, malaj yelc’ochi. Lajann̈ej yaj icha yechel junoc tas toto ol javoc. A jun yechel squil chi’, aton yic Cristo. 18 Ay eb’ sgana yic’anec’ jun spac ol yac’ Dios d’ayex, palta man̈ e cha tas syal eb’ d’ayex. Nivanoc emnaquilal syutej sb’a eb’, syac’anem sb’a eb’ d’a yichan̈ juntzan̈ ángel. Comon syac’och sb’a eb’ d’a scal juntzan̈ tas man̈ yojtacoc eb’. Ton̈ej syic’chaan̈ sb’a eb’, yujto nivanoc syac’och sb’a eb’ jelanil. 19 Yuj chi’ maxtzac yac’och sb’a eb’ d’a Cristo ticnaic. Palta a Cristo chi’, icha co jolom, icha chi’ yaj d’ayon̈. A on̈xo snivanil caji. Yujto a tz’ac’an quip co tec’c’aji. Yuj spoder Dios junn̈ej tzon̈ aj co masanil icha yaj junoc nivanil.

20 A ticnaic, chamnac exxo yed’ Cristo qued’oc d’a yichan̈ Dios, man̈xa yelc’och juntzan̈ comon c’ayb’ub’al yic yolyib’an̈q’uinal tic d’ayon̈. Yuj chi’, ¿tas yuj tzato eyac’och e pensar d’a juntzan̈ scomon c’ayb’ub’al eb’ anima? Ichato yic exto yolyib’an̈q’uinal tic. 21 A juntzan̈ c’ayb’ub’al chi’ tz’alani to ay juntzan̈ tas max yal co yamani yed’ juntzan̈ tas max yal co vaani yed’ pax juntzan̈ tas ay smay co c’anani. 22 Palta a juntzan̈ tz’alji to ay yovalil chi’, man̈xalaj yelc’och d’ayon̈, yujto a juntzan̈ chi’, ayic sco c’anani junn̈ej rato slajvieli. A juntzan̈ tz’alji chi’, comon c’ayb’ub’aln̈ej, animan̈ej snaanq’ue juntzan̈ sc’ayb’aj chi’. 23 Yel toni, ichato vach’ juntzan̈ c’ayb’ub’al chi’. Syalani to yovalil ay tas b’aj scal co b’a, squiq’uemta co b’a, scac’an techaj syaelal yed’ co nivanil tic.2.23 2:23 Icha tas syal juntzan̈ eb’ syaloch sb’a c’ayb’umal chi’, max yal-laj co c’och b’aj ay Dios, palta a eb’ ángel, syal on̈ yic’anb’at eb’ d’a Dios chi’. Palta a juntzan̈ chi’, malaj jab’oc yopisio on̈ scachan d’a co chucal.

3

1 A ticnaic jun, pitzvinac on̈xo yed’ Cristo. Yuj chi’, yovalil scac’och co pensar d’a juntzan̈ tas ay d’a satchaan̈, aton b’aj c’ojanem Cristo d’a svach’ c’ab’ Dios. 2 Yovalil an̈ej d’a tas ay d’a satchaan̈ b’aj scac’och co pensar. Man̈xo caq’uec och co pensar d’a tas ay d’a yolyib’an̈q’uinal tic, 3 yujto chamnac on̈xo yed’ Cristo. Axo co q’uinal manto checlaj d’a yichan̈ eb’ anima yujto ayxo och d’a Cristo d’a yichan̈ Dios. 4 Yujto a Cristo co q’uinal yaji, ato ol jaxoc, ichato chi’ ol on̈ jax yed’oc, axo scheclajel co q’uinal chi’, ay calan quic yed’ svach’ilal Cristo.

Ix ac’ji jun ac’ pensar d’ayon̈

5 Yuj chi’, a jantacn̈ej e b’eyb’al yic jun yolyib’an̈q’uinal tic, actejeccan smasanil, satocab’canel d’a juneln̈ej. Man̈xaocab’ junocxo mach tz’em d’a ajmulal, ma junocxo chucal sc’ulej yed’ snivanil. An̈ejtona’ man̈ pec’tuminoc tzeyutej e b’a. Tato pec’tumin tzeyutej e b’a, a d’a yichan̈ Dios, ichato e diosal jun chi’. 6 Yujto a Dios ol ac’ancot jun nivan yaelal d’a yib’an̈ eb’ sc’ulan juntzan̈ sval tic, yujto max sc’anab’ajej Dios chi’ eb’. 7 A exxo tic, a d’a yalan̈taxo, e c’ulejnac masanil juntzan̈ sval tic. 8 Palta a ticnaic, yovalil ol e vach’ actejcan juntzan̈xo ol val tic: Aton oval, chichonc’olal, chucal, b’ajval yed’ juntzan̈ chucal lolonel. 9 Man̈ eyesej d’ayex junjun ex. A juntzan̈ ix val tic, man̈ e c’ulej, yujto a co chuc pensaril yed’ juntzan̈ co b’eyb’al d’a yalan̈taxo, toxo ix cactejcani. 10 A ticnaic, q’uexmajnacxo co pensar. Vanto svach’ b’oi, yic slajanb’i co pensar yed’ Dios b’ojinac on̈, yic ol co vach’ ojtaquejel Dios chi’. 11 Yuj chi’, man̈xalaj yelc’ochi tato israel on̈ mato maay. Tato ay on̈ ac’b’il on̈ circuncidar mato maay. Vach’chom eb’ ch’oc chon̈ab’il, mato icha juntzan̈ eb’ tz’alji caltacte’al anima, vach’chom eb’ checab’ yaji, ma eb’ yic sb’a, malaj yelc’och juntzan̈ tic. An̈ej Cristo ay yelc’ochi, a ayoch d’ayon̈ junjun on̈.

12 A Dios ix on̈ xajanani. Ix on̈ yac’anoch yicoc, yuj chi’ vach’ocab’ scutej co b’eyb’al d’a yichan̈. Oc’ocab’ co c’ool d’a eb’ quetanimail, vach’ocab’ scutej co pensar d’a eb’. Emnaquilocab’ scutej co b’a. Nanamocab’ scutej co b’a. Cac’ocab’ nivanc’olal eb’ tz’och smul d’ayon̈. 13 Max yal co pacan co b’a d’a eb’. Tato ay eb’ tz’ac’anoch junoc tas d’a quib’an̈, yovalil scac’ nivanc’olal eb’. Icha ix aj on̈ yac’an nivanc’olal Cristo, icha chi’ scutej co b’a cac’an nivanc’olal eb’. 14 A val junxo tic to sco xajanej co b’a. Tato sco xajanej co b’a, ol co c’anab’ajej juntzan̈ sval tic. Tato icha chi’, tz’acan ton sco c’anab’ajej. 15 A Dios avtannac on̈ och yicoc, yic junc’olal tzon̈ aj co masanil, yujto junxon̈ej caj d’a yol sc’ab’ Cristo. Yuj chi’ te vach’ scutej co b’a d’a co cal, yic syac’ sjunc’olal Cristo d’ayon̈. An̈ejtona’, scac’an yuj diosal d’ay.

16 In gana a val slolonel Cristo b’aj tzeyac’n̈ejoch e pensar. Tze c’ayb’an e b’a, tzeyac’lan yip e c’ool junjun ex d’a masanil sjelanil Cajal chi’. Slaj e b’itan juntzan̈ salmo, himno yed’ juntzan̈xo b’it yic Dios yuj eyac’an yuj diosal d’ay d’a smasanil e c’ool. 17 Yaln̈ej tas sco c’ulej, ma tas scala’, co c’ulejocab’ d’a sb’i Cajal Jesús yuj cac’an yuj diosal d’a Dios Mamab’il yuuj.

A tas sco c’ulej junjun on̈

18 A ex ix ex ayxo eyetb’eyum, c’anab’ajejec tas syal eb’ vin̈ d’ayex. Smoj tze c’anab’ajej yujto icha chi’ sgana Cajal Jesús. 19 An̈ejtona’ ex vinac ex ayxo eyetb’eyum, tze xajanej eb’ ix eyetb’eyum chi’. Max yal scomon chichonoch e c’ool d’a eb’ ix. 20 Yed’ ex pax ex uninab’il, c’anab’ajejec tas syal e mam e nun d’ayex, yic ol tzalaj Cajal Jesús eyed’oc. 21 A exxo mamab’il ex, man̈ e comon tzuntzejcot yoval eb’ eyuninal, yic vach’ max cus eb’ eyuuj. 22 An̈ejtona’, ex checab’ eyaji, c’anab’ajejec tas syal eb’ e patrón. Man̈ocn̈ej van ex yilan eb’ tze c’anab’ajani, yic stzalaj eb’ eyed’ e naani, palta d’a smasanil e c’ool tzex munlaji, yuj e xivc’olal d’a Dios. 23 Masanil tas tze c’ulej, c’ulejec d’a smasanil e c’ool, ichato a d’a Cajal Jesús van e munlaji, man̈oc d’a eb’ anima. 24 Yujto cojtacxo to a Cajal Jesús chi’ ol ac’an spac d’ayon̈ a on̈ yuninal on̈ tic. Yujto a jun Cajal van cac’an servil, aton Cristo. 25 Palta a eb’ sc’ulan chucal, ol scha spac juntzan̈ chucal sc’ulej eb’ chi’. Ato syala’ tastac sc’ulej junjun eb’, icha chi’ ol aj schaan spac eb’.

4

1 A exxo patrón ex, tojoln̈ej tzeyutej e b’a d’a eb’ e checab’, vach’ tzeyutej e b’a d’a eb’. Tze nacoti to ay junxo d’a satchaan̈ tzex ac’an mandar, aton Cajal Jesús.

2 A exxo e masanil, tzex lesalvi val d’a smasanil e c’ool d’a Dios d’a masanil tiempo. Tzeyac’anpax yuj diosal d’ay. 3 An̈ejtona’, tzex lesalvi pax cuuj, yic vach’ ol och Dios Cajal qued’oc, yic ol yal calanel slolonel yed’ yab’ixal Cristo ac’b’ilxo cojtaquejeli. A ticnaic preso vaji, yujto svalel yab’ixal tic. 4 Lesalvan̈ec vuuj, yic ol yal valanel yab’ixal Cristo d’a stojolal.

5 Ayic tze c’uman eb’ manto creyenteoc d’a juntac el, vach’ tzeyutej e b’a d’a eb’. 6 Vach’n̈ej tzeyutej e loloni, tze ch’oxanel e vach’c’olal d’a eb’. Tato icha chi’ ol nachajel eyuuj tas ol aj e pacan tas sc’anb’ej junjun eb’ d’ayex.

Tz’ac’jib’at stzatzil sc’ool eb’ aj Colosas

7 A vin̈ cuc’tac Tíquico tic, xajan val vin̈ cuuj. Tec’an val smunlaj vin̈ d’a co Mam Dios. Ayoch vin̈ yac’an servil Cajal Jesús ved’oc. Ol b’at vin̈ yal d’ayex tastac caj d’a tic. 8 Tzin checpaxb’at vin̈ d’ayex ta’ yic ol yac’ yip e c’ool vin̈. 9 An̈ejtona’ ol b’at pax vin̈ cuc’tac Onésimo yed’ vin̈. A vin̈aj Onésimo tic, eyetchon̈ab’ vin̈, te xajan vin̈ cuuj. Tec’anxo vin̈. Aton chavan̈ eb’ vin̈ tic ol b’at alan d’ayex tastac caj d’a tic.

10 Axo pax vin̈aj Aristarco, preso yaj vin̈ ved’ d’a tic. Syac’paxb’at stzatzil e c’ool vin̈. Yed’ vin̈aj Marcos, aton vin̈ sc’ab’ yoc sb’a yed’ vin̈aj Bernabé, syac’paxb’at stzatzil e c’ool vin̈. Valnacxo d’ayex yuj vin̈aj Marcos tic, tato ol b’at vin̈ ta’, tze cha vin̈ sc’och d’a tzalajc’olal. 11 Axo vin̈aj Jesús tic, aton vin̈ scuch pax Justo, syac’paxb’at stzatzil e c’ool vin̈. A d’a scal eb’ vin̈ smunlaj ved’oc, an̈ej eb’ vin̈ chavan̈ tic vetisraelal. Tz’ec’ eb’ vin̈ yaleli chajtil tz’aj yoch eb’ anima d’a yol sc’ab’ Dios. A eb’ vin̈ chavan̈ tic, syac’ val snivanil in c’ool eb’ vin̈. 12 A vin̈ eyetchon̈ab’ Epafras tic, ayoch pax vin̈ yac’an servil Cristo ved’oc. Slesalvi val vin̈ eyuuj, yic tzex vach’ tec’c’aji, yic an̈ej val juntzan̈ tas sgana Dios b’aj tze vach’ aq’uejoch e pensar. 13 A in tic, svac’ testigoal in b’a, svalani to tzex sna vin̈. Snaanpaxb’at eb’ ay d’a Laodicea vin̈ yed’ eb’ ay d’a Hierápolis. 14 Axo vin̈aj Lucas, vin̈ an̈tum, xajan val vin̈ cuuj yed’ pax vin̈aj Demas, syac’paxb’at stzatzil e c’ool eb’ vin̈.

15 Scac’paxb’at stzatzil sc’ool eb’ creyente ay d’a Laodicea. Scac’anpaxb’at stzatzil sc’ool ix canab’ Ninfas yed’ eb’ creyente smolb’ej sb’a d’a spat ix. 16 Ayic ol lajvoc eyavtan jun carta tic d’a yichan̈ eb’ creyente ta’, tzeyac’paxb’at d’a eb’ aj Laodicea, yic vach’ ol avtaj pax d’a scal eb’ ta’. Axo tze chaan sc’och jun carta ol yac’paxta eb’ aj Laodicea chi’ d’ayex, tzeyavtej paxi. 17 Axo d’a vin̈ cuc’tac Arquipo, tzeyal d’a vin̈ icha tic: Ac’val ip a munlaj d’a jun opisio ix yac’ Cajal Jesús tic d’ayach, xe chi d’a vin̈.

18 A in Pablo in tic, a in val lac’an tzin tz’ib’ejb’at jun stzatzil e c’ool tic. Naeccoti to preso vaj d’a tic. Yac’ocab’ svach’c’olal Dios d’ayex ta’.