A Slolonel Dios D’a Vin̈aj

HAGEO

Hageo sb’i jun libro tic, yujto a slolonel Dios yalnac d’a vin̈aj Hageo tz’ib’ab’ilcan d’ay. Syalcot yuj slolonel Dios alb’ilcan d’a eb’ anima janacxi d’a Jerusalén, aton eb’ xid’naquec’ icha presoal d’a Babilonia. Aljinac slolonel Dios tic d’a eb’ d’a ab’il 520 ayic manto javi Jesucristo. Cotnac yoval Dios chi’ d’a eb’ schon̈ab’ chi’, yujto tz’ec’ tiempo an̈eja’ max sb’oxiq’uelaj stemplo Dios chi’ eb’. Palta a eb’ anima, man̈ jantacoc svach’il spat eb’ b’aj cajan. Yuj chi’ javinac yaelal d’a yib’an̈ eb’. Palta yac’nacpaxcan sti’ Dios d’a eb’ to ol c’ochxoc eb’ ichataxon yaji tato sna sb’a eb’, syactancan eb’ sc’ulan chucal.

1

Schecchaj b’o templo

1 D’a schab’il ab’il yoch vin̈aj Darío reyal, d’a sb’ab’el c’ual yic svaquil uj, a Jehová ix in checan a in Hageo schecab’ in tic yic b’at in lolon yed’ vin̈ sgobernadoral Judá, aton vin̈aj Zorobabel yuninal vin̈aj Salatiel yed’ pax vin̈aj Josué, vin̈ sat sacerdote yuninal vin̈aj Josadac.

2 A Jehová Yajal d’a Smasanil ix in checanb’at val juntzan̈ tic: A ex tic, tzeyala’ to ayto sc’och sc’ual yic sb’ochajxiq’ue in cajnub’. 4 Palta vach’ jun, aocab’ d’a pat te vach’ yilji b’aj tzex cajnaji yacb’an axo in cajnub’ max eyamochlaj e b’oanxi. 5 A in Jehová Yajal in d’a Smasanil, a in svala’, ¿tom max e na val jab’oc yuj tas van yec’ d’a eyib’an̈ tic? 6 Te nivan tastac tzeyavej, palta quenn̈ej sat tze molo’. Tzex va’i, palta max ex b’ud’jilaj. Tzeyuq’uej a’, palta max ec’laj e taquin̈tial. Tzeyac’och e pichul, palta max ex q’uixnajlaj yuuj. Axo mach scha stojol b’aj smunlaj d’a junoc c’u, ichato d’a yol mucuc olan yich syaq’uem stojol chi’. 7 A in Jehová Yajal in d’a Smasanil sval d’ayex, ¿tom max e na val jab’oc yuj tas van yec’ d’a eyib’an̈ tic? 8 A ticnaic jun, ixiquec d’a caltac yax luum, tzeyic’ancot te te’ yic tze b’oanxiq’ue in cajnub’. Ichato chi’ b’ian, ol in aj ta’ d’a tzalajc’olal, ol eyic’anxichaan̈ in b’i.

9 A ex tic tze na’a to te nivan sat tas ol eyic’ d’a tas ix eyavej chi’, palta quenn̈ej pax tzeyic’a’. A in Jehová in svala’, a jab’oc tze molb’ejcan d’a e pat, a in tzin pu saclem d’ayex. ¿Tas yuuj? Yujto a in cajnub’, lan̈chimtac yajcani, a exxo tic, an̈ej e b’oanq’ue e pat b’aj ayoch e pensar. 10 Yujton chi’ max yac’laj n̈ab’ b’aj cajan ex tic, malaj tas syac’ lum luum tic d’ayex. 11 Ix in yamoch vaan yem n̈ab’ d’a yib’an̈ tas tzeyavej yed’ d’a jolomtac vitz, yic stacjiel ixim trigo, te’ uva, te’ olivo yed’ masanil sat avb’en slaj molji. Man̈xalaj n̈ab’ tz’em d’a eyib’an̈, man̈xooc d’a yib’an̈ noc’ e molb’etz, man̈xooc pax d’a yib’an̈ masanil e munlajel, xchi Jehová.

12 A juntzan̈ slolonel Jehová Dios ix vala’, ayic ix yab’an vin̈aj Zorobabel yed’ vin̈aj Josué, aton vin̈ sat sacerdote yed’ masanil eb’ anima, ix te xiv eb’ d’a Jehová, yuj chi’ ix sc’anab’ajej eb’. 13 Yuj chi’, ix valan icha tic: A Jehová tz’alani: Ayinn̈ejec’ eyed’oc xchi, xin chi.

14 Icha chi’ ix aj yiptzitaj vin̈aj Zorobabel gobernador d’a Judá yed’ vin̈aj Josué sat sacerdote yed’ pax masanil eb’ anima yuj Jehová. Ayic 24 c’ual yoch svaquil uj, d’a schab’il ab’il yoch vin̈aj Darío reyal, aton ta’ ix syamoch eb’ sb’oanxi scajnub’ sDiosal, aton Jehová Yajal d’a Smasanil.

2

A snivanil yelc’och ac’ templo

1 Ayic 21 yoch yuquil uj, ix lolonxi Jehová d’ayin Hageo in tic. 2 Ix yalani to sval d’a vin̈aj Zorobabel yed’ d’a vin̈aj Josué yed’ pax d’a masanil eb’ anima icha tic: 3 A ex eyilnacto svach’il yilji jun templo d’a yalan̈taxo, alec tato lajan yed’ jun sco sb’o tic ticnaic. Tecan tze na’a to malaj jab’oc yelc’ochi tato sco lajb’ej yed’ junxo chi’. 4 Ach Zorobabel, mocab’ chab’ax a c’ool yed’ ach Josué sat sacerdote. Mocab’ chab’ax e c’ol ex chon̈ab’. Munlajan̈ec, yujto a in Jehová Yajal in d’a Smasanil, ayinec’ eyed’oc. 5 Ayn̈ej och Vespíritu eyed’oc icha ajnac vac’an can in ti’ ayic vic’annaquelta eb’ e mam eyicham d’a Egipto, yuj chi’ man̈ ex xivoc.

6 Toxo val ol in tzicub’tan̈ej yolyib’an̈q’uinal tic, aton satchaan̈, a’ mar yed’ lum luum tic. 7 Ol laj vac’ ib’xoc masanil nación, axo sb’eyumal eb’, ol laj yic’cot eb’ d’a in cajnub’. A in Jehová Yajal d’a Smasanil svala’, ol b’ud’joquel in cajnub’ tic yuj sb’eyumal eb’ chi’. 8 A in ay vic q’uen plata yed’ q’uen oro. 9 A in Jehová Yajal in d’a Smasanil svala’: A snivanil yelc’och in cajnub’ tic, ec’to ol aj sb’inaj d’a yichan̈ jun b’ab’el. A tic ol vac’ pitzvoc junc’olal, xchi Jehová, xin chi.

A Dios ix cachan eb’ schon̈ab’

10 Ayic 24 yoch sb’alun̈il uj, an̈eja’ d’a schab’il ab’ilxo yoch vin̈aj Darío reyal, ix yal Jehová d’ayin Hageo in tic icha tic: 11 C’anb’ej d’a eb’ vin̈ sacerdote tas syal ley yuj tas tz’ab’laji, xchi d’ayin. 12 Yuj chi’, ix valan d’a eb’ vin̈ sacerdote chi’ icha tic: Q’uinaloc ay junoc mach ed’jinac jab’oc chib’ej, pichb’iloch d’a sti’ spichul, yic Dios jab’ chib’ej chi’ yujto ix ac’ji silab’il d’ay. Q’uinaloc a stitac spichul chi’ tz’och d’a ixim pan, ma d’a junoc vael toxo ix taji, ma d’a vino, ma d’a aceite, ma d’a junocxo tas vach’ svaji. ¿Am yuj chi’ yicxon̈ej Dios tz’ajcan juntzan̈ vael chi’? xin chi d’a eb’ vin̈.

—Maay, xchi eb’ vin̈ d’ayin.

13 Ix valanxi icha tic: Q’uinaloc ay junoc mach man̈ vach’oc d’a yichan̈ ley yujto ix syam snivanil junoc chamnac, slajvi chi’ syaman juntzan̈ tas tz’ab’laj ix laj cal chi’: ¿Tzam ixtax juntzan̈ chi’ icha yalan ley? xin chi. Ix tac’vi eb’ vin̈: I’... tz’ixtaxi, xchi eb’ vin̈.

14 Yuj chi’ ix valani: A Jehová tz’alan icha tic: Icha chi’ yaj juntzan̈ anima tic. Masanil tas sc’ulej eb’ yed’ tas syac’ eb’ d’ayin, juneln̈ej malaj svach’il. 15 Naec nab’i, tas eyaji ayic manto eyamoch e b’oanxiq’ue in cajnub’ tic. 16 Yujto a d’a yic chi’, ay mach b’at ic’ancot 20 echlab’oc ixim trigo yalani, axo sc’och b’aj molb’ab’il ixim chi’ yuuj, an̈ej lajun̈e’ echlab’ ixim ayeq’ui. An̈ejtona’ ay mach sb’at b’aj smolb’aj vino, b’at yic’ancot 50 ch’ub’oc yalani, axo syic’anq’ueta, an̈ej 20 ch’ub’ sq’ueta. 17 A in tic, ix in satel masanil tas tzeyavej yed’ juntzan̈ yab’il yed’ pax q’uen sacb’at, palta maj ex meltzajcotlaj d’ayin. 18 A d’a jun c’u 24 yic sb’alun̈il uj tic, ix eyaq’uem yich in templo. 19 A ticnaic, cham val ol eyila’ tas ol ex ajoc. Vach’chom man̈xalaj ixim trigo d’a yed’tal, ma manto yac’ sat te’ uva, te’ higo, te’ granado yed’ te’ olivo, palta a ticnaic yed’ yic ol b’eyn̈ejb’atoc, ol vac’ val in vach’c’olal d’a eyib’an̈, xchi Jehová, xin chi.

A sti’ Jehová ix yac’ d’a vin̈aj Zorobabel

20 An̈eja’ d’a jun c’u chi’ ix lolon Jehová d’ayin Hageo in tic. 21 Ix yalan icha tic: Al d’a vin̈aj Zorobabel sgobernadoral Judá to a in Jehová in sval icha tic: Ol in tzicub’tan̈ej satchaan̈ yed’ lum luum tic. 22 Masanil yipal juntzan̈ nación d’a yolyib’an̈q’uinal tic, ol laj in sateli, ol vic’ancanel yopisio eb’ yajal. Ol laj vecq’ue pac’aljoc masanil carruaje yic oval yed’ masanil eb’ ayq’ue d’a yib’an̈. Ol laj cham noc’ chej yed’ eb’ ayq’ue d’a yib’an̈ noc’. Junjun soldado ol xiclajcham sb’a yed’ yetsoldadoal ajun yed’oc. 23 A in Jehová Yajal in d’a Smasanil sval d’ayach ach in checab’ Zorobabel yuninal vin̈aj Salatiel, a d’a jun c’ual chi’, ol vac’och opisio icha yopisio in sello, yujto a in ix ach in siq’uelta, xchi Jehová, xin chi d’a vin̈aj Zorobabel chi’.