A Sb’ab’el Carta

SAN JUAN

B’ab’el Juan sb’i jun carta tic, aton jun sb’ab’el carta vin̈aj apóstol Juan stz’ib’ejnacb’at d’a eb’ creyente d’a junjun lugar. A tas syal vin̈ d’a scarta tic, to yovalil sxajanej sb’a eb’. A junoc mach xajanan eb’ anima, syalelc’ochi yojtac Dios, yujto xajan eb’ anima yuj Dios chi’. Ay chab’ c’ayb’ub’al syal jun carta tic: B’ab’el, tz’ac’ji stec’anil eb’ vach’ yac’an yed’ Dios yed’ pax Jesucristo. Schab’il, syal d’a eb’ creyente to max comon och tzac’an eb’ yuj juntzan̈ ch’oc c’ayb’ub’al, yic vach’ an̈ej d’a Dios ayoch spensar eb’. Yujto a eb’ chi’, syal eb’ to a masanil tas squil yed’ co sat, ayn̈ejoch chucal d’ay, syalpax eb’ to a Yuninal Dios, maj yac’ochlaj sb’a animail. Syalanpax eb’ to a tas sco c’ulej d’a yolyib’an̈q’uinal tic, vach’chom chuclaj, malaj yalan yic d’a co colnab’il tic, xchi eb’.

Palta a vin̈aj Juan chi’, syal vin̈ to Jesucristo val yel Yuninal Dios, yac’nacoch sb’a animail. A eb’ tz’ac’anoch d’a sc’ool, vach’ocab’ syutej sb’eyb’al eb’, xajananpax yetanimail eb’.

1

A yab’ixal jun tz’ac’an co q’uinal

1 Tic sco tz’ib’ejb’at yab’ixal jun Lolonel sb’i d’ayex, aton jun tz’ac’an co q’uinal. Aytax ec’ d’a yichb’anil. Ix cab’ sloloni. Ix quil val ochi. Ix on̈ och q’uelan d’ay, ix co yamlan yed’ co c’ab’. 2 A jun tz’ac’an co q’uinal chi’, ix ch’oxchaj quila’, ix quilanoch a on̈ tic, yuj chi’ scac’ testigoal co b’a yuuj, scalanpax eyab’i to a tz’ac’an co q’uinal d’a juneln̈ej. A jun chi’, aytaxon ec’ yed’ Dios, palta ix ch’oxji d’ayon̈. 3 Yuj chi’ a jun ix quil chi’, jun ix cab’ slolon chi’, a’ scal d’ayex yic vach’ junxon̈ej tzex aj a ex tic qued’oc. Yujto d’a val yel vach’xo cac’an yed’ co Mam Dios yed’ Jesucristo Yuninal. 4 Yuj chi’ sco tz’ib’ejb’at juntzan̈ tic d’ayex, yic vach’ ol te tz’acvoc co tzalajc’olal.

Icha saquilq’uinal yaj Dios

5 Scalb’at eyab’i tas alb’ilcan yuj Jesucristo d’ayon̈ to a Dios saquilq’uinal yaji, malaj val jab’oc q’uic’alq’uinal d’ay. 6 Tato scala’ to vach’ caj yed’oc, palta an̈eja’ ay on̈ to ec’ d’a q’uic’alq’uinal, ton̈ej scal syal chi’, a tas sco c’ulej man̈ yeloclaj. 7 A Dios saquilq’uinal yaji. Yuj chi’ tato a saquilq’uinal sco b’eyb’alej, vach’ cac’an yed’oc junjun on̈, axo schiq’uil Jesucristo Yuninal, a’ tz’ic’anel masanil co chucal ayoch d’ayon̈.

8 Tato scala’ to malaj co chucal, ton̈ej scac’ musansatil co b’a, man̈ yeloclaj tas scal chi’. 9 Tato d’a val yel sco cha co mulej co chucal, a Dios sucan sat smasanil, syic’anpaxel masanil tas man̈ vach’oc ayoch d’ayon̈, yujto tojol toni, tz’eln̈ejc’och tas syala’. 10 Tato scala’: Malaj b’aj ix och co mul, ta xco chi, syalelc’ochi to van cac’anoch Dios esalvumal. Tato icha chi’, man̈ chab’iloclaj slolonel cuuj.

2

A Cristo tz’ac’anoch co ti’ d’a Dios

1 Ex xajanab’il vuuj, tzin tz’ib’ejb’at juntzan̈ tic d’ayex yic vach’ maxtzac e c’ulej chucal. Palta tato ay b’aj tz’och co mul, ay jun van yac’anoch co ti’ d’a Dios, aton Jesucristo, te tojoln̈ej spensar. 2 Icha val junoc silab’, icha chi’ ix aj scham Cristo yuj stupanel co mul. Man̈ yujocn̈ej co mul a on̈ tic ix chami, palta yuj smul masanil anima ay d’a yolyib’an̈q’uinal tic, yuj chi’ ix chami.

3 Tato sco c’anab’ajej tas schecji co b’eyb’alej yuj Dios, cojtacton Dios sic’lab’il syal chi’. 4 Tato scala’ to cojtacxo Dios, palta max co c’anab’ajej tas schecji co b’eyb’alej yuuj, esalvum on̈ syal chi’, malaj jab’oc tas yel scala’. 5 Tato sco c’anab’ajej tas syal slolonel, d’a val yel xajan ton Dios chi’ cuuj sic’lab’il. Ichaton chi’ tz’aj cojtacaneli to ayon̈ och d’ay. 6 Tato scal icha tic: A in tic ay in och d’a Cristo, tato xco chi, yovalil sco b’eyb’alej sb’eyb’al Cristo chi’.

A jun checnab’il nivan yelc’ochi

7 Ex xajanab’il vuuj, a jun checnab’il svalb’at tic d’ayex, mantoc ato ticnaic ol eyab’i. Yujto a jun checnab’il tic, atax ix ex och yuninaloc Dios ix alji d’ayex. Eyab’nacxo jun checnab’il tic d’a peca’ to yovalil sco xajanej co b’a. 8 Palta svalxib’at jun checnab’il tic d’ayex. Van co b’eyb’alan jun checnab’il tic icha yutejnac sb’a Jesucristo, yujto a jun q’uic’alq’uinal ayoch d’ayon̈, van yec’caneli, axo jun saquilq’uinal te yel van yochcani.

9 Tato ay on̈ mach on̈ scala’: Sacq’uinalxo yaj in pixan, tato xco chi, palta tato van schichonpaxoch co c’ool d’a junoc quetcreyenteal, ay on̈to och d’a q’uic’alq’uinal syal chi’. 10 Tato sco xajanej eb’ quetcreyenteal, ayon̈xo och d’a saquilq’uinal syal chi’. Yuj chi’ malaj junoc tas ayoch d’ayon̈ tz’ic’an co juvieli. 11 Palta a eb’ an̈eja’ schichonoch sc’ool d’a eb’ yetcreyenteal, q’uic’alq’uinalto yaj eb’. Icha val junoc mach sb’eyec’ d’a q’uic’alq’uinal max yil-laj b’aj sb’ati, icha chi’ eb’, yujto juvinaquel spensar eb’.

12 Tzin tz’ib’ejb’at juntzan̈ tic d’ayex a ex unin creyente exto, yujto a Dios ix ac’an lajvoc e mul yuj Jesucristo. 13 Tzin tz’ib’ejb’at d’ayex a ex ayxo eyoch creyenteal, yujto eyojtacxo Dios, jun aytaxon eq’ui atax manto b’o jun yolyib’an̈q’uinal tic. Tzin tz’ib’ejb’at jun tic d’ayex ex creyente ayxo e tec’anil, yujto ix can vin̈ diablo d’a yalan̈ eyuuj ved’oc.

Tzin tz’ib’ejxib’at jun tic d’ayex a ex unin creyente exto, yujto eyojtacxo co Mam Dios. 14 Tzin tz’ib’ejxib’at jun tic d’ayex ex ayxo eyoch creyenteal, yujto eyojtacxo pax Dios, jun aytaxon eq’ui atax manto b’o jun yolyib’an̈q’uinal tic. A exxo creyente ex ayxo e tec’anil, ix ex tec’c’aji, yujto chab’ilxo slolonel Dios eyuuj. Ix can pax vin̈ diablo d’a yalan̈ eyuuj ved’oc. Yuj chi’ tzin tz’ib’ejb’at jun uum tic d’ayex.

15 Max yal co xajanan jun yolyib’an̈q’uinal tic yed’ pax juntzan̈ tas ay d’ay. Tato sco xajanej, man̈ vanoc co xajanan co Mam Dios syal chi’. 16 A eb’ anima ay d’a yolyib’an̈q’uinal tic, a juntzan̈ sgana snivanil eb’ snib’ejochi. Snib’anxioch juntzan̈ tas vach’ yilji eb’. Say eb’ yic nivan tz’aj yelc’ochi. A juntzan̈ b’eyb’al chi’, man̈ yicoc co Mam Dios, a yolyib’an̈q’uinal tic ay yico’. 17 A jun yolyib’an̈q’uinal tic yed’ juntzan̈ snib’ejoch eb’ anima chi’ d’ay, eq’uelb’an̈ej yaji. Palta tato sco c’ulej icha sgana Dios, pitzan on̈ d’a juneln̈ej yed’oc.

A jun lolonel yel yed’ jun es

18 Ex xajanab’il vuuj, ay on̈ ec’ d’a jun slajvub’ tiempoal. Ix cab’ eyed’oc to ay jun ayoch ajc’olal d’a Cristo ol pitzvoc chaan̈. Ilec nab’i, tzijtumxo eb’ ayoch ajc’olal d’ay toxo ix pitzvi chaan̈. Yuj chi’ cojtac to ay on̈xo ec’ d’a slajvub’ tiempoal tic. 19 A d’a co cal ix elta eb’ chi’, yujto toxonton man̈ quetb’eyumoc eb’. Q’uinaloc tato quetb’eyum eb’, ix am ajn̈ej eb’ qued’oc, palta ix elta eb’ yic vach’ scheclajeli to toxonton man̈ quetb’eyumoc eb’. 20 A Cristo ac’annacoch Yespíritu Dios d’ayex qued’oc, yuj chi’ cojtac jun c’ayb’ub’al yel co masanil. 21 Yuj chi’ tzin tz’ib’ejb’at jun in carta tic d’ayex, man̈ yujoc to man̈ eyojtacoc jun c’ayb’ub’al yel chi’ tzin tz’ib’anb’ati, palta yujto eyojtacxo. Eyojtacpaxi to malaj junoc es ayoch d’ay.

22 Ol val d’ayex machtac eb’ tz’esani: Aton eb’ tz’alani to a Jesús man̈ Cristooc, syalelc’ochi to man̈ ac’b’iloc yopisio yuj Dios. Aton eb’ chi’ ayoch ajc’olal d’a Cristo, yujto max scha yab’ eb’ to a Dios ay Yuninal, yuj chi’ aypaxoch eb’ ajc’olal d’a Dios aton Mamab’il. 23 A eb’ tz’alani to a Jesucristo man̈ Yuninaloc Dios, man̈ ayococh co Mam Dios d’a eb’. Axo pax eb’ tz’alan jun to a Jesucristo Yuninal Dios, ayton och Dios d’a eb’.

24 Yuj chi’, a jun c’ayb’ub’al ix cab’i atax yic ix on̈ och yicoc Dios, yovalil scac’n̈ejoch d’a co c’ool. Tato icha chi’ scutej cac’anoch d’a co c’ool, junxon̈ej ol on̈ aj yed’ co Mam Dios, junxon̈ej ol on̈ aj pax yed’ Yuninal. 25 Yalnaccan Dios to ol yac’ co q’uinal d’a juneln̈ej.

26 Tic tzin tz’ib’ejb’at d’ayex yuj eb’ sgana ex yac’an musansatil. 27 A Espíritu ac’b’il d’ayon̈ yuj Jesucristo, ayn̈ejcanoch d’ayon̈. Yuj chi’ man̈ yovaliloc ch’oc mach tzon̈ c’ayb’ani, yujto a Yespíritu chi’ tzon̈ c’ayb’an d’a masanil tasi. A jun c’ayb’ub’al syac’ d’ayon̈ chi’ te yel, malaj jab’oc es ayoch d’a scal. Yuj chi’, yovalil junxon̈ej tzon̈ aj yed’ Cristo, yujto icha chi’ tz’aj yalan Yespíritu d’ayon̈.

28 Axo ticnaic ex xajanab’il vuuj, yovalil junn̈ej tzon̈ aj yed’ Cristo d’a masanil tiempo, yic vach’ junc’olal tzon̈ aj d’a yichan̈, man̈ ol on̈ q’uixvoclaj ayic ol jaxoc. 29 Cojtac to a Jesucristo te tojol toni. Yuj chi’ ichocab’ tic tz’aj snachajel cuuj: Tato tojol scutej co b’eyb’al, yuninal on̈ ton Dios syal chi’.

3

A eb’ yuninalxo Dios

1 Naec to te xajan on̈ yuj co Mam Dios, yujto tzon̈ yaloch yuninaloc. Yuninal on̈xo ton jun. A eb’ ay d’a yolyib’an̈q’uinal tic, max nachajel-laj yuj eb’ tato yuninal on̈xo Dios, yujto maj yojtaquejel Dios eb’. 2 Ex xajanab’il vuuj, yuninal on̈xo Dios ticnaic. Maxto nachajel-laj cuuj chajtil ol on̈ aj elc’ochoc. Palta cojtac to ayic ol jax Jesucristo, lajan ol on̈ aj yed’oc, yujto ol quila’ chajtil yilji. 3 A on̈ mach on̈ scac’och juntzan̈ sval tic yipoc co c’ool, cactejeccan masanil chucal, yujto a Cristo malaj chucal d’ay.

4 A eb’ sb’eyb’alan chucal, man̈ton vanoc sc’anab’ajan schecnab’il Dios eb’. Yujto a eb’ max c’anab’ajan juntzan̈ checnab’il chi’, a chucal sc’ulej eb’. 5 Cojtacxo to a Jesucristo ix ulec’ d’a yolyib’an̈q’uinal tic yic syic’anel co mul. Cojtac paxi to malaj jab’oc chucal ayoch d’ay. 6 Yuj chi’ tato junxon̈ej caj yed’oc, maxtzac yal sco b’eyb’alej chucal. Palta tato an̈eja’ co b’eyb’alan chucal jun, syalelc’ochi to man̈ on̈ ayoc ochlaj yed’oc, manto cojtacoclaj. 7 Ex xajanab’il vuuj, malajocab’ junoc mach tzex ac’an musansatil. Tato tojol syutej sb’a junoc mach, tojol ton spensar icha spensar Cristo, yujto a Cristo chi’ tojol spensar. 8 Palta tato ay mach an̈eja’ sb’eyb’alan chucal, yictaxon vin̈ diablo yaji. Yujto a vin̈ diablo chi’, sc’ulejtaxon chucal vin̈ d’a yichb’anil. Yujton jun chi’ ix ulec’ Yuninal Dios d’a yolyib’an̈q’uinal tic, yic syac’ lajvoc smasanil tas sc’ulej vin̈ diablo chi’. 9 Tato yel yuninal on̈xo Dios, man̈xo ol co b’eyb’alej chucal, yujto q’uexb’ilxo co pensar yuuj, axo yic ayoch d’ayon̈. Maxtzac yal pax co b’eyb’alan chucal, yujto yuninal on̈xo. 10 Icha chi’ tz’aj scheclajeli, mach eb’ yuninalxo Dios, mach pax eb’ yuninalto vin̈ diablo. Tato man̈ tojoloc scutej co b’eyb’al, tato max co xajanej eb’ quetcreyenteal, val yel man̈ on̈ yicoc Dios.

Yovalil sco xajanej co b’a

11 A jun checnab’il svalb’at tic d’ayex, atax ix ex och yuninaloc Dios, ix ex och ijan eyab’ani: Sco xajanejec co b’a, xchi jun checnab’il tic. 12 Yuj chi’ max yal-laj cutan co b’a icha yutejnac sb’a vin̈aj Caín. A vin̈ chi’, a vin̈ diablo ay yic vin̈, yuj chi’ smilnaccham vin̈ yuc’tac vin̈. Icha chi’ yutejnac sb’a vin̈, yujto man̈ tojoloc sb’eyb’al vin̈, axo vin̈ yuc’tac vin̈ chi’, tojol sb’eyb’al vin̈.

13 Ex vuc’tac ex vanab’, man̈ eyac’ sat e c’ool tato tz’och eb’ yic yolyib’an̈q’uinal tic ajc’olal d’ayex. 14 A d’a yalan̈taxo, yic on̈ chamel, axo ticnaic, toxo ix ac’ji co q’uinal d’a juneln̈ej. Cojtac to ix co cha co q’uinal tic yujto sco xajanej co b’a yed’ eb’ quetcreyenteal. Tato max co xajanej co b’a yed’ eb’, yic on̈to chamel syal chi’. 15 Tato an̈eja’ schichonoch co c’ool d’a eb’ quetcreyenteal, mac’umcham anima on̈ d’a yichan̈ Dios. Palta cojtac to malaj junoc mac’umcham anima ay sq’uinal d’a juneln̈ej. 16 Cojtac chajtil tz’aj on̈ xajanan Dios to ix yac’och sb’a Jesucristo d’a yol sc’ab’ chamel cuuj. Yuj chi’ yovalil ichocab’ ta’ scutej co xajanan eb’ quetcreyenteal, ta syala’ b’ecanocab’ co c’ool co cham yuj eb’. 17 Q’uinaloc ay tas ay d’ayon̈, axo squilan junoc quetcreyenteal te meb’a’, tato malaj jab’oc tas scac’ d’ay, man̈ xajanoc co Mam Dios cuuj syal chi’. 18 Ex xajanab’il vuuj, man̈ ton̈ejoc scal yed’ co ti’ to sco xajanej co b’a. Yovalil tzon̈ colvaj d’a eb’ quetcreyenteal. Icha chi’ scutej co ch’oxaneli to d’a val yel sco xajanej co b’a.

Man̈xa co xivc’olal d’a yichan̈ Dios

19 Tato sco xajanej co b’a, cojtac to yic on̈xo jun c’ayb’ub’al te yel. Tato icha chi’, man̈xa co xivc’olal d’a yichan̈ Dios 20 ayic sco naani to ay co mul yuj junoc tas chuclaj ix co c’ulej. A Dios ec’to yojtac d’a quichan̈. Val yel, A’ tz’ojtacaneli yujto yojtac smasanil. 21 Yuj chi’, ex xajanab’il vuuj, tato cojtac to vach’ co b’eyb’al d’a yichan̈ Dios, max on̈ xiv co lesalvi d’ay. 22 Tato icha chi’, yaln̈ej tas sco c’an d’ay, ol yac’ d’ayon̈, yujto sco c’anab’ajej schecnab’il, van co c’ulanpax icha tas scha sc’ool. 23 Syal schecnab’il icha tic to scac’och Yuninal d’a co c’ool, aton Jesucristo. Sco xajanej pax co b’a junjun on̈ icha ix yutej yalan d’ayon̈. 24 Tato sco c’anab’ajej juntzan̈ schecnab’il chi’, junn̈ej caj yed’oc, junn̈ej pax yaj qued’oc. Cojtac to ayn̈ejoch d’ayon̈, yujto yac’nac Yespíritu d’ayon̈.

4

A eb’ yic Dios yed’ eb’ man̈ yicoc

1 Ex xajanab’il vuuj, tato ay eb’ tz’alani to a yic Dios jun syalel eb’, man̈ e cha eyab’ d’a eb’ d’a elan̈chamel. Yovalil tze b’ab’laj aq’uej proval eb’ tato yel a slolonel Dios tz’ec’ yalel eb’. Yujto tzijtum eb’ tz’esan van yec’ d’a jun yolyib’an̈q’uinal tic, stz’acan yaloch sb’a eb’ schecab’oc Dios. 2 Palta ol val d’ayex chajtil tz’aj cojtacaneli tato yel ayoch Yespíritu Dios d’a eb’. Tato syal eb’: A Jesucristo ul yac’nacoch sb’a animail, tato xchi eb’, aton eb’ chi’ ayoch Yespíritu Dios d’ay. 3 Palta a pax eb’ man̈ ichoc ta’ yalan yuj Jesús, malaj Yespíritu Dios ayoch d’a eb’ syal chi’, yujto lajan spensar eb’ yed’ jun ayoch ajc’olal d’a Cristo. Eyab’nacxo to a jun ajc’ool chi’ d’ay, yovalil ol pitzvoc chaan̈. A ticnaic, ayxo eb’ lajan spensar icha ol yutoc sb’a chi’.

4 Ex xajanab’il vuuj, yic on̈xo Dios ticnaic. Ayxocan eb’ tz’esan chi’ d’a yalan̈ cuuj, yujto a Yespíritu Dios ayoch d’ayon̈, ec’to spoder d’a jun ayoch d’a eb’ yic yolyib’an̈q’uinal tic. 5 A eb’ tz’esan chi’, yic yolyib’an̈q’uinal tic yaj eb’. Yuj chi’ an̈ej juntzan̈ yic yolyib’an̈q’uinal tic syal eb’. Axo eb’ yic yolyib’an̈q’uinal tic scha yab’ eb’ d’a eb’. 6 Palta a on̈xo tic, yic on̈xo Dios. Yuj chi’ a eb’ yicxo Dios qued’oc, syac’och schiquin eb’ d’a tas scala’. Axo eb’ man̈ yicoc Dios jun, max yac’ochlaj schiquin eb’ yab’an d’ayon̈. Icha chi’ scutej cojtacaneli, mach eb’ ayoch Espíritu yel syal d’ay, mach pax eb’ to a espíritu tz’esan ayoch d’ay.

Xajanab’il on̈ yuj Dios

7 Ex xajanab’il vuuj, co xajanejec co b’a junjun on̈, yujto a b’aj sco xajanej co b’a chi’, a d’a Dios scoti. Tato sco xajanej co b’a, yuninal on̈xo Dios. Tato icha chi’, val yel cojtacxo Dios chi’ syal chi’. 8 Tato max co xajanej co b’a, val yel manto cojtacoc Dios chi’ syal chi’, yujto a Dios chi’ sxajanan taxon anima. 9 Ix sch’ox Dios to xajanab’il on̈ yuuj, yujto ix scheccot jun pitan̈ Yuninal, ix ul yac’och sb’a d’a yol sc’ab’ chamel d’a yolyib’an̈q’uinal tic, yuj yac’an co q’uinal d’a juneln̈ej. 10 Icha tic tz’aj scheclajeli to d’a val yel xajan on̈ yuj Dios: Man̈oc on̈ ix co b’ab’laj xajanej Dios, palta to A’ ix on̈ xajanani ayic ix schecancot Yuninal ul yac’cham sb’a stojoloc co mul.

11 Ex xajanab’il vuuj, tato icha chi’ ix aj on̈ xajanan Dios chi’, yovalil sco xajanej co b’a junjun on̈. 12 Vach’chom malaj junoc mach ix ilan Dios juneloc, palta tato sco xajanej co b’a, ayn̈ejoch Dios chi’ d’ayon̈ syal chi’, yuj chi’ jab’jab’il scheclajel sc’olb’al Dios chi’ d’ayon̈ 13 Yuj Yespíritu ix yac’och cajan d’ayon̈, yuj chi’ cojtac to ayon̈ och d’ay, ayn̈ejpaxoch d’ayon̈ junjun on̈. 14 A on̈ tic quilnac val Yuninal Dios, yuj chi’ scac’ val testigoal yuuj to a co Mam Dios checjinaccot Yuninal chi’ yic tzul scolel eb’ anima ay d’a yolyib’an̈q’uinal tic. 15 Tato a on̈ scala’: A Jesús Yuninal ton Dios, tato xco chi, a Dios ayoch d’ayon̈, ayn̈ej on̈ pax och d’ay.

16 Scac’anoch d’a co c’ool to a Dios xajan on̈ yuuj. Cojtac val jun tic sic’lab’il yujto a Dios chi’ sxajanan taxon anima. Yuj chi’ tato sco xajanej co b’a a on̈ tic, ay on̈ ton och d’ay syal chi’, ayn̈ejpaxoch d’ayon̈. 17 Icha chi’ tz’aj svach’ tz’acvi co xajanan co b’a, yic vach’ ayic ol ja sc’ual sch’olb’itaj yaj eb’ anima, man̈ ol on̈ xivlaj d’a yichan̈ Dios, yujto icha sb’eyb’al, icha chi’ scutej co b’eyb’al d’a yolyib’an̈q’uinal tic. 18 Tato yel sco xajanej Dios, maxtzac on̈ xivlaj, yujto ayic sco xajanan Dios chi’, tz’ic’jiel co xivc’olal. Tato tzon̈ xivi, syalelc’ochi to xivnac on̈ d’a jun yaelal ol cot yuj yoval sc’ool Dios. Yuj chi’ a eb’ tzato xivi, ayto palta stz’acvi xajanan Dios chi’ eb’.

19 Sco xajanej Dios ticnaic, yujto A’ ix on̈ b’ab’laj xajanani. 20 Q’uinaloc tato scala’ to xajan Dios cuuj, palta schichonpaxoch co c’ool d’a junoc quetanimail, quesn̈ej syal chi’. Tato max co xajanej eb’ quetanimail squiloch chi’, ¿tas val ol cutoc co xajanan Dios max quilochlaj? 21 Yuj chi’ yac’naccan jun schecnab’il d’ayon̈ tz’alan icha tic: A mach xajanan Dios, yovalil xajanej eb’ yetanimail, xchi.

5

Syal scan juntzan̈ chucal d’a yalan̈ cuuj

1 Tato scac’och d’a co c’ool to a Jesús aton Cristo, yuninal on̈xo Dios syal chi’. Tato sco xajanej junoc anima, an̈ejtona’ sco xajanej eb’ yuninal jun anima chi’. 2 Yuj chi’ cojtac to sco xajanej co b’a a on̈ yuninal on̈ Dios tic, tato sco xajanej Dios, sco c’anab’ajanpax tas syala’. 3 Tato d’a val yel sco xajanej Dios, sco c’anab’ajej schecnab’il. A juntzan̈ schecnab’il chi’, man̈ ajaltacoc co c’anab’ajani. 4 A juntzan̈ chucal ay d’a yolyib’an̈q’uinal tic, cannacxo d’a yalan̈ cuj a on̈ yuninal on̈xo Dios tic. Yujto scac’och Dios d’a co c’ool, yuj chi’ scan juntzan̈ chi’ d’a yalan̈ cuuj. 5 An̈ej eb’ tz’ac’anoch d’a sc’ool to a Jesús Yuninal ton Dios, an̈ej eb’ chi’, syal scan jun chucal chi’ d’a yalan̈ yuuj.

Syac’ testigoal sb’a Dios yuj Yuninal

6 A Jesucristo ulnaquec’ d’a yolyib’an̈q’uinal tic. Ul yac’annac bautizar sb’a. Elnac pax schiq’uil. Man̈ ton̈ejoc ul yac’nac bautizar sb’a, elnac pax schiq’uil. A Yespíritu Dios syac’ testigoal sb’a yuuj, to Yuninal ton Dios. A Yespíritu chi’, te yeln̈ej syala’. 7 Syac’ testigoal sb’a Espíritu yuuj. Ay pax chab’xo syac’ testigoal sb’a yuuj, aton sbautismo yed’ schiq’uil ix eli.5.7-8 5:7-8 Ay juntzan̈xo copia b’aj syal icha tic: Ay oxvan̈ mach syac’ testigoal sb’a d’a satchaan̈, aton co Mam Dios, jun Slolonel Dios sb’i yed’ Espíritu Santo. A jun tic max ilchajlaj d’a juntzan̈ b’ab’el copia, syalelc’ochi to max ilchajlaj d’a juntzan̈ copia tz’ib’ab’il d’a yalan̈to ab’il 1600 ayic toxo ix ulec’ Jesucristo. Yuj chi’ maj cac’och d’a tic. A oxe’ tic junlajan schaan sb’a yalani to a Jesucristo Yuninal ton Dios. 9 Sco cha tax cab’ tas syal eb’ anima d’a yolyib’an̈q’uinal tic, ocxom val tas syal Dios ec’alxo yelc’ochi. A val lac’an ix ac’an testigoal to Yuninal. 10 A on̈ scac’och Yuninal Dios d’a co c’ool, cojtac sic’lab’il to yel syal Dios yuj Yuninal chi’. Axo eb’ max ac’anoch Yuninal chi’ d’a sc’ool, van yalan eb’ to syesej Dios, yujto max yac’och eb’ d’a sc’ool tas syal yuj Yuninal chi’. 11 Aton jun tic yalnaccan Dios to syac’ co q’uinal d’a juneln̈ej. Yujn̈ej Yuninal syac’ jun co q’uinal chi’. 12 Yuj chi’, tato ayxo och Yuninal Dios d’ayon̈, ayxo co q’uinal d’a juneln̈ej. Axo eb’ malaj Yuninal Dios chi’ d’ay, malaj sq’uinal eb’ d’a juneln̈ej.

Ay co q’uinal d’a juneln̈ej

13 Tzin tz’ib’ejb’at jun tic d’ayex, a ex ix eyac’och Yuninal Dios d’a e c’ool, yic vach’ ol nachajel eyuuj to ay e q’uinal d’a juneln̈ej qued’oc.

14 Yuj chi’ junc’olal tzon̈ lesalvi d’a Dios, yujto cojtac to yaln̈ej tas sco c’an d’ay, ol yab’i, tato sco c’an icha sgana. 15 Cojtac to a’ tz’ab’an co lesal. Yuj chi’ cojtac paxi to a’ tz’ac’an tas sco c’an d’ay. 16 Q’uinaloc tato tzeyil junoc quetcreyenteal van sc’ulan junoc chucal, palta man̈ yicoclaj chamel jun chucal chi’, tato tzex lesalvi yuuj, axo Dios ol ac’an sq’uinal. Palta ay chucal tojoln̈ej co cham yuuj. Max val-laj d’ayex tato tzex lesalvi yuj juntzan̈ eb’ sc’ulan jun chucal chi’. 17 Masanil juntzan̈ chucal, mul d’a sat Dios. Palta ay juntzan̈ chucal max on̈ chamlaj yuuj.

18 Cojtac tato yel yuninal on̈xo Dios, maxtzac co b’eyb’alej chucal, yujto a Yuninal Dios tzon̈ tan̈vani. Yuj chi’ max yal on̈ yixtan vin̈ diablo.

19 Cojtac to yic on̈xo Dios. Axo masanil eb’ yicto yolyib’an̈q’uinal tic, aytooch eb’ d’a yol sc’ab’ vin̈ diablo.

20 An̈ejtona’, cojtac to ulnaquec’ Yuninal Dios d’a yolyib’an̈q’uinal tic. A ix ac’an jacvoc co pensar, yic vach’ scojtaquejel Dios te yel. Yuj chi’ a ticnaic, ayon̈xooch yed’ jun te yel, aton Jesucristo Yuninal. A jun Yuninal chi’, aton Dios te yel. A tz’ac’an co q’uinal d’a juneln̈ej. 21 Yuj chi’, ex xajanab’il vuuj, man̈ eyac’och e pensar d’a juntzan̈ comon dios.