A Ch’an̈ Libro

SB’ITAL VIN̈AJ SALOMÓN

Cantares sb’i jun libro tic, syalelc’ochi b’it man̈ jantacoc svach’il. A d’a jun libro tic sb’itaj val jun nivan tzalajc’olal d’a scal vin̈ vinac yed’ ix ix. Man̈ jantacoc juntzan̈xo b’it tz’ib’ab’ilcan d’a jun libro tic. Ay b’aj to a vin̈ vinac sb’itan ix ix, ay pax b’aj jun, a ix ix chi’ sb’itan vin̈ vinac chi’. Ay pax b’aj jun, ch’oc pax junocxo macan̈ anima sb’itan juntzan̈xo b’it d’a jun libro tic. Syalanpaxcot jun libro tic yuj jun nivan tzalajc’olal syab’ vin̈ vinac yed’ ix ix, vach’ schaan sb’a yed’ jun c’ayb’ub’al syal ch’an̈ Biblia to a Dios ac’jinaccan ic’lajb’ail.

A eb’ c’ayb’um d’a scal eb’ israel syal eb’ to a jun libro tic sch’ox val jun b’aj xajan chon̈ab’ Israel yuj Dios. Axo ticnaic, a jun xajanb’ail chi’, sch’ox b’aj xajanej yiglesia Cristo.

1

1 A juntzan̈ sb’it vin̈aj Salomón, man̈xo jantacoc svach’il yalji.

B’ab’el b’it

Syalan ix cob’es:

2 Ach quelem xajanab’il vuuj, tz’ub’elta jab’oc in ti’. Te vach’ svab’ d’a yichan̈ yal uva.

3 Te vach’ yel a jab’ yuj yal suc’uq’ui sjab’ ayoch d’ayach. Ayic svab’an a b’inaji, lajan val icha suc’uq’ui sjab’ chi’. Yuj chi’ te xajan ach yuj eb’ ix ix.

4 Iq’uinb’at d’a a pat ach in reyal, iq’uinb’at ed’oc elan̈chamel, xchi ix.

Syalan eb’ anima:

Te tzalajc’olal cajec’ ed’oc, ol co nacot b’aj tzon̈ a xajanej yujto te vach’ d’a yichan̈ yal uva. Tob’an yuj chi’ te xajan ach yuj eb’ ix ix tic, xchi eb’.

Syalan ix cob’es:

5 Ex ix aj Jerusalén, a in tic q’uic’ ch’uminac vilji, palta te vach’ vilji. Q’uic’ocab’ vilji icha yilji smantiado eb’ aj Cedar, palta te vach’ vilji icha yilji c’apac cortina ayoch d’a yol spat vin̈aj Salomón.

6 Man̈ ex och val q’uelan d’ayin, yujto q’uic’ ch’uminac vilji, yujto tz’anac in nivanil yuj yoc c’u. A eb’ vin̈ in nulej ix cot yoval eb’ vin̈ d’ayin, ix in yac’anoch eb’ vin̈ tan̈voj uva, axo ix aji, maj in ya’ilej in b’a.

7 Ach quelem xajanab’il vuuj, al d’ayin ¿b’ajtil tza tan̈vej noc’ a calnel? ¿B’ajtil tzic’b’at noc’ yic’ yip d’a chimc’ualil? ¿Tas yuj ol in satec’ ach in say d’a scal juntzan̈xo eb’ tan̈vum calnel? xchi ix.

Syalan eb’ anima:

8 Tato man̈ ojtacoc ach ix te vach’ ilji d’a scal eb’ ix ix vach’ yilji, ochan̈ tzac’an yuj yoclem noc’ calnel chi’. Tan̈vej va noc’ yunetac a chiva d’a slac’anil slechpat eb’ vin̈ tan̈vum calnel chi’, xchi eb’.

Syalan vin̈ quelem:

9 Ach cob’es xajanab’il vuuj, te vach’ ilji svila’, icha val yilji noc’ cob’es chej stoc’an scarruaje vin̈ sreyal Egipto.

10 Te vach’ yilji spac’ultac a ti’ d’a scal q’uen uchiquin, te vach’ pax yilji a jaj b’aj ayoch q’uen a ton̈.

11 Ol co b’o q’uen uchiquin nab’a oro, ol cac’och q’uen plata yelvanub’oc, xchi vin̈.

Syalan ix cob’es:

12 Yacb’an c’ojanem vin̈ rey d’a smexa, axo an̈ nardo sumumi yel sjab’ d’ayin.

13 Ach quelem xajanab’il vuuj, lajan ach val icha junoc yub’an̈ te’ mirra suc’uq’ui sjab’ ayec’ d’a scal vim.

14 Ach xajanab’il vuuj, lajan ach icha junoc yub’an̈ xumaquil te alheña sq’uib’ d’a scal te’ uva avab’il d’a En-gadi, xchi ix.

Syalan vin̈ quelem:

15 Te vach’ ilji ach cob’es xajanab’il vuuj, val yel te vach’ ilji. Lajan svach’il yilji yol a sat icha yilji yol sat noc’ paramuch, xchi vin̈.

Syalan ix cob’es:

16 Te vach’ ilji ach quelem xajanab’il vuuj, val yel te vach’ ilji. A val an̈ yax an̈c’ultac ol och co vaynub’oc, xchi ix.

Syalan vin̈ quelem:

17 A spatzab’il co pat ayochi nab’a a te’ c’ute’, axo te’ tzicap ayoch d’a yib’an̈, xchi vin̈.

2

Syalan ix cob’es:

1 Lajan in icha junoc an̈ xumac d’a sch’olanil yic Sarón, icha an̈ chochol sq’uib’ d’a ac’lic, xchi ix.

Syalan vin̈ quelem:

2 D’a scal eb’ ix yetixal ix xajanab’il vuuj, lajan ix icha junoc an̈ xumac d’a scal te’ q’uiix, xchi vin̈.

Syalan ix cob’es:

3 D’a scal eb’ yetquelemal vin̈ xajanab’il vuuj, lajan vin̈ icha junoc te’ mansan ay d’a caltac te’. Man̈ jantacoc svach’il vem c’ojan d’a yen̈ul, te chi’ sat te’ svab’i.

4 Ix in yic’b’at vin̈ d’a spatil nivac vael, d’a smasanil sc’ol vin̈ ix sch’oxo’ to xajan in yuuj.

5 Ac’ te’ taquin̈ sat uva d’ayin yic tz’och vip, a val te’ mansan tzac’ in lo yic sicb’i in c’ool, yujto tzin cham ach in nib’ani.

6 A sc’ab’ vin̈ d’a sq’uexan̈ syac’och d’a yalan̈ in jolom, axo svach’ vin̈ tzin lac’anq’uei, xchi ix.

Syalan vin̈ quelem:

7 Ex cob’estac aj Jerusalén, tzin tevi val d’ayex to man̈ e pitzel svayan̈ ix xajanab’il vuuj, munil ol el svayan̈ ix, xchi vin̈.

Schab’il macan̈

Syalan ix cob’es:

8 A... van sjavi vin̈ xajanab’il vuuj. Tzaxo vab’ yoch sjaj vin̈. Sq’ue val chennaj vin̈ scot d’a jolomtac vitz. Sq’ue val chennaj vin̈ sjavi d’a tzalquixtac.

9 A vin̈ xajanab’il vuuj, lajan vin̈ icha noc’ ch’ucul, icha val junoc yune’ ch’ucul chi’. Ayxoec’ vin̈ d’a patic pat tic, d’an̈anxooch vin̈ d’a yolanil ventena.

10 A vin̈ xajanab’il vuuj chi’, ix yal vin̈ d’ayin icha tic: Q’uean̈ vaan ach xajanab’il vuuj, cotan̈ ach nib’ab’il vuuj.

11 Inai, toxo ix ec’b’at sc’ual sicn̈ab’.

12 Ayxo an̈ xumac d’a caltac te’, toxo ix c’och stiempoal yoch b’it, tzaxo cab’ yoch sjaj noc’ cuvajte’ d’a tic.

13 Ayxo sat te’ higo, sumumi yel sjab’ te’ uva.

Q’uean̈ vaan ach xajanab’il vuuj,

ach to te vach’ ilji, cotan̈, xchi vin̈ d’ayin, xchi ix.

Syalan vin̈ quelem:

14 Ach xajanab’il vuuj, lajan ach icha noc’ paramuch sc’ub’ej sb’a d’a sattac q’ueen. Ch’ox a sat vila’, lolonan̈ jab’oc vab’i, yujto te vach’tzin a loloni, te vach’pax ilji.

15 Pechec noc’ vaax yed’ noc’ yune’, to syixtej te’ cuva noc’, icha te’ vanto yac’an xumaquil, xchi vin̈.

Syalan ix cob’es:

16 Yic in vin̈ xajanab’il vuuj, vic pax vin̈, stan̈vi calnel vin̈ d’a scal an̈ xumac.

17 Yacb’an manta ic’ d’a q’uin̈ib’alil, ayic manto sacb’i, meltzajan̈cot d’ayin ach xajanab’il vuuj. Lajan tzutej a b’a icha junoc noc’ ch’ucul, icha noc’ quelem ch’ucul toxon̈ej sq’ue chennaj scot d’a tzalquixtac, xchi ix.

3

1 A d’a sat in ch’at d’ac’valil, ix in vayichej in sayanec’ vin̈ xajanab’il vuuj. Ix in sayec’ vin̈, palta maj ilchaj vin̈ vuuj.

2 Slajvi chi’, ix in q’ue vaan, ix in ec’ in say vin̈ d’a yol chon̈ab’ chi’. Tzin sayanec’ vin̈ xajanab’il vuj d’a yoltac calle yed’ d’a yoltac mercado. Ix in sayn̈ej vin̈, palta maj ilchaj vin̈ vuuj.

3 Ix in c’anb’an d’a eb’ policía tz’ec’ stan̈vej chon̈ab’ chi’: ¿Maj am eyil vin̈ xajanab’il vuuj? xin chi.

4 Quenanto val tzin b’at d’a eb’ vin̈ chi’, ix ilchaj vin̈ xajanab’il vuuj. Ix in och quetzquetz d’a sc’ab’ vin̈, majxo vactejel-laj vin̈. Ix vic’anb’at vin̈ d’a spat ix in nun, d’a scuarto ix in nun chi’ b’aj in alji, xchi ix.

Syalan vin̈ quelem.

5 Ex cob’estac aj Jerusalén, tzin tevi val d’ayex to man̈ e pitzel svayan̈ ix xajanab’il vuuj, munil ol el svayan̈ ix, xchi vin̈.

Yoxil macan̈

Syalan eb’ anima

6 ¿Tas jun scot d’a tz’inan lum chi’, d’a scal jun topan̈ tab’ scoti, aton d’a scal stab’il mirra yed’ incienso yed’ masanil macan̈ suc’uq’ui sjab’ chon̈b’il yuj eb’ chon̈vajum?

7 Aton b’aj sb’achchajec’ vin̈aj Salomón. Oyanoch 60 soldado d’a spatic, aton val juntzan̈ eb’ vin̈ soldado te jelan d’a scal eb’ israel.

8 Masanil juntzan̈ eb’ vin̈ chi’, a q’uen espada syac’lab’ej eb’ vin̈, te jelan eb’ vin̈ d’a oval. Junjun eb’ vin̈ ayoch yespada d’a snan̈al, tato ay tas ay smay tz’ec’ d’ac’valil.

9 A vin̈aj Salomón ix sb’o jun b’aj sb’achchajec’ d’a te te’ vach’ ay d’a Líbano.

10 A yoyal, nab’a plata, axo yijnub’ yich, nab’a oro. A b’aj tz’em c’ojan vin̈, a an̈ púrpura ayoch d’ay. D’a yol chi’ ayoch yelvanub’ b’ob’il yuj eb’ ix aj Jerusalén, yuj sch’oxani to xajan vin̈ yuj eb’ ix.

11 Ex ix aj Sion, elan̈ecb’at eyil vin̈aj rey Salomón. Ayq’ue scorona vin̈, aton jun ix yac’q’ue ix snun vin̈ d’a sjolom d’a sc’ual snupnaji, aton jun c’u b’aj ix te tzalaj sc’ol vin̈, xchi eb’.

4

Syalan vin̈ quelem:

1 Te vach’ ilji ach xajanab’il vuuj, yelxo val te vach’ ilji. A yol a sat chequel d’a spatic smusil a sat lajan yilji icha yol sat noc’ paramuch. A xil a jolom, lajan val yilji icha yemta n̈ililoc noc’ chiva d’a pac’an yic Galaad.

2 Axo q’uen e, te vach’ yilji q’ueen, lajan yilji q’uen icha yilji noc’ calnel sb’icji ayic toxo sjoxji. Tz’acan q’ueen, malaj junoc q’ueen malaj yetb’eyum, icha noc’ nun calnel junn̈ej sb’ey yed’ yune’.

3 Chactz’ob’inac a ti’ icha chacchac ch’al. Sat in c’ool yuj svach’il a loloni. Axo spac’ultac a ti’ musan yuj junoc c’apac, icha val yilji c’axepoc te’ granada.

4 A val a jaj, lajan val icha torre b’ob’il yuj vin̈aj rey David, locjab’och mil maclab’ jul-lab’ yic eb’ soldado jelan d’a spatictac yelvanub’oc.

5 A im schab’il, lajan val yilji icha chavan̈oc yunetac ch’ucul tiox sva d’a scaltac an̈ chochol.

6 Yacb’an manta ic’ d’a q’uin̈ib’alil, ayic manto sacb’i, ol in b’at d’a jolomtac vitz b’aj ay an̈ mirra, d’a tzalquixtac b’aj suc’uq’ui sjab’.

7 Te vach’ ilji ach xajanab’il vuuj, te vach’ yilji a nivanil smasanil, te malaj jab’oc a paltail.

8 Ach to ol ach och vetb’eyumoc, con̈ el d’a Líbano, con̈ el d’a jolom vitz Líbano. Ol co puclaj co b’a yed’ jolom vitz Amana tic, yed’ jolom vitz Senira. Ol cactejcan vitz Hermón, b’aj ay sn̈aq’ueen noc’ choj yed’ b’aj ay noc’ leopardo.

9 Ach xajanab’il vuuj, ol ach och vetb’eyumoc, toxo ix can in gana d’ayach, yujn̈ej to ix ach cot q’uelan junel d’ayin, ix vilan jun ch’an̈al ton̈ locanoch d’a a jaj. Juneln̈ej ix mutz’mutz’an a sat d’ayin. Icha chi’ ix aj yic’ji in pixan uuj.

10 Ach ix ol ach och vetb’eyumoc, man̈ jantacoc svach’il in a xajanani, yelxo te vach’ d’a yichan̈ vino. Yelxo te vach’ a perfume tza c’an d’a yichan̈ masanil tas sumumi sjab’.

11 Ach ol ach och vetb’eyumoc, icha yalchab’ ayoch d’a a ti’, icha val yalchab’ yed’ lech ay d’a yol a ti’. Icha suc’uq’uial sjab’ Líbano, icha val chi’ sjab’ a pichul.

12 Ach ol ach och vetb’eyumoc, lajan ach icha junoc avb’en macan, icha sjaj a a’ to macan, te vach’ yaj smacchaji.

13 Lajan ach icha junoc avb’en b’aj svolan te’ granado, a sat tas avab’il ta’ man̈ jantacoc schi’al, ay pax an̈ alheña,

14 an̈ nardo, an̈ azafrán yed’ juntzan̈ te vale’ suc’uq’ui sjab’, te’ canela yed’ masanil macan̈il te’ incienso, mirra yed’ pax áloes, masanil tastac te vach’ yel sjab’.

15 Lajan ach pax icha sjaj a a’ d’a scal tas avab’il, aton a’ sq’ueul sjaj tz’emta d’a Líbano, xchi vin̈.

16 A ic’ scot d’a stojolal norte yed’ ic’ scot d’a stojolal sur, ec’ocab’ xumumoc d’a scal vavb’en, yic vach’ sb’eyb’at suc’uq’uial sjab’.

Syalan ix cob’es:

Cotan̈ ach xajanab’il vuuj, ochan̈ d’a vavb’en, tza loan sat tas avab’il man̈ jantacoc schi’al, xchi ix.

5

Syalan vin̈ quelem:

1 Van voch d’a scal vavb’en ach vetb’eyum xajanab’il vuuj. Van vic’anq’ue in mirra yed’ in perfume, van vab’lan schab’il noc’ acan̈, van vuc’an in vino yed’ in lech, xchi vin̈.

Syalan eb’ amigo d’a eb’ chavan̈:

Ex amigo vaan̈ec, uq’uec a’, uq’uec jantac tze nib’ej, xchi eb’.

Yic schan̈il macan̈

Syalan ix cob’es:

2 Vaynac in b’ati, palta pitzan in pixan, ix vab’ani to a vin̈ xajanab’il vuuj tz’avaj d’a puerta: Ach cob’es xajanab’il vuuj, jaquin ochi. Lajan ach icha noc’ paramuch, malaj jab’oc a paltail. Te ch’ayan in jolom yuj yal ac’val. Tz’el val jililjoc yal ac’val chi’ d’a xil in jolom, xchi vin̈ d’ayin.

3 Toxo ix viq’uel in pichul, ¿tom ol vac’och junelxo? Toxo ix in b’ic voc, ochtapax pococ d’ay junelxo, xin chi d’a vin̈.

4 A vin̈ xajanab’il vuuj chi’, ix yac’ochta sc’ab’ vin̈ d’a yolanil puerta. Ix in q’ue val jucnaj yuuj.

5 Yuj chi’ ix in q’ue vaan in jacochta vin̈. Toxon̈ej ix el d’ujuljoc mirra d’a in c’ab’, ix ochcan d’a spatictac sch’apul puerta.

6 A val yic ix vab’an slolon vin̈, ijan ix in cham ix vab’i. Ayic ix in jacan puerta d’a vin̈ xajanab’il vuuj chi’, man̈xo ayoc ec’laj vin̈. Ix in sayec’ vin̈, majxo chaxlaj vin̈ vuuj. Ix vavtej vin̈, palta majxo tac’voclaj vin̈ d’ayin.

7 Ix in ilchajel yuj eb’ vin̈ stan̈van chon̈ab’. Ix in smac’an lajvoc eb’ vin̈. Te chucxon̈ej ix aj yic’anel in xotil eb’ vin̈ stan̈van spuertail chon̈ab’ chi’.

8 Ex cob’estac aj Jerusalén, aq’uec e ti’: Tato tz’ilchaj vin̈ in xajanab’il eyuuj, alec d’a vin̈ to van in cham in naan vin̈, xin chi d’a eb’ ix.

9 Ix yalan eb’ ix cob’estac chi’ d’ayin: ¿Tas svach’il vin̈ a xajanab’il chi’ d’ayach, ach ix te vach’ ilji d’a yichan̈ eb’ ix ix vach’ yilji? ¿Tas val svach’il jun vin̈ xajan chi’ uuj, yuj chi’ tza c’an d’ayon̈ to scac’ co ti’? xchi eb’ ix d’ayin.

10 A vin̈ xajanab’il vuuj chi’, sac vin̈, chacvasinac yilji vin̈, te vach’ yilji vin̈ d’a yichan̈ lajun̈e’ mil vinac.

11 A sat vin̈, lajan yed’ q’uen oro te vach’. A xil sjolom vin̈ colochtac, q’uic’ yilji icha noc’ joj.

12 A yol sat vin̈, lajan icha noc’ paramuch tz’ec’ d’a titac a’, ichato d’a scal lech tz’achanvi noc’, d’a sti’ sn̈ajab’il a a’ chi’ tz’em man̈an noc’.

13 A spac’ultac sti’ vin̈, icha val junoc avb’en b’aj ay an̈ xumac te vach’ sjab’. A sti’ vin̈, lajan val icha junoc an̈ xumac te vach’ sjab’.

14 A sc’ab’ vin̈, lajan icha junoc suyan̈ q’uen oro ayoch q’uen topacio d’ay. A sc’ool vin̈, icha val q’uen marfil n̈ululixon̈ej, te ayoch q’uen zafiro yelvanub’oc.

15 A val yoc vin̈, lajan val icha chab’oc oy nab’a mármol ayem d’a yib’an̈ chab’oc yich to nab’a oro te vach’. Lajan yilji vin̈ icha te’ c’ute’ ay d’a Líbano, to sic’b’ileli.

16 A val slolonel vin̈ syala’, te chi’ scab’i, te vach’n̈ej vin̈ d’a smasanil. Icha val chi’ yilji vin̈ in xajanab’il chi’ ex cob’estac aj Jerusalén, xin chi d’a eb’ ix.

6

Syal eb’ anima

1 Ach ix te vach’ ilji d’a yichan̈ eb’ ix ix vach’ yilji, ¿b’ajtil ix c’och vin̈ xajanab’il chi’ uuj? ¿B’ajvaltil ix b’at vin̈ yic vach’ b’at co say vin̈? xchi eb’ d’ayin.

Syalan ix cob’es:

2 A vin̈ xajanab’il chi’ vuuj, toxo ix b’at vin̈ b’aj ay yavb’en, d’a scal tas avab’il yuj vin̈ to suc’uq’ui yel sjab’. Ix b’at vin̈ yac’ tzalajb’oc sc’ool yed’ smolan te’ xumac.

3 A in tic, yic in vin̈ xajanab’il vuuj chi’, vic pax vin̈. Syac’ tzalajb’oc sc’ol vin̈ d’a scal te’ xumac chi’, xchi ix.

Yic yoil macan̈

Syalan vin̈ quelem:

4 Ach ix xajanab’il vuuj, te vach’ ilji, nib’ab’ilxon̈ej ilji icha val yilji chon̈ab’ Tirsa yed’ chon̈ab’ Jerusalén. Ayxo smay yilji, icha juntzan̈ soldado sb’ey d’a stzolal.

5 Man̈xoocab’ mutz’mutz’an a sat d’ayin, yujto toxo ix ic’ji in pixan uuj. A xil a jolom, lajan yilji icha yemta n̈ililoc noc’ chiva d’a pac’an yic Galaad.

6 A q’uen e, toxon̈ej stz’ilili q’ueen. Lajan yilji q’uen icha noc’ calnel toto tz’elta b’aj sb’icjieli, chatacvan̈ sb’ey noc’ yed’ yune’, malaj junoc noc’ to sch’ocoj.

7 A val spac’ultac a ti’ musan yuj junoc c’apac, ichaxon̈ej yilji c’axepoc te’ granada.

8 Tzalajocab’ vin̈ rey yed’ 60 eb’ ix yetb’eyum reina yaji yed’ 80 eb’ ix schab’il yetb’eyum yed’ pax eb’ ix cob’estac maxtzac b’ischaji.

9 Palta a in tic, junn̈ej ix vico’. Lajan ix icha val noc’ paramuch malaj spaltail. An̈ej ix xajanab’il yuj snun, yuj chi’ malaj junocxo mach lajan icha ix tic yalan snun chi’. Ayic tz’ilji ix yuj eb’ ix cob’estac, yuj eb’ ix reina, yuj pax eb’ ix schab’il yetb’eyum vin̈ rey chi’, masanil eb’ chi’ tz’alani to vach’ yilji ix, xchi vin̈.

Syalan eb’ amigo:

10 ¿Mach jun ix ix sch’ox sb’a chi’, icha val sch’oxan sb’a c’u d’a q’uin̈ib’alil? Vach’xon̈ej yilji ix icha yilji q’uen uj, icha yilji yoc c’u, ay smay yilji icha juntzan̈ soldado sb’ey d’a stzolal, xchi eb’.

Syalan ix cob’es:

11 Ix in b’at b’aj ay te’ ch’acte’ nogales, yic svilan masanil tas svolan d’a ch’olan. Ix in nib’ej ix vila’ tato van scan sat te’ uva yed’ xumaquil te’ granado.

12 Man̈xo toc tzin na’, icha val to ayinec’ d’a yol carruaje yed’ vin̈ vajalil, xchi ix.

Syalan eb’ amigo:

13 Meltzajan̈, meltzajan̈ ach Sulamita. Meltzajan̈, snib’ej co c’ol tzon̈ och q’uelan d’ayach, xchi eb’.

Syalan ix cob’es:

¿Tas yuj tze nib’ej tzeyil in chan̈alvi d’a scal snan̈al cha tzol anima tic? xchi ix Sulamita chi’.

7

Syalan vin̈ quelem:

1 Ach cob’es, ach yisil vin̈ rey, man̈xo jantacoc svach’il yilji oc d’a yol a xan̈ab’. A val a xub’, te vach’ yilji icha val smunlajel junoc jelan sb’oan tastac yed’ q’uen oro.

2 A val a c’ool, lajan val icha junoc ch’ub’ to ayn̈ejem vino d’a yool. Axo a nan̈al, lajan icha junoc cun̈an̈ ixim trigo oyan och te’ xumac d’a spatic.

3 A im schab’il, lajan val icha chavan̈oc noc’ ch’ucul tiox ix aj yalji.

4 A a jaj, lajan val icha junoc torre nab’a marfil. A yol a sat, lajan icha chab’ a’ n̈ajab’ d’a chon̈ab’ Hesbón, junn̈ej ay d’a spuertail yic Bat-rabim. Axo a n̈i’, lajan val yed’ torre d’a Líbano, aton jun q’uelanb’at d’a chon̈ab’ Damasco.

5 A a jolom, chaan̈ ayq’uei, lajan icha jolom vitz Carmelo. Te copopi yilji xil a jolom icha yilji sch’alil púrpura. Toxon̈ej tz’ic’jicanq’ue spixan jun vin̈ rey yuj xil a jolom chi’.

6 Ach xajanab’il vuuj, ach ix to nib’ab’il, yelxo te vach’ ilji.

7 Te tojol ilji icha junoc te’ palma. Axo im, lajan val icha junjun c’ojlab’ sat te’ palma chi’.

8 Tzin nib’ej q’ue in b’a d’a te’ palma chi’ yic svic’anemta te’ sat. A im lajan val icha junjun c’ojlab’ te’ uva. A xob’al a ti’, suc’uq’ui sjab’ icha sjab’ te’ mansan.

9 A val a ti’, lajan val icha vino man̈xo jantacoc svach’il, xchi vin̈ quelem.

Syalan ix cob’es:

Yuc’ocab’ vino vin̈ xajanab’il vuuj, tz’och d’a sti’ vin̈, tz’ec’ d’a scal ye vin̈.

10 Yic in vin̈ xajanab’il vuuj, te nib’ab’il in yuj vin̈.

11 Con̈ d’a caltac avb’en ach xajanab’il vuuj, tz’ec’ junoc ac’val cuuj d’a scaltac xumaquil an̈ alheña.

12 Axo d’a q’uin̈ib’alil, tzon̈ b’at d’a scal te’ uva yic squila’ tato ayxo svol te’, tato vanxo spoj xumaquil te’. Ol quila’ tato vanxo xumacan te’ granado, a val ta’ ol in ch’oxo’ to xajan ach vuuj.

13 Ayxo sjab’ an̈ mandrágora. A d’a sti’ co pat, ayxo sat masanil tas avab’il vach’ sloji, ay sat taquin̈xo yed’ sat toto smolji. Ch’oc val ix vic’canel ic ach xajanab’il vuuj, xchi ix.

8

1 Comonoc in nulej ach, junn̈ej am im ix co tz’ub’u’. Tato icha chi’, ayic tzach in chaan d’a yoltac b’e, tzam yal in tz’ub’anelta a ti’, malaj am mach tz’alan in pecal.

2 Tzam yal ach vic’anb’at d’a spat ix in nun, tzam ach vic’och d’a yol pat chi’. A ach am val tzach och in c’ayb’umaloc. A in am svac’ vino man̈ jantacoc svach’il uq’uej yed’ yal sat te’ in granado.

3 A a c’ab’ d’a a q’uexan̈ tzac’och d’a yalan̈ in jolom, axo a vach’ tzin lac’anq’uei, xchi ix.

Syalan vin̈ quelem:

4 Ex cob’estac aj Jerusalén, aq’uec e ti’ d’ayin to man̈ ol e pitzel svayan̈ ix xajanab’il vuuj, munil ol el svayan̈ ix, xchi vin̈.

Yic svaquil macan̈

Syalan eb’ amigo:

5 ¿Mach jun ix ix scot d’a tz’inan luum chi’, jichanem ix d’a yib’an̈ vin̈ xajanab’il yuuj? xchi eb’.

Syalan vin̈ quelem:

A d’a yich jun te’ mansan ix in xib’tejel a vayan̈. Ata’ cotnac syail ix a nun ayic aljinac.

Syalan ix cob’es:

6 Mocab’ a xajanej junocxo ix ix, palta ainn̈ejocab’i. Mocab’a junocxo mach tza lac’q’uei, palta ainn̈ejocab’i. A co xajanb’ail ay yip icha chamel. Icha b’aj smucchaj chamnac to max yactejel tas yamb’il yuuj, icha chi’ yaj b’aj sco xajanej co b’a. A b’aj sco xajanej co b’a, te’ c’ac’ icha junoc c’ac’ te ov.

7 A masanil a’ mar max tzac’van a’ yac’an tup jun c’ac’ chi’. Max yalpaxlaj yac’an tup yoval a’ nivac a’. Tato ay mach syaltej masanil tas ay d’a spat yic smanan jun xajanb’ail tic, ton̈ej am spaticajcaneli, xchi ix.

Syalan eb’ vin̈ snulej ix cob’es:

8 Ay jun ix canab’ tzac’an uninto, mantalaj yim ix. ¿Tas sco c’ulej yed’ ix tato sjavi sc’anumal ix?

9 Tato lajan ix yed’ junoc muro, tzam co b’oq’ue chab’oc torre plata d’ay. Tato lajan ix icha junoc puerta, tzam co b’o yed’ te’ chemte’ nab’a c’ute’, xchi eb’ vin̈.

Syalan ix cob’es:

10 A in tic, lajan in icha junoc muro. Axo vim, lajan icha juntzan̈ torre, yuj chi’ stzalaj val sc’ol vin̈ xajanab’il vuuj ved’oc.

11 A vin̈aj Salomón, ay jun yavb’en uva vin̈ d’a Baal-hamón. Syac’can vin̈ d’a yol sc’ab’ juntzan̈ eb’ stan̈vumal chi’. Ayic ol molchaj sat te’ uva chi’, ol yac’ mil q’uen plata junjun eb’ d’a vin̈.

12 Emocab’ jun mil q’uen splata vin̈aj Salomón yed’ 200 yic eb’ stan̈van chi’. A inxo jun, ay vavb’en uva d’a yol vico’, a inxon̈ej tzin na’ tas svutej, xchi ix.

Syalan vin̈ quelem:

13 Ach xajanab’il vuuj, ayach ec’ d’a scal avb’en, tzin nib’ej svab’ yoch a jaj. Yed’ eb’ camigo, snib’ej pax eb’ syab’ yoch a jaj, xchi vin̈.

Syalan ix cob’es:

14 Ach xajanab’il vuuj, yelc’olal a coti. Q’uean̈ urnaj icha junoc noc’ ch’ucul, icha val junoc yune’ ch’ucul d’a tzalquixtac b’aj tz’avchaj incienso, xchi ix.