A Schab’il Carta San Pablo

D’A EB’ AJ CORINTO

Schab’il Corintios sb’i jun carta tic, aton schab’il carta vin̈aj apóstol Pablo stz’ib’ejnacb’at d’a eb’ aj Corinto, b’aj syal vin̈ yuj telajb’ail sq’ue vaan d’a scal eb’ creyente d’a jun chon̈ab’ chi’. Icha val to ay juntzan̈ eb’ creyente d’a jun iglesia chi’ ya ix alan d’a vin̈. Palta te xajan eb’ yuj vin̈, sgana vin̈ junc’olal tz’aj yed’ eb’, yuj chi’ sch’ox stzalajc’olal vin̈ yil eb’, yujto vanxo sb’o yaj juntzan̈ chi’.

Ayic ix el yich jun libro tic, ix sch’ox vin̈aj Pablo tas yuj ov ix yutej sb’a vin̈ d’a jun mach ya ix alan d’a vin̈ yed’ d’a juntzan̈xo eb’ yac’lejnac syamanoch vaan vin̈. Stzalaj val vin̈, yujto ov ix yutej vin̈ yalan d’a eb’, yujto yuj chi’ ix sna sb’a eb’ creyente chi’, junc’olal ix aj eb’. Ix lajvi chi’, ix sc’anan jun ofrenda vin̈ d’a eb’, yic scolvaj eb’ d’a eb’ creyente meb’a’ d’a Judea. An̈ejtona’ syalpax vin̈ yuj yopisio to yel schecab’ Cristo yaj vin̈, yujto ay juntzan̈ eb’ aj chon̈ab’ Corinto chi’ syaloch sb’a schecab’oc Cristo, axo vin̈aj Pablo chi’ to man̈ schecab’oc Cristo vin̈ yalan eb’.

1

Tz’el yich scarta vin̈aj Pablo

1 A in Pablo in, schecab’ in Jesucristo, yujn̈ej to icha chi’ ix el d’a sc’ool Dios. A in yed’ vin̈ cuc’tac Timoteo, sco tz’ib’ejb’at jun co carta tic d’ayex yiglesia exxo Dios d’a chon̈ab’ Corinto. Sco tz’ib’anpaxb’at d’ayex e masanil ex yiquexxo Dios d’a yol yic Acaya. 2 Co gana syac’ svach’c’olal co Mam Dios yed’ Cajal Jesucristo d’ayex ta’, syac’anpax sjunc’olal.

A tas ajnac yab’an syaelal vin̈aj Pablo

3 Calec vach’ lolonel d’a Dios, aton Smam Cajal Jesucristo, co Mam ton paxi, tz’oc’ sc’ool d’ayon̈, syac’ val snivanil co c’ool yujto co Diosal yaji. 4 Ayic sja co yaelal, a Dios tz’ac’an snivanil co c’ool, yic vach’ syal pax cac’an snivanil sc’ool eb’ tz’ab’an pax syail. Icha syutej Dios yac’an snivanil co c’ool, icha pax chi’ scutej cac’an snivanil sc’ool eb’. 5 Icha val tz’aj cab’an syaelal yed’ Cristo, icha pax chi’ syutej yac’an snivanil co c’ool. 6 Yuj chi’, icha chi’ tzon̈ aji ayic scab’an syail, yic vach’ syal cac’an snivanil e c’ool yic tec’an tzeyutej e b’a. An̈ejtona’, ayic syac’an snivanil co c’ool Dios, icha chi’ tzon̈ aji, yic vach’ syal cac’an snivanil e c’ool, yuj chi’ syal e tec’b’an e b’a eyac’an techaj juntzan̈ yaelal ol ac’joc och d’a eyib’an̈ icha tz’ac’jioch d’a quib’an̈ a on̈ tic. 7 Tec’an scutej co b’a cac’anoch Dios yipoc co c’ool eyuuj, yujto cojtac to icha tzeyutej eyab’an syail qued’oc, icha pax chi’ ol aj yac’anpax snivanil e c’ool Dios qued’oc.

8 Ex vuc’tac ex vanab’, sco nib’ej scal d’ayex jantac syail ix cab’i ayic ix on̈ ec’ d’a yol yic Asia. Yujto te ya’ ix on̈ ec’ ta’, ijan maj techajlaj cuuj. Ix co na’ to ijan val maj on̈ colchajel-laj d’a yol sc’ab’ chamel. 9 A co naani to ol on̈ cham ta’. Icha chi’ utab’il on̈ ta’, yic vach’ an̈ej Dios scac’och yipoc co c’ool, yujto a’ tz’ac’an pax pitzvoc eb’ chamnac. Xal on̈, maxtzac co na’ tato tzon̈ colchaji. 10 Jab’xon̈ej val maj on̈ cham yuj jun nivan yaelal chi’, axo Dios on̈ colanel d’a yol sc’ab’ chamel, van on̈ scolan paxel ticnaic. An̈eja’ scac’och yipoc co c’ool to ol on̈ scolelta d’a juntzan̈ syaelal chi’, 11 tato tzex colvaj qued’ d’a lesal. Tato tzijtum ex tzex lesalvi cuuj, an̈ejtona’ nivan ex ol eyac’ yuj diosal d’a Dios yuj svach’c’olal ol yac’ d’ayon̈.

A tas yuuj pural ix c’och vin̈aj Pablo d’a Corinto

12 Tzon̈ tzalaji, yujto cojtac val to tojol scutej co b’eyb’al d’a masanil eb’ anima yed’ pax d’ayex. Malaj spaltail co b’eyb’al, yujto scolvaj Dios yed’ svach’c’olal d’ayon̈. Man̈ yujoc co jelanil vach’ co b’eyb’al. 13 Ayic sco tz’ib’anb’at juntzan̈ carta d’ayex, an̈ej juntzan̈ tas tzeyila’ yed’ juntzan̈ tas snachajel eyuuj, a sco tz’ib’ejb’at d’ayex. Tzaxo nachajel jab’oc eyuuj tas caji. Yuj chi’, svac’och yipoc in c’ool to ol vach’ nachajel eyuuj to ayic ol jax Cajal Jesús, ol yal e q’uechaan̈ cuuj, ich on̈ pax ta’ ol on̈ q’uepaxchaan̈ eyuuj.

15 Icha chi’ vutejnac vac’anoch yipoc in c’ool. Yuj chi’, tzin b’ab’laj ec’ ex vila’ yic vach’ chael tzin ec’ d’ayex d’a elan̈chamel in naani, axo e vach’ chaan svach’c’olal Dios. 16 A in naani to tzin ec’ ex vila’, ichato chi’ b’ian tzin ja d’a Macedonia tic. Axo tzin meltzaji, tzex ec’ vilanxi. Tato icha chi’, a ex syal tzex colvaj d’ayin yic tzin b’atxi d’a Judea. 17 Ayic ix in naan juntzan̈ tic, ¿tom man̈ chamoc ix in na e naani? ¿Tom tze na’a to ton̈ej tzin na juntzan̈ tic icha sna eb’ comon anima? ¿Tom tze na’a, to an̈ej yed’ in ti’, inye, xin chi, palta axo d’a in pensar van in naani to maay? 18 Syil Dios, aton tz’eln̈ejc’och tas syala’, a on̈ tic malaj juneloc sco tac’vej co ti’oc, slajvi chi’ scalanxi to man̈xo. 19 A in tic, vin̈aj Silvano yed’ vin̈aj Timoteo ec’nac on̈ calel yab’ixal Cristo Jesús Yuninal Dios d’ayex. A Cristo chi’, malaj juneloc yalnac: Inye, palta axo d’a spensar yojtac to maay. 20 A tz’ac’an elc’och masanil tas ix yalcan Dios. Yuj chi’, a scalan vach’ lolonel d’a Dios, scalan amén yuj Cristo Jesús. 21 A Dios tz’ac’an stec’anil e pensar qued’oc, yujto ay on̈xo och d’a yol sc’ab’ Cristo. A Dios ac’jinac copisio coch schecab’oc. 22 A ac’jinac och jun sello d’ayon̈ junjun on̈, aton Yespíritu. A Yespíritu tic sch’oxani to yic on̈xo Dios, sch’oxanpax d’ayon̈ to d’a val yel ol co cha juntzan̈xo tas yalnac Dios chi’ to ol yac’ d’ayon̈.

23 Malaj in gana tz’och e cusc’olal vuuj, yuj chi’ majto in ec’ d’ayex d’a Corinto chi’. Val yel svala’, syil co Mam Dios yujto yojtac masanil tas ay d’a in pensar. 24 Malaj co gana tzex cac’ pural, scalan d’ayex tas tzeyutej eyac’anoch Dios d’a e c’ool. Yujto tec’anxo tzeyutej eyac’anoch d’a e c’ool. Palta co gana tzon̈ colvaj d’ayex, yic sco vach’ aq’uej e na’a, yic vach’ ol ja e tzalajc’olal ta’.

2

1 Yuj chi’, a tzin na’a, man̈xo ol in c’och d’ayex d’a scal cusc’olal. 2 Tato sb’at vac’och e cusc’olal, ¿machto junoc ol ac’anxi in tzalajc’olal? Yuj chi’, malaj in gana sb’at vac’och e cusc’olal yujto a exn̈ej syal eyac’an snivanil in c’ool. 3 Yuj chi’, icha chi’ vutejnac valanb’at d’ayex d’a jun in carta, yujto malaj in gana b’at vac’och e cusc’olal. Yujto a ex val smoj eyac’an in tzalajc’olal. Svac’anoch yipoc in c’ool, yujto tzin na’a, tato sja in tzalajc’olal, ol japax e tzalajc’olal ved’oc. 4 Ayic in tz’ib’annacb’at jun in carta chi’ d’ayex, te ochnac in ilc’olal eyuuj. Ochnac val pitz’an d’a in c’ool, an̈ejtona’ oc’nac in pax eyuuj. Palta man̈ yujoc vac’anoch e cusc’olal in tz’ib’ejnacb’ati. In tz’ib’ejnacb’ati yic tzeyojtaquejeli to te xajan ex vuuj.

Ac’b’il nivanc’olal vin̈ ochnac smul

5 Malaj in gana tzin ec’ d’a yib’an̈ in b’oan yaj jun tic, palta a jun vin̈ ac’jinac och co cusc’olal, man̈oc inn̈ej cusnac in, ayex pax cusnac ex janic’ ved’oc. 6 A jun yaelal ix eyac’och d’a yib’an̈ vin̈ ayic ix e molb’an e b’a, c’ocb’ilocab’i. 7 Axo ticnaic, más vach’ tzeyac’ nivanc’olal vin̈. Tzeyac’anpax snivanil sc’ol vin̈, yic vach’ max te juviel vin̈ yuj cusc’olal. 8 Yuj chi’ tzin tevi d’ayex to tze ch’ox e vach’c’olal d’a vin̈. 9 Yuj jun chi’ in tz’ib’ejnacb’at jun in carta d’ayex, yic vach’ tzex vac’ proval. Yujto in gana svojtaquejeli tato yel tze c’anab’ajej tas svala’. 10 Yuj chi’ tato tzeyac’ nivanc’olal d’a yib’an̈ jun vin̈ chi’, a inxo pax tic, ol vac’pax nivanc’olal vin̈. Tato a in svac’ nivanc’olal vin̈, a d’a yol sat Cristo svac’ nivanc’olal syal chi’, palta yuj e vach’iloc a ex tic. 11 Icha chi’ svutej, yic vach’ max on̈ yac’ ganar vin̈ Satanás, yujto cojtacxo tas sgana vin̈ d’ayon̈.

Ochnac vin̈aj Pablo ilc’olal d’a chon̈ab’ Troas

12 Ayic in c’och d’a chon̈ab’ Troas, yic svalanel jun vach’ ab’ix yic Cristo, ilchaj vuuj to a Cajal Jesús b’oan yaj masanil yic svalel slolonel. 13 Palta och in ilc’olal, yujto maj ilchaj vin̈ cuc’tac Tito vuj ta’. Yuj chi’ valcan quil co b’a d’a eb’ ay chi’ ta’, in cotxi ta’, in ja d’a yol yic Macedonia tic.

A tas yopisio yab’ixal Cristo

14 Palta caq’uec yuj diosal d’a Dios, yujto masanil tiempo a’ tzon̈ ic’anoch tzac’an yed’ Cristo Jesús yic scheclajeli to a’ ix ac’an ganar. Cuuj spucaxb’at yab’ixal Cristo d’a junjun lugar, icha spucaxb’at sjab’ junoc tas suc’uq’ui sjab’. 15 Icha sjab’ stab’il junoc tas suc’uq’ui sjab’ syac’ Cristo d’a Dios, ich on̈ ta’ ayic tzec’ calanel yab’ixal. Spucaxb’at d’a scal eb’ scolchaji yed’ pax d’a scal eb’ vanto sateq’ui. 16 Ayic scalan d’a eb’ van sateq’ui, lajan yab’ixal chi’ icha sjab’ junoc tas tzon̈ cham yuuj. Axo tato a d’a eb’ van scolchaj scaleli, lajan yab’ixal chi’ icha junoc tas te suc’uq’ui sjab’ d’a eb’, sch’oxan paxi to ol scha sq’uinal eb’. Yuj chi’, ¿mach val junoc syal yalanel jun ab’ix tic? 17 A on̈ tic, man̈ yujoc cac’an ganar d’a spatic slolonel Dios, yuj chi’ tzec’ caleli, icha syutej sb’a juntzan̈xo eb’. Nivanoc tzec’ yal eb’, palta soman syutej eb’ yalani. Palta a on̈ tic, yel scala’, yujto a Dios ix ac’an copisio tic. A d’a yichan̈ Dios scala’ yujto yic on̈xo Cristo eyed’oc.

3

A yab’ixal jun schab’il strato Dios

1 Ayic scalanb’at juntzan̈ tic d’ayex, ¿tom tze na’ to scal co b’a vach’ilal d’ayex junelxo? Man̈ yovaliloc sco ch’ox juntzan̈ carta d’ayex tz’alani tas copisio, icha syutej sb’a juntzan̈xo eb’. An̈ejtona’, man̈ yovaliloc sco c’ancot e carta, tzeyalancoti to ay copisio d’a eyichan̈. 2 Yujto a ex val van e ch’oxaneli to ay copisio. Lajan ex icha junoc carta tz’ib’ab’iloch d’a co pensar, yujto syil eb’ anima masanil tas eyaji. 3 Icha junoc carta tz’ib’ab’ilcan yuj Cristo a on̈ quic’nacb’ati, ich ex ta’. A jun icha carta tic, man̈oc d’a tinta tz’ib’ab’ilcani, palta a Yespíritu Dios pitzan, a tz’ib’annaccani. Man̈oc d’a junoc q’ueen tz’ib’ab’ilochi, palta a d’a co pensar, ata’ tz’ib’ab’ilochi.

4 Icha chi’ sco na’, yujto yuj Cristo scac’och Dios yipoc co c’ool. 5 Mantoc sco na’a to munil syal cuuj co ch’ocoj. Palta yujn̈ej scolval Dios syal junoc tas cuuj. 6 A ac’jinac copisio yic scac’ servil, yic scalanpaxel yab’ixal jun schab’il trato. A jun strato tic, man̈ yujoc to sco c’anab’ajej junoc tas tz’ib’ab’ilcani tz’elc’ochi, palta yujn̈ej Yespíritu tz’elc’ochi. A jun ley tz’ib’ab’ilcani ay yopisio yac’anoch chamel d’a quib’an̈. Palta axo Yespíritu Dios ay yopisio yac’an co q’uinal d’a juneln̈ej.

7 A jun ley chi’, a d’a q’uen q’ueen tz’ib’ab’ilcani. Ayic yac’jinaccan jun ley chi’, janac copnaj stziquiquial Dios. Axo eb’ israel, maj yal-laj yilan sat vin̈aj Moisés eb’, yujto veei yilji sat vin̈ chi’.3.7 3:7 A jun ab’ix tic, a d’a Éxodo 34.29-35, ata’ tz’ilchaji. Palta a jun svevon chi’, c’ojanc’olal tupnac yoc. Vach’chom ay yopisio jun ley chi’ on̈ smilanchamoc, palta ayic sjanac, te nivan ajnac yelc’ochi. Tato icha chi’ ajnac yelc’och jun ley chi’, 8 te ec’to val nivan yelc’och jun ab’ix syic’cot Yespíritu Dios d’ayon̈. 9 A jun ley tz’ac’anoch chamel d’a quib’an̈ chi’, nivan ton yelc’ochi. Yuj chi’, a junxo ab’ix tz’alani to vach’ on̈ d’a yichan̈ Dios, másxo val nivan yelc’och d’a yichan̈ jun chi’. 10 Vach’chom a d’a peca’ te nivan yelc’och jun ley chi’, palta malaj yelc’och d’a yichan̈ junxo tic, yujto yelxo val nivan yelc’och junxo ab’ix tic. 11 Tato nivan yelc’och jun ley quenn̈ej tiempo ec’nac yopisio chi’, syalelc’ochi to a jun ayec’ d’a juneln̈ej, másxo val nivan yelc’ochi.

12 Yujto scac’och jun tic yipoc co c’ool, yuj chi’ max on̈ xiv calaneli. 13 Man̈ lajanoc scutej co b’a icha sc’ulejnac vin̈aj Moisés chi’. Yujto smusejnac sat vin̈ d’a jun c’apac, yic vach’ max yil eb’ yetisraelal vin̈ stup yoc jun svevon chi’ d’a sat. 14 Palta maj nachajel yuj eb’ tas syalelc’och jun chi’. An̈ejtona’ ticnaic, ayic tz’avtaj b’aj tz’ib’ab’ilcan jun b’ab’el trato d’a eb’, max nachajel-laj yuj eb’. Yujto icha jun c’apac b’aj smusejnac sat vin̈aj Moisés chi’, icha chi’ yajoch d’a spensar eb’. Max yal-laj yel jun chi’ d’a spensar eb’ chi’, palta yuj Cristo syal yeli. 15 An̈ejtona’ ticnaic, ayic syab’an eb’ yavtaj juntzan̈ libro yic Moisés chi’, ichato an̈eja’ musan sat eb’ yuj jun icha c’apac chi’. 16 Palta ayic smeltzaj co pensar d’a Dios Cajal, ichato tz’elxi jun icha c’apac chi’ d’a co pensar. 17 A Cajal, aton Espíritu. A on̈ mach on̈ b’aj ayoch Yespíritu Cajalil tic, librexo caji, jacanxo co sat quilani. 18 Yuj chi’, man̈xo ayoc och jun icha c’apac chi’ d’a co pensar. A ticnaic, lajan on̈ icha junoc nen. Cuuj scheclajel svach’il Cajal Jesús. Van slajanb’i pax co pensar yed’ Cristo chi’, yujto van yac’an svach’il d’ayon̈. Icha chi’ van on̈ yutan Cajal, aton Yespíritu Dios.

4

1 Yujto tz’oc’ sc’ool Dios d’ayon̈ ix yac’an jun copisio tic, yuj chi’ max tac co c’ool d’ay. 2 Ay juntzan̈ tas sc’ulej eb’ anima d’a elc’altac, yujto q’uixvelal yaji. A on̈xo tic, sco chaquel juntzan̈ b’eyb’al chi’ d’a juneln̈ej. Max cac’laj musansatil eb’ anima yuj juntzan̈ tas jelan scutej calani. Max co q’uex jab’oc tas syalcan Dios, yujto an̈ej val juntzan̈ tas yel, aton scala’. Icha chi’ scutej co ch’oxanel copisio d’a junjun anima d’a yichan̈ Dios, yic snachajel yuj eb’ tas caji. 3 Ayic tzec’ calanel jun vach’ ab’ix yic colnab’il, a eb’ vanto sateq’ui, max nachajel-laj yuj eb’. 4 A eb’ chi’ max yac’ochlaj eb’ d’a sc’ool, yujto a vin̈ sdiosal jun yolyib’an̈q’uinal tic tz’ac’an juvoc spensar eb’. Ichato a vin̈ tz’ac’an juvoc yol sat eb’, yic max och saquilq’uinal d’a spensar eb’ yuj jun ab’ix tz’alani to a Cristo te nivan yelc’ochi, yuuj paxi scheclajeli chajtil yaj Dios. 5 Ayic tzon̈ ec’ caleli, man̈oc cab’ixal tzec’ caleli. Palta an̈ej tic scala’, a Jesucristo Cajal yaji. Scalan paxi to a on̈ tic tzex cac’ servil yujto sco xajanej Jesús. 6 A Dios alannaccani: Ayocab’ saquilq’uinal d’a scal q’uic’alq’uinal tic, xchi. A val tz’ac’anoch saquilq’uinal d’a co pensar yic vach’ scojtaquejeli to te nivan svach’ilal Dios. A d’a Jesucristo, ata’ scheclajel svach’ilal Dios chi’.

Axon̈ej Dios scac’och yipoc co c’ool

7 A jun copisio nivan yelc’och tic, a’ ayoch d’ayon̈, palta a on̈ tic lajan on̈ icha junoc lum chen, yujto malaj vach’ cochi, yuj chi’ scheclajeli to a jun nivan poder tic, an̈ej d’a Dios scoti, man̈ quicoc. 8 Vach’chom oyanoch yaelal d’a co patic quichan̈, palta max on̈ canlaj d’a yalan̈ yuuj. Vach’chom somc’olal caji, palta max co vach’ aq’uej somchajel co b’a. 9 Vach’chom tzon̈ pechji b’eyec’ b’aj tzon̈ b’eyeq’ui, palta man̈ on̈ actab’iloccani. Vach’chom tzon̈ mac’ji telvoc, palta max on̈ chamlaj. 10 Masanil b’ajtac tzon̈ eq’ui, scab’n̈ej syaelal yed’ co nivanil tic, icha ajnac yab’an syail Jesús ayic schamnac. Icha chi’ tzon̈ aji, yic scheclajeli to a sq’uinal Jesús ayoch d’ayon̈. 11 Yacb’an pitzan on̈, masanil tiempo ayoch chamel d’a quib’an̈, yujto junxon̈ej caj yed’ Jesús, yic vach’chom chamelb’a yaj co nivanil tic, van scheclajel sq’uinal Jesús d’ay. 12 Yuj chi’ a on̈ tic, ayxo och chamel d’a quib’an̈. A exxo pax tic, ayxo e q’uinal d’a juneln̈ej.

13 A d’a Slolonel Dios Tz’ib’ab’ilcani ay jun syalcan icha tic: Ix vac’och d’a in c’ool, yuj chi’ ix valeli, xchi. A on̈xo tic, lajan scutej cac’anoch d’a co c’ool yed’ eb’. Scalpaxeli, yujto ix cac’och d’a co c’ool. 14 Cojtac to a jun ix ac’an pitzvoc Cajal Jesús d’a scal eb’ chamnac, A’ ol on̈ ac’anxi pitzvoc yuj Jesús. Ol ex pitzvocpax qued’oc, axo on̈ yic’anb’at chi’ b’aj ayeq’ui. 15 Masanil juntzan̈ sval tic, eyuuj ix ac’jioch d’a quib’an̈. Icha chi’ tzon̈ utaji, yic tzijtum eb’ ol chaan svach’c’olal Dios. An̈ejtona’ tzijtum pax eb’ ol ac’an yuj diosal d’ay. Yuj chi’ scheclajeli to nivan svach’ilal Dios.

16 Yuj chi’, malaj b’aj staquel co c’ool. Vach’chom van yichamax jun co nivanil tic, palta a co pensar junjun c’u stec’c’aji. 17 A juntzan̈ yaelal sja d’a quib’an̈, malaj yelc’och d’ayon̈, yujto elan̈chamel tz’ec’b’ati. Palta yuuj ol co cha jun te nivan yelc’ochi. A jun chi’ man̈ jantacoc svach’il, ayn̈ejec’ d’a juneln̈ej. 18 Max cac’och co pensar d’a juntzan̈ tas squila’, yujto a juntzan̈ tas squil tic elan̈chamel tz’ec’b’ati. A d’a juntzan̈ tas max quila’, ata’ scac’och co pensar, yujto a juntzan̈ max quil chi’, ayn̈ejec’ d’a juneln̈ej.

5

1 A jun co nivanil tic, lajan yaj yed’ c’apac mantiado, junn̈ej rato tz’ixtaxi. Cojtac to ayic ol lajvoquec’ jun co nivanil tic, ay junxo ol yac’ Dios d’ayon̈ d’a satchaan̈. A jun chi’ malaj b’aq’uin̈ ol sateloc. Lajan icha junoc pat vach’ yaj sb’ocani, aton jun man̈oc anima b’oannac, palta aton val Dios b’oannac. 2 Yel toni, yacb’an ay on̈ ec’ d’a jun co nivanil tic, tzon̈ c’acvi yed’oc, yujto co gana tz’ac’ji junxo yic satchaan̈ d’ayon̈, aton junocxo icha pat. 3 Ol ac’joc jun chi’ d’ayon̈, ichato spichul co pixan ol ajoc, yic man̈xo ol el b’eran. 4 Ayic aytooch jun co nivanil tic, tzon̈ c’acvi, scab’an pax syail yed’oc. Mantoc co gana tz’ic’jiec’ jun co nivanil tic, palta to co gana tz’ac’ji junxo co nivanil, yic ol co cha co q’uinal d’a juneln̈ej. A jun chi’ ol co cha’a, ayic ol satel jun chamelb’a yaj tic. 5 Ix on̈ sb’ocan Dios yujn̈ej val jun tic, ix yac’anpaxoch Yespíritu d’ayon̈, yic scojtaquejeli to d’a val yel ol co cha jun tic d’ay.

6 Yuj chi’, scac’och Dios yipoc co c’ool d’a masanil tiempo. Cojtac to yacb’an ayto ec’ co pixan d’a jun co nivanil tic, manto on̈ ayoc ec’ d’a co pat, aton jun b’aj ayec’ Cajal Jesús. 7 Ayic tzon̈ ec’ d’a yolyib’an̈q’uinal tic, an̈ej d’a Dios scac’och co pensar. Man̈oc juntzan̈ tas squil yed’ co sat b’aj scac’och co pensar. 8 Yuj chi’ a Dios scac’och yipoc co c’ool. D’a val yel co gana scactejcan jun co nivanil tic, yic ol yal co c’och d’a junxo co pat b’aj ayec’ Cajal Jesús. 9 Yuj chi’ sco say tas vach’ scutej co b’a, yic ol tzalaj Cajal Jesús chi’ qued’oc, vach’chom ayon̈ to ec’ yed’ co nivanil tic, mato toxo ix on̈ c’och b’aj ay Co Mam Dios. 10 Yujto yovalil ol on̈ c’och d’a yichan̈ sdespacho Cristo, yic junjun on̈ ol co cha spac tastac ix co c’ulej yacb’an ay on̈ ec’ yed’ jun co nivanil tic, tato ay ix och tas ix co c’ulej chi’, mato maay.

A yab’ixal yic junc’olal

11 A on̈xo tic, scojtaquejel xivc’olal d’a Cajal Jesús, yuj chi’ scac’ val quip quecan sna eb’ anima. A Dios yojtac tas yaj co pensar. A exxo, co gana tzeyojtaquej pax eli tas yaji. 12 Mantoc ton̈ej scal co b’a vach’il d’ayex junelxo. Palta co gana tzex tzalaj qued’oc, yic ol yal e pacan e b’a d’a juntzan̈ eb’ ton̈ej scomon iq’uejchaan̈ sb’a yuj juntzan̈ tas scheclajel d’a co sat. Axo tas ay d’a spensar eb’, max snalaj eb’ tato vach’, mato chuc. 13 A on̈xo tic, tato ichato ay tas tz’ixtan yol co jolom eyilani, yuj cac’an servil Dios icha chi’ tzon̈ aji. Palta d’a val yel vach’ co pensar. Icha chi’ tzon̈ aji yuj ex cac’an servil. 14 Yujto xajan Cristo cuuj, yuj chi’ scac’ pural co b’a cac’an servil. Yujto ix cham cuuj co masanil, yuj chi’ ichato ix on̈ champax yed’oc. 15 A Cristo ix cham cuuj co masanil, yic vach’ a on̈ pitzan on̈ tic, maxtzac cac’ co gana junjun on̈. Palta yic scac’ sgana jun ix chami ix ac’jixi pitzvoc yuj Dios cuuj. 16 Yuj chi’ a on̈ tic, maxtzac yal calub’tan̈an junoc mach yuj tas scheclaj d’ay. Vach’chom a d’a yalan̈, ix calub’tan̈ej Cristo yuj tas chequel d’ay, palta a ticnaic, man̈xo ichoc ta’ tz’aj co naan d’a spatic. 17 A mach junxon̈ej tz’aj yed’ Cristo, toxo ix q’uexmaj spensar, ichato ix och ac’ animail. A juntzan̈ peca’ b’eyb’al, toxo ix lajvi eq’ui. Toxo ix ac’b’ixican smasanil.

18 Masanil juntzan̈ sval tic, a Dios ix b’oancan d’ayon̈. Yuj Cristo ix on̈ yac’och Dios d’a junc’olal yed’oc. A ac’jinac copisio calaneli tas tz’aj yoch eb’ anima junc’olal yed’oc. 19 A jun tic syalelc’ochi to a Dios ayoch yed’ Cristo, ayic ix uleq’ui, yic tz’och eb’ anima masanil junc’olal yed’oc. Maxtzac ac’jioch co mul d’a quib’an̈ yuj Dios. A ac’jinaccan jun ab’ix tic d’a yol co c’ab’, yic tzec’ caleli chajtil tz’aj yoch eb’ anima junc’olal yed’oc. 20 Yuj chi’ schecab’ ton Cristo caji. Icha val to a Dios van stevioch d’ayex ayic scalan juntzan̈ tic. Yuj chi’, sq’uexul Cristo caji, tzon̈ tevi d’ayex to tzex och junc’olal yed’ Dios. 21 A Cristo, malaj jab’oc chucal sc’ulejnac. Palta a Dios ac’jinacoch masanil co mul d’a yib’an̈, yuj chi’ syal Dios to vach’ on̈xo d’a yichan̈, yujto junxon̈ej caj yed’ Cristo.

6

1 A on̈ tic quetmunlajvumal co b’a d’a smunlajel Dios, yuj chi’ tzon̈ tevi d’ayex to max e patiquejel-laj svach’c’olal ix yac’ d’ayex. 2 Yujto A’ alannaccan icha tic d’a Slolonel Tz’ib’ab’ilcani:

A d’a jun tiempoal vach’, ix vab’i tas ix ala’. Yed’ d’a stiempoal yac’ji colnab’il ix in och ed’oc, xchi Dios.

A ticnaic, toxo ix ja jun tiempoal vach’ yalnaccan chi’. Toxo ix ja pax stiempoal yac’ji co colnab’il chi’ ticnaic.

3 Malaj b’aj chuc scutej co b’a d’a junoc mach, yic malaj mach sb’uchan co munlajel. 4 Masanil tiempo sco ch’oxel co vach’ b’eyb’al, yujto schecab’ Dios caji. Tec’tec’ scutej co b’a cac’an techaj juntzan̈ yaelal, juntzan̈ co tzapanil co majanil yed’ juntzan̈ tas sja d’a quib’an̈. 5 Ay b’aj tzon̈ mac’ji, tzon̈ ac’jioch d’a preso. Ay b’aj sq’ue b’ulnaj eb’ anima cuuj. Ay b’aj tz’el quip co munlaji. Ay b’aj max on̈ vaylaj. Ay b’aj scac’ techaj vejel. 6 Scheclajeli to schecab’ Dios caji yujto te tojoln̈ej scutej co pensar, cojtacxo juntzan̈ sch’oxnaccan Dios chi’, nivan scutej co c’ool, vach’ scutej co pensar, axo Yespíritu Dios ayoch d’ayon̈, d’a val yel xajan eb’ anima cuuj. 7 A jun c’ayb’ub’al scalel tic, te yel. Ayoch spoder Dios qued’oc. Icha junoc soldado scol sb’a yed’ juntzan̈ syamc’ab’, syac’lab’an pax yac’an oval, icha chi’ scutej co b’a, yujto te tojol scutej co pensar. 8 Ay b’aj ay quelc’och d’a sat eb’ anima, ay pax b’aj malaj tzon̈ ochi. Ay b’aj tzon̈ alji vach’il, ay pax b’aj tzon̈ b’uchji. Ay eb’ snaani to ton̈ej squesej, palta yel scala’. 9 Syalan eb’ to man̈ on̈ yojtacoc eb’, palta ojtacab’il on̈. Ay b’aj tzon̈ ac’jioch d’a yol sc’ab’ chamel, palta an̈eja’ pitzan on̈. Tz’ac’jioch co yaelal, palta max on̈ chamlaj. 10 Vach’chom tz’ac’ji co cusc’olal, palta masanil tiempo tzon̈ tzalaji. Vach’chom meb’a’ on̈, palta tzijtum eb’ sb’eyumaxcan cuuj. Vach’chom malaj tas ay d’ayon̈, palta icha val to quic tastac smasanil.

11 A exxo ex aj Corinto, syaln̈ej calan d’ayex. Masanil tas ay d’a co pensar ix cal d’ayex. 12 Malaj junoc tas ix co c’ub’ejeli. Palta a ex tic, ay juntzan̈ tas tze c’ub’ejel d’ayon̈. 13 Icha stevi junoc mamab’il d’a eb’ yuninal, icha chi’ tz’aj in tevi d’ayex to tze jac e pensar d’ayon̈, icha ix cutej co jacan quic d’ayex.

Stemplo on̈ Dios pitzan

14 Max yal junn̈ej scutej co b’a yed’ eb’ man̈ creyenteoc, yujto man̈ smojoc icha chi’. Icha saquilq’uinal max yal junn̈ej tz’aj yed’ q’uic’alq’uinal, icha pax chi’ tojolal, max scha sb’a yed’ chucal. 15 A spensar Cristo, max scha sb’a yed’ yic vin̈ Satanás. A on̈ creyente on̈ tic, man̈ lajanoc co pensar yed’ eb’ man̈ creyenteoc. 16 A juntzan̈ comon dios, malaj yalan yic yed’ eb’ scajnub’xo Dios yaji. Yujto a on̈ tic, scajnub’ on̈xo Dios pitzan, icha ix yalcani:

A in tic, ol in och cajan d’a eb’, ol in b’eyec’ yed’ eb’. Ol in och sDiosaloc eb’. Axo eb’ ol och in chon̈ab’oc, xchi.

17 Yuj chi’ yalnacpaxcan Dios Cajal chi’ icha tic:

Elan̈ec d’a scal eb’, iq’uec el e b’a. Man̈ eyam pax junoc malaj svach’il. Tato icha chi’ tzeyutej e c’anab’ajani, ol ex in cha vicoc.

18 Ol in och e Mamoc.

A exxo ol ex och vuninaloc, visiloc, xchi Cajal chi’, aton Dios masanil tas syal yuuj, xchi d’a Slolonel Tz’ib’ab’ilcan chi’.

7

1 Yuj chi’, ex xajanab’il vuuj, aton juntzan̈ tic yalnaccan Dios d’ayon̈. Yuj chi’ co vach’ actejeccan masanil juntzan̈ tz’ac’an juvoquel co nivanil yed’ co pensar d’a yichan̈ Dios. Caq’uec val quip co vach’ ac’anoch co pensar d’a Dios, yujto te ay yelc’och d’ayon̈.

Ochnac scusc’olal eb’ aj Corinto

2 Aq’uec och e c’ool d’ayon̈. Malaj junoc ex b’aj ochnac co mul. Malaj junoc ex co junaquel e pensar. Malaj pax junoc ex co q’uexan̈ tiejnac ex. 3 Man̈ yujoc vac’anoch junoc tas d’a eyib’an̈ svalanb’at juntzan̈ tic d’ayex. Yujto toxo ix val d’ayex to te naan ex cuuj. Yuj chi’, vach’chom pitzan on̈, mato tzon̈ chami, palta junn̈ej caj eyed’oc. 4 Tzex vac’och yipoc in c’ool, tzex valan vach’il. Vach’chom nivan yaelal tz’ac’jioch d’a quib’an̈, palta eyuuj snivanaj in c’ool svab’i. Tzin tzalaj val eyuuj.

5 Yictax ix on̈ javi d’a Macedonia tic, maxtzac yal quic’an jab’oc quip, yujto a juntzan̈ yaelal tic oyanoch d’a co patic quichan̈. An̈ej oval tz’ac’jioch d’a quib’an̈. Xivelaln̈ej caji. 6 Palta a Dios tz’ac’an snivanil sc’ool jantac mach ayoch d’a scusc’olal. A ix ac’an snivanil co c’ool, yujto ix ja vin̈aj Tito d’a tic. 7 Man̈ yujocn̈ej to ix ja vin̈aj Tito chi’ ix ac’ji snivanil in c’ool, palta tzon̈ tzalaj pax eyuuj, yujto ix eyac’ snivanil sc’ool vin̈ ayic ix ec’ vin̈ d’ayex. Ix yalan vin̈ d’ayon̈ to e gana tzin e yila’. Ix yalanpax vin̈ to tzex cus val yuj jun ix uji d’a e cal chi’. Ix yalanpax vin̈ to tzin e nacoti. Yuj chi’ ix vach’ ja in tzalajc’olal eyuuj.

8 Vach’chom te cusnac ex yuj jun carta in tz’ib’ejnacb’at d’ayex, palta maxtzac in cus yuuj ticnaic. Vach’chom d’a sb’ab’elal cusnac in yuj jun carta chi’, yujto vab’nac to cusnac ex jaye’ c’ual yuuj. 9 Axo ticnaic, tzin tzalaji man̈ yujoc to cusnac ex yuuj, palta tzin tzalaj ticnaic, yujto yuj jun e cusc’olal chi’ ix e na e b’a. Ix ex cus icha val d’a sgana Dios, yuj chi’ man̈ jab’oc ix juviel e pensar vuuj. 10 Tato tzon̈ cus icha val sgana Dios, yuj jun co cusc’olal chi’ sco na co b’a yic tzon̈ colchaji. Tato icha chi’, max on̈ te cuslaj yuuj. Palta ay junxo macan̈ cusc’olal. A jun chi’, yic yolyib’an̈q’uinal tic yaji. A eb’ scus icha chi’, ton̈ej sb’atcan eb’ d’a chamel d’a juneln̈ej yuuj. 11 Palta a exxo tic, ochnac e cusc’olal icha sgana Dios. Yuj chi’ naeccoti tas ajnac ex yuuj. Ochnac ex val d’a ilc’olal sic’lab’il. E sayannac modo tas tz’aj e colan e b’a. Cotnac eyoval yuj jun chucal ujinac d’a e cal chi’, xivnac ex pax yuuj. E nib’ejnac val in e c’umej. E nanac eyac’b’at d’a yib’an̈ jun vin̈ ochnac smul chi’. Icha chi’ eyutejnac e ch’oxani to man̈xo ex locanoc d’a jun chucal chi’. 12 A jun in carta chi’, man̈ yujoc jun vin̈ ochnac smul chi’ in tz’ib’ejnacb’ati. Man̈ yujoc pax jun mach yab’nac syail yuj jun chucal chi’. Palta in tz’ib’ejnacb’at d’ayex yic snachajel eyuuj to a d’a yichan̈ Dios, te xajan on̈ eyuuj. 13 Yuj chi’ ix ac’ji snivanil co c’ool.

Man̈ocn̈ej ix ac’ji snivanil co c’ool. Ix vach’ ja pax co tzalajc’olal ayic ix yalan vin̈aj Tito to ix te tzalaj vin̈ eyed’oc, yujto ix vach’ ja snivanil sc’ool vin̈ eyuuj e masanil. 14 A d’a yalan̈, ix valel e vach’il d’a vin̈aj Tito tic. Axo ticnaic, max in q’uixvi, yujto valnac jun chi’. Masanil tas calnac d’ayex, te yel. An̈ejtona’, ayic scalan e vach’il d’a vin̈aj Tito tic, te yel juntzan̈ scal chi’. 15 A vin̈ tic, te xajan exxo pax yuj vin̈ ticnaic, yujto snacot vin̈ tas eyutejnac e c’anab’ajan tas yalnac vin̈ d’ayex. Snaanpaxcot vin̈ to emnaquil eyutejnac e b’a e chaan vin̈, xivc’olal eyutejnac e b’a d’a vin̈. 16 Tzin tzalaj ticnaic, yujto syal ex vac’anoch yipoc in c’ool.

8

A tas scutej cac’an cofrenda

1 A ticnaic, ex vuc’tac ex vanab’, tzin nib’ej sval d’ayex tas ix aj scheclajel svach’c’olal Dios d’a eb’ creyente d’a junjun iglesia d’a yol yic Macedonia tic. 2 Vach’chom ix ac’ji proval eb’ yuj juntzan̈ yaelal ix ja d’a yib’an̈ eb’, palta ix te tzalaj eb’. Vach’chom te meb’a’ eb’, palta axo svilani, nivan slaj yac’ eb’, icha yac’an eb’ b’eyum. 3 Svac’ testigoal in b’a yuj eb’, yujto yelc’olal ix yac’ jantac ix techaj yuj eb’. Te ec’alto val ix yac’ eb’. 4 Ix tevi eb’ d’ayon̈ yic sco cha yac’ scolval eb’, yujto sgana pax eb’ scolvaj d’a eb’ yicxo Dios. 5 Ix co naani to quenn̈ej jab’oc ol yac’ eb’, palta yelxo val más nivan ix yac’ eb’. B’ab’el ix yac’och sb’a eb’ d’a yol sc’ab’ Cajal Jesús. An̈ejtona’ ichato ix yac’pax sb’a eb’ d’ayon̈ icha sgana Dios. 6 Yuj chi’ sco c’anxi pavor d’a vin̈aj Tito tic yic sb’atxi vin̈ ex yila’. A vin̈ ol b’at chaan eyofrenda ol eyac’ yuj svach’il e c’ool. Yujto a d’a vin̈ ix e chael yich eyac’ani. 7 Man̈ jantacoc svach’il tzeyutej e b’a. Tzeyac’an val och d’a e c’ool. Jelan tzeyutej e b’a e c’ayb’ani. Yelc’olal te vach’ tzeyutej e b’a e c’ulan junoc tasi. Tzon̈ e xajanan paxi. Yuj chi’ tze ch’ox pax e vach’il eyac’an eyofrenda chi’.

8 A jun svalb’at tic d’ayex, man̈ checnab’iloc yaji. Ton̈ej in gana tzeyab’i chajtil syutej juntzan̈xo eb’ yac’an scolval, yic scheclajeli to d’a val yel tze xajanej eb’ quetcreyenteal. 9 Cojtac to a Cajal Jesucristo, te nivan svach’c’olal. Vach’chom man̈ jantacoc sb’eyumal d’a satchaan̈, palta ix ul yac’och sb’a meb’ail cuuj. Icha chi’ ix yutej sb’a, yic vach’ yuj smeb’ail chi’ tzon̈ och b’eyumal.

10 Yuj e vach’iloc svalb’at d’ayex tas tzin na yuj eyofrenda chi’. Ix el yab’ilal e chaanel yich e yac’ani, yujto ix el val d’a e c’ool eyac’ani. 11 A ticnaic, in gana to tzeyac’ eyip e vach’ ac’ancani. Icha ix eyutej e chaanel yich eyac’an d’a smasanil e c’ool, icha chi’ tzeyutej e lajancan ticnaic, ato syala’ tastac ay d’ayex. 12 Chab’il cofrenda chi’ yuj Dios ato syala’ tastac ay d’ayon̈, tato man̈oc yed’ chab’c’olal scac’a’. Max sc’anlaj tato malaj tas d’ayon̈.

13 Mantoc in gana tzex ochcan meb’ail, yuj slajviel tastac ay d’ayex, yic tzex colvaj d’a juntzan̈xo eb’. 14 Palta in gana lajan tzon̈ aj co masanil. A ticnaic, a tas syac’ sobre d’ayex, syal eyac’an d’a eb’ max tzac’van yico’. Axo d’a junelxo, axo eb’ ol ac’anxoc pax d’ayex ayic man̈ ol ex tzac’van d’a e yico’. Tato icha chi’, lajan ol on̈ aj co masanil. 15 Yujto icha tic syalcan d’a Slolonel Dios Tz’ib’ab’ilcani: A eb’ nivan tas smolcani, max yac’laj sobre yic eb’, axo eb’ jab’n̈ej tas smolcani, max yac’laj palta d’a eb’, xchi.

A vin̈aj Tito yed’ eb’ ix b’at yed’oc

16 Svac’ yuj diosal d’a Dios, yujto a tz’ac’an sna vin̈aj Tito yic tzex sya’ilej vin̈, icha ix vutej ex vilan a in tic. 17 Ayic ix co c’anan pavor d’a vin̈ yic sb’at vin̈ ex yila’, elan̈chamel ix tac’vi vin̈. Toxon sgana pax vin̈ sb’at ex yila’, yuj chi’ ol b’at vin̈.

18 Ay junxo vin̈ cuc’tac ol co checb’at yed’ vin̈. A jun vin̈ cuc’tac tic, tz’alji vin̈ vach’il yuj eb’ creyente ay d’a junjun iglesia, yujto smunlaj val vin̈ yalanel vach’ ab’ix yic colnab’il. 19 An̈ejtona’, aton jun vin̈ cuc’tac tic sic’naquelta eb’ creyente d’a junjun iglesia, yic tzec’ schaan jun ofrenda chi’ vin̈ qued’oc. Van co molan jun ofrenda tic, yic ol checlaj svach’il Cajal Jesús yed’ svach’il e c’ool a ex tic. 20 Co gana a on̈ tic to malaj mach tzon̈ alub’tan̈an yuj chajtil tz’aj ec’ quic’anchaan̈ juntzan̈ ofrenda tic. 21 Yuj chi’ te tojol scutej juntzan̈ tic. Man̈ocn̈ej d’a yichan̈ Cajal Jesús tojol scutej co b’a, an̈ejtona’ tojol scutej co b’a d’a yichan̈ eb’ quetanimail.

22 Ay junxo vin̈ cuc’tac ol co checb’at yed’ eb’ vin̈ tic. A jun vin̈ tic, tzijtum elxo squila’ to vach’ smunlaj vin̈ d’a yic Cajal Jesús. A ticnaic, yel ay sgana vin̈ smunlaji, yujto tzex yac’ val och vin̈ yipoc sc’ool. 23 Tato ay eb’ sc’anb’an vin̈aj Tito chi’ d’ayex, tzeyal d’a eb’: Yetb’eyum sb’a vin̈ yed’ vin̈aj Pablo, ayul vin̈ munlajel d’a co cal tic, xe chi. Tato ay pax mach sc’anb’an yuj chavan̈ eb’ vin̈ cuc’tac yetb’eyum sb’a yed’ vin̈aj Tito tic, tzeyal d’a eb’: A eb’ vin̈ tic, checb’ilcot eb’ vin̈ yuj juntzan̈xo iglesia, scheclaj val el svach’il Cristo yuj eb’ vin̈, xe chi. 24 Ayic ol c’och eb’ vin̈ ta’, tze xajanej eb’ vin̈. Tato icha chi’ tzeyutej e b’a d’a eb’ vin̈, ol e ch’ox d’a eb’ creyente d’a junjun iglesia to yel scala’ ayic ix ex calan vach’il.

9

A jun ofrenda sq’ue vaan

1 A eyofrenda ol eyac’ d’a eb’ yicxo Dios, man̈ yovaliloc tzato valb’at d’ayex yuuj. 2 Yujto vojtacxo to ay val e gana tzex colvaj d’a eb’. Van ex valan vach’il d’a eb’ aj Macedonia tic. Icha tic sval d’a eb’ eyuuj: A eb’ ay d’a yol yic Acaya, yab’ilalxo scajvi eb’ yac’an yofrenda, xin chi. Ayic ix yab’an eb’ aj Macedonia tic to yelc’olal tzeyac’ eyico’, tzijtum eb’ ix e cuchb’ej yac’ yico’. 3 Palta ol in checb’at eb’ vin̈ cuc’tac tic d’ayex, yic man̈ ol juvoc jun ix val tic eyuuj, yujto ix vala’ to vach’ ex. Ol in checb’at eb’, yic vach’ listaxo yaj eyofrenda, icha ix vutej valan chi’ eyuuj. 4 Talaj ay eb’ aj Macedonia sb’at ved’oc, axo syilan eb’ to man̈ listaoc eyaj eyac’an eyofrenda chi’, axom in q’uixvib’at chi’ b’ian. Yujto toxo ix ex vac’och yipoc in c’ool. A exxo tic ol ex q’uixvoc paxi. 5 Yuj chi’ ix in na to yovalil tzin c’an pavor d’a eb’ vin̈ cuc’tac tic, yic ol b’ab’laj b’at eb’ vin̈ d’ayex. Ol b’at colvaj eb’ vin̈ eyed’oc eyic’anchaan̈ eyofrenda icha ix eyutej eyalancani. Tato icha chi’, lista ol eyutoc eyofrenda chi’, ol eyac’an yed’ smasanil e c’ool, yic man̈ ol on̈ b’at ex cac’ pural eyac’ani.

6 Tze nacot jun tic. A eb’ jab’n̈ej tz’avani, jab’n̈ej sjach’ eb’. Axo eb’ nivan tz’avani, nivan pax sjach’ eb’. 7 Junjun ex tze na jantac tzeyac’a’. Man̈ chab’c’olaloc tzeyac’a’. Man̈ ac’b’iloc pural, yujto a Dios sxajanan eb’ tz’ac’an val d’a tzalajc’olal. 8 A Dios syal yac’an masanil tas d’ayex yuj svach’c’olal. Syac’anpax masanil tas tz’och eyuuj d’a masanil tiempo. Ol to yac’pax sobre d’ayex, yuj chi’ tzijtum tastac b’aj syal tzex colvaji. 9 Yujto icha tic syalcan d’a Slolonel Dios Tz’ib’ab’ilcani:

Tzijtum tas ix yac’ d’a eb’ meb’a’. Axo svach’ spensaril jun chi’, ol snacot Dios d’a masanil tiempo, xchi.

10 A Dios tz’ac’an jantac in̈at tz’avchaji. Syac’anpax jantac tas svaji. A’ ol ac’an d’ayex juntzan̈ tas ol eyac’ eyofrendaoc. Ichato ol eyavej. Axo jun spac ol yac’ d’ayex yuj svach’il e c’ool chi’ ol yac’ q’uib’oc, ol e jach’ani. 11 Yuj chi’ nivan svach’il ol e cha’a, yic ol eyac’an nan̈alocxo. Ayic ol quic’anb’at eyofrenda chi’ d’a eb’ yicxo Dios, tzijtum eb’ ol ac’an yuj diosal d’a Dios yuuj ayic ol schaan eb’. 12 Yujto a jun colval chi’, man̈ yujocn̈ej scolvaj d’a eb’ d’a stzapan majanil, palta a yopisio, to yuuj ol yac’ yuj diosal eb’ d’a Dios d’a smasanil sc’ool. 13 Ol yal vach’ lolonel eb’ d’a Dios, yujto a jun eyofrenda chi’ van sch’oxani to van e c’anab’ajan tas ix yalcan jun vach’ ab’ix yic Cristo. An̈eja’ ol yal pax vach’ lolonel eb’ d’a Dios yuj jun nivan colval tzeyac’ d’a eb’. Yujto a jun chi’, ol colvaj d’a masanil eb’ yicxo Dios. 14 A eb’ ol chaanoc, ol yac’ lesal eb’ eyuuj. Ol ex sxajanej eb’, yujto nivan svach’c’olal Dios ol yac’ d’a eb’ eyuuj. 15 Caq’uec yuj diosal d’a Dios yuj jun Colvajum ix yac’cot d’ayon̈, man̈xo jantacoc svach’il.

10

A yopisio vin̈aj Pablo

1 A Cristo, te emnaquil yutejnac sb’a, te vach’ yutejnac spensar. Icha yutejnac sb’a chi’, icha chi’ svutej in tevib’at d’ayex a in Pablo in tic. Tz’alji, tob’ emnaquil svutej in b’a ayic ay in ec’ eyed’oc, axob’ yic ayinec’ d’a najat, tob’ te ov in. 2 Palta tzin tevi d’ayex to ayic ol in c’och ta’, man̈ yovaliloc ov ol vutoc in b’a. Yujto ayex tzeyala’ to icha eb’ comon anima svutej in b’a. A in tic max in xivlaj vilan pax och in sat yed’ eb’ tz’alan icha chi’. 3 Yel toni, anima on̈. Palta man̈ lajanoc scutej cac’an oval icha syutej eb’ comon anima chi’. 4 Man̈oc juntzan̈ tas ay d’a yolyib’an̈q’uinal tic sco yamc’ab’ej ayic scac’an oval. Palta an̈ej juntzan̈ tas b’aj ayoch spoder Dios sco yamc’ab’ej, yic vach’ a juntzan̈ tz’alji to ay yip, scan d’a yalan̈ cuuj. 5 Scan juntzan̈ comon jelanil cuuj d’a yalan̈. Ay eb’ max ojtacanel Dios yuj yac’umtaquil, palta yaln̈ej tas junoc ac’umtaquil chi’, scan d’a yalan̈ cuuj. Axo juntzan̈ comon pensar, scac’och d’a yol sc’ab’ Cristo smasanil, yic vach’ a eb’ snaan juntzan̈ chi’, sc’anab’ajejn̈ej Cristo chi’ eb’. 6 Axo yic tzaxo on̈ e c’anab’ajej, a on̈xo tic lista ol cutej co b’a cac’an syaelal eb’ man̈ ol on̈ c’anab’ajanoc.

7 A exxo, an̈ej tas tzeyil yed’ e sat snachajel eyuuj. Ay eb’ d’a e cal tz’alani to a Cristo ay yic eb’. Nachajocab’el yuj eb’ to an̈ejtona’ yic in pax Cristo chi’ yed’ eb’. 8 Vach’chom tzin ec’ d’a yib’an̈ valan d’ayex yuj jun vopisio tic, palta man̈ ol in q’uixvoc yuuj. A Cajal Jesús ac’jinacoch vopisio, yic svac’och e tec’anil. Man̈ yujoc ex vac’an juvoc ix yac’an vopisio tic. 9 Icha tic svutej valan d’ayex, yic man̈ ol e na’ to ton̈ej in gana tzex in xib’tej yuj juntzan̈ in carta svac’b’at d’ayex. 10 Yujto ay eb’ tz’alan d’a in patic icha tic: A juntzan̈ scarta vin̈, te ov yalani, te ay yip. Palta axo vin̈, malaj vach’ yoch vin̈. A yic slolon vin̈, malaj svach’il slolonel vin̈ syala’, xchi eb’. 11 Tato ayex tzeyal icha chi’, nachajocab’el jun tic eyuuj. Icha svutej in tz’ib’anb’at d’ayex ayic ayinec’ d’a najat tic, icha chi’ ol vutoc pax in b’a ayic ol in c’och ta’.

12 A in tic, max in tec’b’ej in b’a in naani to lajan in icha juntzan̈xo eb’ munil syal sb’a vach’il. Max yal in lajb’an in b’a yed’ eb’. A eb’ chi’, malaj spensar eb’, yujto ichato a eb’ mismo syechtej sb’a d’a yechlab’. Slajb’ej sb’a eb’ yed’ juntzan̈xo eb’. 13 A in tic max vic’chaan̈ in b’a yuj juntzan̈ tas b’aj malaj tzin ochi. A Dios ch’oxjinac d’ayin b’ajtac lugar b’aj tzin munlaji. A chajinac in b’at d’ayex d’a Corinto chi’. 14 Yuj chi’ maj in c’axpaj och d’a junocxo lugar. Q’uinaloc maj in xid’ec’ juneloc d’ayex, malaj am valan vic in munlaj d’a e cal ticnaic. Palta a in b’ab’el c’ochnac in d’ayex yed’ yab’ixal Cristo. 15 Malaj b’aj svic’chaan̈ in b’a d’a spatic smunlajel junocxo. Max val-laj tato vic jun munlajel chi’. Palta svac’och junxo tic yipoc in c’ool. Ayic ol e vach’ ac’anoch Dios d’a e c’ool, eyuuj ol yal in vach’ munlaj d’a juntzan̈xo lugar b’aj manta junocxo mach smunlaji, palta man̈ ol in c’axpajec’ b’aj ix sch’ox Dios d’ayin. 16 Ol b’at valanel jun vach’ ab’ix yic colnab’il tic d’a yichan̈b’at e chon̈ab’ chi’, palta man̈ ol vic’chaan̈ in b’a d’a spatic smunlajel juntzan̈xo eb’ ec’nacxo ta’.

17 Tato ay mach sgana syic’chaan̈ sb’a, max yal-laj. An̈ej Cajal Jesús squic’chaan̈. 18 Ay eb’ munil syal sb’a vach’il, palta man̈ yeloc to vach’ eb’. An̈ej eb’ syal Cajal Jesús vach’il, an̈ej eb’ chi’ vach’.

11

Vin̈aj Pablo yed’ eb’ syaloch sb’a schecab’oc Cristo

1 Comonoc tzeyac’ techaj juntzan̈ svalb’at tic d’ayex. Ichato malaj in pensar svalanb’ati, palta tzeyac’ techajoc. 2 Tzex in ya’ilej val, icha syutej Dios ex syailani. Yujto toxo ix vac’ in trato yed’ Cristo to ol ex vac’och d’a yol sc’ab’. Icha junoc ix cob’es ix manta vinac tz’ec’ d’ay, tz’ac’ji entregar d’a vin̈ yetb’eyum, icha chi’ ol ex vutoc vac’an och d’a yol sc’ab’ Cristo. 3 Palta tzin xivi, talaj icha ajnac ix Eva yac’ji musansatil yuj sjelanil jun yac’nacoch sb’a chanil, talaj icha chi’ tzex aj eyac’ji musansatil. Axo tz’aji tzeyiq’uel e pensar d’a spatic Cristo, man̈xo tojoloc pax tzeyutej e b’a icha snib’ej. 4 A ex tic stechaj eyuuj, vach’chom yaln̈ej mach tzec’ alanel junocxo ch’oc c’ayb’ub’al d’a e cal, yujto ichato ch’oc junocxo Jesús tzec’ yalel eb’, man̈oc jun tzec’ valel a in tic, palta van e chaan eyab’ d’a eb’. Van e chaan junxo espíritu d’a eb’, palta man̈ ichoc jun chab’ilxo eyuuj. Van eyac’anoch e c’ol d’a junxo ab’ix yic colnab’il tzec’ alji, palta man̈oc jun ix eyab’ d’ayin. 5 A eb’ chi’, schecab’ Cristo yaj eb’ yalani. Palta a tzin naan a in tic, to man̈ ec’aloc yelc’och eb’ d’ayin. 6 Vach’chom malaj svach’il in loloni, palta a tas vojtac, ay val yip. Jantacn̈ej juntzan̈ tas ec’ in c’ulejnac d’a e cal, a sch’oxan d’ayex to ay tas vojtac.

7 Ayic vec’ valel vach’ ab’ix yic Dios d’a e cal ta’, malaj in tojol in c’an d’ayex, yujto a in tic, emnaquil vutej in b’a ta’, yic a ex tzex vic’chaan̈. Palta tzeyala’ to malaj svach’il vutejnac in b’a ta’. 8 Icha val to ochnac in elc’al d’a juntzan̈xo iglesia eyuuj, yujto ata’ in cha in tojol, ayic in ec’ d’a e cal. 9 Ayic in ec’ d’ayex, vach’chom ay tas yovalil tz’och vuuj, palta maj in c’anlaj d’ayex. A eb’ cuc’tac aj Macedonia tic xid’ ac’an jab’ tas ay ochnac vuuj ta’. Malaj junoc ex vac’nac och jab’oc in gasto d’a eyib’an̈. An̈ejtona’ icha chi’ ol vutoc in b’a ticnaic. 10 Vach’chom svic’chaan̈ in b’a valan juntzan̈ tic, palta malaj junoc ex aj Acaya ex chi’ syal in e cachanoch vaan. Yel sval yuj jun tic, yujto a Cristo ayoch ved’oc, yel syala’. 11 ¿Tas yuj svalb’at juntzan̈ tic d’ayex tze na’a? ¿Tom yujto man̈ ex xajanoc vuuj? A Dios ojtannac jantac tzex in xajanej.

12 Palta an̈eja’ icha chi’ ol vutoc in b’a, ichataxon svutej in b’a vec’ d’a e cal. Icha chi’ ol vutoc in b’a, yic vach’ a eb’ sayanec’ tas syutej yic’anchaan̈ sb’a, ol can eb’ d’a yalan̈ vuuj. Yujto syal eb’ to lajan yopisio eb’ ved’oc. 13 A eb’ chi’, ton̈ej stz’ac yaloch sb’a eb’ schecab’oc Cristo. Syixtej anima eb’ yed’ slolonel chi’. Munil scomon aq’uej och sb’a eb’ schecab’oc Cristo chi’. 14 Palta a jun sc’ulej eb’ chi’, max sat co c’ool yuuj. Yujto icha chi’ vin̈ Satanás, stz’ac yac’och sb’a vin̈ yángeloc Dios. 15 Yuj chi’ max sat co c’ool, tato icha pax chi’ syutej sb’a eb’ schecab’ vin̈ to syaloch sb’a eb’ tojolal. Palta a val eb’ lac’an ol chaan spac, ato syala’ tas ix sc’ulej eb’ junjun.

A tas ec’nac d’a yib’an̈ vin̈aj Pablo

16 Tic svalb’at junelxo d’ayex, man̈ e na to malaj in pensar. Palta tato tze na icha chi’, aq’uec in permiso in lolon icha junoc malaj spensar, yic ol yal vic’anchaan̈ jab’oc in b’a, icha juntzan̈ eb’ syic’chaan̈ sb’a. 17 A juntzan̈ svalb’at tic d’ayex, man̈oc Cajal Jesús schecan vala’. Ichato man̈ pensaril vaji svalanb’at d’ayex, yujto ton̈ej svic’chaan̈ in b’a valani. 18 Tzijtum eb’ syic’chaan̈ sb’a yuj tas ay d’a yolyib’an̈q’uinal tic. Yuj chi’ ol vic’paxchaan̈ jab’oc in b’a yed’ eb’. 19 Yujto a ex tic, jelan ex. Yuj chi’, tzeyac’ techaj eb’ man̈ pensaril yaj d’ayex, tzex tzalaj yed’ eb’. 20 Ay eb’ tzex ac’an pural yic tzeyac’an servil eb’. Axo jantacn̈ej tas ay d’ayex, syiq’uec’ eb’ smasanil, syac’och sb’a eb’ yajalil d’ayex, syic’anchaan̈ sb’a eb’. Ichato ay b’aj stz’itb’at e sat eb’, palta tzeyac’ val techaj eb’. 21 Tzin q’uixvi valanb’at d’ayex, a in tic malaj vip in c’ulan icha syutej sb’a eb’ chi’.

Palta icha syutej eb’ stec’b’an sb’a yalani, icha pax chi’ svutej in tec’b’an in b’a valani. Palta van valan icha junoc mach malaj spensar. 22 A eb’ chi’, hebreo eb’, an̈ejtona’ in, hebreo in paxi. Israel eb’, israel in paxi. Yin̈til Abraham eb’, an̈eja’ yin̈til in pax Abraham yed’ eb’. 23 Tato schecab’ Cristo yaj eb’, a in tic más val schecab’ in d’a yichan̈ eb’. Vach’chom ayic svalanb’at juntzan̈ tic d’ayex, svalb’at icha yaj junoc mach malaj spensar. Más nivan in munlaj d’a yichan̈ eb’. Más tzijtum el ix in mac’ji d’a yichan̈ eb’. Tzijtum el ix in och d’a preso. Tzijtum el pax ix in ac’jioch d’a yol sc’ab’ chamel. 24 Oel val smac’nac in eb’ vetisraelal, 39 val tz’uum vic’nac yuj eb’ d’a juntac el ayic smac’annac in eb’ chi’. 25 Oxel mac’b’il in pax d’a te’ jixc’ab’ te’. Junel julb’il in cham yed’ q’uen yaxq’ueen. Oxel b’atnac te’ barco d’a yol a’ mar d’a valan̈. A junel, jun c’ual yed’ jun ac’val cannac in d’a sat a’. 26 Tzijtum b’aj ec’nac in. Ay b’aj ay smay yuj a nivac a’ yed’ pax yuj eb’ elc’um. Ay b’aj ay smay yuj eb’ vetchon̈ab’ yed’ pax yuj eb’ man̈ vetchon̈ab’oc. Ay b’aj ay smay d’a juntzan̈ chon̈ab’, b’aj cuseltac yed’ d’a yib’an̈ a’ mar. Ay pax b’aj ay smay d’a scal eb’ syaloch sb’a creyenteal. 27 Ay b’aj te c’unb’inac in, in munlaji. Vab’nac val syail. Tzijtum el man̈ in vaynacoc. Ay b’aj te ochnac in vejel, te tacjinacpax in ti’. Tzijtum el ochnac in d’a tzec’ojc’olal. Ay b’aj vab’nac syail yuj siic. Ay b’aj elnac in b’eran yuj man̈ pichulal.

28 Man̈ocn̈ej juntzan̈ yaelal tic vab’nac. Yujto junjun c’u, svab’ syaelal ayic tzin och ilc’olal yuj eb’ creyente d’a junjun iglesia. 29 Tato ay eb’ creyente manto tec’anoc, ichato mantalaj in tec’anil yed’ eb’. Tato ay junoc eb’ tz’ac’ji telvoc d’a junoc chucal, tzin q’uixvi yuj eb’, scot voval. 30 Tato e gana svic’chaan̈ in b’a, ol vic’chaan̈ in b’a yuj juntzan̈ svalb’at tic d’ayex. Yujto a juntzan̈ tic sch’oxani to malaj jab’oc velc’ochi. 31 A Dios, aton Smam Cajal Jesucristo, smoj tz’alji vach’ lolonel d’ay d’a masanil tiempo. A ojtannac to te yel svala’. 32 Ayic vec’nac d’a chon̈ab’ Damasco, ata’ ayec’ jun vin̈ gobernador munlajnac d’a jun vin̈ rey scuch Aretas. A jun vin̈ chi’, yalnac vin̈ to stan̈vaj spuertail jun chon̈ab’ chi’, yic tzin syam vin̈ snaani. 33 Palta a d’a sventenail smuroal schon̈ab’ eb’ chi’ el in ta, vac’jiem d’un̈un̈oc d’a yol jun xuuc d’a sat luum. Icha chi’ ajnac in colchajel d’a yol sc’ab’ vin̈.

12

A juntzan̈ tas sch’oxnac Dios d’a vin̈aj Pablo

1 Nab’an̈ej svixtej in b’a valan in b’a vach’il. Más vach’ svalb’at d’ayex yuj juntzan̈ icha vayich yed’ juntzan̈xo tas sch’oxnac Cajal Jesús d’ayin. 2 Ay jun vin̈ vojtac, jichan sc’ool vin̈ d’a Cristo. A ticnaic schan̈lajun̈ilxo ab’il xid’ec’ vin̈ d’a satchaan̈ b’aj ay Dios. Man̈ vojtacoc tato ic’jinacb’at snivanil vin̈ yed’oc, mato maay. An̈ej Dios ojtannac. 3 Vach’chom b’atnac vin̈ yed’ snivanil, mato maay, man̈ vojtacoc. An̈ej Dios ojtannac. Palta a jun vojtac 4 to xid’naquec’ vin̈ d’a jun lugar scuchan paraíso. Ata’ yab’nac juntzan̈ lolonel vin̈ malaj mach ojtannac. Malaj pax spermiso vin̈ yalan d’a junocxo anima. 5 A jun vin̈ chi’, syal valan svach’il vin̈, palta a inxo tic, man̈ ol vic’chaan̈ in b’a. Ay juntzan̈ tas ayoch d’ayin sch’oxani to malaj velc’ochi. A juntzan̈ chi’, ol vala’ yic svic’chaan̈ jab’oc in b’a. 6 Q’uinaloc yelc’olal in gana svic’chaan̈ in b’a ticnaic, tato icha chi’, max am val icha junoc malaj spensar, yujto an̈ej juntzan̈ tas yel, an̈ej am svala’. Palta man̈ ol vic’chaan̈ in b’a icha chi’, yujto malaj in gana syal eb’ to más nivan velc’och d’a tas syil eb’ yed’ d’a tas syab’ eb’ d’ayin.

7 A juntzan̈ tas ch’oxb’il d’ayin d’a satchaan̈ chi’, yelxo val nivan yelc’ochi, ay smay vic’anchaan̈ in b’a yuuj. Yuj chi’ ay jun in yaelal yac’nac vin̈ Satanás yic tzin ixtani. A jun chi’ lajan icha junoc nivan q’uiix tz’isanb’at d’ayin. Icha chi’ ajnac in, yic vach’ max vic’chaan̈ in b’a. 8 Oxel in c’annac d’a Cajal Jesús, yic talaj syiq’uel d’ayin. 9 Palta icha tic ajnac yalan d’ayin: Stechaj uuj yujto tzin och ed’oc. Yujto a d’a eb’ malaj val yip d’a yol yico’, ata’ vach’ scheclajel in poder, xchi d’ayin. Yuj chi’, svac’ val och d’a in c’ool to ol in te tzalajoc, yujto malaj val vip, yic svach’ aq’uej spoder Cristo d’ayin. 10 Yuj chi’ tzin tzalaj ticnaic, yujto malaj vip. Vach’chom tzin b’uchji, vach’chom malaj tas ay d’ayin, vach’chom tz’ac’jioch in yaelal, vach’chom svab’ syaelal yuj Cristo, palta tzin tzalajn̈ej. Yujto ayic malaj velc’och jab’oc, más ay in poder.

Ochnac vin̈aj Pablo ilc’olal yuj eb’ creyente aj Corinto

11 Ichato malaj in pensar ayic ix valan in b’a vach’il d’ayex. Palta a ex ix in eyac’ pural, yuj chi’ ix vala’, palta a ex smoj tzin eyal vach’il. A d’a eb’ munil syac’och sb’a schecab’oc Cristo, a d’a eb’ tzeyac’och janic’ e pensar. Vach’chom malaj tzin och a in tic, palta malaj yelc’och eb’ d’a vichan̈. 12 Ayic ix in ec’ d’a e cal, tec’tec’ ix vutej in b’a in munlaji. Ix in b’o juntzan̈ milagro yed’ juntzan̈xo tastac sch’oxanel spoder Dios. Ix te sat e c’ool eyilan juntzan̈ ix in b’o chi’. Yuj juntzan̈ chi’ scheclajeli to d’a val yel schecab’ in Cristo. 13 Icha val svach’il ix vutej in b’a, ayic ix in ec’ d’a eb’ creyente d’a junjun iglesia, icha chi’ ix vutej in b’a ayic ix in ec’ d’ayex. An̈ej b’ian to maj vac’och in b’a d’a yalan̈ e gasto. Palta aq’uec nivanc’olal yuj jun in mul ix och tic d’ayex.

14 A ticnaic, listaxo vaj in b’atxi d’a yoxelal d’ayex, palta an̈eja’ man̈ ol vac’och in b’a e cuentaoc, yujto max in nib’ejoch tastac ay d’ayex, palta a e vach’il a chi’ tzin nib’ej. A eb’ mamab’il, smoj smolb’an stumin eb’ yic syac’ eb’ d’a eb’ yuninal. Man̈oc eb’ uninab’il chi’ smolb’ej stumin yic syac’ eb’ d’a eb’ smam chi’. 15 A in tic, in gana tzin lajel tastac ay d’ayin, yic ol b’oxoc e pensar. Vach’chom ol lajvel in nivanil tic yujto tzex in c’ayb’ej, palta ol in tzalajn̈ej. Tato tzex in te xajanej, ¿tom yuj chi’ maxtzac in e xajanej a ex tic?

16 Ay juntzan̈xo eb’, vach’chom yojtac eb’ to maj vac’och in b’a e cuentaoc, palta syal eb’ to tzex vac’ musansatil yed’ in jelanil yic tzex vac’ ganar. 17 ¿Tom vac’nac ex musansatil yed’ junoc eb’ in checnacb’at d’ayex? 18 In c’annac pavor d’a vin̈aj Tito yic sb’at vin̈ ex yila’. In checannacb’at junxo vin̈ cuc’tac yed’ vin̈. ¿Tom xid’naquec’ vin̈aj Tito chi’ ex yac’ musansatil jun? Lajann̈ej cutejnac co pensar quec’ d’a e cal ta’.

19 Tecan ayex tze na’a to ton̈ej tzin col in b’a d’a eyichan̈. Palta man̈ ichoc ta’ svutej in b’a. Yujto d’a yichan̈ Dios van valanb’at juntzan̈ tic d’ayex, icha pax sgana Cristo, yic ol laj och e tec’anil d’a yic Dios. 20 Tzin xiv in b’at ex vila’, talaj man̈ ichoc in gana tzeyutej e b’a. A inxo tic, talaj man̈ ichoc e gana svutej in b’a. Tzin xiv in b’at d’ayex ta’, ta icha chi’ ayto oval, chichonc’olal yed’ c’ac’alc’olal d’a e cal. Tato icha chi’ ayexto tzeyic’chaan̈ e b’a, ayexto tzex b’uchvaj d’a e patic junjun ex, ayexto tzex alvi pecal, ayexto tzeyac’ ac’umtaquil, talaj ayexto pax van e somchitan e b’a. 21 Tzin xiv in b’atxi d’ayex, talaj icha chi’ a Dios tzin ac’an q’uixvelal eyuuj. Talaj icha chi’ tzin oc’ eyuuj, yujto a d’a yic yalan̈, tzijtum ex ix e c’ulej juntzan̈ chucal. Man̈ jab’oc tzeyactejcan e c’ulan juntzan̈ chucal chi’ yed’ e nivanil, aton ajmulal yed’ juntzan̈xo tas te q’uixvelal.

13

Scachjioch vaan eb’ creyente

1 Yoxelalxo ol in b’at ex vila’. Yaln̈ej tas junoc ol b’o’oc, yovalil ayocab’ chavan̈ ma oxvan̈oc testigo ol alanoc, ichato chi’ ol b’o’oc. 2 Ayic ix in ec’ d’a schaelal, ay jun ix valcan d’ayex. Axo ticnaic svalb’at junelxo. Vach’chom man̈ in ayoc ec’ eyed’ ta’, palta svalb’ati to a ex ochnac e mul d’a yalan̈taxo yed’ ex pax van yoch e mul ticnaic, ayic ol in c’och junelxo, man̈xo ol ex vac’laj nivanc’olal. Aton jun tic ix ec’ valcan d’ayex. 3 E gana val tzeyila’ tato a Cristo van in syamc’ab’ani yic syalan d’ayex. Ato val yic ol in c’ochoc, ol eyilani. Ichato chi’ ol nachajel eyuuj. Yujto a Cristo tic, mantoc malaj spoder sch’ox d’ayex, palta nivan spoder yic smunlaj d’a e cal. 4 Yel toni, ayic ix d’un̈b’ajq’ue d’a te’ culus, ichato malaj spoder. Palta yuj spoder Dios pitzan ticnaic. An̈ejtona’, a in pax tic, ichato malaj in poder, palta yuj spoder Dios pitzan in yed’ Cristo, yic an̈eja’ tzin ec’ ex in c’ayb’ej.

5 Tze cham naej val e b’a junjun ex, yic scheclaji tato yel ayoch Cristo d’a e c’ool. Aq’uec proval e b’a junjun ex. ¿Tom man̈ eyojtacoc to a Jesucristo ayoch d’ayex junjun ex? Palta tato man̈ ex creyenteoc d’a yel, man̈ ayococh d’ayex. 6 Palta in gana snachajel eyuuj sic’lab’il to a in tic creyente in d’a val yel. 7 Tzin lesalvi d’a Dios eyuuj, yic man̈ ol e c’uloc junoc chucal. Man̈ ton̈ejoc tzin lesalvi eyuuj yic scheclajeli to vach’ in munlaji. Palta in gana to vach’n̈ej tzeyutej e b’eyb’al, vach’chom ichato scheclajeli to man̈ vach’oc in munlajel. 8 Yujto max yal vajc’olan in b’a yed’ jun lolonel yel, aton d’a jun b’aj svac’ vip in munlaji. 9 Yuj chi’, vach’chom malaj vach’ vochi, palta tzin tzalaji tato e ex tic ay eyelc’ochi. An̈ejtona’, ol in lesalvoc eyuuj, yic ol vach’ b’o e pensar. 10 Tzin b’ab’laj tz’ib’ejb’at jun in carta tic d’ayex, yacb’an manto in c’och eyed’ ta’, yujto malaj in gana te ov ol vutej in b’a d’ayex yuj jun vopisio tic, ayic ol in c’och d’ayex ta’. A Cajal Jesús ac’jinac jun vopisio tic, yic svac’ e tec’anil. Man̈ yujoc ex vac’an juvoqueli ix yac’an d’ayin.

Tz’ac’ji stzatzil sc’ool eb’ creyente

11 Axo ticnaic ex vuc’tac ex vanab’, ayocab’ e tzalajc’olal ta’. Tze vach’ b’oan e pensar. Ac’jocab’ snivanil e c’ool. Junxon̈ej ocab’ tzeyutej e pensar, junc’olalxon̈ej tzeyutej e b’a ta’. A Dios ol och eyed’oc, aton jun tz’ac’an e junc’olal, jun tz’ac’an pax e xajanej e b’a. 12 Slaj eyac’laj stzatzil e c’ool yuj e ch’oxani to tze xajanej e b’a. 13 A eb’ creyente smasanil d’a tic, syac’b’at stzatzil e c’ool eb’. Checlajocab’ el svach’c’olal Cajal Jesucristo d’ayex, yac’ocab’ pax svach’c’olal Dios d’ayex. Aocab’ Yespíritu Dios tz’och eyed’oc e masanil ta’.