A Slolonel Dios D’a Vin̈aj

AMÓS

Amós sb’i jun libro tic, yujto a slolonel Dios yalnac d’a vin̈aj Amós, a tz’ib’ab’ilcan d’ay. A d’a yol yic Judá cajan vin̈, palta yalnac slolonel Dios vin̈ d’a eb’ israel ay d’a stojolal norte d’a ab’il 750 ayic manto javi Cristo. A vin̈aj Amós chi’, molum noc’ vin̈, palta avtajnac vin̈ yuj Dios yic syalanel slolonel Dios chi’ vin̈ d’a eb’ yetisraelal. A d’a jun tiempoal chi’, a jun chon̈ab’il eb’ anima chi’, te b’eyum eb’ sic’lab’il, sc’anab’ajej val schecnab’il Dios eb’ yalani, man̈xa tas sna eb’ yuj juntzan̈xo nación ay d’a slac’anil eb’. Palta a val chucal sc’ulej eb’, syixtan eb’ meb’a’ eb’. A b’aj sc’anab’ajej eb’ chi’ yalani, ton̈ej syal eb’, man̈oc d’a spensar eb’ scoti. A tas ayoch yipoc sc’ool eb’ junn̈ej rato slajvieli. A vin̈aj Amós chi’, schael yich vin̈ yalan yuj yaelal ol javoc d’a yib’an̈ junjun nación ay d’a slac’anil Israel chi’. Yalannacpax vin̈ to a juntzan̈ yaelal chi’ ol javocpax d’a yib’an̈ Israel chi’ yed’ Judá, yujto a Dios Yajal yaj d’a masanil nación. A’ ol ch’olb’itan masanil anima yuj spitalil, axo d’a slajvub’xo ol c’ochxoc Israel chi’ ichataxon yaj d’a sb’ab’elal.

1

A yaelal d’a yib’an̈ juntzan̈ nación

1 A in Amós in tic tan̈vum in noc’ d’a chon̈ab’ Tecoa. Ayic ayoch vin̈aj Uzías reyal d’a Judá, axo vin̈aj Jeroboam yuninal vin̈aj Joás ayoch reyal d’a Israel, chab’ ab’il d’a yalan̈tax jun nivan quixcab’, ix yalan juntzan̈ lolonel tic Dios d’ayin yic svalel d’a chon̈ab’ Israel.

2 Icha sc’an̈ smac’vaj c’u, icha chi’ tz’aj yoch sjaj Jehová d’a jolom vitz Sion d’a Jerusalén. Masanil svalab’ luum noc’ noc’ tz’ixtaxb’ati, stacjipax an̈ an̈c’ultac d’a jolom vitz Carmelo.

A chon̈ab’ Siria

3 Icha tic yalan Jehová: Ix ec’ d’a yib’an̈ sc’ulan chucal eb’ aj Damasco, yuj chi’ yovalil ol vac’och syaelal eb’, yujto icha tz’aj stec’ji ixim trigo, icha chi’ ix utaj eb’ aj Galaad yuj eb’.

4 Yuj chi’ ol vac’och sc’ac’al spat eb’ rey yin̈tilal vin̈aj Hazael. A jun c’ac’ chi’ ol ac’an lajvoquel scuartel vin̈aj Ben-adad.

5 Yovalil ol in mac’poj masanil spuertail chon̈ab’ Damasco. Ol vac’an satel masanil eb’ cajan d’a sch’olanil Avén yed’ eb’ yajal d’a Bet-edén. Yuj chi’ ol ic’chajb’at eb’ sirio preso d’a Kir, xchi Jehová.

A schon̈ab’ eb’ filisteo

6 A Jehová tz’alan icha tic: Man̈ jantacoc chucal ix sc’ulej eb’ aj Gaza, yuj chi’ yovalil ol vac’och syaelal eb’, yujto masanil anima cajan d’a juntzan̈ chon̈ab’ yic Israel ix yic’b’at eb’, ix schon̈anb’at eb’ checab’vumal d’a Edom.

7 Yuj chi’ ol vac’och sc’ac’al smuroal Gaza chi’. A jun c’ac’ chi’ ol ac’an lajvoquel scuartel eb’.

8 Ol vac’ satel eb’ ayoch yajalil d’a Asdod yed’ pax eb’ yajal d’a Ascalón. Yed’ masanil in poder ol vac’ oval yed’ eb’ aj Ecrón, man̈xa junoc eb’ filisteo ol to canoc, xchi Jehová Yajal d’a Smasanil.

A chon̈ab’ Tiro

9 A Jehová tz’alan icha tic: Man̈ jantacoc chucal ix sc’ulej eb’ aj Tiro, yuj chi’ yovalil ol vac’och syaelal eb’, yujto masanil anima cajan d’a juntzan̈ chon̈ab’ yic Israel ix schon̈b’at eb’ checab’vumal d’a Edom, majxo snacot jab’oc sti’ yac’nac yed’ eb’ d’a amigoal.

10 Yuj chi’ ol vac’och sc’ac’al smuroal Tiro chi’. A jun c’ac’ chi’ ol ac’an lajvoquel scuartel eb’, xchi Jehová.

A chon̈ab’ Edom

11 A Jehová tz’alan icha tic: Man̈ jantacoc chucal ix sc’ulej eb’ aj Edom, yuj chi’ yovalil ol vac’och syaelal eb’, yujto ix spech eb’ sc’ab’ yoc eb’ chi’ yed’ q’uen espada, aton eb’ israel. Ix smac’cham eb’ d’a malaj yoq’uelc’olal, b’ecan sc’ol eb’ ix sc’ulan chucal yed’ yoval sc’ool. Majxo b’atlaj yoval sc’ol eb’ chi’ satc’olal yuuj.

12 Yuj chi’ ol vac’och sc’ac’al chon̈ab’ Temán. A jun c’ac’ chi’ ol ac’an lajvoquel scuartel eb’ aj Bosra, xchi Jehová.

A chon̈ab’ Amón

13 A Jehová tz’alan icha tic: Man̈ jantacoc chucal ix sc’ulej eb’ aj Amón, yuj chi’ yovalil ol vac’och syaelal eb’. Ayic ix yac’an oval eb’ d’a Galaad yic syic’an jab’ocxo slum eb’, ix sjac snivanil eb’ ix yab’ix eb’.

14 Yuj chi’ ol vac’och sc’ac’al muro d’a Rabá. A jun c’ac’ chi’ ol ac’an lajvoquel scuartel eb’. Ol el yav eb’ van yac’an oval. A d’a scal oval chi’ yed’ oval ic’ ol yamchaj vin̈ sreyal eb’ yed’ eb’ soldado nivac yelc’ochi. Ol ic’jocb’at eb’ preso d’a ch’oc chon̈ab’il, xchi Jehová.

2

A chon̈ab’ Moab

1 A Jehová tz’alan icha tic: Man̈ jantacoc chucal ix sc’ulej eb’ aj Moab, yuj chi’ yovalil ol vac’och syaelal eb’. Ix sn̈ustz’a sb’aquil vin̈ sreyal Edom eb’, taan̈xon̈ej ix ajcan stz’ab’ati.

2 Yuj chi’ ol vac’och sc’ac’al Moab chi’. A jun c’ac’ chi’ ol ac’an lajvoquel cuartel d’a Queriot. D’a scal av yic oval yed’ yoc’ q’uen trompeta, ol cham masanil eb’ aj Moab chi’.

3 Ol vac’cham vin̈ sreyal eb’ yed’ eb’ vin̈ ayoch yed’ vin̈ d’a yopisio, xchi Jehová.

A chon̈ab’ Judá

4 A Jehová tz’alan icha tic: Man̈ jantacoc chucal ix sc’ulej eb’ aj Judá, yuj chi’ yovalil ol vac’och syaelal eb’. Maj scha yab’ in c’ayb’ub’al eb’, maj sc’anab’ajej pax in ley eb’. Palta a d’a juntzan̈ tas malaj yelc’och b’aj ix yaq’uem sb’a eb’, aton d’a juntzan̈ comon dios b’aj yalnac sb’a eb’ smam yicham eb’.

5 Yuj chi’ ol vac’och sc’ac’al Judá, axo jun c’ac’ chi’ ol ac’an lajvoquel cuartel d’a Jerusalén, xchi Jehová.

A chon̈ab’ Israel

6 A Jehová tz’alan icha tic: Man̈ jantacoc chucal ix sc’ulej eb’ aj Israel tic, yuj chi’ yovalil ol vac’och syaelal eb’. Ix schon̈el eb’ meb’a’ eb’ vach’ spensar d’a scal, yujto max yal stupan sb’oc eb’ d’a eb’, vach’chom yujn̈ej stojol jun mojoc xan̈ab’.

7 Tz’ixtax eb’ meb’a’ yuj eb’, man vach’oc pax syutej eb’ sb’oan yaj eb’ meb’a’ emnaquil chi’. Q’uixvelal in b’inaj yuj eb’ ch’oc chon̈ab’il yuj schucal eb’. A vin̈ mamab’il yed’ vin̈ yuninal, junn̈ej ix cob’es smulan eb’ vin̈ yed’oc.

8 Tz’ec’ jichan eb’ d’a yib’an̈ pichul scha b’aj syac’ tumin majanil, smulan eb’ d’a yichan̈ junjun altar. Svaan vael eb’ tz’altaj d’a juntzan̈ comon dios. Sman an̈ an̈ eb’ yed’ q’uen multa scha’a, syuc’an an̈ eb’ d’a stemplo juntzan̈ sdiosal chi’, xchi Jehová.

9 Syalanxi Jehová: A in Jehová in svala’, vac’nac satel eb’ amorreo yuj vac’an slum eb’ d’ayex. Vach’chom chaan̈ steel eb’ icha steel te’ c’ute’, tzatz pax eb’ icha te’ ji, palta juneln̈ej vac’nac satel eb’.

10 Palta a ex tic, vic’naquelta eb’ e mam eyicham d’a Egipto, vic’annacb’at eb’ 40 ab’il d’a tz’inan luum, yuj vac’an slum eb’ amorreo chi’ d’a eb’.

11 Ix vic’chaan̈ juntzan̈ eb’ eyin̈tilal in checab’oc, axo juntzan̈xo eb’, vac’nacoch eb’ nazareoal yic tz’och eb’ vicoc. ¿Tom man̈ yeloc juntzan̈ tic, ex israel?

12 A exxo tic, ix eyac’ pural eb’ vicxo chi’ yuc’vi an̈, ix e cachan eb’ in checab’ yic max yalel in lolonel eb’.

13 Yuj chi’ nivan yaelal ol vac’cot d’a eyib’an̈, ol ex c’acvoc yuuj icha sn̈ach’ach’i junoc carreta al yaj yuj ixim trigo.

14 A d’a jun c’ual chi’, a eb’ jelan sb’eyi, man̈xo ol yal-laj yel eb’, axo eb’ te ay yip, ichato man̈xa jab’oc yip eb’. A eb’ soldado tec’an, man̈xo ol yal scolan sb’a eb’.

15 A mach sjulvaj yed’ jul-lab’, man̈xo ol yal stec’b’an sb’a. Man̈xo ol yal scolan sb’a eb’ jelan sb’eyi, man̈xo ol yalpax scolan sb’a eb’ tz’el lemnaj ayq’ue d’a yib’an̈ noc’ chej.

16 A in Jehová in svala’ to a d’a jun c’ual chi’, a eb’ jelan d’a oval, ol yactejcan syamc’ab’ eb’ yic oval, ol b’at eb’ elelal, xchi Jehová.

3

A smunlajel eb’ schecab’ Dios

1 Ex chon̈ab’ Israel, ab’ec tas sval a in Jehová in tic. A in ton vic’naquelta eb’ e mam eyicham d’a Egipto.

2 A exn̈ej tic ix ex in sic’canel d’a scal masanil juntzan̈xo chon̈ab’ ay d’a yolyib’an̈q’uinal tic. Yuj chi’ ol vac’och eyaelal yuj masanil chucal tze c’ulej.

3 Tato ay chavan̈oc junn̈ej sb’eyi, syalelc’ochi to vach’ yac’an eb’.

4 Tato tz’el yav noc’ choj d’a caltac te’, syalelc’ochi to toxo ix yamchaj schib’ej noc’. Tato tz’el yav noc’ yune’ choj d’a svaynub’ d’a yoltac n̈aq’ueen, syalelc’ochi to ay tas ix yamchaj yuj noc’.

5 Tato tz’em junoc noc’ much d’a sat luum, syalelc’ochi to ay junoc yaal ayemi. Tato sq’ue ritnaj jun yaal ayem d’a sat luum chi’, ay tas toxo ix can d’ay.

6 Tato spuchaj q’uen trompeta, syac’ lista sb’a eb’ soldado. Tato ay junoc yaelal tz’ec’ d’a scal chon̈ab’, syalelc’ochi to a in svac’coti.

7 Malaj junoc tas tzin c’ulej tato manto val-laj d’a eb’ in checab’.

8 Tato tz’el yav noc’ choj, ¿tom ay junoc mach max xivq’uei? Axo pax eb’ in checab’ ¿tom man̈ ol yalel in lolonel eb’ tato a in tzin chec yal eb’? xchi Jehová.

Ol juchajem chon̈ab’ Samaria

9 Laj alequel d’a scuartel chon̈ab’ Asdod yed’ d’a scuartel chon̈ab’ Egipto: Cotan̈ec d’a jolomtac vitz d’a spatictac chon̈ab’ Samaria. Ilec val somchaj eb’ anima yuj yixtan yetanimail, xe chi.

10 A Jehová tz’alan icha tic: Man̈ yojtacoc jab’oc eb’ sc’ulan tojolal. D’a yoltac spat eb’ ay masanil tas ton̈ej syiq’uec’ eb’ d’a anima, xchi Jehová chi’.

11 Yuj chi’ syal Jehová, aton Yajal yaji: A jun ajc’ol ol javoc ol och oyan d’a snación eb’ tic, ol yac’an lajvoquel scuartel eb’, ol yic’anelta masanil tas ay d’a yol sdespacho eb’, xchi Jehová chi’.

12 Icha tic yalan Jehová: Icha chab’oc yoc noc’ calnel, ma jab’oc sn̈i’ schiquin noc’ scolchajcanel yuj stan̈vumal d’a yol sti’ junoc noc’ choj, icha chi’ ol aj eb’ israel cajan d’a Samaria, aton eb’ te vach’ svaynub’ b’aj svayi.

13 Ab’ec a ex tic, tzeyalan d’a eb’ yin̈tilalcan vin̈aj Jacob, a in Jehová Dios, Yajal in d’a Smasanil svala’:

14 A d’a jun c’ual ol vac’och yaelal d’a yib’an̈ Israel yuj chucal sc’ulej, ol in pojem masanil yaltar d’a Betel. A schiquintac juntzan̈ altar chi’ ol mac’chajem d’a sat luum.

15 A in Jehová in svala’, ol vac’ lajvoquem pat sc’anchaj d’a stiempoal siic yed’ juntzan̈ sc’anchaj d’a stiempoal c’ac’. Ol vac’ lajvoc masanil juntzan̈ pat ayoch q’uen marfil yelvanub’oc, ol in juanb’at juntzan̈ nivac pat chi’, xchi.

4

1 Ex ix, b’aq’uech ex yuj e b’eyumal icha noc’ vacax d’a Basán, ex cajan ex d’a tzalan yic chon̈ab’ Samaria, ab’ec val jun tic: Tzeyixtej eb’ meb’a’ yed’ eb’ ilb’ajc’ol yilji, tzeyalan d’a eb’ vin̈ eyetb’eyum: Iq’ueccot an̈ an̈ to scuq’uej an̈, xe chi.

2 A Jehová aton Yajal yaji, ix sloc sb’i ix yac’an sti’, ix yalani: Ol c’och sc’ual, ol ac’chajoch gancho d’ayex, ol ex n̈erchajb’eyoc, axo eb’ eyune’, ol och locan anzuelo d’a eb’, ol jachchajb’at eb’.

3 A in Jehová in svala’, tzololixon̈ej ol aj eyic’chajel b’aj ol mac’chaj poj pat chi’, ol ex ic’chajpaxb’at d’a najat.

Jun cachnab’il d’a q’uexan lolonel

4 Ixiquec d’a Betel yed’ d’a Gilgal, tzeyac’anoch e mul icha e gana ta’. Slajvi chi’ tzeyac’an eyofrenda d’a junjun q’uin̈ib’alil, d’a schab’jial tzeyac’anpax e diezmo.

5 N̈usec ixim pan ay yich d’a ofrendail yuj e ac’oj yuj diosal. Alequel d’a scal anima yuj jantac eyofrenda tz’el d’a e c’ool eyac’ani, yujto icha chi’ e gana tze c’ulej.

6 Yuj chi’, ix vac’ eyab’ syail vejel d’a masanil yol e chon̈ab’ tic, palta man̈ yujoc chi’ ix ex meltzajcot d’ayin.

7 Ix vac’anoch vaan n̈ab’ d’a oxe’ ujal ayic manto elul sat eyavb’en. Ix yac’ n̈ab’ d’a jun chon̈ab’, axo d’a junxo, maay. Ay b’aj ix yac’ n̈ab’ chi’, ay b’aj maay, yuj chi’ ix tacjiel masanil eyavb’en.

8 Chab’ oxe’ chon̈ab’il ex ix ex b’at sayoj a’ d’a junocxo chon̈ab’, palta maj yab’laj a’ yic tz’ec’ staquin̈al e ti’. Tocval yuj chi’ ix ex meltzajcot d’ayin.

9 Ix vac’ eyaelal yed’ ic’ te c’ac’ yed’ juntzan̈xo yaelal, ix vac’an ixtax tas tzeyavej yed’ eyuva. Axo noc’ c’ulub’ ix c’uxanb’at te’ eyigo yed’ te’ eyolivo. Tocval yuj chi’ ix ex meltzajcot d’ayin.

10 Ix vac’cot juntzan̈ yaelal d’a eyib’an̈, icha val ix aj vac’anb’at yaelal d’a Egipto. Ix cham eb’ e quelemtac d’a scal oval, axo eb’ eyajc’ol chi’ ix icancan noc’ e chej, ix eyab’an sjab’ chamnac ayec’ d’a e campamento. Tocval yuj chi’ ix ex meltzajcot d’ayin.

11 Ix ex vac’ lajvoquem icha ix aj vac’an lajvoquem chon̈ab’ Sodoma yed’ Gomorra, yuj chi’ a ex ixto ex can tic, icha junoc cuxc’ac’ tz’ic’chajcanelta d’a yol c’ac’, icha val chi’ eyaji. Tocval yuj chi’ ix ex meltzajcot d’ayin.

12 Icha chi’ ol ex vutej ex aj Israel. Yuj chi’ b’oec e b’a, yujto ol eyil-laj och e sat ved’oc a in e Diosal in tic.

13 A in Jehová in, ix in b’o nivac vitz yed’ ic’, svac’an yojtaquejel eb’ anima tas nab’il vuuj. A in svac’ meltzajoch saquilq’uinal d’a q’uic’alq’uinalil, chaan̈ tzin b’eyec’ d’a yib’an̈ lum luum. A in b’i, aton Jehová Dios, Yajal in d’a Smasanil, xchi Jehová chi’.

5

Tz’avtaj chon̈ab’ Israel yic sna sb’a

1 Ex vetisraelal, ab’ec val in lolonel yic cusc’olal svalcanel d’a eyib’an̈:

2 A co chon̈ab’ tic, toxo ix lajviel yuj oval. Lajan icha junoc ix cob’es ix, ix lajvi yuj q’uen espada, ix can telan d’a sat sluum, malaj mach scolani yic sq’ue vaan. Ix actajcan sch’ocoj d’a slugar, malaj mach tz’ic’anq’ue vaan.

3 A Jehová Yajal tz’alan d’ayex icha tic: Tato a junoc e chon̈ab’ tz’ac’anb’at junoc mil soldado d’a oval, axon̈ej cien ol meltzajoc. Tato ay junocxo e chon̈ab’ tz’ac’anb’at cien soldado, axon̈ej lajun̈van̈ ol meltzajoc, xchi.

4 A Jehová tz’alan d’ayex icha tic: Meltzajan̈ec d’ayin, yic man̈ ol ex chamoc.

5 Man̈ ex b’at d’a chon̈ab’ Betel yed’ d’a Gilgal, man̈ ex b’atpax d’a Beerseba, yujto a eb’ aj Gilgal chi’, yovalil ol b’atcan eb’ preso d’a junoc ch’oc nacional, axo Betel chi’, yovalil ol juvoccanb’atoc, xchi.

6 Meltzajan̈ec d’a Jehová yic man̈ ol ex chamoc. Tato maay, ol yac’cot c’ac’ d’a yib’an̈ e macb’en tic, malaj junoc mach d’a Betel ol yal yac’an tupoc.

7 A ex val tze q’uex tojolal d’a chucal, ob’iltac ex, yujto max e b’o yaj eb’ anima d’a vach’ilal.

8 Meltzajan̈ec d’a Jehová, aton b’oannac q’uen c’anal scuchan Mootz yed’ pax q’uen c’anal scuchan Oxd’ilan̈. A pax tz’ac’anoch q’uic’alq’uinal d’a saquilq’uinal, syac’paxoch saquilq’uinal chi’ d’a q’uic’alq’uinalil. Aton pax tz’avtan a a’ ay d’a a’ mar, secanem d’a yib’an̈ lum luum. 9 A tz’ac’an lajvoquel eb’ soldado tec’an, slajvipaxcanem scuartel eb’ yuuj, Jehová sb’i.

10 Ob’iltac ex val, a ex schichonoch e c’ool d’a mach sb’oan tojolal b’aj tz’och b’eyc’olal, tzeyac’an chucal d’a junoc tz’ac’an testigoal d’a yel.

11 To tzeyixtej val eb’ meb’a’, tzeyic’anec’ strigo eb’ anima d’a nab’an̈ej. Man̈ ol yal-laj eyajec’ d’a e pat b’ob’il d’a q’uen q’ueen, man̈xo ol yal pax eyuc’an yal sat te’ uva ix eyavej.

12 Vojtac jantac juntzan̈ chucal ix e c’ulej. Man̈xalaj slajvub’ e mul. Tzeyixtej eb’ vach’ spensar, tze chaan q’uen tumin yic man̈ vach’oc tzeyutej e b’oan yaj eb’ anima. A d’a juzgado tzeyac’och d’a yib’an̈ eb’ meb’a’ anima vach’ spensar.

13 Yuj chi’ a mach ay spensar, tz’em numan, yujto chucxon̈ej tas tzuji ticnaic.

14 Man̈xo e c’ulej chucal. A vach’il tze c’ulej yic vach’ man̈ ol ex chamoc. Tato icha chi’, a Jehová Yajal d’a Smasanil, d’a val yel ol ajn̈ejec’ eyed’oc, icha tz’aj eyalan chi’.

15 Yajequel chucal. A vach’il tze xajanej. Scham eyilani tato vach’xo tz’aj sch’olb’itaj yaj anima d’a juzgado. Tecan icha chi’ ol oc’ sc’ol Jehová Yajal d’a Smasanil d’ayex mach ex yin̈tilal ex can vin̈aj José.

16 A Jehová Yajal d’a Smasanil tz’alan icha tic: Ol och cusc’olal d’a masanil b’ajtac smolb’ej sb’a anima. A d’a masanil yoltac calle ol och av yic yaelal, ol avtaj eb’ munlajvum yic tzul oc’ eb’ yed’ eb’ yopisio taxon yoq’ui.

17 Ayic ol in javoc vac’och yaelal, ol te oc’ eb’ avum uva, xchi Jehová.

18 Ob’iltac val mach snib’ej sjavi sc’ual yic yoval sc’ol Jehová. ¿Eyojtac ama tas ol ex aj d’a jun c’ual chi’? A jun c’ual chi’, q’uic’alq’uinal xon̈ej ol ajoc, man̈xa saquilq’uinal.

19 A d’a jun c’ual chi’, lajan val ol aj eb’ anima icha junoc mach tz’el lemnaj d’a junoc noc’ choj, axo b’aj ayec’ junoc noc’ oso b’en̈ej sc’ochi, ma icha yic tz’och junoc mach d’a yol spat, tz’och ijan d’a sat q’uilab’ yalani, axo pax junoc noc’ chan schi’an ta’.

20 A jun c’ual yic yoval sc’ol Jehová chi’, te q’uic’alq’uinal ol ajoc, man̈xa jab’oc saquilq’uinal ol checlajoc.

21 Ix yalan Jehová icha tic: Tzin yaja’, malaj in gana juntzan̈ q’uin̈ tzeyac’ochi. Malaj in gana d’a e molanil nivan yelc’och eyalani.

22 Malaj in gana d’a e silab’ tzeyac’ d’ayin yuj in eyic’anchaan̈, malaj in gana d’a ixim trigo tzeyac’ eyofrendaoc. Max in chapax noc’ vacax b’aq’uech tzeyac’ silab’il d’ayin yuj e junc’olal ved’oc eyalani.

23 Najat tzex el d’a in tz’ey ayic tz’och e jaj e b’itani. Man̈xa in gana svab’ yoch sjaj eyarpa chi’.

24 Palta a tas in gana d’ayex to tze b’eyb’alej tojolal icha sb’ey a a’. Man̈ eyactej e c’ulan vach’il icha junoc sjaj a a’ max tupi.

25 A ex val tic ex israel, a d’a 40 ab’il ec’nac eb’ e mam eyicham d’a lum tz’inan luum. ¿Tocval a d’ayin sn̈usnac silab’ eb’ yed’ ofrenda ta’? 26 Maay, palta a eb’ chi’, scuchnac b’eyec’ yen̈ul yib’an̈ jun sdiosal eb’ scuch Moloc yed’ sb’achnub’al yechel jun dios Quiún yajb’entac, sb’onac yechel q’uen c’anal eb’ sdiosaloc, an̈eja’ icha chi’ tze c’ulej a ex tic. 27 Yuj chi’ ol ex vac’b’at preso d’a yichan̈b’at Damasco. Icha chi’ tz’aj valan a in Jehová Yajal in d’a Smasanil, xchi Jehová chi’.

6

Ol juchajem chon̈ab’ Israel

1 Ob’iltac ex mach ex secojtac tz’aj yec’ eyuj d’a Sion. Ob’iltac ex malaj tas tze na’ d’a Samaria, ex yajalil nación to nivan eyelc’och eyalani, a ex ton tzeyac’och Israel yipoc e c’ool.

2 A ex tic tzeyal icha tic: Ixiquec d’a chon̈ab’ Calne, tzeyilan sic’lab’il. Axo ta’ tzex b’atpax d’a nivan chon̈ab’ Hamat, tzex emul d’a Gat d’a yol yic eb’ filisteo. ¿Tom te vach’ juntzan̈ chon̈ab’ chi’ d’a quichan̈? ¿Tom te nivac juntzan̈ nación chi’ d’a yichan̈ co nación tic? xe chi.

3 A ex tic, malaj e gana tze na’a tato van sja jun sc’ual yaelal, palta a yuj tas tze c’ulej, van slac’anb’i ul jun sc’ual yaelal chi’.

4 A ex tic, a b’aj tzex em tz’eyan e va’i, yelxo te vach’ yilji. Nivan vael tzeyac’a’ ayic tze chi’an noc’ yunetac calnel yed’ noc’ quelemtac vacax b’aq’uech.

5 Ton̈ej tz’ec’ tiempo e b’oan juntzan̈ b’it malaj yelc’ochi, tze b’itan yed’ sonal te’ arpa icha sc’ulejnac vin̈aj rey David.

6 D’a yol nivac vaso tzeyuc’ vino. A perfume vach’ tze c’ana’, palta man̈ jab’oc tzeyac’ pensar tato van yixtaxel yol e nación.

7 A ex tic, b’ab’el ol ex b’atcan preso d’a ch’oc chon̈ab’il, icha chi’ ol aj slajviel e q’uin̈ b’aj tzex b’ulb’ulan chi’.

8 Toxo ix sloc sb’i Jehová yac’an sti’, aton Yajal d’a Smasanil. A tz’alan icha tic:

Tzin yaj yic’ojchan̈b’ail jun chon̈ab’ yin̈tilal vin̈aj Jacob tic.

Man̈ val jab’oc scha in c’ol snivac pat eb’, yuj chi’ ol vac’och jun chon̈ab’ tic d’a yol sc’ab’ eb’ ajc’ool yed’ masanil tas ay d’ay, xchi Jehová chi’.

9 Yuj chi’, tato ay lajun̈van̈oc eb’ vin̈ vinac d’a junoc pat, ol cham eb’ vin̈ slajun̈van̈il. 10 A junoc sc’ab’ yoc juntzan̈ chamnac chi’ ol ic’anelta snivanil eb’ d’a yol pat yic ol tz’aoc, ol yalan d’a yaln̈ej mach aycan d’a yol chi’: ¿Aytom mach ayec’ ed’oc? xchama. Axo junxo chi’ ol tac’voc: Malaj mach, xchama. Ol yalanpax jun ix c’anb’an chi’: Tz’in xa chi, axo talaj tz’aji, tzac’ b’inaj Jehová, xchama. 11 Yujto ol yac’cot yaelal Jehová d’a yib’an̈ masanil pat, juntzan̈ nivac pat yed’ juntzan̈ cotac pat, masanil ol ixtaxcanb’atoc.

12 ¿Tom syal sq’ue noc’ chej d’a sat q’uen tenam? ¿Tom syal smunlaj noc’ vacax sd’ocan luum d’a yib’an̈ a’ mar? Palta a ex tic, ix e q’uex tojolal d’a tas tz’ixtanel anima. A juntzan̈ b’eyb’al vach’, tzeyala’ to chuc.

13 A ex tic, toxon̈ej tzeyic’chan̈ e b’a, yujto ix telvi chon̈ab’ Lodebar eyuuj, palta tocval ay jab’oc yelc’ochi. Tzeyalanpaxi to syal eyuuj, yujto ix eyic’ yune’ chon̈ab’ Carnaim.

14 Scham val eyilan a ex israel ex tic. A Jehová Dios Yajal d’a Smasanil tz’alan icha tic: Ol in chec junoc nación yic syiq’uec’ e luum d’a Hamat d’a yol smojonal d’a stojolal norte, masanto sc’och d’a a a’ ayoch smojonal d’a stojolal sur, ol ex och d’a syaelal yuuj, xchi Jehová chi’.

7

Oxe’ tas ix ac’ji yil vin̈aj Amós

1 Ayic toxo ix xicchajel an̈ b’ab’el sacate yic vin̈ rey, ayic vanxo scotxi svol an̈, a Jehová Yajal ix ac’an vila’ to van yac’an pitzvocq’ue noc’ c’ulub’. 2 Ayic vanxo slajviel an̈ an̈c’ultac yuj noc’ c’ulub’ chi’, ix valan icha tic:

—Mamin Jehová, oc’ocab’ a c’ool d’ayon̈ a on̈ yin̈tilal on̈can vin̈aj Jacob tic, ina to yune’ chon̈ab’ on̈n̈ej. ¿Tas val ol aj stechaj jun tic cuuj? xin chi.

3 Ix snaan sb’a Jehová yuj jun tic, ix yalan icha tic:

—A jun tic man̈ ol ujoclaj, xchi.

4 Ix sch’oxanpax Jehová Yajal junxo tic d’ayin. Ix yac’lab’ej c’ac’ yic syac’anoch yaelal, chac xilinac stzac’aq’uil. Ix tacji a’ nivan mar yuuj, van stacjipax lum slumal chon̈ab’ Israel. 5 Ix valani:

—Mamin Jehová, oc’ocab’ a c’ool, ochan̈ vaan. ¿Tom val ol techaj cuj a on̈ yin̈tilal on̈can vin̈aj Jacob tic? Ina to yune’ chon̈ab’ on̈, xin chi.

6 Ix snaan sb’a Jehová yuj tas nab’il yuuj, ix yalan icha tic:

—Man̈ ol ujocpax jun tic, xchi.

7 Ix sch’oxanpax junxo tic Jehová d’ayin. Ix vilani lin̈anec’ d’a sat jun pat b’ob’il yed’ plomo, yub’b’ilpaxq’ue jun plomo chi’ yuuj. 8 Ix sc’anb’an d’ayin icha tic:

—¿Tas tzil chi’ Amós? xchi.

—A jun q’uen plomo yic eb’ b’oum pat svila’, xin chi.

—Icha tz’aj yilji junoc sat pat yed’ q’uen plomo, icha chi’ ol aj vilani chajtil yilji in chon̈ab’ Israel tic, tato tojol sb’eyb’al, mato maay. Tato chuc, man̈xo ol vac’ nivanc’olal schucal chi’. 9 A juntzan̈ b’aj syal sb’a eb’ yin̈tilal vin̈aj Isaac d’a jolomtac vitz, ol lajvoquemoc. A juntzan̈ stemplo eb’ aj Israel, ol juchajemoc, ol in checan satjoquel yin̈tilal vin̈aj Jeroboam yed’ q’uen espada, xchi Jehová.

A vin̈aj Amós yed’ vin̈aj Amasías

10 A vin̈aj Amasías sacerdote yaj d’a Betel, a vin̈ ix checan alchaj d’a vin̈aj Jeroboam sreyal Israel icha tic: Mamin rey, a vin̈aj Amós, van yec’ vin̈ d’a scal eb’ quetchon̈ab’, yic tz’och eb’ ajc’olal d’ayach. Maxtzac techaj yuj eb’ anima yuj tas syalel vin̈ chi’. 11 Tz’ec’ vin̈ d’a co cal yal icha tic: D’a q’uen espada ol cham vin̈aj Jeroboam, ol ic’chajcanb’at masanil chon̈ab’ Israel tic preso d’a ch’oc chon̈ab’il, xchi vin̈, xchib’at vin̈.

12 Ix yalan vin̈aj Amasías d’ayin Amós in tic icha tic:

—Elan̈ d’a tic ach schecab’ Dios. Ixic d’a Judá, ata’ ol ac’chaj a vael yuj tas tzal chi’. 13 Palta malaj tas tzal d’a chon̈ab’ Betel tic, yujto a d’a tic tz’och vin̈ rey ejmelal, to nivan templo yaj d’a yol smacb’en vin̈, xchi vin̈aj Amasías chi’.

14 Palta ix in tac’vi Amós a in tic icha tic:

—A in tic, man̈ in schecab’octaxon Dios, malaj pax in gana tzin schecab’ej. A in tic tan̈vum in vacax, molum in pax sat caltacte’al higo. 15 Palta a Jehová ix in ic’anel d’a spatic noc’ vacax chi’, ix yalan d’ayin icha tic: Ixic, b’at alel in lolonel d’a in chon̈ab’ Israel, xchi d’ayin. 16 Yuj chi’ scham val ab’an slolonel Jehová ticnaic ach Amasías. Aton juntzan̈ lolonel ix al d’ayin icha tic: Man̈ alel slolonel Dios d’a scal eb’ israel yin̈tilal vin̈aj Isaac, xa chi d’ayin. 17 Yuj chi’ a juntzan̈ tic syal Jehová d’ayach: D’a yichan̈ chon̈ab’ ol och ix etb’eyum d’a ajmul ixal. A eb’ vin̈ uninal yed’ eb’ ix isilal, ol xicjoccham eb’. Ol pojchajcanec’ a luum. Axo d’a slum eb’ ch’oc chon̈ab’il ol ach chamoc, axo eb’ quetisraelal, najatto ol ic’chajcanb’at eb’ preso, xchi Jehová, xin chi.

8

A smoochal sat avb’en q’uin̈xo

1 Ix sch’ox Jehová vil jun mooch sat avb’en q’uin̈xo. 2 Ix sc’anb’an d’ayin icha tic:

—¿Tas tzil chi’ Amós? xchi d’ayin.

—A jun mooch sat avb’en q’uin̈xo svila’, xin chi d’ay.

Ix yalanxi d’ayin icha tic:

—A Israel, ichaval to toxo ix q’uin̈b’i. Man̈xo ol vac’xi nivanc’olal. 3 Ayic ol vac’anoch syaelal eb’ chi’, a eb’ ix ix sb’itan d’a spatil eb’ yajal, ol oc’ eb’ ix yuj cusc’olal. Tzijtum anima ol chamoc, ol can teljab’ snivanil eb’. Malaj tas ol ab’chajoc, xchi Jehová.

Lac’anxo sjavi b’eyc’olal d’a yib’an̈ Israel

4 Scham e maclan eyab’ juntzan̈ lolonel tic, mach ex tzeyixtej eb’ emnaquil yeq’ui yed’ eb’ meb’a’ d’a chon̈ab’ tic. 5 Tzeyalan d’a yoltac e pat d’a q’uin̈ ayic tz’alji q’uen uj: ¿B’aq’uin̈ ol lajvoc yec’ jun q’uin̈ tic yic syal co chon̈an co trigo? ¿B’aq’uin̈ ol lajvoc yec’ sc’ual ic’oj ip, yic ol yal co chon̈anxi sat cavb’en, ol cac’lab’an echlab’ man̈ tz’acanoc, axo stojol nivan ol co c’ana’? 6 Ol co chon̈anpax sc’aelal ixim trigo. Ol quixtej juntzan̈ eb’ meb’a’ tic, masanto ol yal schon̈anel sb’a eb’ d’ayon̈, yic tz’och eb’ co checab’oc. Icha chi’ ol aj stupanel sb’oc eb’ d’ayon̈, vach’chom jab’n̈ej sb’oc eb’ chi’ icha stojol jun mojoc xan̈ab’, xe chi. 7 Yuj chi’ ix yac’ sti’ Jehová sDiosal vin̈aj Jacob, ix yalan icha tic: Malaj b’aq’uin̈ ol b’at e chucal satc’olal vuuj, xchi.

8 Yuj chi’ ol ib’xocq’ue lum luum, ol oc’ masanil eb’ cajan d’a sat luum. Masanil jun chon̈ab’ tic ol ib’xocq’uei, ol q’ue lum d’a chaan̈, ol empax luum icha tz’aj a’ Nilo, sq’uib’q’ue a’, stupxiem a’.

9 A in Jehová in sval yuj jun c’ual chi’: D’a chimc’ualil, ol vaq’uem c’u, ol och q’uic’alq’uinal d’a c’ualil.

10 A in ol vac’och sc’ual e q’uin̈ d’a cusc’olal. Axo e b’it yuj tzalajc’olal ol vac’och d’a oq’uel yuj chamel. Axo pichul yic cusc’olal ol eyac’ochi, ol e joxanel xil e jolom yuj e ch’oxanel e cusc’olal. Ol ex oc’ icha junoc mach tz’oc’ yuj junoc c’otan̈ yuninal ix chami. Cusc’olal ol aj slajvi masanil.

11 Ay val jun c’ual ol vac’cot vejel d’a yolyib’an̈q’uinal tic. Man̈ vejeloc yuj vael, man̈ taquin̈tialoc yuj a a’, palta vejel yic tz’ab’chaj in lolonel. A in Jehová Syal Vuj Masanil, a in svala’.

12 A eb’ anima, toxon̈ej ol b’eyec’ eb’ sayanec’ mach tz’alan in lolonel. Ol b’at eb’ d’a stitac a’ mar Muerto, masanto ol c’och eb’ d’a stitac a’ mar Mediterráneo, ol ec’chaj eb’ d’a schan̈il pac’an̈ yolyib’an̈q’uinal, palta malaj mach ol ilchaj yuj eb’.

13 A d’a jun c’ual chi’, a eb’ ix cob’estac te vach’ yilji yed’ eb’ quelemtac te tec’an, ol el yip eb’ yuj taquin̈tial.

14 Icha chi’ ol aj eb’ syac’ sti’ d’a juntzan̈ yechel q’uixvelaltac ay d’a Samaria, aton eb’ tz’alan icha tic: Svac’ in ti’ d’a sb’i sdiosal eb’ aj Dan, ma d’a sb’i sdiosal eb’ aj Beerseba, xchi eb’. Yuj chi’ man̈xa b’aq’uin̈ ol q’ue vaan eb’, xchi Jehová.

9

Ol satjoquel chon̈ab’ Israel

1 Axo ix vilani ayec’ Jehová d’a stz’ey jun altar, ix yalan d’ayin icha tic:

Mac’ yoyal templo tic, masanto tz’ib’xiq’ue sjolom yoyal chi’, tz’em vecnaj d’a yib’an̈ eb’ anima. Tato ayto mach scani, axo yed’ q’uen espada ol vac’cham eb’. Vach’chom olto snael sb’a eb’, palta man̈xo junoc mach olto colchajcaneloc.

2 Vach’chom sc’ub’ejel sb’a eb’ d’a sjulal yich b’aj ay eb’ chamnac, ol yal vic’anq’ueta eb’ ta’. Vach’chom sq’ue eb’ d’a satchaan̈ yalani, palta ata’ ol viq’uemta eb’.

3 Tato sb’at eb’ sc’ub’ejel sb’a d’a jolom vitz Carmelo, palta ata’ ol b’at in yamcot eb’. Tato sb’at eb’ sc’ub’ejel sb’a d’ayin d’a yich a’ mar yalani, ol in checb’at noc’ nivac noc’ ay d’a yol a’ mar chi’, yic schijib’at eb’ yuj noc’.

4 Vach’chom ol ex yic’b’at eb’ ajc’ol d’a ch’oc chon̈ab’il, ol b’at ex in chec xicjoccham yed’ q’uen espada. Ol vac’anb’at yaelal d’a eyib’an̈, man̈oc vach’ilal ol vac’b’ati, xchi Jehová.

5 Ayic syaman lum luum tic Jehová Yajal d’a Smasanil, tz’ib’xiq’ue luum, axo eb’ anima smasanil, tz’oc’q’ue eb’. Toxon̈ej sq’uei tz’em lum yuj spoder, icha val syutej sb’a a’ Nilo.

6 A d’a satchaan̈ ix sb’o scajnub’, ichato d’a yib’an̈ lum luum tic ix sb’oem yich. Syavtejcot a a’ d’a a’ mar yic scot secnaj a’ d’a yib’an̈ lum luum tic. Jehová ton sb’i.

7 A Jehová tz’alan icha tic: A d’a yol in sat a ex israel ex tic, lajan ex yed’ eb’ aj Etiopía. Icha ix aj ex vic’ancot d’a Egipto, icha pax chi’ ix aj vic’ancot eb’ filisteo d’a Creta yed’ eb’ amorreo d’a Quir, xchi.

8 A in Jehová in svil jun nación te chuc tic, svalan icha tic: Ol in satel d’a sat lum luum tic. Palta a in Jehová in svala’ to man̈ ol in satel-laj eb’ yin̈tilal vin̈aj Jacob tic d’a juneln̈ej.

9 Ol in chec chayjoc eb’ yin̈tilal Israel tic d’a caltac nación, ichaval tz’aj schaychaj ixim trigo d’a yol chaylab’ to malaj junoc sat ixim tz’eli.

10 Masanil eb’ chuc d’a in chon̈ab’ tic, ol xicjoccham eb’ d’a q’uen espada, aton eb’ tz’alan icha tic: A juntzan̈ yaelal chi’, man̈ ol jalaj d’a quib’an̈, man̈ ol on̈ yamchaj yuuj, xchi eb’, xchi Jehová chi’.

Ol b’ochajxiq’ue Jerusalén d’a b’aq’uin̈

11 Ix yalan Jehová: A yopisio vin̈aj David ix lajviem icha junoc pat jub’ilemi, palta ay jun c’ual ol in b’oxiq’uei. Ol vac’anpax yopisio vin̈ d’a yin̈tilal, icha d’a peca’. 12 Ichato chi’, a jantacto eb’ aj Edom olto canoc yed’ masanil juntzan̈xo chon̈ab’ to victaxoni, ol ochcan eb’ d’a yol sc’ab’ yin̈tilal Israel, xchi Jehová Jun ix ac’ancan slolonel, ol yac’anpax elc’ochoc.

13 Syalxi Jehová: Ol javoc stiempoal ayic manto lajvi sjochchaj ixim trigo, ol c’och pax stiempoal sd’occhajxi luum yic tz’avchaj ixim junelxo. Manto lajvi stec’chajel yal sat te’ uva, tz’ochxi avoj trigo junelxo. Axo d’a jolomtac vitz yed’ d’a tzalquixtac, ol ste aq’uej sat te’ uva, ol b’ey yal sat te’ icha sjaj a a’, 14 yujto ol vic’cot in chon̈ab’ Israel b’aj ayb’at d’a ch’oc chon̈ab’il. Ol laj sb’oanxi schon̈ab’ eb’ juvinaquemi, yic scajnajxi eb’ d’ay, ol yavanxi yuva eb’, ol yuc’an vino eb’. Ol yavan te’ avb’en te’ eb’, ol sloan sat te’ eb’.

15 A in Jehová Dios in svala’, ol vac’xi cajnaj eb’ d’a sluum. Man̈xa b’aq’uin̈ ol el eb’ junelxo d’a sat slum ix vac’ chi’, xchi Jehová.