A Slolonel Dios D’a Vin̈aj

MALAQUÍAS

Malaquías sb’i jun libro tic, yujto a slolonel Dios yalnac d’a vin̈aj Malaquías tz’ib’ab’ilcan d’ay. A jun libro tic, tecan tz’ib’ab’ilcan d’a stiempoal vin̈aj Esdras yed’ vin̈aj Nehemías, yujto b’ob’ilxopax stemplo Dios ayic stz’ib’chajnaccani. A eb’ anima yed’ eb’ sacerdote, sch’oxel spitalil eb’ d’a tastac to yicn̈ej Dios yaji. Maxtzac yac’ ofrenda eb’ to yovalil syac’ eb’. Spatiquej val el juntzan̈ checnab’il eb’ aycan d’a yol sc’ab’.

Yuj chi’ a vin̈aj Malaquías schecab’ Dios chi’, yalnac vin̈ d’a eb’ anima chi’ to ol ch’olb’itaj eb’ yuj Dios, yic vach’ tz’ajxican eb’. Palta ayic manto uji jun chi’, ol scheccot jun schecab’ yic tzul yac’an snacot strato Dios chi’ eb’ anima chi’. Vach’chom ay yaelal ol javoc d’a yib’an̈ eb’ spitej sb’a chi’, palta axo eb’ sc’anab’ajan Dios chi’, ay val tzalajc’olal yed’ svach’c’olal Dios chi’ ol scha eb’.

1

Xajan eb’ israel yuj Dios

1 A in Malaquías in tic, schecab’ Dios vaj d’a eb’ vetisraelal.

2 A Jehová tz’alan icha tic: A in tic tzex in xajanej, palta a exxo tic, tzex tac’vi d’ayin icha tic: ¿Tas val scutej cojtacaneli tato tzon̈ a xajanej? xe chi. Palta a in Jehová in sval d’ayex icha tic: Vach’chom yuc’tac sb’a vin̈aj Esaú yed’ vin̈aj Jacob, palta te xajan vilnac vin̈aj Jacob chi’, aton vin̈ e mam eyicham, 3 axo vin̈aj Esaú chi’, maay. A lum tzalquixtac b’aj cajan eb’ yin̈tilal vin̈aj Esaú chi’, cuseltacxon̈ej ix ajcan lum vuuj, axon̈ej noc’ caltacte’al noc’ ay ta’.

4 Q’uinaloc a eb’ edomita yin̈tilalcan vin̈aj Esaú tz’alan icha tic: Vach’chom on̈ sateli, palta ol co b’oxiq’ue co chon̈ab’ tic, ta xchi eb’. Vach’chom sb’oxiq’ue eb’, palta a in ol in satxieli. Ol yal eb’ anima d’a schon̈ab’ eb’ chi’ icha tic: A jun nación tic, schon̈ab’il eb’ chuc, ayn̈ejcot yoval sc’ol Jehová d’a yib’an̈ d’a masanil tiempo, xcham eb’. 5 A ex israel ex tic, ol eyil val sic’lab’il, ol eyalan icha tic: A Jehová, yelxo val te nivan yelc’och d’a yolyib’an̈q’uinal tic, man̈ocn̈ej d’a yol co macb’en tic, xe chama, xchi Jehová.

Scachji eb’ sacerdote yuj Jehová

6 A Jehová Yajal d’a Smasanil tz’alan d’a eb’ sacerdote icha tic: A eb’ uninab’il, ay yelc’och smam snun eb’ d’a sat. A eb’ checab’, ay pax yelc’och spatrón eb’ d’a sat. Yuj chi’ ex sacerdote, tato mamab’il vaj d’ayex eyalani, ¿tas pax yuj malaj velc’och d’ayex? Tato yajal vaj d’ayex eyalani, ¿tas yuj max in e c’anab’ajej? A ex tic tzin e patiquejeli, palta tzato val eyal icha tic: ¿Tas scutej ach co paticaneli? xe chi. 7 Tzeyic’cot e silab’ man̈ smojoc sjavi d’a valtar, tzato val e c’anb’ani: ¿B’ajtil tz’och co mul chi’ d’ayach? xe chi. Tz’och e mul chi’, yujto ichato malaj yelc’och valtar d’a e sat. 8 ¿Tom vach’ tze na’a to a noc’ noc’ ay spaltail tzeyac’ d’ayin silab’il, aton noc’ malaj yol sat, noc’ q’uiich yed’ noc’ penaay? Q’uinaloc tzeyic’b’at juntzan̈ noc’ chi’ e silab’oc d’a eb’ eyajalil, ¿tom ol ex scha eb’ yuj juntzan̈ e silab’ chi’ tze na’a? 9 A eb’ anima tz’alan d’ayex icha tic: Ex sacerdote, c’anec d’a Dios cuuj, yic tz’oc’ sc’ol d’ayon̈, xchi eb’. Palta a in Jehová Yajal in d’a Smasanil sval icha tic: Tato a juntzan̈ noc’ ix val tic ol eyac’ e silab’oc d’ayin, ¿tocval ol in cha d’ayex d’a tzalajc’olal? 10 Comonoc a junoc ex tic tze mac spuertail in templo, yic vach’ man̈ nab’an̈ejoc scomon och c’ac’ d’a valtar. Yujto a in Jehová Yajal in d’a Smasanil, max in tzalaj jab’oc eyed’oc, man̈xo ol in cha eyofrenda chi’. 11 Palta te nivan velc’och d’a sat masanil anima d’a yolyib’an̈q’uinal tic. A val tas vach’ sn̈ustz’a eb’ silab’il d’ayin. Syac’an yofrenda eb’ d’ayin icha val d’a smojalil, yujto nivan velc’och d’a yol sat eb’. 12 Palta a exxo tic, malaj jab’oc velc’och d’a yol e sat. Tzeyalani to malaj yelc’och valtar yed’ juntzan̈ silab’ tz’ac’ji d’ayin. 13 Tzeyalan icha tic: Tzon̈ tzactzajc’och yed’ juntzan̈ tic, xe chi. Tzin e paticaneli. Slajvi chi’ tzeyac’an juntzan̈ noc’ e silab’ d’ayin, aton noc’ tzeyelq’uej, noc’ q’uiich yed’ noc’ penaay. ¿Tom ol in cha juntzan̈ chi’ d’ayex tze na’a? 14 A in Rey in, nivan velc’ochi, xiv masanil chon̈ab’ d’ayin, yuj chi’ tzin catab’ej eb’ stac’vej sti’ yac’an junoc scalnel malaj spaltail silab’il d’ayin, slajvi chi’ sq’uexan pax noc’ eb’, axo junoc noc’ penaay syac’ eb’, xchi Jehová Yajal d’a Smasanil.

2

1 Syalanpax Jehová Yajal d’a Smasanil icha tic: A ticnaic ex sacerdote, a d’ayex sval juntzan̈ checnab’il tic: 2 Yovalil ayocab’ velc’och d’a yol e sat yed’ eyopisio tic. Tato man̈ ol e c’anab’ajej, ol ex in catab’ej. Ayic ol eyalan vach’ lolonel d’a yib’an̈ junoc mach, axo catab’ ol vac’can d’a yib’an̈ sq’uexuloc. Val yel, a jun eyopisio chi’, toxo ix in catab’ej, yujto max e c’anab’ajej in checnab’il.

3 Eyuj a ex tic ex sacerdote, yuj chi’ ol vac’ q’uixvelal eb’ eyin̈tilal, a noc’ tzeyic’cot silab’il chi’ d’ayin, a stza’ noc’ ol in juloch d’a e sat. Junn̈ej ol aj ex in julanel yed’ stza’ noc’ chi’. 4 Icha chi’ ol aj snachajel eyuuj to a in Jehová Yajal in d’a Smasanil a in svac’ jun checnab’il tic, yic vach’ a in trato vac’naccan yed’ eb’ yin̈tilal Leví, aton eb’ e mam eyicham, ol b’eyn̈ejb’atoc.

5 A in trato yed’ eb’ chi’ to svac’ sq’uinal eb’ yed’ sjunc’olal, yic ay velc’och d’a yol sat eb’. Ix sch’oxel eb’ to ay velc’och d’a yol sat eb’, ix in sc’anab’ajan eb’. 6 Yeln̈ej tas ix yal eb’, malaj b’aj ix yesej eb’. Vach’n̈ej ix ec’ eb’ ved’oc. Jantac eb’ ix yiq’uelta eb’ d’a scal chucal. 7 A ex sacerdote ex tic, a eyopisio to tze c’ayb’ej eb’ anima yic tzin yojtaquejel eb’. Smoj sc’och masanil anima d’ayex, yic syab’an sc’ayb’ub’al eb’, yujto a in Jehová Yajal in d’a Smasanil, in checab’ eyaji.

8 A exxo pax tic, toxo ix in e patiquejeli. Yuj c’ayb’ub’al ix eyac’a’, yuj chi’ tzijtum eb’ ix juvicaneli. A ex ix eyixtejb’at in trato vac’nac yed’ vin̈ e mam eyicham. 9 Max e c’anab’ajej tas tzin nib’ej, yujto man̈ lajanoc tzeyutej e ch’olb’itan smasanil anima, yuj chi’ sviq’uec’ snivanil eyelc’ochi, emnaquil tzex ajcan d’a sat masanil anima, xchi Jehová Yajal d’a Smasanil.

A spitalil eb’ aj Judá

10 A on̈ tic junn̈ej co Mam, aton Dios b’ojinac on̈ co masanil. ¿Tas yuj scac’laj musansatil co b’a, scac’lan chucal d’ayon̈ junjun on̈, squixtanb’at strato Dios yac’nac yed’ eb’ co mam quicham? 11 A eb’ vetchon̈ab’ aj Judá, maj sc’anab’ajej eb’ b’aj ix yac’ sti’ d’a yichan̈ Dios. Te chuclaj tas ix sc’ulej eb’ d’a Jerusalén yed’ d’a masanil yol smacb’en Israel. Ix yixtejb’at scajnub’ Jehová eb’, aton jun yicn̈ej yaji, xajan yuuj. A eb’ vin̈ vinac, ix yic’laj sb’a eb’ vin̈ yed’ eb’ ix ix ch’oc chon̈ab’il tz’och ejmelal d’a comon dios. 12 A Jehová Yajal d’a Smasanil, comonoc tz’el d’a sc’ol satanel masanil eb’ sc’ulan juntzan̈ chi’ d’a co cal a on̈ yin̈tilal on̈ vin̈aj Jacob tic, yalxon̈ej mach, vach’chom syic’paxcot silab’ eb’ d’ay.

13 Ay val junxo tas tze c’ulej: Toxon̈ej sch’ayxiel yaltar Jehová yuj yal e sat eyoq’ui. Tzex oc’ val sic’lab’il, yujto maxtzac chaji eyofrenda yuj Jehová. 14 Tzato e c’anb’an d’a Jehová chi’ icha tic: ¿Tas yuj maxtzac a cha cofrenda chi’? xe chi. Aton yuj tic: Yujto a val Jehová ix ilani to max e c’anab’ajej e ti’ eyac’nac d’a eb’ ix ix eyic’nac e b’a yed’oc d’a e quelemal, vach’chom a eb’ ix chi’ eyetb’eyum eb’ ix b’aj eyac’nac e ti’ chi’ eyic’lan e b’a yed’oc. 15 ¿Tom man̈ junn̈ejoc b’ob’il on̈ yuj Dios yic junn̈ej nivanil tzon̈ aj yed’ eb’ ix? ¿Tas nab’il yuj Dios, yuj chi’ icha chi’ ix on̈ yutej tze na’a? Icha chi’ ix on̈ yutej, yic vach’ a eb’ cuninal ay yelc’och Dios d’a yol sat eb’. Yuj chi’ tzeyil val e b’a yed’ e pensar yic man̈ chucoc tzeyutej e b’a d’a eb’ ix eyetb’eyum b’aj ix eyac’ e ti’ eyic’lan e b’a yed’oc d’a e quelemal. 16 A val Jehová co Diosal a on̈ israel on̈ tic, aton Yajal d’a Smasanil tz’alan icha tic: Tzeyil val e b’a, aq’uec elc’och e ti’ eyac’nac d’a ix eyetb’eyum. Yujto a jun pojlajb’ail chi’, te chuc d’a yol in sat, yuj chi’ man̈ e jub’at e b’a yuj jun chi’, xchi Jehová.

A sc’ual yic ol ch’olb’itaj anima

17 Toxo ix tzactzajq’ue Jehová yuj tas tzeyala’, tzato val e c’anb’an icha tic: ¿Tas ix cala’ yuj chi’ stzactzajq’ue Jehová chi’ qued’oc? xe chi. Stzactzaj eyed’oc, yujto tzeyala’ to a Jehová scha sc’ol eb’ sc’ulan chucal, stzalaj yed’ eb’ eyalani. Tzeyalanpaxi to malaj junoc Dios sch’olb’itan d’a stojolal.

3

1 A Jehová Yajal d’a Smasanil tz’alan icha tic: Ol in checb’at jun in checab’, yic b’at sb’o in b’e a in Yajal in tic tan̈vab’il in eyuuj. Elan̈chamel ol in och d’a yol in templo. Tze nib’ej sc’och lemnaj in checab’ chi’, yic syac’an elc’och in trato. Ab’ec, a in ton val ol in c’ochoc.

2 Palta, ¿mach ol techaj yuj d’a jun c’u ayic ol in c’och chi’? ¿Mach val ol stec’b’ej sb’a d’a vichan̈? Yujto a vopisio, lajan val icha schaquil te’ c’ac’ sc’an eb’ b’oum q’ueen, ma icha noc’ xapon sc’an eb’ sjuc’vi. 3 A in Jehová in tic ol in em c’ojan, yic tzin sacb’itan eb’ yin̈tilal Leví, icha val tz’aj yic’jiel smical q’uen plata, ma q’uen oro d’a scal c’ac’. Ichato chi’, ol yac’an yofrenda eb’ d’a vichan̈, icha d’a smojal yed’ d’a stojolal. 4 A in Jehová in tic, ol in tzalaj yed’ yofrenda eb’ aj Jerusalén yed’ eb’ ay d’a juntzan̈xo lugar d’a yol smacb’en Judá, icha ajnac in tzalaj yed’oc d’a pecataxo.

5 A in Jehová Yajal in d’a Smasanil sval icha tic: Ol in c’och d’a e cal yic tzex in ch’olb’itej. Elan̈chamel ol vac’och d’a yib’an̈ juntzan̈ eb’ tic: Aton eb’ ajb’aal, eb’ sc’ulan ajmulal, eb’ esalvum, eb’ man̈ tz’acanoc stupan smunlajvum, eb’ tz’ixtan eb’ ix chamnac yetb’eyum yed’ eb’ unin chamnac smam yed’ eb’ ch’oc chon̈ab’il. Ol vac’paxoch d’a yib’an̈ eb’ malaj velc’och d’ay.

A Diezmo yed’ Ofrenda

6 A in Jehová Yajal in d’a Smasanil, malaj b’aq’uin̈ tzin q’uexmaji. Yuj chi’, a ex yin̈tilal ex Jacob tic, maj ex satel-laj 7 vach’chom ix e patiquejel in checnab’il, maj e c’anab’ajejlaj, lajan ix eyutej e b’a icha yutejnac sb’a eb’ e mam eyicham. A ticnaic, meltzajan̈ecxi d’ayin, yic ol in meltzajxib’at q’uelan d’ayex. Palta e ex tic tze c’anb’ej: ¿Tas tz’aj co meltzajxi d’ayach? xe chi. 8 A in xo tic tzin c’anb’ej d’ayex: ¿Tom smoj tz’elc’an eb’ anima d’a sDiosal? Palta a ex tic tzin eyelq’uej. Tzato e c’anb’an icha tic: ¿Tas b’aj tzach quelq’uej chi’? xe chi. A b’aj tzin eyelq’uej, aton d’a masanil e diezmo yed’ eyofrenda. 9 Yuj chi’ d’a val yel catab’il exxo e masanil, yujto e masanil tzin eyelq’uej. 10 A ticnaic jun, iq’ueccot masanil e diezmo b’aj smolchaj d’a in templo, yic vach’ ay tas sva eb’ tzin ac’an servil ta’. A in Jehová Yajal in d’a Smasanil sval icha tic: To tzin eyac’ proval. Icha val chi’ ol aj eyilani to ol in jac satchaan̈, ol in secanemta in vach’c’olal d’a eyib’an̈, man̈xalaj b’aj ol aj yed’tal eyuuj. 11 A in svala’ to man̈ ol in cha lajvoquel tas avab’il eyuuj yuj noc’ noc’, man̈ ol in chapax ixtaxel sat eyuva ayic manto q’uin̈b’i. 12 Ol yal juntzan̈xo chon̈ab’ eyuuj to te vach’ eyico’ yujto te vach’ ol elc’och e chon̈ab’ tic, xchi Jehová.

Tz’oc’ sc’ool Dios d’a eb’ schon̈ab’

13 Syalanpax Jehová icha tic: A ex tic, te chuc tzeyal d’ayin. Tzato val e c’anb’an icha tic: ¿Tas chuc scal d’ayach? xe chi. 14 Icha tic tzeyutej eyalani: Nab’an̈ej scac’ servil Dios. Malaj scac’ yala’ tato sco c’anab’ajej tas syala’, scac’anoch pichul yic cusc’olal d’a yichan̈ Jehová Yajal d’a Smasanil, yic sco ch’oxan co cusc’olal yuj co mul. 15 Squil val eb’ syic’chaan̈ sb’a, tzalajc’olal yaj eb’. Yed’ eb’ chuc, vach’n̈ej tz’elc’och eb’. A eb’ stec’b’ej sb’a d’a yichan̈ Dios, malaj pax yaelal sja d’a yib’an̈ eb’, xe chi, xchi Jehová.

16 A eb’ ay yelc’och Jehová d’a yol sat, slolon eb’ d’ay junjun, axo Jehová chi’ tz’ab’an tas syal eb’ chi’. Yuj chi’ schecji tz’ib’chajcan sb’i eb’ d’a jun libro, aton ta’ sb’inajcan eb’ ay yelc’och Jehová d’a yol sat, yujto ay val och spensar eb’ d’ay.

17 A Jehová Yajal d’a Smasanil tz’alan icha tic: Ay jun c’ual ol in ch’olb’itej masanil eb’ anima. A eb’ ay velc’och d’ay, ol in sic’canel eb’ yic tz’ochcan eb’ vicoc. Icha junoc mamab’il tz’oc’ sc’ool d’a junoc yuninal tz’ac’an servil, icha chi’ ol aj yoc’ in c’ool d’a eb’. 18 Ata’ ol nachajel eyuuj to ch’oc spac yic eb’ vach’ sb’eyb’al tzin ac’an servil, ch’oc pax spac yic eb’ chuc sb’eyb’al max in ac’anlaj servil, xchi Jehová.

4

Ol ja sc’ual yoval sc’ol Jehová

1 A Jehová Yajal d’a Smasanil tz’alan icha tic: Ab’ec, van sja sc’ual yic ol in ch’oxan yoval in c’ool. Ol in satel masanil eb’ b’uchumtac yed’ eb’ sc’ulan chucal icha val tz’aj stz’ab’at an̈ ac d’a yol junoc horno. Man̈xa junoc eb’ ol canoc. 2 Palta a ex to ay velc’och d’a e sat, icha val sq’ueul c’u d’a q’uin̈ib’alil, icha chi’ ol vutej in ch’oxan in colval d’ayex. Yuj chi’, ol ex tzalajxoc. Ol ex q’ue cheneljoc yuj tzalajc’olal, icha tz’aj sq’ue cheneljoc noc’ quelemtac vacax tz’elta b’aj macan. 3 A d’a jun c’ual chi’, a ex tic toxon̈ej ol e tec’canem eb’ sc’ulan chucal, icha val tz’aj stec’jiem q’uen tic’aq’uil taan̈, icha chi’ ol eyutej eb’.

4 Naeccot in checnab’il vac’naccan d’a vin̈ in checab’ aj Moisés, ayic ayec’ vin̈ d’a sjolom lum vitz scuch Horeb. A juntzan̈ c’ayb’ub’al yed’ checnab’il chi’, smoj val to tze c’anab’ajej e masanil a ex israel ex tic.

5 Ab’ec, ol in b’ab’laj chequejb’at vin̈ in checab’ aj Elías, ayic manto javi jun c’ual yic ol checlaj yoval in c’ool. A jun c’ual chi’, te nivan yelc’ochi, ayxo smay ol ujoc. 6 A vin̈aj Elías chi’ ol ac’anoch eb’ mamab’il yed’ eb’ uninab’il d’a junc’olal. Tato man̈ ol sna sb’a eb’, axo yic ol in c’ochoc, axo in satanel e chon̈ab’ chi’ d’a juneln̈ej, xchi Jehová.