A Scarta San Pablo

D’A VIN̈AJ TITO

Tito sb’i jun carta tic, aton jun carta tic stz’ib’ejb’at vin̈aj apóstol Pablo d’a vin̈aj Tito ayec’ d’a Creta. Man̈ israeloclaj vin̈, palta ochnac vin̈ creyenteal, ix colvaj val vin̈ yed’ vin̈aj Pablo chi’ yalanel vach’ ab’ix. Ix can vin̈ d’a Creta chi’ yic smunlaj vin̈ d’a juntzan̈ iglesia ay ta’.

A d’a jun carta tic, ay ox macan̈ nivan yelc’och syala’: B’ab’el macan̈, tz’alji d’a vin̈aj Tito chi’ yuj tas yovalil syutej sb’eyb’al eb’ anciano d’a iglesia chi’, syalanpax yuj juntzan̈ chucal b’eyb’al sb’eyb’alej eb’ aj Creta chi’. Schab’il macan̈, syal yuj tas tz’aj sc’ayb’aj junjun macan̈ anima d’a iglesia chi’, aton eb’ ichamtac vinac, eb’ ix chichimtac ix, eb’ quelemtac, eb’ ix cob’estac yed’ eb’ checab’ yaji. Axo slajvub’ macan̈ syal yuj tas syutej sb’eyb’al eb’ creyente smasanil, tz’ac’jib’atpax stzatzil sc’ool eb’.

1

Tz’el yich scarta vin̈aj Pablo

1 A in Pablo in tic, svac’ servil Dios. An̈ejtona’ schecab’ in pax Jesucristo, yic vach’ a eb’ sic’b’iltaxonel yuj Dios ol svach’ aq’uejoch Cristo eb’ d’a sc’ool. Ay vopisio in c’ayb’an eb’ d’a jun c’ayb’ub’al te yel, aton jun tzon̈ c’ayb’an d’a vach’il. 2 A yuj jun c’ayb’ub’al chi’ scac’och yipoc co c’ool to ol co cha co q’uinal d’a juneln̈ej. A Dios malaj b’aj syesej juneloc. Ayic manto sb’o jun yolyib’an̈q’uinal tic, ix yac’can sti’ to ol yac’ co q’uinal. 3 A ticnaic, ix javi stiempoal yac’an ojtacajel Slolonel. Yuj chi’ ix ac’jioch Slolonel chi’ ab’enal d’a yol in c’ab’, axo yuj schecnab’il Dios co Columal svaleli. 4 Tic svac’b’at jun in carta tic d’ayach ach Tito. Yel ichato vuninal ach, yujto junn̈ej scutej cac’anoch Cristo d’a co c’ool. Aocab’ co Mam Dios yed’ Cajalil Jesucristo co Columal syac’ svach’c’olal yed’ sjunc’olal d’ayach ta’.

Yopisio vin̈aj Tito d’a Creta

5 Vac’nac ach can d’a yol yic Creta chi’, yic tza vach’ b’oej juntzan̈ tas ayto sb’oi. Tza sic’anpaxelta eb’ tz’och ancianoal d’a junjun chon̈ab’. Tza siq’uelta eb’ icha vutejnac valancan d’ayach. 6 Tic svalb’at d’ayach tas yovalil sb’eyb’alej eb’ tz’och ancianoal chi’: Yovalil malaj b’aj say junoc chucal eb’, yic max yal yac’jioch junoc tas d’a yib’an̈ eb’. Yovalil junn̈ej ix yetb’eyum junjun eb’. Axo yuninal eb’, yovalil creyente eb’ smasanil. Man̈ comonoc say chucal eb’. Man̈ ac’umtacoc syutej sb’a eb’. 7 Yujto a eb’ tz’och yilumaloc eb’ yetcreyenteal, yovalil te vach’n̈ej syutej sb’a eb’, yujto yilumal smunlajel Dios tz’aj eb’. Max yal axon̈ej eb’ sgana syal yico’. Max yal utzin syutej sc’ool eb’. Man̈ uc’umoc an̈ eb’. Mocab’ comon mac’vaj pax eb’. An̈ejtona’, mocab’ yac’ ganar stumin eb’ d’a spatic chucal. 8 A eb’ ay yopisio chi’, yovalil vach’ syutej sb’a eb’ d’a eb’ slaj ec’ d’ay. Yovalil an̈ej tas vach’ sc’ulej eb’, syilan val sb’a eb’. Te tojol syutej sb’a eb’. An̈ej d’a Dios syac’och spensar eb’. Yovalil scachoch vaan snivanil eb’. 9 Yovalil a d’a jun c’ayb’ub’al te yel syac’och spensar eb’, aton jun sc’ayb’ejnac eb’. Yovalil icha chi’ syutej sb’a eb’ yic vach’ syal stojolb’itan spensar eb’ yetcreyenteal eb’ yed’ jun c’ayb’ub’al te vach’, yic pax syal sch’oxanel eb’ b’aj ay spaltail eb’ chuc yalan d’a spatic co c’ayb’ub’al tic.

10 Yujto tzijtum eb’ an̈eja’ yac’an ac’umtaquil. An̈ej juntzan̈ tas malaj yelc’och scomon alej eb’. Nan̈al val eb’ somchajel yuj eb’. A d’a scal eb’ israel, tzijtum eb’ icha chi’ syutej sb’a. 11 Yovalil scachjioch vaan eb’, yic maxtzac yal eb’, yujto yaln̈ej mach junoc pat b’aj tz’ec’ eb’, tz’ec’ eb’ yac’ somchaj spensar eb’ creyente chi’. Slaj ec’ eb’ sc’ayb’ej eb’ anima d’a juntzan̈ chucal, yic vach’ syac’ ganar stumin eb’ d’a spatic eb’.

12 Ay jun vin̈ aj Creta chi’ te jelan d’a scal eb’. Ix yal vin̈ icha tic: A eb’ vetchon̈ab’ tic, te esalvum eb’. Lajan val eb’ icha junoc noc’ noc’ te ov. Te jaragana eb’, an̈ej vael sgana eb’ syac’a’, xchi vin̈. 13 Yel ton val syal vin̈. Yuj chi’ a ach tic yovalil tza cachoch vaan eb’, yic vach’ a jun c’ayb’ub’al yel syac’och eb’ d’a sc’ool. 14 Tzal d’a eb’ yic vach’ maxtzac yac’och spensar eb’ d’a juntzan̈ comon ab’ix syal eb’ israel yed’ pax d’a juntzan̈ schecnab’il eb’ malaj yelc’och jun c’ayb’ub’al yel d’a sat.

15 A on̈ tojolb’itab’ilxo co pensar, vach’ masanil tas d’ayon̈. Palta axo eb’ max ac’anoch d’a sc’ool, eb’ malaj svach’iltaxon spensar, malaj junoc tas vach’ d’a eb’. Yujto a spensar eb’ chi’, toxonton chuc. Man̈ jab’oc syil sb’a eb’ yed’ spensar chi’. 16 Slaj yal eb’ to yojtac val Dios eb’, palta a d’a sb’eyb’al eb’ scheclajeli to man̈ yojtacoc Dios chi’ eb’. B’alaj malaj svach’il eb’ d’a yichan̈ Dios chi’, yujto max sc’anab’ajej eb’ tas syala’. Yuj chi’ toxon max yal sc’ulan junoc tas vach’ eb’.

2

A juntzan̈ c’ayb’ub’al te yel

1 A achxo tic, tza c’ayb’ej eb’ anima d’a tas smoj sc’ayb’aji, aton d’a juntzan̈ c’ayb’ub’al te yel. 2 Tzal d’a eb’ ichamtac vinac to tec’an val syutej spensar eb’. Te vach’ syutej sb’a eb’, yic vach’ ay yelc’och eb’ d’a sat eb’ yetanimail. Yovalil syil val sb’a eb’. Syac’och val juntzan̈ c’ayb’ub’al eb’ te yel d’a sc’ool. Xajanocab’ eb’ anima yuj eb’. Tec’anocab’ syutej sb’a eb’ yab’an syail. 3 Yed’ pax eb’ ix chichimtac ix, tzal d’a eb’ ix to yovalil vach’ syutej sb’a eb’ ix icha sgana Dios. Mocab’ yal specal eb’ anima eb’ ix. Mocab’ uc’umoc an̈ eb’ ix. Yovalil sch’ox vach’ b’eyb’al eb’ ix, 4 sec yuj chi’ ol yal sc’ayb’an eb’ ix cob’estac ix eb’ ix yic xajanej eb’ vin̈ yetb’eyum eb’ ix yed’ yune’. 5 Yujto a eb’ ix cob’estac ix chi’, yovalil syil val sb’a eb’ ix. Yovalil tojol syutej sb’eyb’al eb’ ix. Yac’ocab’ servil yol spat eb’ ix. Vach’ syutej spensar eb’ ix d’a eb’ yetanimail. Sc’anab’ajan eb’ ix tas syal vin̈ yetb’eyum. Tato icha chi’ syutej sb’a eb’ ix, man̈ ol b’uchjoc Slolonel Dios.

6 An̈ejtona’, tza cham alej pax d’a eb’ vin̈ quelemtac to yovalil syil val sb’a eb’ vin̈. 7 A achxo, te vach’ tzutej a b’eyb’al yil eb’ ta’. An̈ej juntzan̈ c’ayb’ub’al te yel tzal d’a eb’. Ayic tza c’ayb’an eb’, man̈ ton̈ejoc tzach comon loloni. 8 Tojol tzutej a c’ayb’an eb’, yic vach’ max yal yalan eb’ to es b’aj tza c’ayb’ej eb’ chi’. Tato icha chi’, a eb’ schichonoch sc’ool d’ayon̈ ol q’uixvoquel eb’, yujto malaj junoc tas ol yal yalan eb’ d’a co patic.

9 Tzalanpax d’a eb’ creyente ayoch checab’oc to yovalil sc’anab’ajej spatrón eb’. Vach’ syutej sb’a eb’ icha sgana spatrón chi’. Max yal spacan sti’ vin̈ eb’. 10 Max yal yelc’an junoc tas eb’ d’a vin̈. Yovalil te tojol syutej sb’a eb’ sch’oxan svach’ b’eyb’al. Tato icha chi’, ol yil eb’ anima to a juntzan̈ c’ayb’ub’al yic Dios co Columal te vach’. 11 A Dios ix ch’oxan svach’c’olal d’ayon̈, yic syal tzon̈ colchajel co masanil d’a yolyib’an̈q’uinal tic. 12 Yuj svach’c’olal chi’ snachajel cuuj to yovalil scactejcan masanil tas man̈ vach’oc d’a yichan̈ Dios yed’ masanil tas malaj svach’il sco nib’ej d’a yolyib’an̈q’uinal tic. Yovalil squil val co b’a, te vach’ scutej co b’eyb’al. An̈ejocab’ d’a Dios chi’ scac’och co pensar. 13 Co tan̈vejec sjavi jun c’ual tzalajc’olal yic ol ja co Diosal te nivan yelc’ochi, aton co Columal Jesucristo. 14 A ix yac’cham sb’a cuuj, yic tzon̈ scolelta d’a yol sc’ab’ chucal. A ix ic’anel co mul smasanil, yic vach’ an̈ej ayon̈ yico’, yic vach’ an̈ej juntzan̈ tas vach’ sco c’ulej.

15 Tzalel juntzan̈ tic d’a scal eb’ creyente ta’. Tza cuchb’ej eb’. Tza cachoch vaan eb’ malaj svach’il sb’eyb’al, yujto a chi’ opisio yaji. Te vach’ tzutej a b’a, yic malaj eb’ ol yal yalan d’a a patic to malaj opisio.

3

A sb’eyb’al eb’ creyente

1 Tzeccot sna eb’ creyente chi’ ta’ to sc’anab’ajej eb’ vin̈ yajal eb’. Yovalil sc’anab’ajej eb’ tas syal eb’ vin̈. Yaln̈ej tas junoc munlajel vach’, sb’o’ocab’ eb’ d’a tzalajc’olal. 2 Mocab’ comon b’uchvaj eb’ d’a eb’ anima. Max yal scomon ac’an oval eb’ yed’ junocxo mach. Yovalil vach’ syutej spensar eb’, yovalil emnaquil syutej sb’a eb’ d’a eb’ anima smasanil.

3 Yujto a d’a yalan̈taxo, a on̈ tic, malaj jab’oc co pensar. Maj co c’anab’ajej Dios. Te satnac on̈to ta’. Ix co c’anab’ajej yalxon̈ej tas chucal ix co nib’ej. Te malaj svach’il tas ix co b’eyb’alej. Ix chichonoch co c’ool d’a eb’ anima yuj tastac ay d’ay. Chacb’il on̈ el yuj eb’. An̈ejtona’, ix co chaclaj co b’a junjun on̈. 4 Palta ix sch’ox svach’c’olal Dios co Columal d’ayon̈ co masanil. Ix sch’oxani to xajan on̈ yuuj. 5 Yuj chi’, ix on̈ scolo’. Man̈ yujoc junoc tas vach’ ix co c’ulej ix on̈ colchaji, palta yujn̈ej to ix oc’ sc’ool Dios d’ayon̈. Ayic ix yic’anel co mul, ichato ix on̈ aljixi d’a schaelal. Yuj Yespíritu ix q’uexmaj co pensar. 6 D’a smasanil sc’ool Dios ix yac’cot Yespíritu d’ayon̈ yuj co Columal Jesucristo 7 yic vach’ yuj val svach’c’olal tzon̈ och vach’il d’a yichan̈. Yuj chi’, ol yac’ co q’uinal d’a juneln̈ej, aton jun scac’och yipoc co c’ool.

8 A juntzan̈ c’ayb’ub’al tic, te yel. In gana tec’an tzutej a b’a alaneli, yic vach’ a eb’ tz’ac’anoch Dios d’a sc’ool, ol yac’ val och spensar eb’ sc’ulan juntzan̈ tas vach’. A juntzan̈ lolonel tic, te vach’. Te ay yopisio d’ayon̈ co masanil. 9 Palta man̈ ac’och a b’a yed’ eb’ scomon telaj sb’a yuj juntzan̈ tas malaj b’aj sc’anab’ajaxi, yed’ eb’ an̈ej yab’ixal smam yicham syala’. Man̈ ac’ pax och a b’a yed’ eb’ scomon ac’an oval yed’ pax eb’ stelaj sb’a yuj ley Moisés. A juntzan̈ syal eb’ chi’, malaj jab’oc yopisio. Nab’an̈ej syixtej sb’a eb’ yalani.

10 Tato ay eb’ sgana yac’an spoj sb’a eb’ creyente, tza cachoch vaan junel chaeloc eb’. Tato max sc’anab’ajej eb’, tziq’uel eb’ d’a e cal. 11 Yujto ojtac to a eb’ icha chi’ syutej sb’a, toxon juvinacxoel eb’. Munil yojtacxo eb’ to ayxo och d’a yib’an̈ eb’ yuj schucal.

Jun checnab’il d’a vin̈aj Tito

12 Ol in checb’at vin̈ cuc’tac Artemas d’ayach, mato a vin̈ cuc’tac Tíquico ol b’atoc. Ayic sc’och vin̈ d’ayach, elan̈chamel tzach b’at d’a chon̈ab’ Nicópolis in ila’ yujto ata’ in gana ay in eq’ui ayic ol ec’ n̈ab’ilq’uinal. 13 Ayic sb’at vin̈ cuc’tac Zenas, aton vin̈ licenciado yed’ vin̈ cuc’tac Apolos b’aj sb’ati, tzach colvaj val d’a eb’ vin̈. Tzac’n̈ej d’a eb’ vin̈ tas tz’och yuj eb’ vin̈ d’a yoltac b’e. 14 Tza c’ayb’ej eb’ quetcreyenteal ta’, yic te vach’ syutej sb’a eb’, slaj colvaj pax eb’ d’a eb’ meb’a’, yic vach’ ay yopisio eb’ d’a sat Dios.

Stzatzil sc’ool eb’ creyente

15 A jantacn̈ej eb’ ayec’ ved’ d’a tic, syac’b’at stzatzil a c’ool eb’. Tzac’ stzatzil sc’ool masanil eb’ creyente xajan on̈ yuj ta’. Yac’ocab’ svach’c’olal Dios d’ayex e masanil ta’. Amén.