A Slolonel Dios D’a Vin̈aj

SOFONÍAS

Sofonías sb’i jun libro tic, yujto a slolonel Dios yalnac d’a vin̈aj Sofonías tz’ib’ab’ilcan d’ay. Ec’nac vin̈ d’a stiempoal vin̈aj Nahum yed’ vin̈aj Habacuc. A yuj tas syal jun libro tic, snachajel cuuj to ayocto yalannaccanel juntzan̈ lolonel tic vin̈ ayic mantzac meltzajxi spensar eb’ aj Judá d’a schecnab’il Jehová d’a stiempoal vin̈aj rey Josías. A jun libro tic, syalcot yuj smul eb’ anima slaj ochi, yuj chi’ syac’cot yaelal Dios yic satel eb’. Syalanpaxcot yuj yaelal ol javoc d’a yib’an̈ eb’ aj Judá, yujto tz’och eb’ ejmelal d’a juntzan̈ comon dios. Ol satjocpaxel juntzan̈ chon̈ab’ d’a yol smacb’en eb’ filisteo yuj Dios. Palta axo pax chon̈ab’ Jerusalén jun, yalnac Dios to ol b’ochajxoc. A d’a jun tiempoal chi’, a eb’ anima ol cajnaj eb’ d’a emnaquilal yed’ d’a stojolal. Yuj chi’ a jun libro tic, slajvican yed’ jun b’it yic tzalajc’olal.

1

Sc’ual yoval sc’ol Jehová

1 Aton juntzan̈ lolonel tic ix yal Jehová d’ayin Sofonías in tic, yuninal in vin̈aj Cus, yixchiquin in vin̈aj Gedalías yuninal vin̈aj Amarías yuninal vin̈aj Ezequías. Ayic ayoch vin̈aj Josías yuninal vin̈aj Amón reyal d’a Judá, ata’ ix lolon Jehová d’ayin.

2 A Jehová ix alan d’ayin icha tic: Ol in satel masanil tas ay d’a sat luum tic.

3 Ol in satel eb’ anima, ol in satel noc’ noc’, noc’ much yed’ pax noc’ chay. Ol in satel eb’ chuc yed’ schucal. Ol in satel eb’ anima d’a sat lum luum tic.

4 Ol vac’och yaelal d’a yib’an̈ chon̈ab’ Judá yed’ pax d’a yib’an̈ masanil eb’ cajan d’a Jerusalén. Ol in satel juntzan̈ b’aj tz’och eb’ ejmelal d’a comon dios scuchan Baal d’a jun chon̈ab’ tic. Man̈xa b’aj ol checlajcanoc yed’ pax sb’i eb’ sacerdote ol in sucsatoc.

5 Ol in satel eb’ sq’ue d’a yib’an̈tac pat lesal d’a masanil tas chequel d’a satchaan̈. Ol in satpaxel eb’ tz’em cuman yic tzin yac’an b’inajoc, palta syac’pax b’inaj sdiosal eb’ scuch Milcom.

6 Ol in satpaxel eb’ syiq’uel sb’a d’ayin, aton eb’ max yal sb’a d’ayin, eb’ max yaq’uem sb’a yic sc’anb’an sb’a d’ayin.

7 Numan tzex aj d’a vichan̈ a in Jehová in tic, yujto a sc’ual yoval in c’ool, lac’anxo ay. Toxo ix in siq’uel noc’ noc’ ol in milcham silab’oc. Toxo pax ix in sic’canel mach avtab’il vael vuuj.

8 A d’a jun c’ual chi’, ol vac’ val och yaelal d’a yib’an̈ eb’ yajal yed’ d’a yib’an̈ eb’ yuninal eb’ vin̈ rey yed’ pax d’a yib’an̈ juntzan̈xo eb’ tz’ac’anoch spichul eb’ ch’oc chon̈ab’il.

9 Ol vac’och yaelal d’a yib’an̈ eb’ tz’ochb’at tz’itnaj d’a yib’an̈ sb’achnub’ spuertail templo, eb’ syac’ b’ud’joc stemplo scomon diosal yed’ b’eyumal syic’ eb’ d’a spatic yelc’umal yed’ pax yuj yac’an musansatil eb’ yetanimail.

10 A d’a jun c’ual chi’, ol ab’chaj yel yav anima d’a puerta b’aj tz’och eb’ chon̈um chay d’a schab’il macan̈ chon̈ab’. Ol ab’chaj sc’an̈ yel c’acap d’a lum tzalquixtac.

11 Avajan̈ec, mach ex cajan ex d’a mercado, yujto masanil eb’ chon̈vajum ol chamel eb’, masanil eb’ tz’ac’an tumin majanil, ol satel eb’.

12 A d’a jun c’ual chi’, ol in say vil Jerusalén, icha tz’aj saychaj junoc tas satb’at yed’ te’ tz’ictaj. Ol vac’och yaelal d’a yib’an̈ eb’ anima malaj tas sna’ ticnaic, lajan eb’ icha vino ton̈ej tan̈anem yich, syal eb’ icha tic: A Jehová, max yac’cotlaj vach’il d’a quib’an̈, an̈ejtona’ man̈ ol yac’paxcotlaj chucal, xchi eb’.

13 Yuj chi’ a masanil jantac sb’eyumal eb’, ol ic’chajec’oc yed’ spat eb’ ol juchajemoc. Ol sb’oq’ue spat eb’, palta man̈oc eb’ ol cajnaj d’a yool. Ol yavej yuva eb’, palta man̈oc eb’ ol uc’an svinoal, xchi Jehová.

14 Lac’anxo ay jun sc’ual yoval sc’ol Jehová. Te nivan yelc’och jun c’ual chi’. Lac’anxo ay, yelc’olal sjavi. Ab’ec, a d’a jun c’ual chi’, vach’chom eb’ soldado te tec’an, ol oc’ eb’ yuj xivelal.

15 A jun c’ual chi’, sc’ual yoval sc’ol Jehová, sc’ual yaelal yed’ cusc’olal. A d’a jun c’ual chi’, ol juvoquel chon̈ab’, tz’inini ol ajcanoc, ol q’uic’b’oc q’uinal, q’uic’alq’uinalxon̈ej ol ajoc, ol muslajpaxoc, vevenxon̈ej ol ajcanoc.

16 A d’a jun c’ual chi’, sc’ual spuchaj q’uen trompeta yic oval yed’ yel yav eb’ soldado yac’an oval d’a chon̈ab’ ayoch smuroal yed’ storreal te chaan̈ yajq’uei.

17 Syalan Jehová icha tic: Ol vac’ val och eb’ anima d’a ilc’olal, yuj chi’ lajan ol aj sb’eyec’ eb’ icha sb’eyec’ eb’ max uji yilani, yujto sic’lab’il ix och schucal eb’ d’a vichan̈. A schiq’uil eb’, ol b’atcan quib’naj icha lum pococ, axo snivanil eb’, toxon̈ej ol q’uecan b’ulan icha stza’ noc’ noc’, xchi Jehová chi’.

18 A d’a sc’ual yoval sc’ol Jehová, a q’uen oro yed’ q’uen splata eb’ anima, man̈xo ol yal scoljiel eb’ yuj q’ueen. Yujto a yoval sc’ol chi’ ol ac’an satel jun nación tic. Man̈ junipoc ol satel masanil eb’ cajan d’a jun nación tic. Icha tz’aj stz’ab’at junoc tas yuj te’ c’ac’, icha chi’ ol aj satel eb’.

2

1 Ex anima malaj jab’oc sq’uixvelal, molb’ejec e b’a yic tze naan sic’lab’il,

2 yacb’an manto javi jun c’ual naanxo yuj Jehová, jun c’ual te ay smay. Ol ex saclemb’at yuuj icha tz’aj yic’jib’at smatz’il ixim trigo yuj ic’.

3 Mach ex emnaquil tzeyutej e c’anab’ajan tojolal d’a jun nación tic, aq’uecoch e b’a d’a yol sc’ab’ Jehová e masanil. B’eyb’alejec tojolal yed’ emnaquilal, talaj olto ilchaj b’aj ol e col e b’a d’a jun c’ual yic yoval sc’ol Jehová chi’.

A yaelal ol javoc d’a yib’an̈ juntzan̈ nación

4 Tz’inini ol ajcan chon̈ab’ Gaza. Cuseltac ol ajcan chon̈ab’ Ascalón. D’a c’ualil ol pechchajel eb’ cajan d’a Asdod, axo pax eb’ cajan d’a Ecrón ol ic’chajel eb’, icha stoc’chajq’ueta junoc te te’ yed’ sch’an̈al yib’.

5 Mach ex cotnac ex d’a Creta, ex cajan ex d’a stitac a’ mar, toxo ix yal Jehová tas ol javoc d’a eyib’an̈. Syalan icha tic: Ol in satel chon̈ab’ Canaán, aton schon̈ab’ eb’ filisteo. Man̈xo junoc mach ol can cajan ta’, xchi Jehová.

6 Masanil chon̈ab’ d’a stitac a’ mar, axon̈ej noc’ calnel ol va d’ay. Axon̈ej ta’ ol sb’oq’ue slech pat eb’ tan̈vum calnel yed’ smacte’ noc’ scalnel eb’ chi’.

7 A eb’ man̈ ol cham d’a Judá, ol yic’ smacb’en eb’ d’a jun lum luum chi’. Ata’ ol laj b’at eb’ stan̈vej noc’ scalnel, axo d’a te’ pat d’a Ascalón ol laj vay eb’ d’ac’valil, yujto a Jehová Dios ol tan̈van eb’, ol ic’jocpaxq’ue chaan̈ eb’ yuuj.

8 A Jehová tz’alan icha tic: Ix vab’ val sb’uchvaj eb’ moabita yed’ eb’ amonita d’a eb’ in chon̈ab’, syalanpax eb’ to ol yiq’uec’ lum sluum eb’ in chon̈ab’ tic eb’ yalani.

9 Yuj chi’, a in Jehová in tic svala’, a Moab yed’ Amón chi’, lajan ol aj icha ajnac Sodoma yed’ Gomorra, aton meltzajnacoch b’aj sq’uib’q’ue te’ q’uiix yed’ pax b’aj sb’o atz’am atz’am. Tz’inini ol ajcan d’a juneln̈ej. Axo eb’ man̈ ol cham d’a in chon̈ab’, a eb’ ol ic’anelta tastac ay d’a eb’, a eb’ ol macb’enancan slum eb’ chi’, xchi Jehová.

10 Aton spac chi’ ol scha Moab yed’ Amón, yujto ix b’uchvaj eb’ d’ayon̈ schon̈ab’ on̈ Jehová Yajal d’a Smasanil. Ix yalanpax eb’ to syiq’uec’ lum co luum eb’.

11 Ol cot val yoval sc’ool Jehová d’a eb’. Ol satel juntzan̈ comon dios ay d’a smasanil yolyib’an̈q’uinal tic. Axo eb’ cajan d’a juntzan̈ lum luum ay d’a snan̈al a’ mar, ol och eb’ ejmelal d’a Jehová b’aj cajan junjun.

12 Yed’ ex pax tic, ex aj Etiopía, ol ex cham yuj yespada Jehová.

13 Ol yac’anpax yaelal Jehová d’a yib’an̈ eb’ cajan d’a Asiria ay d’a norte yic satel eb’. Tz’inini ol ajcan chon̈ab’ Nínive yuuj, tz’inan luum ol ajcanoc.

14 Ol juchajem spat eb’. Axon̈ej noc’ molb’etzal noc’ yed’ noc’ c’ultaquil noc’ ol aj ta’. Axon̈ej noc’ cujub’ yed’ noc’ sotz’ ol oc’ d’a schontac yoyal spat eb’ chi’, ol laj oq’uelta noc’ d’a ventena. Toxon̈ej ol och b’ulan noc’ joj d’a sti’ spuertail spat eb’ chi’. Axo te’ c’ute’ ayoch schemtealoc yool, ol laj el te’.

15 Icha chi’ ol utaj jun chon̈ab’ te ac’umtac syutej sb’a, malaj tas sna’a, syipc’olej sb’a sch’ocoj, syalan eb’ cajan d’ay icha tic: Malaj junocxo chon̈ab’ lajan yed’ co chon̈ab’ tic, xchi eb’. Palta ol can tz’inan, axon̈ej noc’ chium noc’ ol cajnajcan ta’. A eb’ ol ec’ d’a slac’anil chi’, ol schin̈ub’tan̈ej sc’ab’ eb’, ol b’uchvaj eb’ d’ay.

3

A schucal Jerusalén yed’ scolnab’il

1 Ob’iltac eb’ aj Jerusalén, aton jun chon̈ab’ b’aj cajan eb’ anima te pit, eb’ yelxo val te chuc yed’ pax eb’ ixtum anima.

2 Maj scha yab’ eb’ tas ix yal Jehová, te chuc pax ix yab’ eb’ ayic ix cachji eb’ yuuj. Maj yac’och Jehová sDiosal eb’ yipoc sc’ool, maj sc’anb’ejpax jab’oc sb’a eb’ d’ay.

3 A eb’ sreyal eb’, lajan eb’ icha noc’ choj tz’el yav yuj vejel. Axo eb’ sjuezal eb’, lajan eb’ icha noc’ oques man̈xo junoc sb’aquil schib’ej syactejcani yic schi d’a junxo c’u.

4 A eb’ syaloch sb’a schecab’oc Dios, syic’chaan̈ sb’a eb’, an̈ej d’a yol yic eb’ scomon loloni. A eb’ sacerdote, syixtejb’at scajnub’ Dios eb’, max sc’anab’ajej pax sc’ayb’ub’al Dios chi’ eb’.

5 Palta, ayec’ Jehová d’a co chon̈ab’ tic, an̈ej tas tojol sc’ulej, malaj juneloc sc’ulej junoc tas man̈ vach’oc. Junjun q’uin̈ib’alil sch’oxanel stojolal. Axo pax eb’ chuc, max q’uixvi jab’oc eb’.

6 A Jehová tz’alan icha tic: Toxo ix laj in satel juntzan̈ nación. Toxo ix laj vec lan̈chaj storreal smuroal schon̈ab’ eb’. Tz’inini ix vutejcan yoltac calle, man̈xalaj junoc mach tz’ec’ ta’. A d’a juntzan̈ chon̈ab’ chi’, man̈xa junoc anima cajan.

7 Ix vutej icha chi’, talaj a eb’ aj Jerusalén tic, ol ja sxivc’olal eb’ d’ayin, yic a ol vac’an scachnab’il eb’, ol in sc’anab’ajej eb’. Tato icha chi’, man̈ ol in juem scajnub’ eb’, man̈ ol vac’paxoch syaelal eb’, icha ix aj in naani. Palta axo eb’ jun, yelc’olal ix tzalaj val eb’ sc’ulan masanil macan̈ chucal d’a vichan̈.

8 Yuj chi’ tan̈vejec sjavi jun c’u ayic ol in ch’oxanel smul masanil eb’ sc’ulan chucal. A in Jehová in sval icha tic: Toxo ix in na to ol in molb’ej masanil nación yed’ masanil chon̈ab’, yic ol vac’och yoval in c’ol d’a yib’an̈ eb’ anima cajan d’ay. Masanil yolyib’an̈q’uinal ol satel yuj yoval in c’ool.

9 Ayic ol c’och jun c’ual chi’, axon̈ej lolonel vach’ ol vac’ yal eb’ anima smasanil, yic vach’ a masanil eb’ anima d’a junjun chon̈ab’, ol yal vach’ lolonel eb’ d’ayin. Junxon̈ej ol aj yalan sb’a eb’ d’ayin.

10 A eb’ in chon̈ab’ sacleminac yajcanb’at ticnaic d’a sc’axepal a a’ yic Etiopía, a d’a jun c’ual chi’ ol laj javoc eb’ smasanil ul yaq’uem sb’a d’ayin yed’ yofrenda.

11 Ex in chon̈ab’, a d’a jun c’ual chi’, man̈xo ol ex q’uixvoc yuj e chuc b’eyb’al, aton b’aj ix e pitej e b’a d’ayin. A d’a jun c’ual chi’, ol viq’uel eb’ stzalaj yed’ yac’umtaquil d’a e cal. Man̈xo ac’umtacoc ol eyutej e b’a d’a jun tzalan b’aj tz’och ejmelal d’ayin.

12 Axon̈ej eb’ anima emnaquilal syutej sb’a ol vac’can cajan d’a in chon̈ab’ chi’, axon̈ej d’ayin ol scol sb’a eb’.

13 A eb’ aj Israel olto canoc, man̈xo ol sc’ulej eb’ tas man̈ tojoloc, man̈xo ol yalpax lolonel eb’ man̈ yeloc. Man̈xalaj pax b’aq’uin̈ ol yixtej eb’ yetanimail eb’. Junc’olalxon̈ej ol aj eb’, man̈xalaj mach b’aj ol xiv eb’, toxon̈ej ol va eb’, junc’olalxon̈ej ol aj eb’, xchi Jehová.

B’it yic tzalajc’olal yuj Jerusalén

14 B’itanan̈ec ex aj Sion. Q’ueocab’ chaan̈ e jaj e b’itan ex aj Israel. Tzalajan̈ec ex aj Jerusalén, tzalajan̈ec val.

15 A Jehová, toxo ix yic’canel eb’ tz’ac’anoch yaelal d’a quib’an̈, toxo ix spatiquejel eb’ ayoch ajc’olal d’ayon̈. A Jehová co Reyal ayec’ qued’oc. Man̈xalaj b’aj ol on̈ xivoc.

16 A d’a jun c’ual chi’, ol yal anima d’a eb’ aj Jerusalén icha tic: Ex aj Sion, man̈xo ex xivoc, man̈xoocab’ el yip e c’ab’ yuj xivelal.

17 A Jehová e Diosal ayec’ eyed’oc. A spoder tzex colani, ste tzalaj eyed’oc. Yujto xajan ex yuuj, yuj chi’ man̈xalaj tas ol yala’. A yuj stzalajc’olal chi’ ol b’itanoc,

18 icha tz’aj yoch b’it d’a sc’ual q’uin̈, xcham eb’.

Syalan Jehová: Ol viq’uel juntzan̈ cusc’olal ayoch d’a eyib’an̈, ol vic’anpaxel q’uixvelal tzex ic’ani.

19 A d’a jun c’ual chi’, ol vac’ yovalil d’a juntzan̈ eb’ ix ex ixtani. Ol in colvaj d’a eb’ yatac val ay yed’ d’a eb’ saclemnaccanb’ati. Ol vic’ val chaan̈ snivanil eyelc’och d’a masanil yolyib’an̈q’uinal yuj b’aj ix ex ixtaji.

20 A d’a jun c’ual chi’, ol ex vic’coti. Ol ex in molb’ej, ol in q’uexan tas ayoch d’a eyib’an̈. Ol ex vic’an val chaan̈, nivan ol aj eyelc’och d’a scal masanil chon̈ab’ d’a yolyib’an̈q’uinal tic. Ol eyil val ex vic’anxi chaan̈, xchi Jehová.