A Scarta San Pablo

D’A EB’ AJ GALACIA

Gálatas sb’i jun carta tic, aton jun scarta vin̈aj apóstol Pablo stz’ib’ejnacb’at d’a eb’ creyente d’a yol yic Galacia. Syalb’at vin̈ d’a eb’ to sb’oxi spensar eb’ somchajnaquel spensar yuj juntzan̈xo ch’oc c’ayb’ub’al. Ay eb’ tz’alani to a eb’ man̈ israeloc tz’och creyenteal yovalil sc’anab’ajej ley Moisés eb’, yic vach’ scan eb’ d’a sat Dios. Palta a vin̈ apóstol Pablo tz’alani to man̈ ichocta yaji.

Ix stec’b’ej val sb’a vin̈ yed’ yopisio, ix yalan vin̈ to schecab’ Cristo yaj vin̈. Ay juntzan̈ eb’ scomon alejoch sb’a c’ayb’umal, palta ix yal vin̈ to a d’a Dios schanac yopisio vin̈ chi’, man̈oc d’a eb’ comon anima. Ix ac’ji yopisio vin̈ chi’ yic vach’ syal slolonel Dios vin̈ d’a eb’ man̈ israeloc. Icha chi’ ix yutej vin̈ sch’oxaneli to scha scolnab’il eb’ anima tato syac’och Cristo eb’ d’a sc’ool, man̈ yujoc sc’anab’ajan ley Moisés eb’.

Axo d’a juntzan̈xo slajvub’ capítulo, syalcot tas tz’ajelc’och sb’eyb’al eb’ syac’och Cristo d’a sc’ool, vach’chom ac’b’il circuncidar eb’, mato maay, an̈ej jun tas nivan yelc’ochi to syac’och Cristo eb’ d’a sc’ool.

1

Yichb’anil scarta vin̈aj Pablo

1 A in Pablo in tic, schecab’ in Jesucristo. Man̈oc junoc anima ay in schecab’. An̈ejtona’, man̈oc junoc anima ac’jinac vopisio tic. A val Jesucristo chi’ ac’jinac d’ayin yed’ co Mam Dios, aton jun ac’jinacxi pitzvoc Jesucristo d’a scal eb’ chamnac. 2 A in tic yed’ masanil eb’ cuc’tac ayec’ ved’oc, sco tz’ib’ejb’at jun co carta tic d’ayex ex creyente d’a junjun iglesia d’a yol yic Galacia. 3 Aocab’ co Mam Dios yed’ Cajal Jesucristo syac’ svach’c’olal yed’ sjunc’olal d’ayex ta’. 4 A Jesucristo, yac’nac cham sb’a yic tzul yic’canel co mul. Icha chi’ ix yutej on̈ scolanel d’a yol sc’ab’ chucal d’a yolyib’an̈q’uinal tic, yujto icha chi’ sgana Dios, aton co Mam yaji. 5 Yuj chi’, calec vach’ lolonel d’a Dios d’a masanil tiempo. Amén.

Malaj junocxo ab’ix yic colnab’il

6 Tzin och q’uelan eyuuj, yujto elan̈chamel van eyactancan Dios, aton ix on̈ avtan yuj svach’c’olal Cristo. Yujto a ticnaic, van eyac’anoch e pensar d’a junxo ab’ix yic colnab’il ch’oc tz’alji d’ayex. 7 Palta malaj junocxo ab’ix yic colnab’il chi’. Ay eb’ sgana sq’uexan svayan̈il yab’ixal Cristo yic svach’ somchajel e pensar. 8 Palta ec’nac on̈xo calel vach’ ab’ix yic colnab’il chi’ d’ayex. Axo ticnaic, tato ay junoc mach tz’ec’ yalel junocxo ch’oc c’ayb’ub’al, vach’chom a in tic, ma junoc ángel scot d’a satchaan̈ tzul alanoc, cotocab’ yoval sc’ool Dios d’a yib’an̈. 9 Icha vutejnac valancan d’ayex junel, icha chi’ svutej valanxib’at d’ayex ticnaic. Tato ay junoc mach tzec’ alanel junocxo c’ayb’ub’al man̈ lajanoc yed’ jun e chanacxo, cotocab’ yoval sc’ool Dios d’a yib’an̈. 10 Ayic svalanb’at juntzan̈ tic d’ayex, ¿tom in gana ste tzalaj junoc anima ved’ e naani? Maay, an̈ej Dios in gana stzalaj ved’oc. Man̈ jab’oc tzin na’ to stzalaj eb’ ved’oc. Q’uinaloc a eb’ anima in gana stzalaj ved’oc, man̈ in schecab’oc am Cristo syal chi’.

A tas aj yochnac vin̈aj Pablo schecab’oc Cristo

11 Ex vuc’tac ex vanab’, tzin nib’ej tzeyojtaquejel junxo sval tic. A jun vach’ ab’ix yic colnab’il sval tic, man̈ yicoc anima. 12 Man̈oc d’a junoc anima in chanac, ma in c’ayb’ejnac, yujto an̈ej val Jesucristo ac’jinac vojtaquejeli.

13 Eyab’nacxo chajtil vutejnac in b’a d’a yalan̈taxo, ayic vac’annac och in b’a d’a sc’ayb’ub’al eb’ vetisraelal. Nivan val yaelal vac’nac och d’a yib’an̈ eb’ yicxo Dios. Vac’nac val vip in satanel eb’. 14 A d’a sc’ayb’ub’al eb’ vetchon̈ab’ chi’, a inn̈ej te jelan in d’a yichan̈ eb’ lajan in q’uinal yed’oc, yujto vac’nac val och in pensar d’a sc’ayb’ub’al eb’ co mam quicham. 15 Palta ayic manto in alji, a Dios sic’jinac inxo eli. Yuj svach’c’olal yavtejnac in och yicoc. Axo yic ix c’och stiempoal icha tas nab’il yuuj, 16 ix yac’an vojtaquejel Yuninal, yic vach’ tzec’ valel yab’ixal colnab’il d’a e cal a ex man̈ ex israeloc tic. Slajvi chi’, malaj junoc mach b’aj in c’anb’ej tas vach’ tzin c’ulej. 17 Man̈ in xid’nacocpaxec’ d’a Jerusalén in c’umej eb’ b’ab’laj ochnac schecab’oc Cristo d’a vichan̈. Palta elan̈chamel b’at in can d’a yol yic Arabia. Slajvi chi’, in c’ochxi d’a chon̈ab’ Damasco. 18 Ato d’a yoxil ab’il b’at in d’a Jerusalén, yic b’at vil vin̈aj Pedro, 15 c’ual ec’ in yed’ vin̈. 19 Man̈xa junocxo eb’ schecab’ Cristo in c’umej ta’, an̈ej vin̈aj Jacobo, vin̈ yuc’tac sb’a yed’ Cajal Jesús in c’umej. 20 D’a yichan̈ Dios svalb’at jun tic d’ayex, te yel tas sval tic.

21 Slajvi vec’ d’a Jerusalén chi’, in b’at d’a yol yic Siria yed’ d’a yol yic Cilicia. 22 Axo eb’ yicxo Cristo ay d’a yol yic Judea, manto in yojtacoclaj eb’. 23 Ton̈ejanto tz’alji yab’ eb’: A jun vin̈ ac’jinac och co yaelal d’a yalan̈taxo, aton vin̈ snib’ejnac satanel jun c’ayb’ub’al chab’ilxo cuuj, a ticnaic, a vin̈ tzec’ alanxiel yab’ixal, xchi eb’ vuuj. 24 Yuj chi’, yal vach’ lolonel eb’ d’a Dios smasanil vuuj.

2

Tzalajnac eb’ schecab’ Cristo yed’ vin̈aj Pablo

1 14 ab’ilxo chi’, ichato chi’ in b’atxi d’a Jerusalén chi’, yed’ vin̈aj Bernabé, ajun pax vin̈aj Tito b’at qued’oc. 2 B’at in ta’, yujto sch’ox Dios d’ayin to yovalil tzin b’ati. Ayic in c’och ta’, a eb’ scuchb’an eb’ creyente, smolb’ej sb’a eb’ ved’oc. Ata’ val d’a eb’ sch’ocoj chajtil yaj jun vach’ ab’ix yic colnab’il svalel d’a scal eb’ man̈ israeloc chi’. Icha chi’ vutej in b’a, talaj nab’an̈ej vixtej in b’a in munlaji. 3 Axo vin̈aj Tito chi’, aton vin̈ ajun ved’oc, vach’chom griego vin̈, palta man̈ ac’b’iloc pural vin̈ yac’ji circuncidar. 4 Yel toni, ay juntzan̈ eb’ syaloch sb’a creyenteal, snib’ej eb’ to ac’ji circuncidar vin̈aj Tito chi’. Palta a eb’ chi’, elc’altac och eb’ d’a co cal, ton̈ej smaclej yil eb’ chajtil tz’aj quel d’a yalan̈ ley Moisés yuj Cristo Jesús. Yujto snib’ej eb’ tzon̈ canxi d’a yalan̈ jun ley chi’. 5 Palta maj co c’anab’ajej tas yal eb’ chi’, yujto malaj co gana sq’uexchaj jun vach’ ab’ix te yel b’aj ix eyac’och e c’ool.

6 Palta a eb’ cuchb’um yaj d’a eb’, man̈xa junocxo checnab’il yac’ eb’ d’ayin. Maj in na’a tato nivan yopisio eb’, yujto a d’a sat Dios, lajan on̈n̈ej co masanil. 7 Malaj tas yal eb’ d’ayin, yujto nachajel yuj eb’ to a Dios ac’jinac vopisio valanel vach’ ab’ix yic colnab’il d’a scal eb’ man̈ israeloc, icha ajnac yac’ji yopisio vin̈aj Pedro yalanel vach’ ab’ix yic colnab’il chi’ d’a scal eb’ israel. 8 A Dios ix yamc’ab’an vin̈aj Pedro chi’ d’a scal eb’ israel, an̈ejtona’, A’ ix in yamc’ab’an d’a scal eb’ man̈ israeloc.

9 Axo vin̈aj Jacobo, vin̈aj Pedro yed’ vin̈aj Juan, yel ton val nivan yelc’och eb’ vin̈ d’a sat eb’ creyente d’a Jerusalén chi’, ix nachajel yuj eb’ vin̈ to a Dios ac’jinac jun vopisio tic yuj svach’c’olal, yuj chi’ co yamlaj co c’ab’ yed’ eb’ vin̈ yed’ vin̈aj Bernabé. Icha chi’ yutej eb’ vin̈ sch’oxani to sgana eb’ vin̈ tzon̈ b’at d’a scal eb’ man̈ israeloc, yacb’an van smunlaj pax eb’ vin̈ d’a scal eb’ quetisraelal. 10 An̈ej jun yal eb’ vin̈ d’ayon̈ to sco nacot eb’ meb’a’. Palta a jun chi’, toxon in gana tzin c’ulej.

Tumajnac vin̈aj Pedro yuj vin̈aj Pablo d’a Antioquía

11 Palta ayic yulec’ vin̈aj Pedro d’a Antioquía, in tumej vin̈ d’a yichan̈ eb’ smasanil, yujto man̈ vach’oc yutej sb’a vin̈. 12 Yujto ayic sc’ochnaj vin̈, sva vin̈ yed’ eb’ creyente man̈ israeloc. Palta axo yic sc’och juntzan̈ eb’ schecab’ vin̈aj Jacob d’a Antioquía chi’, yic’anel sb’a vin̈, majxo valaj vin̈ yed’ eb’ man̈ israeloc chi’, yujto xiv vin̈ d’a juntzan̈ eb’ aytooch spensar d’a ley Moisés. 13 Axo juntzan̈xo eb’ israel creyentexo, sb’eyb’alej sb’eyb’al vin̈aj Pedro chi’ eb’. Chab’ sat yutej sb’a eb’ yed’ vin̈. Yed’ pax vin̈aj Bernabé, chab’sat yutej pax sb’a vin̈ yed’ eb’. 14 Palta vila’ to man̈ vach’oc yutej sb’a eb’ icha syal jun vach’ ab’ix te yel, yuj chi’ val d’a vin̈aj Pedro chi’ d’a yichan̈ eb’ creyente smasanil: A ach tic, israel ach, palta ina lajan a b’eyb’al yed’ eb’ man̈ israeloc chi’. Man̈ lajanoc tzutej a b’eyb’al icha sb’eyb’al eb’ quetisraelal. Yuj chi’, ¿tas yuj tzac’ pural eb’ man̈ israeloc chi’, yic lajan syutej sb’eyb’al eb’ yed’ eb’ quetisraelal tic? xin chi d’a vin̈.

15 A on̈ tic, yin̈tilal on̈ israel. Yuj chi’, ichato man̈ on̈ ajmuloc icha eb’ man̈ israeloc. 16 Palta cojtac to malaj junoc mach tz’och vach’il d’a yichan̈ Dios yujn̈ej to sc’anab’ajej ley Moisés. Palta an̈ej eb’ tz’ac’anoch Jesucristo d’a sc’ool vach’ d’a yichan̈ Dios chi’. An̈ejtona’ on̈ pax tic, scac’ paxoch Jesucristo chi’ d’a co c’ool eyed’oc, yic vach’ on̈ d’a yichan̈. Yujn̈ej cac’anoch Cristo chi’ d’a co c’ool, vach’ on̈ d’a yichan̈ Dios, man̈ yujoc co c’anab’ajan ley Moisés chi’. Yujto malaj junoc mach vach’ d’a yichan̈ Dios yujn̈ej sc’anab’ajan tas syal jun ley chi’.

17 Co gana to yuj Cristo syal Dios to vach’ on̈ d’a yichan̈. Yuj chi’, scheclajeli to a on̈ co masanil israel on̈ tic ay pax co mul. Palta ¿tom a Cristo tzon̈ ac’anoch chucal chi’? Maay. 18 Toxo ix vala’ to man̈xalaj yopisio jun ley chi’. Q’uinaloc svala’ to tzato ochxi yopisio, scheclajelta to a in van yoch in mul. 19 A ticnaic, ichato chamnac on̈ d’a ley Moisés chi’. Yuj jun ley chi’, ichato chamnac on̈, yic vach’ pitzan on̈xo d’a yichan̈ Dios. 20 A ticnaic, a d’a yichan̈ Dios, d’un̈b’ab’il on̈ q’ue d’a te’ culus yed’ Cristo. Yuj chi’ man̈xo on̈ pitzanoc ticnaic. Aton Cristo pitzan yajoch d’ayon̈. A tas sco c’ulej ticnaic, sco c’ulej yuj cac’an och Cristo Yuninal Dios d’a co c’ool. Sch’oxnac val to xajan on̈ yuuj, yujto yac’naccham sb’a cuuj. 21 Man̈ vanoc valan d’ayex to nab’an̈ej sch’oxnac svach’c’olal Dios d’ayon̈. Q’uinaloc tato yujto sco c’anab’ajej ley Moisés syalan Dios to vach’ on̈ d’a yichan̈, nab’an̈ej am ix cham Cristo chi’ cuuj.

3

Max yal cac’anoch ley yipoc co c’ool

1 A ex aj Galacia ex tic, te quistal tzeyutej e b’a. Ichato ix ac’ji e c’ool icha tz’utaj junoc anima yuj eb’ ajchum, yic maxtzac e c’anab’ajej jun c’ayb’ub’al te yel. Ayic quec’nac ta’, calnac val d’ayex chajtil ajnac scham Jesucristo d’a te’ culus. Icha val to eyilnac schami. 2 In gana to tze tac’vej jun ol in c’anb’ej tic d’ayex, ¿yuj am to ix e c’anab’ajej ley Moisés, yuj chi’ ix e cha Yespíritu Dios, ma yujto ix eyac’och jun ab’ix eyab’nac d’a e c’ool? 3 ¿Tas yuj te quistal tzeyutej e b’a? Yujto a d’a sb’ab’elal, an̈ej Yespíritu Dios eyac’nac och yipoc e c’ool. Axo ticnaic, e gana tzeyac’ tz’acvoc e colnab’il yuj juntzan̈ tas munil tze c’ulej. 4 Man̈ jantacoc ix eyab’ syail yujn̈ej Cristo, palta ichato nab’an̈ej. Octom val man̈ nab’an̈ejoc ix eyab’ syail. 5 A Dios yac’nac Yespíritu d’ayex, sch’oxannac juntzan̈ tas satub’tac d’a e cal, man̈ yujoc e c’anab’ajan ley Moisés yac’nac Yespíritu chi’ d’ayex, palta yujto eyac’nacoch jun vach’ ab’ix alb’ilcan d’ayex d’a e c’ool, aton jun alb’ilcan d’ayex, yuj chi’ ac’b’il d’ayex.

6 A vin̈aj Abraham, yac’nac val och Dios vin̈ d’a sc’ool, yuj chi’ ochnac vin̈ vach’il d’a yichan̈ Dios chi’. 7 Yuj chi’, nachajocab’el eyuuj to a eb’ tz’ac’anoch Dios d’a sc’ool, aton eb’ chi’ d’a val yel yin̈tilalcan vin̈aj Abraham chi’. 8 Ayocto yalannaccan Dios d’a Slolonel Tz’ib’ab’ilcani to ayex man̈ ex israeloc ol yal Dios to vach’ ex d’a yichan̈, yujto ix eyac’och d’a e c’ool. Atax d’a peca’ alb’ilcan vach’ ab’ix d’a vin̈aj Abraham chi’. Aton jun tz’alan icha tic: Uuj ol vac’ in vach’c’olal d’a junjun nación, xchicani. 9 Yuj chi’, tato scac’och Dios chi’ d’a co c’ool, lajan svach’c’olal sco cha icha ajnac schaan vin̈aj Abraham chi’, yujto yac’nac och Dios chi’ vin̈ d’a sc’ool.

10 A eb’ tz’ac’anoch ley Moisés yipoc sc’ool, aycot yoval sc’ool Dios d’a yib’an̈ eb’. Yujto icha tic syal d’a Slolonel Dios chi’: Ayn̈ej och yoval sc’ool Dios d’a yib’an̈ jantacn̈ej eb’ max c’anab’ajann̈ej masanil tas tz’ib’ab’ilcan d’a ley tic, xchi. 11 Palta chequel to malaj junoc mach vach’ d’a yichan̈ Dios yujn̈ej sc’anab’ajej jun ley chi’. Yujto syal pax icha tic d’a Slolonel chi’: A eb’ tz’ac’anoch Dios d’a sc’ool, vach’ eb’ d’a yichan̈. Yuj chi’ ay sq’uinal eb’ d’a juneln̈ej, xchi. 12 A jun ley chi’, malaj syala’ tato yovalil scac’ val och Dios d’a co c’ool. Palta icha tic syala’: A eb’ sc’anab’ajann̈ej juntzan̈ checnab’il tic, ol scha sq’uinal eb’ yuuj, xchi.

13 Ay ton cot yoval sc’ool Dios d’a quib’an̈ yuj jun ley chi’, palta a Cristo ix on̈ colanel d’a yol sc’ab’ yoval sc’ool chi’, yujto schanac och yoval sc’ool Dios chi’ d’a yib’an̈ co q’uexuloc. Yujto syal d’a Slolonel Dios chi’: A junoc mach sd’un̈b’ajq’ue d’a te te’, ay val cot yoval sc’ool Dios d’a yib’an̈, xchi. 14 Icha chi’ ix aj Cristo Jesús chi’, yic vach’ a svach’c’olal Dios yac’nac d’a vin̈aj Abraham d’a peca’ chi’ yed’ d’ayon̈ yin̈tilal on̈ tic, a’ tz’ac’jipax d’ayex a ex man̈ ex israeloc. An̈ejtona’, yujto ix cac’och Cristo d’a co c’ool, chab’il Yespíritu Dios cuuj co masanil, icha yutejnaccan yalani.

A ley Moisés yed’ jun sti’ Dios yalnaccani

15 Ex vuc’tac ex vanab’, tzin nib’ej svalb’at d’ayex yuj co b’eyb’al a on̈ anima on̈ tic. A sco b’oan co trato yed’ junoc anima, sb’ocan yumal, scac’ancanem smam co c’ab’. A jun chi’ sch’oxani to yovalil ol elc’ochoc. Tato icha chi’, malaj junoc mach syal sjuani, malaj pax junoc mach syal yac’anoch xicul. 16 A Dios, yac’naccan sti’ d’a vin̈aj Abraham yed’ d’a yin̈tilal chi’. Max yal-laj d’a Slolonel Dios chi’: A juntzan̈ eb’ in̈tilal, man̈ xchioc. Yujto man̈ tzijtumoc eb’ yin̈tilal b’aj yalnac. Palta yalnac icha tic: A in̈tilal, xchi. Yujto junn̈ej val jun yin̈tilal vin̈aj Abraham chi’ b’aj yalnac, aton Cristo. 17 Aton jun tic tzin nib’ej svalb’at d’ayex to a Dios yac’nac strato yed’ vin̈aj Abraham chi’, sch’oxannac to yovalil ol elc’ochoc. Ayxo 430 ab’il yac’annaccan strato chi’, ichato chi’ ix ac’ji ley Moisés. Palta maj juvoclaj jun trato chi’ yuj jun ley chi’. A jun tas alb’ilcan yuj Dios ayic yac’annaccan sti’ chi’, maj ec’laj yuj jun ley chi’. 18 Q’uinaloc yujn̈ej sc’anab’ajan jun ley chi’ eb’ tz’elc’och jun tas ijanoch yac’an Dios chi’ d’a eb’, tato icha chi’, man̈ yujoc am yac’ancan sti’ Dios chi’ ix yalancan d’a eb’. Palta a sti’ Dios yac’naccan d’a vin̈aj Abraham chi’ to ton̈ej ol siej jun chi’ d’a eb’.

19 Palta ¿tas yopisio jun ley chi’ tze na’a? A jun ley chi’ ac’b’il yic vach’ scheclajel smul junjun anima. Ayn̈ej ton yopisio jun ley chi’, masanto ix javi jun yin̈tilal vin̈aj Abraham chi’, aton d’a jun chi’ yac’naccan sti’ Dios chi’. A eb’ ángel alannaccan jun ley chi’, axo vin̈aj Moisés ac’annac c’axpaj d’a eb’ anima. 20 Palta a ticnaic, man̈xo yovaliloc ay junoc mach tz’och sb’oumaloc yaj eb’ anima yed’ Dios, yujto junn̈ej mach yac’naccan sti’, aton Dios, junn̈ej toni.

A yopisio ley

21 Palta a ley Moisés chi’, man̈ yajc’oloc sb’a yed’ juntzan̈ tas yalnaccan Dios, ayic yac’annaccan sti’ d’ayon̈. Q’uinaloc ay junoc ley syal yac’an co q’uinal tato sco c’anab’ajej, tzam yal Dios chi’ to malaj co mul d’a yichan̈. 22 Palta syal d’a Slolonel Dios chi’ to a masanil anima, ayec’ d’a yol sc’ab’ chucal. Icha chi’ syalcani yic vach’ a eb’ tz’ac’anoch Jesucristo d’a sc’ool, syal schaan jun q’uinal eb’ altab’ilcan yuj Dios.

23 Ayic manto ja jun mach scac’och d’a co c’ool, ay on̈to ec’ d’a yalan̈ jun ley chi’. Ichato yamb’il on̈ yuj jun ley chi’ masanto ix checlaj jun mach scac’och d’a co c’ool chi’. 24 Yujto a jun ley chi’, ay yopisio on̈ scuchb’ani masanto ix ja Cristo. Axo ticnaic, vach’ on̈ d’a yichan̈ Dios, yujto scac’och Cristo d’a co c’ool. 25 A ticnaic, man̈xo on̈ ayoc och d’a yol sc’ab’ jun cuchb’annac on̈ chi’, yujto ayxo och Cristo d’a co c’ool.

26 Yujn̈ej to tzeyac’och Cristo Jesús d’a e c’ool qued’oc, yuj chi’ yuninal exxo Dios, junxon̈ej eyaj yed’ Cristo e masanil qued’oc. 27 A jantac on̈ tzon̈ ac’ji bautizar d’a yic Cristo, junxon̈ej tzon̈ aj yed’oc, axon̈ej sb’eyb’al Cristo chi’ sco chaoch d’a quib’an̈ co b’eyb’alani. 28 Man̈xa yelc’ochi tato israel on̈, mato maay. Vach’chom checab’ caji, ma munil quic co b’a, vach’chom vinac, ma ix, man̈xa yelc’ochi, yujto junxon̈ej caj co masanil yed’ Cristo Jesús. Icha val to junxon̈ej animail caj co masanil. 29 Yujto yic exxo Cristo, yuj chi’ yin̈tilal exxo vin̈aj Abraham chi’ qued’oc. Axo tas yalnaccan Dios to ol yac’ d’ayon̈ ol e cha qued’oc.

4

1 In gana svalb’at junxo tic d’ayex: Q’uinaloc ay junoc uninab’il tz’icancan masanil tastac ay d’a smam. Vach’chom syiquejcan smasanil, palta ayic yuneto, lajan tz’ajcan icha junoc majan. 2 Ayto mach tz’ac’an mandar, syilan tastac ay d’ay, masanto sja sc’ual ayic syalan smam to ay yalan yic d’a smasanil. 3 An̈ejtona’ ichon̈ta’. A d’a yalan̈taxo, ichato unin on̈, yujto on̈ ac’ji mandar yuj b’eyb’al yic yolyib’an̈q’uinal tic. 4 Palta ayic ix c’och stiempoal, a Dios ix ac’ancot Yuninal, ix alji d’a jun ix ix icha tz’aj calji co masanil. Ix ac’ji mandar yuj ley Moisés. 5 Icha chi’ ix aj yuleq’ui, yic tzon̈ scolcanel d’a yalan̈ jun ley chi’, yic tzon̈ yic’och Dios yuninaloc.

6 A Dios ix ac’ancot Yespíritu Yuninal chi’ d’ayon̈, yic scojtaquejeli to yuninal on̈xo. Yuj Yespíritu ayoch d’ayon̈ chi’, scal d’a Dios icha tic: Mamin, xco chi. 7 Yuj chi’ man̈xo ichoc junoc checab’ caji, yujto yuninal on̈xo Dios yuj Cristo. Yuj chi’ quicxo masanil tastac ol yac’ Dios d’ayon̈.

Cusnac vin̈aj Pablo yuj eb’ creyente

8 A d’a yalan̈taxo, manto eyojtacoc Dios. Eyac’nac servil juntzan̈ comon dios, palta man̈ diosoc. 9 Axo ticnaic, eyojtacxo Dios, más vach’ scal icha tic to ojtacab’il exxo yuj Dios chi’. Yuj chi’, ¿tas yuj tzex meltzajxi d’a juntzan̈ b’eyb’al malaj yelc’och chi’? ¿Tas yuj e gana eyac’anxioch e b’a d’a yalan̈ jun ley chi’, tzeyac’anxi servil? 10 Ina tzato e c’anab’ajej juntzan̈ q’uin̈ yic junjun sábado, juntzan̈ q’uin̈ ayic tz’alji q’uen uj yed’ juntzan̈ q’uin̈ yic smolchaj sat avb’en yed’ juntzan̈xo q’uin̈ tz’och d’a yuctaquil ab’il. 11 Yujto icha chi’ tzeyutej e b’a, svac’ pensar, talaj nab’an̈ej in munlajel d’a e cal ta’.

12 Ex vuc’tac ex vanab’, tzin tevi d’ayex to tzeyiq’uel e b’a d’a yalan̈ jun ley chi’ icha ajnac vic’anelta in b’a a in tic. Yujto a in tic, ec’nac in d’a yalan̈ jun ley chi’ icha tzeyutej e b’a chi’ ticnaic.

Ayic vec’nac d’ayex ta’, vach’n̈ej eyutejnac e b’a d’ayin. 13 Eyojtac to ayic vec’nac d’ayex d’a sb’ab’elal, yuj jun yab’il ochnac d’ayin yuj chi’ cannac in valel jun vach’ ab’ix yic colnab’il d’ayex. 14 Vach’chom eyab’nac syail ved’oc yuj jun in yab’il chi’, palta maj in e patiquejel-laj, maj in e chaqueli. Icha scutej co chaan junoc yángel Dios, icha chi’ eyutejnac in e chaani, ichato a Jesucristo e chanac. 15 Ayic vec’nac d’ayex chi’, val yel te tzalajnac ex. Q’uinaloc tato yalnac, eyic’nac am elta yol e sat eyac’annac d’ayin. Palta, ¿b’aj ix c’och jun e tzalajc’olal chi’ ticnaic? 16 ¿Tom scajc’olej co b’a eyed’oc yujn̈ej to svalb’at jun c’ayb’ub’al te yel tic d’ayex?

17 Ay eb’ nivanoc tzex xajanani, palta man̈ yujoc e vach’iloc. A spensar eb’ to ton̈ej tzex smontejel eb’ yic tzeyac’anoch e pensar d’a eb’. 18 Vach’ toni tato ay mach b’aj scac’och co pensar, palta tato d’a co vach’iloc. Octom icha chi’ tzeyutej e pensar d’a masanil tiempo d’ayin, man̈ocn̈ej ayic ay in ec’ eyed’ ta’. 19 A exxo, icha val to vune’ ex, svab’ val syail eyuuj, icha junoc ix ix tz’ab’an syail yalji yune’. Ichan̈ej chi’ svab’ syail eyuuj, masanto ol lajanb’oc e pensar yed’ Cristo. 20 Octom ayinec’ eyed’ ta’ ticnaic, yic man̈ ichoc tic svutej valan d’ayex, palta maxtzac nachaj vuuj tas vach’ valan d’ayex.

A ix Agar yed’ ix Sara

21 A exxo, e gana to a ley Moisés tzex ac’an mandar. Palta ¿tom max e nacoti tas syal jun ley chi’? 22 Yujto syal yuj vin̈aj Abraham to ay chavan̈ yuninal vin̈. Ay jun aljinac d’a ix Agar, ix schecab’ eb’. Ay pax junxo aljinac d’a ix yetb’eyum vin̈aj Abraham chi’, aton vin̈aj Isaac. A ix yetb’eyum vin̈aj Abraham chi’, munil yic sb’a ix, malaj junocxo b’aj ochnac ix checab’oc. 23 A jun yune’ ix schecab’ eb’ chi’, ton̈ej ix alji icha tz’aj yalji junjun anima. Axo junxo aljinac d’a ix munil yic sb’a yed’ vin̈ yetb’eyum chi’, yuj spoder Dios aljinac, yujto yac’naccan sti’ Dios yuuj. 24 A yab’ixal eb’ ix tic, ch’oxnab’il yaji. A chavan̈ eb’ ix ix tic, a chab’ strato Dios sch’oxel eb’ ix. A ix Agar chi’, sch’oxcot jun strato sb’onac d’a jun tzalan Sinaí. A eb’ yic jun trato chi’, ichato yune’ ix yaj eb’. Checab’ yaj eb’ icha aj yec’nac ix. 25 A ix Agar chi’, a jun tzalan Sinaí ay d’a yol yic Arabia sch’oxcot ix. A chon̈ab’ Jerusalén ayec’ ticnaic, yicto tzalan Sinaí chi’, yujto a eb’ yic jun chon̈ab’ chi’, ayoch eb’ d’a yalan̈ smandar jun ley chi’. 26 Axo junxo Jerusalén ay d’a satchaan̈, aton ay on̈ yico’. Yuj chi’, quic co b’a, maxtzac on̈ ac’ji mandar yuj jun ley chi’. 27 A d’a Slolonel Dios Tz’ib’ab’ilcani, ata’ syalcan icha tic:

Vach’chom toxonton malaj une’, palta tzach tzalaji. Man̈ ojtacoc chajtil syail yalji unin, palta elocab’ av yuj tzalajc’olal. Yujto a jun ix scan sch’ocoj, ec’alto sb’isul yune’ ix ol aljoc d’a yichan̈ ix ay vin̈ yetb’eyum, xchicani.

28 Ex vuc’tac ex vanab’, lajan on̈ icha vin̈aj Isaac chi’. Yujn̈ej to yac’naccan sti’ Dios, yuj chi’ tzon̈ och yuninaloc. 29 Palta a d’a peca’ chi’, a vin̈ ton̈ej aljinac icha tz’aj yalji junjun anima, yac’nac och yaelal vin̈ d’a yib’an̈ jun aljinac yuj spoder Yespíritu Dios chi’. Icha yutejnac sb’a vin̈ chi’, icha chi’ tzon̈ utaj yuj eb’ anima tz’ac’ji mandar yuj ley chi’ ticnaic. 30 Palta a Slolonel Dios chi’, a’ tz’alani: A ix checab’ yaj tic, pechel ix yed’ yune’ tic, xchi ix Sara d’a vin̈aj Abraham chi’. Yujto a jun yune’ ix chi’, malaj yalan yic schaan jab’oc tas yed’ jun yune’ ix yic sb’a sch’ocoj yed’ vin̈ yetb’eyum chi’, xchicani. 31 Yuj chi’ ex vuc’tac ex vanab’, man̈ on̈ lajanoc icha jun yune’ ix checab’ yaj chi’. Palta lajan on̈ icha jun yune’ ix munil yic sb’a yed’ vin̈ yetb’eyum chi’.

5

Munil quicxo co b’a yed’ Cristo

1 A Cristo on̈ colanelta d’a yalan̈ jun ley Moisés chi’, yic vach’ quicxon̈ej co b’a yed’oc. Yuj chi’ tec’an tzeyutej e b’a, man̈xo eyac’och e b’a d’a yalan̈ smandar jun ley chi’, yujto lajan yed’ junoc icatz te al.

2 Ab’ec tas sval a in Pablo in tic: Tato tze chaoch jun yechel yic circuncisión d’a e nivanil, juneln̈ej malaj jab’oc tas ol e cha d’a Cristo. 3 Svalanb’at junxo tic d’ayex: A mach tz’ac’anoch jun circuncisión chi’ yipoc sc’ool, yovalil sc’anab’ajej masanil tas syal d’a ley Moisés chi’. 4 A ex mach ex tze na’a to vach’ ex d’a yichan̈ Dios yujto tze c’anab’ajej jun ley chi’, a d’a Cristo, malaj eyalan eyico’. Man̈xalaj svach’c’olal Dios ol e cha’a. 5 A on̈xo, yuj Yespíritu Dios scac’och yipoc co c’ool to a Dios ol alanoc to vach’ on̈ d’a yichan̈. Aton jun tic van co tan̈vani, yujto scac’och Cristo d’a co c’ool. 6 Tato junxon̈ej tzon̈ aj yed’ Cristo Jesús, man̈xalaj yelc’ochi tato ac’b’il on̈ circuncidar, mato maay. An̈ej jun tic ay yelc’ochi, tato scac’och Cristo d’a co c’ool, sco xajanej co b’a junjun on̈.

7 A d’a yalan̈taxo, vach’ ix eyutej e b’eyb’al. ¿Mach ix ac’an e c’ool yic maxtzac e c’anab’ajej jun c’ayb’ub’al te yel? 8 A Dios ix ex avtanoch yicoc, man̈oclaj Dios chi’ ix ac’an e c’ool. 9 Tze na nab’i to yujn̈ej jab’oc yich pan, spajb’ib’at ixim harina smasanil. 10 Svac’och Cajalil yipoc in c’ool to man̈ ol e vach’ aq’uejoch e pensar d’a junocxo ch’oc c’ayb’ub’al. Yaln̈ej mach eb’ tz’ac’an e c’ool chi’, a Dios ol ac’anoch syaelal eb’.

11 Ex vuc’tac ex vanab’, q’uinaloc an̈eja’ valani to yovalil tz’ac’ji circuncidar junjun anima, max am in yac’och eb’ vetisraelal d’a syaelal. Q’uinaloc icha chi’ svutej valani, max am chichon sc’ool eb’ d’a yab’ixal schamel Cristo d’a te’ culus. 12 Axo eb’ tzec’ ac’an e c’ool chi’ yic tzex ac’ji circuncidar, tzoc val poljiel yic eb’ chi’ smasanil.

13 Ex vuc’tac ex vanab’, avtab’il ex yuj Dios, yic vach’ maxtzac ex can d’a yalan̈ smandar ley chi’. Palta man̈ yujoc chi’ syal eyac’lab’an e chuc pensaril. Más vach’ tzeyac’laj servil e b’a, yujto tze xajanej e b’a. 14 Syic’ sb’a ley Moisés masanil yuj jun checnab’il tic: Ichaocab’ eya’ilan e b’a, ichaocab’ chi’ e xajanan eb’ ay d’a spatic schiquin e pat, xchi. 15 Palta tato an̈eja’ schichon e c’ool d’ayex junjun ex, ay smay ol eyac’ lajvoquel e b’a junjun ex.

A Yespíritu Dios yed’ co chuc pensaril

16 Svalanb’at junxo tic d’ayex: B’eyb’alejec icha sch’ox Yespíritu Dios. Tato icha chi’, man̈ ol e b’eyb’alej tas sgana e chuc pensaril. 17 Yujto a jun co chuc pensaril tic, yajc’ol sb’a yed’ Yespíritu Dios. Axo Yespíritu chi’, yajc’ol sb’a yed’ co chuc pensaril. Yuj chi’ ijan val max yal vach’ tzeyutej e b’eyb’al icha e gana. 18 Palta tato van co c’anab’ajan icha sch’ox Yespíritu Dios chi’, a ley man̈xalaj yalan yic d’ayon̈.

19 A eb’ sc’anab’ajan schuc pensaril chi’, chequel yaj tas sc’ulej eb’. Tz’em eb’ d’a ajmulal, sc’ulan juntzan̈ tas q’uixvub’tac eb’ yed’ snivanil. 20 Syalan sb’a eb’ d’a juntzan̈ comon dios. Sb’alan yetanimail eb’. Jelan eb’ d’a juntzan̈xo tastac sna’a. Ajc’oltac syutej sb’a eb’, ac’um oval eb’. Schichon sc’ol eb’ d’a tas ay d’a junocxo anima. C’un scot yoval eb’. Sgana eb’ an̈ej eb’ ay yelc’ochi. Sgana eb’ spojel sb’a d’a macquiltaquil. 21 Syiloch sc’ool eb’ d’a tas ay d’a junocxo anima. Smac’vi cham anima eb’. Uc’uman̈ eb’. B’uc’tzin anima eb’. Ay juntzan̈xo tas lajan icha sval tic sc’ulej eb’. Svalb’at d’ayex ticnaic, icha val vutejnac valan d’ayex d’a yalan̈taxo to a eb’ sc’ulan juntzan̈ sval tic, val yel malaj yalan yic eb’ yoch d’a yol sc’ab’ Dios.

22 Palta axo Yespíritu Dios tz’ac’an co xajanej co b’a, syac’anpax co tzalajc’olal, co junc’olal. Syac’an cac’ techaj tas sja d’a quib’an̈. Yuj Yespíritu chi’, vach’ scutej co b’a d’a eb’ quetanimail, vach’ scutej co pensar d’a eb’, scac’an elc’och tas scala’. 23 Nanam scutej co b’a. Yuj Yespíritu Dios chi’, sco cachoch vaan co b’a. A juntzan̈ vach’ b’eyb’al tic, malaj junoc ley scachani. 24 A on̈ yic on̈xo Cristo tic, man̈xalaj yelc’och co chuc pensaril yed’ juntzan̈ schucal snib’ej. Ichato ac’b’ilxooch cuuj d’a te’ culus. 25 Yuj Yespíritu Dios chi’ ay co q’uinal. Yuj chi’, yovalil sco c’anab’ajej icha sgana Yespíritu chi’.

26 Max yal-laj quic’anchaan̈ co b’a, max yal co tzuntzan co b’a junjun on̈. Max yal-laj schichonoch co c’ool d’ayon̈ junjun on̈.

6

Co col-lajec co b’a

1 Ex vuc’tac ex vanab’, tato ay junoc mach sc’ulan chucal tzeyila’, a exxo tze c’anab’ajej Yespíritu Dios tic, colvajan̈ec d’ay, aq’uec sna’ d’a ac’anc’olal, yic ol b’oxoc spensar. Tzeyilanpax e b’a junjun ex, talaj ayex pax ol e c’ulej chucal. 2 Tze col-laj e b’a junjun ex, yic ol laj techaj eyuuj e masanil. Tato icha chi’, van e c’anab’ajan sley Cristo.

3 Tato ay mach nivan yelc’och snaani, malaj pax yelc’ochi, munil a syixtej sb’a snaan jun chi’. 4 Yovalil sco na val junjun on̈ tas sco c’ulej. Tato icha chi’, ol ja co tzalajc’olal yuj tas sco c’ulej chi’, man̈ yovaliloc sco lajb’ej tas sco sc’ulej yed’ junocxo mach, tato más vach’ quic d’a yichan̈. 5 Yujto yovalil munil ol cac’ entregar co cuenta junjun on̈ d’a Dios, ato syala’ tas ac’b’il co c’ulej junjun on̈ yuuj.

6 A eb’ tzon̈ c’ayb’an d’a slolonel Dios, yovalil tzon̈ colvaj cac’an juntzan̈ tastac vach’ d’a eb’.

7 Man̈ eyac’ musansatil e b’a. Malaj junoc mach syal yac’an musansatil Dios. Yujto a icha tas scavej, a ol co jach’a’. 8 Icha pax chi’, tato a chuc pensaril sco c’anab’ajej, ol co cha spac, aton chamel. Palta tato a sgana Yespíritu Dios sco c’anab’ajej, ol co cha spac d’a Yespíritu chi’, aton co q’uinal d’a juneln̈ej. 9 Yuj chi’ vach’n̈ej scutej co b’eyb’al d’a masanil tiempo, max yal tzon̈ tzactzaji. Tato max cactejcan co c’ulan vach’il, ayic ol ja stiempoal, ol co cha spac. 10 Yacb’an syal co colvaj d’a eb’ quetanimail, yovalil vach’ scutej co pensar d’a eb’. Axo d’a eb’ yicxo Dios, ec’alxo val vach’ scutej co colvaj d’a eb’.

Man̈xa yelc’och jun circuncisión

11 Ilecnab’ val juntzan̈ nivac letra a in val lac’an tzin tz’ib’ejb’ati. 12 A eb’ sgana tzex ac’an pural eyac’an circuncidar e b’a, a sgana eb’ to vach’ scan eb’ d’a yichan̈ eb’ anima. Malaj sgana eb’ tz’ac’jioch syaelal icha tz’aj yac’jioch co yaelal a on̈ ayn̈ejoch co pensar d’a schamel Cristo d’a te’ culus. Yuj chi’ tzex yac’ val pural eb’. 13 Vach’chom ac’b’il circuncidar eb’, palta max sc’anab’ajejlaj ley Moisés chi’ eb’ smasanil. A eb’ chi’, sgana eb’ tzex yac’ circuncidar, yic vach’ syic’chaan̈ sb’a eb’ eyuuj, yic syal yalan eb’ to yuj eb’ ix ac’jioch jun yechel chi’ d’a e nivanil. 14 Palta a inxo tic, malaj junoc tas b’aj syal vic’anchaan̈ in b’a. An̈ej schamel Cajal Jesucristo d’a te’ culus b’aj tzin tzalaji. Yuj jun chi’ man̈xalaj yalan yic yolyib’an̈q’uinal tic d’ayin. Ichato chamnacxoel jun chi’ d’a vichan̈. A inxo tic, ichato chamnac inxo el d’ay, yujto man̈xalaj valan vic d’ay. 15 Taxon̈ej ac’b’il on̈ circuncidar mato maay, malaj yalani. An̈ej val jun tic nivan yelc’ochi, tato q’uexmajnacxo co pensar. 16 A jantac eb’ sc’anab’ajan juntzan̈ checnab’il tic, aton eb’ israel d’a val yel, eb’ schon̈ab’ ton val Dios yaji. Yac’ocab’ sjunc’olal Dios d’a eb’, oc’ocab’ pax sc’ool d’a eb’.

17 A ticnaic, malajocab’ mach tzin ac’anxi cusoc. Yujto a juntzan̈ jech’ ayoch d’a jun in nivanil tic, a sch’oxaneli to schecab’ in Cajal Jesús.

18 Ex vuc’tac ex vanab’, yac’ocab’ svach’c’olal Cajal Jesucristo d’ayex e masanil ta’. Amén.