A Sb’ab’el Carta San Pablo

D’A EB’ AJ TESALÓNICA

B’ab’el Tesalonicenses sb’i jun carta tic, aton sb’ab’el carta vin̈aj apóstol Pablo d’a eb’ creyente d’a nivan chon̈ab’ Tesalónica ay d’a yol yic Macedonia d’a yol smacb’en Roma. Ix el yich jun iglesia chi’ yuj vin̈, ayic ix pechjiel vin̈ yuj eb’ israel d’a Filipos, yujto syal slolonel Dios vin̈ d’a eb’ man̈ israeloc. Ayic ix c’och vin̈ d’a chon̈ab’ Corinto, ix c’ochpax yab’ixal eb’ creyente d’a iglesia d’a Tesalónica chi’, yuj chi’ ix stz’ib’ejb’at jun carta tic vin̈ yic syac’an stec’anil eb’ vin̈ d’a screyenteal.

Ix tzalaj val vin̈ yuj eb’, ix yac’an yuj diosal vin̈ yuj eb’, yujto ay val och spensar eb’ d’a slolonel Dios, xajanejpax sb’a eb’. Ix yac’an vin̈ snacot eb’ tas ajnac yec’ vin̈ d’a scal eb’. Ix lajvi chi’, ix yac’an spac tas ix sc’anb’ej eb’ d’a vin̈ yuj sjaub’al Cristo d’a schaelal yed’ pax tas ol aj spitzvixi eb’ chamnac. Ix yalanb’at vin̈ d’a eb’ creyente chi’ to stec’b’ej sb’a eb’ yed’ jun c’ayb’ub’al tic, yic vach’ ay yalan yic eb’ yed’ Cristo ayic ol jaxoc.

1

Tz’el yich scarta vin̈aj Pablo

1 A in Pablo in tic, vin̈aj Silvano yed’ vin̈aj Timoteo, sco tz’ib’ejb’at jun carta tic d’ayex ex iglesia ex d’a Tesalónica. Yic exxo co Mam Dios yed’ Cajalil Jesucristo. Ayocab’ vach’c’olal yed’ junc’olal d’a e cal ta’.

Svach’ b’eyb’al eb’ aj Tesalónica

2 Scac’ val yuj diosal d’a Dios eyuuj e masanil. Juntac el tzon̈ lesalvi, tzex co nacoti. 3 A d’a yichan̈ co Mam Dios sco nacoti to nivan tzex munlaj d’ay, yujto ix eyac’ val och d’a e c’ool. Sco nacoti to tzeyac’ servil Dios chi’, yujto te xajan eyuuj. An̈ejtona’, tec’an tzeyutej e b’a, yujto an̈ej Cajal Jesucristo tzeyac’och yipoc e c’ool. 4 Xajanab’il ex yuj Dios, yujto a sic’jinac exxo caneli. 5 Ayic quec’nac calel vach’ ab’ix yic colnab’il d’ayex, man̈ ton̈ejoc comon lolonnac on̈. Yujto a Yespíritu Dios ochnac qued’oc. Cojtac val sic’lab’il to te yel jun ab’ix tic. Eyojtac paxi chajtil cutejnac co b’eyb’al d’a e cal yuj e vach’il.

6 A exxo, ochnac ex ijan e b’eyb’alan co b’eyb’al chi’. Ix e b’eyb’alan pax sb’eyb’al Cajal Jesús. Vach’chom nivan syaelal ix eyab’i ayic ix e chaan slolonel Dios, palta te tzalajc’olal ix e cha’a, yujto a Yespíritu Dios ix ac’an e tzalajc’olal chi’. 7 Yuj chi’, ix e ch’oxel jun vach’ b’eyb’al d’a masanil eb’ quetcreyenteal d’a yol yic Macedonia chi’ yed’ d’a yol yic Acaya tic. 8 Eyuuj ix pucaxb’at yab’ixal Cajal Jesús d’a junjun lugar. Ix laj yab’ eb’ aj Macedonia chi’ yed’ eb’ aj Acaya to tzeyac’ val och Dios d’a e c’ool. Man̈ocn̈ej eb’ ix ab’ani, ix laj yab’ pax eb’ ay d’a junjun lugar. Yuj chi’, man̈xo yovaliloc a on̈ scalel eyab’ixal d’a scal eb’ anima. 9 Yujto masanil mach van yalan eyab’ixal to vach’ ajnac on̈ e chaani ayic quec’nac d’ayex. Van laj yalanpax eb’ chajtil eyutejnac eyactancan juntzan̈ eyac’nacoch e diosaloc, ix ex och pax ijan eyac’an servil Dios pitzan, aton jun Dios te yel. 10 An̈ejtona’ syalanpax eb’ to van e tan̈van yemxul Yuninal Dios d’a satchaan̈, aton Jesús. A Dios ac’jinacxi pitzvoc d’a scal eb’ chamnac. Aton tzon̈ colancanel d’a yol sc’ab’ jun nivan yaelal ol javoc yuj yoval sc’ool Dios.

2

Smunlajel vin̈aj Pablo d’a Tesalónica

1 Eyojtac to man̈ nab’an̈ejoc ec’nac on̈ d’ayex. 2 A d’a chon̈ab’ Filipos b’ab’laj ec’nac on̈. Eyojtac to nivan yaelal ec’ cab’nac ta’.2.2 2:2 A jun ab’ix tic, a d’a Hechos 16.22-24 tz’ilchaji. Yac’nac val chucal eb’ d’ayon̈. Ayic co c’ochnac d’a e chon̈ab’ chi’, cab’nacxo syaelal chi’. Palta a co Diosal ochnac qued’oc, yuj chi’ maj on̈ xiv calanel vach’ ab’ix d’a e cal. 3 Te tojol ec’ cutejnac calan d’ayex. Man̈ yujoc junoc tas sco nib’ej tzeyac’ d’ayon̈, man̈ yujoc to tzex cac’ musansatil ec’ calannac el d’ayex. 4 Icha sgana Dios, icha chi’ ec’ cutejnac calaneli, yujto ix yil Dios to smoj yac’anoch copisio calanel vach’ ab’ix yic colnab’il. Man̈ yujoc sq’uechaan̈ eb’ anima qued’oc tzec’ calaneli, palta yic sq’uechaan̈ Dios qued’oc, yujto a tz’ilan co pensar junjun on̈. 5 Eyojtac, maj on̈ xid’ec’ ex co montej lolonoc. Man̈ yujoc pax cac’an ganar tumin tzec’ calaneli. A co Mam Dios ojtannac to yel scala’. 6 Maj on̈ ec’ co say yic tzon̈ yic’anchaan̈ eb’ anima, man̈oc ex tic, man̈oc pax juntzan̈xo eb’. 7 Syal ton calan d’ayex to yajal on̈, yujto schecab’ on̈ Cristo. Palta ina te emnaquil ec’ cutejnac co b’a d’ayex. Icha junoc ix ix, sya’ilej sq’uib’tzitan yune’, icha chi’ cutejnac co b’a d’ayex. 8 Te xajan ex cuuj. Yuj chi’ co nanac to man̈ocn̈ej vach’ ab’ix yic Dios tzec’ calel d’ayex, palta co b’ecnac co b’a cac’an co q’uinal eyuuj. Icha chi’ cutejnac co b’a ta’, yujto te xajanab’il ex cuuj. 9 Tecan tze nacoti chajtil ec’ cutejnac co munlaj d’a e cal. Cac’nac val quip co munlaji. Ayic quec’nac calel vach’ ab’ix yic Dios d’ayex, c’ual d’ac’val munlajnac on̈ pax yuj co gasto. Icha chi’ aj quec’nac ta’, yujto malaj co gana ay mach tz’ab’an syail yac’an co gasto.

10 Ayic quec’nac ta’, te vach’ cutejnac co b’eyb’al. Tojol cutejnac pax co pensar d’ayex a ex creyente ex qued’oc. Malaj jab’oc chucal ec’ co saynac ta’. Eyojtac to icha chi’ ec’ cutejnac co b’a. An̈ejtona’ yojtac pax Dios. 11 Eyojtac to icha syutej sb’a junoc vin̈ mamab’il d’a eb’ yuninal, icha chi’ cutejnac cac’an eyip, cac’anpax snivanil e c’ool. 12 Calannac pax d’ayex to vach’ tzeyutej e b’eyb’al icha sgana Dios. A Dios chi’ avtannac on̈ och d’a yol sc’ab’, yic ay calan quic b’aj ol och Dios yajalil.

13 Ayic ec’ calannac el slolonel Dios d’a e cal, elan̈chamel eyac’nac och d’a e c’ool to yel yic Dios, man̈ yicoc anima. Yuj chi’ scac’ val yuj diosal d’a Dios eyuuj. A slolonel tic, te yel yico’, ay val yopisio sb’oan co pensar a on̈ creyente on̈xo tic. 14 Lajan ex aj yed’ eb’ creyente d’a junjun yiglesia Dios d’a yol yic Judea. A eb’ chi’, yicxo Cristo Jesús eb’ qued’oc. Ix yab’ val syail eb’ yuj eb’ yetisraelal. An̈ejtona’, ich ex ta’, ix eyab’ syail yuj eb’ eyetchon̈ab’. 15 Aton eb’ quetisraelal chi’ miljinaccham Cajal Jesús icha ajnac smilancham eb’ schecab’ Dios eb’ d’a peca’. Ix on̈ spechanpaxel eb’. Malaj jab’oc svach’il eb’ d’a yichan̈ Dios. Te ajc’ool syutej sb’a eb’ d’a masanil anima. 16 Ayic scalanel yab’ixal d’a eb’ man̈ israeloc yic scolchaj eb’, axo eb’ israel max stac’laj eb’ calaneli. Yuj chi’ svach’ tz’acviel smul eb’ d’a yichan̈ Dios, axo ticnaic ix cot lemnaj sc’ac’alc’olal Dios yic slajviel eb’.

A tas snib’ej vin̈aj Pablo

17 Ex vuc’tac ex vanab’, toxon̈ej ix on̈ el lemnaj elelal d’a e cal. Vach’chom man̈xalaj b’aj squil-laj co b’a, palta te naan ex cuuj. Sco nib’ej b’at ex quilxi. 18 Ix cac’lej co b’ati. A in Pablo in tic, tzijtum el ix vac’lej, palta axo vin̈ Satanás maj on̈ chaanb’atlaj. 19 Ayic ol javoc Cajal Jesucristo, axo co c’och chi’ d’a yichan̈, scac’och yipoc co c’ool to eyuuj ol co cha spac. Eyuuj ol co cha co tzalajc’olal. Eyuuj ol co cha spac co munlajel, yic ay quelc’ochi. 20 Eyuuj ay quelc’och d’a yichan̈ Cajal Jesús chi’. Eyuuj ay pax co tzalajc’olal.

3

1 Yujto maj techaj ex co naani, yuj chi’ ix co na’a to tzon̈ can co ch’ocoj d’a chon̈ab’ Atenas, 2 yic sco checanb’at vin̈ cuc’tac Timoteo tic d’ayex, yujto schecab’ co Mam Dios yaj vin̈. Syalel vach’ ab’ix yic Cristo vin̈ qued’oc. A vin̈ xid’ ac’an e tec’anil, xid’ yac’anpax eyip vin̈, yic tze vach’ aq’uejoch Cristo d’a e c’ool. 3 A vin̈ xid’ alannac d’ayex, yic vach’ malaj ex somchajel e pensar yuj tastac van eyab’an syail. Yujto eyojtactaxoni to yovalil sja juntzan̈ yaelal chi’ d’a quib’an̈ icha sgana Dios. 4 Ayic quec’nac d’ayex, calnaccani to yovalil scab’ syail. Eyojtac, ix elc’och icha tas calnaccan chi’. 5 Yujto ix in te cusi ayic ix ex in naancoti, yuj chi’ ix in checb’at vin̈aj Timoteo tic yab’i tato an̈eja’ eyac’anoch Cristo d’a e c’ool. A val in naani talaj ix comon juviel e pensar ta’ yuj vin̈ diablo. Tato icha chi’, nab’an̈ej am ix quixtej co b’a quec’ ta’.

6 Axo ticnaic ix xid’ vin̈aj Timoteo tic d’ayex. Ixn̈ej jax vin̈ ix yalan vin̈ to an̈eja’ tzeyac’och Cristo d’a e c’ool, an̈eja’ tze xajanej e b’a ta’. Ix yalan vin̈ to tzon̈ e nacot d’a masanil tiempo, to te xajan on̈ eyuuj. Ix yalanpax vin̈ to e gana tzon̈ eyila’. An̈ejtona’ ich on̈ ta’, co gana tzon̈ b’at ex quila’. 7 A on̈ tic, tzijtum tas sja d’a quib’an̈, van cab’an syail d’a tic. Palta ayic ix cab’ani to an̈eja’ tzeyac’och Cristo d’a e c’ool, ix on̈ te tzalaj eyuuj. 8 Icha yec’b’at junoc chamel d’a quib’an̈, icha chi’ ix aj co c’ool cab’ani to tec’an eyaj d’a yic Cajal Jesús. 9 Eyuuj te ay val co tzalajc’olal d’a yichan̈ co Mam Dios. Yuj chi’ scac’ val yuj diosal d’ay eyuuj, palta a jun yuj diosal scac’ chi’ max tzac’van d’a jun tzalajc’olal ix yac’ Dios d’ayon̈ eyuuj. 10 C’ual d’ac’val cac’an quip co lesalvi yic vach’ syal co b’at ex quila’ yic ol co vach’ ac’an e tec’anil.

11 Co gana to a co Mam Dios yed’ Cajal Jesucristo tz’och qued’oc, yic vach’ syal co b’at ex quila’. 12 Sco c’an d’a Cajal Jesús, yic a’ ol vach’ ac’an e xajanej e b’a. Tze xajanej masanil eb’ anima icha scutej ex co xajanan a on̈ tic. 13 Ayic ol jax Cajal Jesucristo, ol on̈ aj yed’oc a on̈ yicon̈xo tic. Co gana to a tz’ac’an stec’anil e pensar yic vach’ an̈eja’ vach’ e b’eyb’al, malaj jab’oc e paltail d’a yichan̈ co Mam Dios d’a jun tiempoal chi’.

4

Jun vach’ b’eyb’al d’a yichan̈ Dios

1 Ex vuc’tac ex vanab’, ec’nac on̈ calel d’ayex to vach’ tzeyutej e b’eyb’al, yic vach’ ol q’uechaan̈ Dios eyed’oc. Axo ticnaic, tzon̈ tevib’at d’ayex d’a sb’i Cajal Jesús, cham val calanb’ati to tze c’anab’ajej jun checnab’il tic sic’lab’il.

2 Eyojtacxo juntzan̈ schecnab’il Cajal Jesús ec’ calnaccaneli. 3 A juntzan̈ tas ol valb’at d’ayex tic, sgana Dios to ol e c’anab’ajej. Yovalil an̈ej d’ay scac’och co pensar: Max yal eyem d’a ajmulal. 4 Junjun ex ex vuc’tac yovalil tzeyojtaquejeli to an̈ej val ix eyetb’eyum b’aj tzeyac’och e pensar. Nivanocab’ yelc’och ix eyetb’eyum chi’ d’ayex junjun ex. 5 Max yal e nib’anoch junoc chucal yed’ e nivanil icha eb’ man̈ ojtannacoc Dios. 6 Mocab’ eyixtej junoc eb’ creyente yuj juntzan̈ tic. Toxo ix cham val calan d’ayex to a Dios Cajal ol ac’an syaelal eb’ sc’ulan juntzan̈ chucal tic. 7 Yujto a ix on̈ avtanoch yicoc yic vach’ scutej co b’eyb’al. Man̈ yicoc sco c’ulej chucal yuj chi’ ix on̈ yavtej och yicoc. 8 Tato ay eb’ schichonoch sc’ool d’a juntzan̈ checnab’il tic, man̈oc d’a junoc anima schichonoch sc’ool eb’, palta aton d’a Dios ix ac’anoch Yespíritu Santo d’ayon̈.

9 Man̈ yovaliloc a in svalb’at d’ayex to tze xajanej eb’ quetcreyenteal, yujto a val lac’an Dios tz’ac’an e na’a tas tzeyutej e xajanan e b’a. 10 Ina icha chi’ van eyutan e xajanan masanil eb’ quetcreyenteal d’a yol yic Macedonia chi’ eyed’oc. Palta ex vuc’tac ex vanab’, tzon̈ tevi val d’ayex, yic vach’ ec’alxo ol e xajanej e b’a. 11 Tzeyac’ val eyip, yic junc’olal tzex aji. Man̈ eyactejcan e b’oan e munlajel. Vach’ tzeyutej e munlaj yed’ e c’ab’, icha ajnac calancan d’ayex, 12 yic vach’ ay eyelc’och d’a yichan̈ eb’ comon anima. Tato icha chi’, c’ocb’il syab’ e gasto.

A yab’ixal sjaub’al Cajal Jesús

13 Ex vuc’tac ex vanab’, co gana tzeyojtaquej val eli, tas yaj eb’ creyente chamnacxo, yic vach’ max ex te cus yuj eb’, icha scus eb’ malaj jab’oc tas ayoch yipoc sc’ool. 14 A on̈xo tic scac’och d’a co c’ool to a Jesús ix chami, ix pitzvixi. Icha pax chi’ ol aj eb’ creyente chamnacxo. A Dios ol ac’anxicot eb’ yed’ Jesús.

15 A juntzan̈ van calanb’at tic d’ayex, aton slolonel Cajal Jesús. Ayic ol jaxoc, a on̈ pitzan on̈ to tic, man̈ ol on̈ b’ab’laj b’atlaj d’a yichan̈ eb’ creyente chamnacxo, junn̈ej ol aj co b’at yed’ eb’. 16 Ayic ol cot Cajal Jesús d’a satchaan̈, ol och jun av te chaan̈ icha yel yav jun sat ángel, ol oc’ pax q’uen strompeta Dios. Axo eb’ creyente chamnacxo ol b’ab’laj pitzvocxi eb’. 17 Ol lajvoc chi’, a on̈xo pitzan on̈to ta’ junn̈ej ol aj quic’jichaan̈ yed’ eb’. Axo co b’at chi’ d’a scal asun d’a nan̈al chaan̈, yic b’at co cha Cajal Jesús chi’. Ichato chi’ ol on̈ aj yed’ d’a juneln̈ej. 18 Yuj chi’, tzeyal-laj eyab’ juntzan̈ c’ayb’ub’al tic, yic ol vach’ ja snivanil e c’ool.

5

1 Palta man̈ yovaliloc svalb’at d’ayex b’aq’uin̈ ol jax Cajal Jesús chi’. 2 Yujto eyojtacxo sic’lab’il to icha junoc elc’um sja d’ac’valil, malaj junoc mach ojtannac janic’ sjavi, icha chi’ ol aj sjavi sc’ual sjaub’al Cajal Jesús chi’. 3 A d’a jun tiempoal chi’ ol yal eb’ anima: A on̈ tic te vach’ caji, ¿toc ay tas sco na’a? xcham eb’. Palta a d’a jun rato chi’ ol lajvoc el eb’. Icha tz’aj scot syail yalji yune’ junoc ix ix, icha chi’ ol aj sja yaelal d’a yib’an̈ eb’. Man̈ ol colchajcan el-laj eb’ d’a jun yaelal chi’. 4 Palta a on̈ tic man̈ on̈ ayoc ec’ d’a q’uic’alq’uinal, yujto snachajel juntzan̈ tic cuuj. Yuj chi’, vach’chom icha sja junoc elc’um ol aj sjavi jun c’ual chi’, palta lista scutej co b’a. 5 Yujto a on̈ tic ay on̈xo ec’ d’a saquilq’uinal, yic on̈xo c’ualil. Yel man̈xo on̈ ayoc ec’ d’a q’uic’alq’uinal, man̈xo on̈ yicoc d’ac’valil. 6 Yuj chi’ max yal lajan scutej co b’a icha juntzan̈xo eb’ anima ichato vaynac, yujto max smaclej eb’ sja jun c’ual chi’. Yovalil sco maclej, tec’an pax scutejec co pensar. 7 A eb’ svayi, a d’ac’valil svay eb’. A pax eb’ tz’uc’an an̈, a d’ac’valil syuc’ an̈ eb’. 8 Palta a on̈ tic, yic on̈xo c’ualil. Yuj chi’, tec’an val scutej co pensar. Yovalil sco vach’ aq’uejoch Cristo d’a co c’ool. An̈ejtona’, yovalil sco xajanej co b’a, yic lajan ol on̈ aj yed’ eb’ soldado scol sb’a yed’ q’uen q’ueen syac’och eb’ spichuloc sn̈i’ sc’ool. Yovalil scac’och yipoc co c’ool to colb’il on̈xo, yic lajan ol on̈ aj icha eb’ soldado c’oxb’il q’uen xumpil yuuj. Icha chi’ scutej co colan co b’a. 9 Yujto ix on̈ siq’uelta Dios man̈ yicoc syac’ co yaelal yuj yoval sc’ool, palta ix on̈ siq’uelta yic sco cha co colnab’il yuj Cajal Jesucristo. 10 A ix cham co q’uexuloc, yuj chi’ taxon̈ej pitzan on̈ mato chamnac on̈xo, palta ayic ol javoc, junn̈ej ol on̈ aj yed’ co masanil. 11 Yuj chi’, tzeyac’laj e tzalajc’olal junjun ex. Tzeyac’anpax e tec’anil ichataxon van e c’ulani.

Tz’iptzitaj eb’ creyente

12 Tzon̈ tevib’at d’ayex ex vuc’tac yed’ ex vanab’ yic nivanocab’ yelc’och eb’ van smunlaj d’a e cal yuj Cajal Jesús d’a e sat, yujto van ex scuchb’an eb’, van yecanpax yic Cajal chi’ eb’ e na’a. Nachajocab’el eyuuj to a Dios ix ac’an yopisio eb’ chi’. 13 Yovalil nivanocab’ yelc’och eb’ d’a e sat, tze xajanej eb’, yujto smunlaj eb’ d’a Cajal Jesús. Te junc’olal slaj eyutej e b’a e masanil ta’. 14 Scham val calanb’at d’ayex to tze chec munlaj eb’ malaj sgana smunlaji. Tzeyac’anpax snivanil sc’ool eb’ utzin sc’ool. Tzeyac’anpax stec’anil eb’ manta val stec’anil. Nivanocab’ tzeyutej e c’ool d’a eb’ smasanil.

15 A eb’ malaj svach’il syutej sb’a d’ayex, man̈ e pac e b’a d’a eb’. Vach’n̈ej tzeyutej e b’a d’ayex junjun ex yed’ d’a eb’ anima smasanil.

16 Tzalajc’olalocab’n̈ej eyaji. 17 Lesalvan̈ec. Man̈ eyactejcan e lesalvi. 18 Tzeyac’ yuj diosal d’a Dios yuj yaln̈ej tas eyaji, yujto a chi’ sgana Dios chi’ d’ayon̈ a on̈ yicon̈xo Cristo Jesús tic.

19 Man̈ e cachoch vaan Yespíritu Dios ayoch d’ayex junjun ex. 20 Man̈ eyac’cot eyoval d’a eb’ syac’ Dios yalel slolonel d’ayex. 21 Jantacn̈ej juntzan̈ c’ayb’ub’al tz’alji d’ayex, cham val e naani tato yel, mato maay. A val d’a juntzan̈ yel, ata’ tzeyac’och e pensar. 22 Yaln̈ej tas malaj svach’il man̈ e cha’a.

23 A Dios ac’um junc’olal. Co gana to a’ tzex vach’ ic’anoch yicoc sic’lab’il. Co gana pax to a’ stan̈van e pixan, e pensar yed’ e nivanil, yic vach’ malaj jab’oc e mul ayic ol javoc Cajal Jesucristo. 24 A jun sic’jinac on̈ eli, tz’elc’och val tas syala’. A ol ac’anelc’och juntzan̈ tic smasanil.

Tz’ac’jib’at stzatzil sc’ool eb’

25 Ex vuc’tac ex vanab’, tzex lesalvi cuuj ta’.

26 Tzeyac’laj stzatzil e c’ool yuj e xajanan e b’a ta’.

27 D’a yichan̈ Cajal Jesús, svalb’at d’ayex to tzeyavtej jun in carta tic d’a scal eb’ creyente smasanil ta’.

28 Aocab’ Cajal Jesucristo syac’ svach’c’olal d’ayex.