A Scarta San Pablo

D’A EB’ AJ FILIPOS

Filipenses sb’i jun carta tic, aton jun scarta vin̈aj apóstol Pablo stz’ib’ejnac b’at d’a jun Iglesia yic’naquel yich vin̈ d’a Macedonia d’a yol yic Europa. Preso yaj vin̈ ayic ix stz’ib’an jun carta tic vin̈. Ay juntzan̈xo eb’ yetmunlajvumal vin̈, chuc lolonnac eb’ d’a spatic vin̈. Ochnac vin̈ ilc’olal yuj juntzan̈xo ch’oc c’ayb’ub’al ochnac d’a scal iglesia chi’, yuj chi’ ix yalb’at vin̈ to stec’b’ej sb’a eb’, yic max ac’ji ganar eb’ yuj juntzan̈xo c’ayb’ub’al chi’. A d’a jun carta tic scheclaji to stzalaj vin̈, yujto ayoch Cristo d’a sc’ool vin̈, ix yac’anpax yuj diosal vin̈ d’a eb’ creyente aj Filipos yuj jun yofrenda eb’ ix yac’a’. Ix yac’anb’at razón vin̈ d’a eb’ yuj yaln̈ej tas sjavi d’a yib’an̈ eb’, syalanpax vin̈ to ayocab’ junc’olal d’a scal eb’. Mocab’ comonoc smontajb’at spensar eb’ yuj juntzan̈ tas snib’ej snivanil eb’. Ix yalan vin̈ to a sq’uinal eb’ tz’ac’ji, silab’ Dios yaj d’a eb’, yujto ix yac’och Cristo eb’ d’a sc’ool. Syalan vin̈ to ayocab’ tzalajc’olal yed’ junc’olal d’a scal eb’, yujto junxon̈ej yaj eb’ yed’ Cristo.

1

Tz’el yich scarta vin̈aj Pablo

1 A in Pablo in tic yed’ vin̈aj Timoteo, schecab’ on̈ Jesucristo. Sco tz’ib’ejb’at jun co carta tic d’ayex e masanil ex creyente aj Filipos, aton ex yic exxo Dios qued’oc. Junxon̈ej caj yed’ Cristo Jesús. Sco tz’ib’ejb’at d’ayex ex yilumal eb’ creyente ta’ yed’ pax d’ayex ex diácono. 2 Aocab’ co Mam Dios yed’ Cajal Jesucristo tz’ac’an svach’c’olal yed’ sjunc’olal d’ayex ta’.

Slesal vin̈aj Pablo yuj eb’ creyente

3 Ayic tzex in naancot d’a juntac el, svac’ yuj diosal d’a co Mam Dios eyuuj. 4 Juntac el tzin lesalvi eyuj e masanil, tzin lesalvi d’a tzalajc’olal, 5 yujto atax e chaannac Cristo, masanto ticnaic, junxon̈ej tzon̈ munlaj yuj jun vach’ ab’ix yic colnab’il tic. 6 Toxo ix syamoch Dios sq’uexan e b’eyb’al. A ticnaic, vojtacxo to ol munlajn̈ej och d’ayex, masanto ol ja jun c’ual ayic ol jax Jesucristo. 7 Smojton tzin na juntzan̈ tic eyuj e masanil, yujto te xajan ex vuuj. E masanil ix ex colvaj ved’oc d’a vopisio ix yac’ Dios tic. Vach’chom preso vaji, ma ayic vec’nac valeli to yel jun vach’ ab’ix yic colnab’il tic, ma ayic svac’anpax stec’anil eb’ syac’och sc’ool d’ay, tzex colvajn̈ej ved’oc. 8 A Dios tz’ilani to tzex in xajanej e masanil icha tz’aj on̈ xajanan Cristo. 9 Tzin tevi d’a Dios eyuuj, yic más tze xajanej e b’a, yic syac’pax sjelanil d’ayex. Tzin c’ananpax d’ay yic syal e sic’lan tas vach’ d’a scal tas chuc, 10 yic ol e vach’ ojtaquejeli tas val juntzan̈ tas vach’ d’a sat Dios. Tato icha chi’, ol vach’ tojolb’oc e pensar, yic malaj jab’oc e paltail d’a yichan̈ Cristo ayic ol jaxoc. 11 Ol vach’ och Jesucristo eyed’oc, yic vach’ tojoln̈ej ol eyutoc e b’eyb’al. Tato icha chi’, eyuuj ol checlajeloc to te nivan yelc’och Dios, axo yalji vach’ lolonel chi’ d’ay.

Max xivlaj vin̈aj Pablo yab’an syail

12 Ex vuc’tac ex vanab’, tzin nib’ej snachajel junxo tic eyuuj, to a jun ix ja d’a vib’an̈ tic, man̈ chucoclaj. Yuj jun tic svach’ pucaxel vach’ ab’ix yic colnab’il. 13 Yujto a masanil eb’ soldado yic vin̈ yajal yed’ masanil eb’ anima ay d’a tic, ix yab’ eb’ to yujto tzac’an in och yuj Cristo, preso vaji. 14 Ayic yilan eb’ creyente to tec’an svutej in b’a d’a preso tic, tzijtum eb’ ix stec’b’ejpax sb’a vuuj. Maxtzac xivlaj eb’ yalanel slolonel Dios d’a tic. Ix stec’b’ej sb’a eb’ yac’anoch Cajal Jesús yipoc sc’ool.

15 Yel toni, ay eb’ schichon sc’ool d’ayin, tzovajpaxq’ue eb’. Yuj chi’ syalel yab’ixal Cristo eb’, man̈ smasaniloc sc’ool eb’ syaleli, ton̈ej syic’chaan̈ sb’a eb’. A snaan eb’ to icha chi’, más nivan syaelal svab’ d’a preso tic yuj eb’. Palta ay juntzan̈xo eb’ tz’alanel yuj svach’il sc’ool yujto xajan in yuj eb’. Yojtac eb’ to preso vaj d’a tic yujto svaleli to yel ton val jun vach’ ab’ix yic colnab’il tic. 18 Palta a in tic max in nalaj juntzan̈ chi’. Tato d’a smasanil sc’ool eb’ syaleli mato maay, palta tzin tzalajn̈ej, yujto aton yab’ixal Cristo syalel eb’.

Masn̈ej ol vach’ ja in tzalajc’olal. 19 Yujto vojtac to vach’chom svab’ syail ticnaic, palta vach’n̈ej ol in elc’ochoc, yujto van e lesalvi vuuj. Icha chi’ ol in ajoc, yujto a Yespíritu Jesucristo ayoch ved’oc. 20 Svac’och yipoc in c’ool to man̈ ol in q’uixvoclaj. In gana tec’an ol vutoc in b’a valanel ichataxon svutej in b’a. Tato icha chi’, vach’chom pitzan in ma ol in chamoc, vuuj ol checlajelta to te nivan yelc’och Cristo. 21 Yujto a in tic, yacb’an ay in to eq’ui, axon̈ej Cristo naan vuuj. Axo ayic ol in chamoc, ec’alxo val vach’ vico’. 22 Tato ay in to ec’ jab’ocxo d’a yolyib’an̈q’uinal tic, syal tzin munlaj d’a Cajal Jesús. Palta, ¿b’aj am ay junoc ec’al svach’il? 23 Max nachajlaj vuuj. In gana tzin chami, yic elan̈chamel tzin c’och b’aj ayec’ Cristo, yujto a jun chi’ tzin te nib’ejxo paxi. 24 Palta eyuuj a ex tic, vach’ ama ayin to ec’ jab’ocxo d’a yolyib’an̈q’uinal tic. 25 Yuj chi’ vojtac sic’lab’il to ol to in ec’ jab’ocxo eyed’oc. Ol in colvaj jab’ocxo d’ayex yic vach’ ol ex tec’c’aj d’a yic Dios, yic ol vach’ ja e tzalajc’olal yujto ix eyac’och Cristo d’a e c’ool. 26 Yuj chi’, ol in c’och junelxo d’ayex, yic vuuj ol eyal vach’ lolonel d’a Cristo Jesús.

27 Taxon̈ej ol in c’ochxoc d’ayex mato man̈xo, vach’n̈ej tzeyutej e b’eyb’al icha syal jun vach’ ab’ix yic Cristo, yic ol vab’ e pecal to tec’an ex, an̈eja’ junn̈ej pax yaj e pensar ta’. Ol vab’anpaxi to junn̈ej tzeyutej eyac’anoch jun vach’ ab’ix yic colnab’il d’a e c’ool, tec’an pax tzeyutej e b’a d’ay. 28 An̈ejtona’, ol vab’ pax yuj eb’ chianoch sc’ool d’ayon̈, to max ex xiv d’a eb’. Icha chi’ ol aj scheclajeli to ol b’atcan eb’ d’a syaelal d’a juneln̈ej. An̈ejtona’, icha chi’ ol aj scheclajeli to ayxo co colnab’il, yujto icha chi’ ol yutoc Dios sch’oxani. 29 Yuj svach’c’olal Cristo ix yac’ d’ayon̈, man̈ ton̈ejoc ay calan quic cac’anoch Cristo chi’ d’a co c’ool. Ay pax calan quic cab’an syail yuuj. 30 A ex tic, junn̈ej tzeyutej e tec’b’an e b’a eyac’an eyip ved’oc. Eyilnac d’a yalan̈taxo tas vutejnac in b’a vac’an vip. An̈eja’ pax ticnaic, van eyab’anpaxi to an̈eja’ tec’an svutej in b’a.

2

A Cristo emnaquil yutejnac sb’a

1 A Cristo tzon̈ iptzitani. Syac’an co nivanc’olal, yujto xajan on̈ yuuj. Junxon̈ej caj yuj Yespíritu ticnaic. A tz’ac’an co xajanej co b’a, yuj chi’ tz’oc’ co c’ool d’a eb’ quetanimail. 2 Yuj val juntzan̈ tic, junxon̈ej pensaril tzeyutej e b’a ta’. Junxon̈ej tzeyutej e xajanan e b’a. Junxon̈ej tzeyutej e naan masanil tasi. Junc’olal tzeyutej e b’a, yic ol vach’ ja in tzalajc’olal eyuuj. 3 Malajocab’ junoc mach syic’chaan̈ sb’a, ma syac’ ac’umtaquil. Palta emnaquilocab’ tzeyutej e b’a, syalelc’ochi to más nivanocab’ yelc’och junjun eb’ creyente d’a e sat. 4 Malajocab’ junoc mach an̈ej svach’il saya’. Aocab’ tas tz’aj eb’ creyente smasanil yovalil sna’a.

5 Lajanocab’ tzeyutej e pensar icha yutejnac sb’a Cristo Jesús. 6 A Cristo chi’, vach’chom Dios taxoni, palta malaj yalnac ayic yactannaccan jun b’aj ay yalan yic yed’ Dios chi’. Malaj jab’oc tas snanac ayic yactannaccan chi’. 7 Icha chi’ aj yactannaccan masanil yico’, scotnac, ul yac’annac och sb’a checab’oc. Ul yac’annac aljoc sb’a d’a animail. 8 Ayic ayoch animail chi’, emnaquil yutejnac sb’a, sc’anab’ajejnac val masanil, masanto schamnac. Yac’nac val techaj smiljicham d’a te’ culus, te q’uixvelal ajnac schami. 9 Yuj chi’, yelxo val te nivan yelc’och yuj Dios ticnaic. A ac’jinac sb’i, a sb’i chi’, an̈ej ec’al d’a yichan̈ juntzan̈xo b’i smasanil. 10 Icha chi’ yutejnac Dios, yic a ol yab’an sb’i Jesús masanil eb’ ay d’a satchaan̈ yed’ masanil eb’ ay d’a yolyib’an̈q’uinal tic yed’ eb’ ay pax d’a yol luum, ol laj em cuman eb’ d’ay smasanil. 11 Axo ol yalan eb’: A Jesucristo, aton Cajal, xcham eb’. Icha chi’ ol aj scheclajeli to te nivan yelc’och Dios Mamab’il.

Icha q’uen c’anal yaj eb’ creyente

12 Yuj chi’, ex xajanab’il vuuj, tze c’anab’ajejn̈ej, ichataxon e modo. Tzeyac’ val eyip e naanel d’a nanamil yed’ d’a xivc’olal tas syalelc’och co colnab’il syac’ Dios. Man̈ocn̈ej ay in ec’ eyed’ ta’, icha chi’ tzeyutej e b’a. Palta tze c’ulejn̈ej juntzan̈ tic ayic man̈ in ayoc ec’ eyed’oc. 13 Yujto a Dios tz’ac’an co na’ co c’ulan vach’il, an̈eja’ tz’ac’an pax co c’ulej tas sgana.

14 Ayic tz’ac’ji e c’ulej junoc tasi, man̈ chichonc’olaloc tze c’ulej. Man̈ eyalub’tan̈ej yuj tas tz’ac’ji e c’ulej chi’. 15 Man̈ eyutej e b’a icha chi’, yic vach’ malaj mach ol alanoc to ay e mul, ma e paltail. Vach’chom ayex ec’ d’a scal eb’ anima chuc sb’eyb’al yed’ eb’ chuc spensar, a exxo tic, yel yuninal ex Dios, man̈xalaj tas chuclaj ayoch d’ayex icha eb’ chi’. Ichaocab’ yilji juntzan̈ c’anal svevon d’a q’uic’b’alil, icha ex ocab’ chi’ d’a scal eb’. 16 Tzeyal slolonel Dios yab’ eb’, aton jun tz’alani to ay co q’uinal d’a juneln̈ej. Yuj chi’ ayic ol ja Cristo, ol in te tzalaj eyuuj, yic ol in naani to man̈ ton̈ejoc ix vixtejec’ in b’a, man̈ nab’an̈ejoc in munlajel. 17 Vach’chom a in tic tzin cham stz’acub’oc e silab’ tzeyac’ d’a Dios, palta yujto tzeyac’och Dios chi’ d’a e c’ool, tzin tzalaji. In gana tzeyab’pax jun tzalajc’olal chi’ ved’oc. 18 A exxo tic, tzalajan̈ec, tzeyac’anpax vojtaquejel e tzalajc’olal chi’.

Vin̈aj Timoteo yed’ vin̈aj Epafrodito

19 In gana tzin checb’at jayeoc c’ual vin̈aj Timoteo tic d’ayex, tato icha chi’ sgana Cajal Jesús. In gana svab’i tas eyaj ta’, yic ol in tzalaj d’a tic eyuuj. 20 Malaj junoc mach lajan spensar yed’ vin̈ d’a tic. Te ay val och spensar vin̈ eyuuj. 21 Masanil juntzan̈xo eb’, an̈ej svach’il eb’ saya’, max snalaj smunlajel Cristo Jesús eb’. 22 Palta eyojtacxo smodo vin̈aj Timoteo tic. Icha syutej sb’a junoc yac’an servil smam, icha chi’ syutej sb’a vin̈ d’ayin. Smunlaj val vin̈ ved’oc ayic scalanel slolonel Dios. 23 Yuj chi’, ayic ol lajvoc vilani tas ol in aj d’a tic, ol in checanb’at vin̈ d’ayex ta’. 24 Svac’och Cajal Jesús yipoc in c’ool to ol pet in b’atpax lac’an ex vila’.

25 An̈eja’ tzin na’a to yovalil ol in chec pax vin̈ cuc’tac Epafrodito. A vin̈ cuc’tac tic, a ex e checnaccot vin̈ in yac’ servil d’a tic. 26 Sgana vin̈ sb’at ex yilxicani. Te ilc’olal yaj vin̈ eyuuj, yujto ix eyab’i to ix penaayax vin̈ d’a tic. 27 Yel toni, ijan val ix cham vin̈, axo Dios ix oc’ sc’ool d’a vin̈. Yuj chi’ ix b’oxi vin̈. Man̈ocn̈ej d’a vin̈aj Epafrodito tic ix oc’ sc’ool Dios chi’, ix oc’ pax sc’ool d’ayin ayic ix b’oxi sc’ool vin̈ chi’, yic maxtzac ja junocxo in cusc’olal d’a tic. 28 Yuj chi’, in gana spet in chec pax vin̈ d’ayex, yic ol ex tzalajoc ayic ol eyilan sc’ochxi vin̈, yic ol vach’ satpaxel in cusc’olal d’a tic. 29 Tzalajc’olalocab’ tze cha sc’ochxi vin̈ d’ayex ta’, yujto cuc’tac co b’a yed’ vin̈ d’a yol sc’ab’ Cajal Jesús. A jantacn̈ej eb’ lajan spensar yed’ vin̈, ayocab’ yelc’och eb’ d’ayex. 30 A jun vin̈ cuc’tac tic, yujn̈ej to van yac’an servil Cristo vin̈, ijan val ix cham vin̈. Vach’chom ijan ix cham vin̈ yuj in yac’an servil, palta malaj jab’oc tas ix sna vin̈. A ex tic, max yal-laj e cot in eyac’ servil, yuj chi’, a vin̈ aycot in yac’ servil e q’uexuloc.

3

A jun tas b’aj smoj scac’och co pensar

1 A ticnaic ex vuc’tac ex vanab’, tzalajan̈ec d’a Cajal Jesús. A juntzan̈ svalb’at tic d’ayex, vach’chom valnacxob’ati, palta man̈ chucoc valanxib’ati, yujto yovalil tze vach’ ojtaquejeli. 2 Tzeyil val e b’a d’a juntzan̈ eb’ chuc spensar. Chuc syutej sb’a eb’, sgana eb’ spolel jab’oc e tz’umal. 3 Yujto a eb’ d’a val yel schon̈ab’ Dios, a on̈ ton tic. Yujto scaq’uem co b’a d’ay yuj Yespíritu. An̈ej Cristo Jesús scac’och yipoc co c’ool. A juntzan̈xo tas sco c’ulej, max cac’ochlaj jab’oc yipoc co c’ool. 4 A in tic, in nanac to smoj svac’och juntzan̈ chi’ yipoc in c’ool, yujto in c’anab’ajejnac. Ay eb’ snaani to syal scolchaj eb’ yuj juntzan̈ munil sc’ulej chi’. Palta a in tic más in c’anab’ajejnac juntzan̈ chi’ d’a yichan̈ eb’. 5 Yucub’ixial valji, vac’jinac circuncidar, yujto israel in. Yin̈tilal in can vin̈aj Benjamín. Hebreo in, yujto a in mam in nun, hebreo eb’. In c’anab’ajejnac val ley Moisés, yujto fariseo in. 6 Vac’nac val och in b’a d’a in religión, yuj chi’ vac’nac och syaelal eb’ yicxo Cristo. In c’anab’ajejnac val masanil tastac syal ley Moisés chi’, man̈xa jab’oc in paltail d’ay. 7 Masaniln̈ej juntzan̈ in c’ulejnac chi’, vach’ ton in naani. Axo ticnaic, malaj yelc’och d’ayin, yujto an̈ej d’a Cristo svac’och in pensar ticnaic. 8 Masaniln̈ej juntzan̈ tastac vac’nac och yipoc in c’ool chi’, a ticnaic man̈xalaj yelc’och d’ayin. Yujto a junxo más nivan yelc’och d’ayin, aton vojtacanel Cristo Jesús, aton Cajal. Yuujn̈ej ix satcanel masanil juntzan̈ vac’nac och yipoc in c’ool chi’. Axo ticnaic, icha yilji c’alem yaj d’ayin, yujto in gana tz’och Cristo vicoc d’a juneln̈ej, 9 yic junxon̈ej tzin aj yed’oc. A Dios tz’alani to vach’ in d’a yichan̈, yujn̈ej to ix vac’och Cristo d’a in c’ool, man̈ yujoc to ix in c’anab’ajej ley Moisés chi’. An̈ej yujto scac’och Cristo d’a co c’ool yuj chi’ vach’ on̈ d’a yichan̈. 10 In gana tzin vach’ ojtaquejel Cristo, yic smunlajoch spoder d’ayin, aton spoder ic’annacxi pitzvoc. In gana vab’an syail yed’oc. In gana lajan tz’aj in pensar icha ajnac spensar ayic schamnac, 11 yujto in gana ay valan vic in pitzvixi d’a scal eb’ chamnac.

Caq’uec quip yic ol co cha spac quico’

12 Max val-laj tato toxo ix vac’ ganar juntzan̈ ix val tic smasanil, yujto ayto palta in tec’c’aj d’a masanil yic Cristo. Palta an̈eja’ svac’ pural in b’a ticnaic yic vach’ ol in tec’c’ajoc, yuj chi’ ix in yavtejoch Cristo Jesús yicoc. 13 Max vala’ tato tec’an inxo, palta icha tic svutej in b’a to a ticnaic maxtzac in nacotlaj juntzan̈ tas toxo ix ec’b’ati. An̈ej juntzan̈ tas ayto palta tzin na’a. Svac’an val vip 14 yic vach’ ol vac’ ganar, axo in chaan spac chi’ d’a satchaan̈. Yuj val jun spac chi’, tzon̈ yavtejoch Dios yicoc, yujto junxon̈ej caj yed’ Cristo Jesús.

15 A on̈ tec’an on̈xo, yovalil icha tic scutej co naan junjun on̈. Tato ayex man̈ ichoc ta’ e naani, ol colvaj Dios eyed’oc yic ol nachajel pax juntzan̈xo tic eyuuj. 16 Yovalil sco b’eyb’alej jantac tas tz’ac’ji nachajel cuuj yuj Dios.

17 B’eyb’alejec in b’eyb’al tic. A on̈ tic, van co ch’oxan jun vach’ b’eyb’al tic d’ayex. Yuj chi’, ilec sb’eyb’al eb’ lajan sb’eyb’al qued’oc, yic tze b’eyb’alej paxi. 18 Ay jun tas tzijtum el valnac d’ayex. Axo yic svalanxib’at d’ayex ticnaic, tzin te oq’ui, yujto tzijtumxo eb’ chuc syutej sb’a, yuj chi’ chequel to malaj yelc’och schamel Cristo d’a te’ culus d’a eb’. 19 Palta a eb’ chi’, yovalil ol satcanel eb’ d’a juneln̈ej. An̈ej tas sgana eb’, an̈ej val ta ayoch spensar eb’, ichato sdiosal eb’ yaj juntzan̈ chi’. Ay juntzan̈ tas sb’o eb’, q’uixvub’tac. An̈ej d’a juntzan̈ chi’ syic’chaan̈ sb’a eb’. An̈ej val juntzan̈ yic yolyib’an̈q’uinal tic sna eb’. 20 Palta a on̈xo tic, a d’a satchaan̈, ata’ ayb’at co pensar, yujto aton jun chi’ co chon̈ab’ yaji. Van co tan̈van sjax co Columal d’a satchaan̈ chi’, aton Cajal Jesucristo. 21 A ol ac’an q’uexmaj jun co nivanil malaj yelc’och tic, yic vach’ lajan ol aj yed’ yico’, yujto a snivanil chi’ te vach’ toni. Icha chi’ ol on̈ yutej yed’ spoder, yujto ay spoder yac’an mandar masanil tasi.

4

Yovalil tzon̈ tzalajec yuj Cajal Jesús

1 Ex vuc’tac ex vanab’, te xajan ex vuuj. Ay val in gana tzin b’at ex vila’, yujto tzin te tzalaj eyuuj. Eyuujn̈ej toxo ix in cha spac in munlajel. Yuj chi’, ex in xajanab’il, tec’an tzeyutej e b’a eyac’anoch Cajal Jesús d’a e c’ool.

2 A ticnaic svalb’at d’a ix Evodia yed’ d’a ix Síntique to junxon̈ej syutej spensar eb’ ix, yujto snulej sb’a eb’ ix d’a Cajal Jesús. 3 A achxo, ach vuc’tac, yel quetmunlajvumal co b’a, tzin c’an pavor d’ayach, yic tzach colvaj a b’oan yaj eb’ ix canab’ chi’ ta’, yujto a eb’ ix chi’, tec’an yutejnac sb’a eb’ ix smunlaj ved’oc ayic vec’nac valel vach’ ab’ix yic colnab’il. An̈ejtona’, munlajnac vin̈aj Clemente ved’oc yed’ juntzan̈xo eb’. A eb’ chi’, tz’ib’ab’ilxo sb’i eb’ d’a jun libro b’aj ay co b’i a on̈ ayxo co q’uinal d’a juneln̈ej.

4 Con̈ tzalajec d’a masanil tiempo d’a Cajal Jesús. Svalan junelxo, con̈ tzalajec. 5 Yab’ocab’ e pecal eb’ smasanil to vach’ e pensar. Toxo ol ja Cajal Jesús.

6 Man̈ ex och ilc’olal yuj junoc tasi. A jantacn̈ej tas tze na’a, alec d’a Dios, lesalvan̈ec. C’anec d’ay, tzeyac’anpax yuj diosal d’ay. 7 Tato icha chi’ scutej co b’a, ol yac’ sjunc’olal Dios d’ayon̈. A sjunc’olal ol yac’ chi’, maxtzac nachajel cuuj, yujto man̈xo b’ischajb’enoc jantac. A sjunc’olal chi’ tzon̈ ilan yed’ co pensar, yujto yic on̈xo Cristo Jesús.

Scac’och co pensar d’a tas vach’

8 Axo ticnaic ex vuc’tac ex vanab’, scac’och co pensar d’a masanil tas yel, d’a masanil tas smoj nivan yelc’och d’a co sat, d’a masanil tas tojol, d’a masanil tas malaj spaltail, d’a masanil tas vach’ yed’ d’a masanil tas ay yelc’ochi. An̈ejtona’, d’a masanil tas vach’ d’a yichan̈ Dios yed’ d’a masanil tas b’aj smoj tz’alji vach’ lolonel, ata’ scaq’uec och co pensar.

9 Tze b’eyb’alej juntzan̈ c’ayb’ub’al yed’ juntzan̈xo tas eyab’naccan d’ayin. A jantac tas eyilnac yed’ tas eyab’nac d’ayin, a chi’ tze b’eyb’alej. Tato icha chi’ tzeyutej e b’a, axo Dios, jun tz’ac’an co junc’olal, a ol och eyed’oc.

Ofrenda schanac vin̈aj Pablo

10 A ticnaic, tzin tzalaj yuj Cajal Jesús, yujto ix in e nacot junelxo ayic ix eyac’ancot e colval d’ayin. Vojtac to an̈eja’ naan in eyuuj, palta malaj val b’aj ix eyac’cot e colval d’ayin, yujto max yal eyuuj. 11 Svalb’at juntzan̈ tic d’ayex, man̈ yujoc to ay tas yovalil tz’och vuuj yuj chi’ svala’. Yujto toxo ix in c’ayb’ej in b’a in tzalaj yed’ tas ay d’ayin. 12 Vojtac meb’ail, vojtacpax b’eyumal. Ay b’aj malaj jab’oc tas ay d’ayin. Ay pax b’aj syac’ sobre. Yuj chi’ vach’chom b’ud’an in, ma tz’och in vejel, c’aynac in, stechajn̈ej vuuj. 13 Stechajn̈ej masanil tas vuuj, yujto syac’ spoder Cristo d’ayin. 14 Palta a ex pax tic, te vach’ ix eyutej e b’a, yujto ix eyac’cot e colval d’ayin ayic ay in och d’a syaelal tic, yuj chi’ ichato tzeyab’pax syail ved’ d’a tic.

15 Ex aj Filipos, eyojtacxo to ayic in yamannac och valanel vach’ ab’ix, in cot d’a Macedonia, a exn̈ej ton colvaj ex d’ayin. A exn̈ej eyac’cot in gasto ta’. 16 Ayic vec’nac d’a Tesalónica, eyac’naccot chael oxel e colval d’ayin ta’ yuj in gasto. 17 Man̈ yujoc to svac’och in pensar d’a e colval svalanb’at juntzan̈ tic d’ayex. Tzin te q’uechaan̈, yujto van snivanb’i spac eyic d’a yichan̈ Dios. 18 A inxo tic, man̈ jantacoc tas ix in cha’a, tzato yac’pax sobre d’ayin ticnaic. A jun e colval ix ul yac’ vin̈aj Epafrodito tic, c’ocb’iln̈ej syab’ d’ayin. Icha junoc tas tz’ac’ji d’a Dios, suc’uq’ui sjab’, junoc silab’ n̈usb’il te vach’, icha chi’ jun e colval tic, yujto stzalaj Dios yed’oc. 19 Yuj chi’, a co Diosal ol ac’an masanil tas tz’och eyuuj. Yujto man̈ jantacoc tas vach’ ay d’ay. Aton juntzan̈ chi’ syac’ d’ayon̈ a on̈ yic on̈xo Cristo Jesús tic. 20 Nivanocab’ yelc’och co Diosal, aton co Mam d’a masanil tiempo. Amén.

Tz’ac’jib’at stzatzil sc’ool eb’

21 Svac’b’at stzatzil e c’ool d’a sb’i Jesucristo e masanil ex yic exxo Dios ta’. A eb’ vin̈ cuc’tac ayec’ ved’ d’a tic, syac’paxb’at stzatzil e c’ool eb’ vin̈. 22 An̈ejtona’ masanil pax eb’ yicxo Dios d’a tic yed’ eb’ creyente ayoch d’a yopisio yuj vin̈ yajal d’a Roma tic, syac’paxb’at stzatzil e c’ool eb’. 23 Ayocab’ ec’ Cajal Jesucristo e yed’ e masanil ta’. Amén.