A Slolonel Dios D’a Vin̈aj

JONÁS

Jonás sb’i jun libro tic, yujto a yab’ixal vin̈aj Jonás tz’ib’ab’ilcan d’ay. Ch’oc yel jun libro tic d’a yichan̈ juntzan̈xo libro yic eb’ schecab’ Dios. A juntzan̈ libro chi’, c’ayb’ub’aln̈ej ay d’ay. Palta a d’a jun libro tic jun, syalcot yuj spitalil jun vin̈ schecab’ Dios, aton vin̈aj Jonás. Checb’ilb’at vin̈ yal slolonel Dios d’a chon̈ab’ Nínive, yic sna sb’a eb’ d’a smul, tato maay ol satjoquel eb’ yuj Dios. Palta maj yal-laj sc’ol vin̈ b’ati, stenanec’ vin̈ tas yal Dios, yuj chi’ javi jun nivan yaelal d’a yib’an̈ vin̈. Yuj jun nivan yaelal chi’, snaan sb’a sc’ool vin̈, sb’at vin̈ yalel slolonel Dios chi’ d’a chon̈ab’ Nínive chi’ d’a chab’c’olal. Cot yoval vin̈aj Jonás chi’ yujto ac’ji nivanc’olal eb’ aj Nínive chi’ yuj Dios, yujto sna sb’a eb’.

A jun libro tic, sch’oxcoti to a Dios syaln̈ej yac’anelc’och tas snib’ej sc’ulej d’a yolyib’an̈q’uinal tic. Palta a d’a masanil juntzan̈ tic, ata’ sch’ox Dios to xajanej eb’ anima, tz’oc’pax sc’ool d’a eb’. A Dios ay snivanc’olal, scolvajpaxi. A eb’ ajc’ol yajoch d’a chon̈ab’ Israel, tz’ac’jipax nivanc’olal eb’ yuj Dios chi’.

1

Ix b’at vin̈aj Jonás elelal d’a Dios yalani

1 Ay jun vin̈ scuchan Jonás yuninal vin̈aj Amitai. A junel, ix lolon Jehová d’a vin̈, ix yalan icha tic: 2 Ixic lemnaj d’a jun nivan chon̈ab’ Nínive, tzalan d’a eb’ anima cajan ta’ to ol in satel eb’ yed’ schon̈ab’ chi’, yujto svil val jantac chucal sc’ulej eb’, xchi Jehová. 3 Palta maj sc’anab’ajej vin̈ tas ix yal Jehová chi’, yuj chi’ ix snab’at sb’a vin̈ elelal d’a chon̈ab’ Tarsis. Ix em vin̈ d’a chon̈ab’ Jope b’aj sjavi te’ barco d’a sti’ a’ mar. Ata’ ix ilchaj jun te’ barco yuj vin̈, vanxo sb’at te’ d’a Tarsis chi’. Ix stupan spasaje vin̈, yic najat sb’atcan vin̈ d’a yichan̈ Jehová snaani.

4 Palta axo Jehová ix ac’ancot jun ic’ te ov d’a yib’an̈ a’ mar, ijan val sjecchaj te’ barco chi’ yuj yoval a’. 5 Ix xivq’ue eb’ ed’jinac te’ barco chi’, ix laj yalan sb’a junjun eb’ d’a sdiosal. Ix och ijan eb’ syumancanb’at yicatz te’ d’a yol a’ yic seb’b’i te’. Axo vin̈aj Jonás chi’, ix em vin̈ d’a jun colxo yol te’ barco chi’ d’a yalan̈, axo ta’ ix vay vin̈.

6 Axo vin̈ sat yaj d’a te’ barco chi’ ix emc’och b’aj vaynac vin̈ chi’, ix yalan vin̈ d’a vin̈ icha tic: ¿Tas yuj an̈ej vayan̈ tzac’ d’a tic ach anima? Q’uean̈ vaan. Al a b’a d’a a diosal, talaj tz’oc’ sc’ool d’ayon̈ tzon̈ colchaji, xchi vin̈.

7 Ix laj yalan eb’ ed’jinac te’ barco chi’ d’ay junjun: A ticnaic caq’uec junoc co sorteo, yic vach’ snachajel cuuj mach ay smul yuj chi’ sja jun tic d’a quib’an̈, xchi eb’. Ix yac’an sorteo eb’ chi’, axo d’a yib’an̈ vin̈aj Jonás chi’ ix emi. 8 Ix yalan eb’ icha tic d’a vin̈: Al d’ayon̈ tas yuj sja jun tic d’a quib’an̈. ¿Tas opisio? ¿B’ajtil ix ach coti? ¿Tas sb’i a chon̈ab’? ¿Tas aji? xchi eb’ d’a vin̈.

9 Ix tac’vi vin̈aj Jonás chi’: A in tic hebreo in, a d’a Jehová sDiosal satchaan̈, ata’ sval in b’a, aton ix b’oan a’ mar tic yed’ lum luum, xchi vin̈. 10 Yuj chi’, ix och ijan vin̈ yalan d’a eb’ ed’jinac te’ barco chi’ to van yel vin̈ elelal d’a yichan̈ Jehová yalani. Axo ix yab’an eb’ to icha chi’ yaji, ix yilanpax eb’ to yelc’olal ste ovaj a’ mar chi’, ix te vach’ xivq’ue eb’, ix och ijan eb’ sc’anb’an d’a vin̈ icha tic: ¿Tas yuj icha tic tzutej a b’a? ¿Tas tzach cutej ticnaic yic svanaj a’ mar tic? xchi eb’.

12 Ix yalan vin̈ icha tic: Yumineccanb’at d’a yol a’ mar tic, yic svanaj a’, vojtac to vuuj sjavi jun tic d’a quib’an̈, xchi vin̈.

13 Ix spilan val yip eb’ yic’anb’ey te’ barco chi’ yic smeltzajb’at te’ b’aj ay lum luum yalan eb’, palta juneln̈ej majxo yal-laj yuj eb’, yujto yelc’olal ste ovajchaan̈ a’ mar chi’. 14 Yuj chi’ ix tevi eb’ d’a Jehová, ix yalan eb’ icha tic: Mamin Jehová, man̈ on̈ a satel yuj schamel jun vin̈ vinac tic, tato malaj smul vin̈ jun, comonoc max ac’can schamel vin̈ tic d’a quib’an̈, yujto a ach tic Jehová van a c’ulan icha tas nab’il uuj, xchi eb’. 15 Ayic ix lajvi yalan eb’ icha chi’, ix syumancanb’at vin̈aj Jonás chi’ eb’ d’a yol a’ mar chi’, icha chi’ ix aj yoch vaan a’. 16 Ayic ix yilan jun chi’ eb’ ed’jinac te’ barco chi’, ix te xiv eb’ d’a Jehová, ix yac’an jun silab’ eb’ d’ay, ix yac’anpax sti’ eb’ d’ay.

17 Yacb’an chi’ axo Jehová ix ac’ancot jun noc’ nivan chay, ix turjib’at vin̈aj Jonás chi’ yuj noc’. Oxe’ c’ual yed’ oxe’ ac’val ix ec’ vin̈ d’a yol sc’ol noc’ chay chi’.

2

A slesal vin̈aj Jonás

1 Ayic ayec’ vin̈ d’a yol sc’ool noc’ chay chi’, ix lesalvi vin̈ d’a Jehová sDiosal. Ix yalan vin̈ icha tic:

2 Mamin Jehová, a val d’a scal in yaelal ix in avaj d’ayach. Ix ach tac’vi d’ayin ayic ayinec’ d’a chamel. Ata’ ix in avaj d’ayach, ix ab’an tas ix vala’.

3 Ato d’a sjulal yich a’ mar ix in a yumcanemi, juneln̈ej ix yoy sb’a a a’ d’ayin. A a’ nivac a’ ix laj ec’ d’a vib’an̈.

4 Ata’ ix in na’ to ix in ic’canel d’a ichan̈ d’a juneln̈ej, a valani to man̈xa b’aq’uin̈ ol vil a templo to ic yaji.

5 Ix in mucchajcanem d’a sjulal yich a’ mar chi’. Ix och b’ac’an juntzan̈ an̈ an̈ c’ultac ay d’a yol a’ chi’ d’a in jolom.

6 Ix in emcan d’a yichtac juntzan̈ vitz d’a yol a’ chi’. Juneln̈ej ix in can ta’ valani, palta a ach tic Jehová in Diosal ach, ix in a colcanel d’a chamel.

7 Axo yic vanxo slajvi in q’uinal ix vab’i, ix ach in naancot Mamin. Ix c’och in lesal d’a ichan̈ d’a a templo.

8 A eb’ slaj yaq’uem sb’a d’a yechel comon dios malaj yelc’ochi, spatiquejcanel a vach’c’olal eb’ tza nib’ej tzac’ d’a eb’.

9 Palta a inxo tic, ol vac’ in silab’ d’ayach yuj vac’an yuj diosal d’ayach. Ol in c’anab’ajej b’aj ix vac’ in ti’ d’ayach. A achxon̈ej syal a colvaj Mamin Jehová, xchi vin̈aj Jonás chi’.

10 Ix lajvi chi’, axo Jehová ix checanb’at noc’ nivan chay chi’, yic b’at xejajcanel vin̈aj Jonás chi’ yuj noc’ d’a sti’ a’ mar chi’.

3

Ix sna sb’a eb’ aj Nínive

1 Ix lolonxi Jehová d’a schaelal d’a vin̈aj Jonás chi’. Ix yalan icha tic: 2 Ixic lemnaj d’a nivan chon̈ab’ Nínive, sb’at alan tas ol val tic d’ayach, xchi d’a vin̈. 3 Yuj chi’, ix b’at vin̈aj Jonás chi’ d’a Nínive chi’ icha ix aj yalan Jehová. A jun chon̈ab’ chi’ te nivan, ay am oxeoc c’ual stec’nab’il yec’ yool. 4 Ix och vin̈aj Jonás chi’ d’a yol chon̈ab’ chi’. A d’a b’ab’el c’u te chaan̈ ix yal vin̈ icha tic: Yic val chavinac c’ual tic ol satjoquel jun chon̈ab’ tic, xchi vin̈.

5 Masanil eb’ anima cajan d’a jun nivan chon̈ab’ chi’, eb’ icham anima yed’ eb’ unin, ix yac’och slolonel Dios eb’ d’a sc’ool, ix och eb’ d’a tzec’ojc’olal, ix laj yac’anoch pichul eb’ ya sva’i. Icha chi’ ix yutej eb’ sch’oxanel scusc’olal yuj smul.

6 Axo ix c’och yab’ixal jun tic d’a vin̈ sreyal Nínive chi’, ix q’ue vaan vin̈ d’a sdespacho, ix yic’anel spichul vin̈ yic sreyal, ix yac’anoch pichul vin̈ ya sva’i, ix em c’ojan vin̈ d’a scal q’uen tic’aq’uil taan̈. 7 A vin̈ rey chi’ yed’ eb’ ayoch yajalil yed’ vin̈, ix yaq’uelta jun ley eb’ d’a masanil chon̈ab’ chi’, xchi icha tic: Malaj junoc on̈ tzon̈ va’i. Malaj pax junoc on̈ scac’ va noc’ co vacax, ma noc’ co calnel, max cac’paxlaj yuc’ a’ noc’. 8 A tas ol co c’ulej to ol caq’uecoch co pichul ya sva’i yed’ noc’ co molb’etzal noc’ chi’, yic sco ch’oxanel co cusc’olal. Ol on̈ lesalvoc d’a Dios yed’ val masanil quip, ol cactancan masanil chucal sco c’ulej, ol cactan co mac’an eb’ quetanimail, 9 talaj tzato sq’uex spensar Dios d’a quib’an̈, tz’och vaan yoval sc’ool, yic man̈ ol on̈ chamlaj, xchi jun ley chi’.

10 Ayic ix yilan Dios to ix sna sb’a eb’ aj Nínive chi’, ix yactancan schuc b’eyb’al eb’, ix snaani to man̈ ol satel jun chon̈ab’ chi’ icha ix yutej schecan alchajeloc.

4

Ix cot yoval vin̈aj Jonás

1 Palta axo vin̈aj Jonás chi’, te chuc ix yab’ vin̈ yujto ix sq’uex spensar Jehová, ix te cot yoval vin̈. 2 Yuj chi’ ix lesalvi vin̈ d’a Jehová, ix yalan vin̈ icha tic: Ina val Mamin Jehová, aton val jun tic ix in na’ ayic ayin to ec’ d’a in chon̈ab’. Yuj chi’ ix in nib’ej ix in el lemnaj d’a ichan̈, ix in b’atcan d’a Tarsis valani. Yujto vojtac to Dios ach, te ay val oq’uelc’olal, man̈ c’unoc scot oval. Ayic tzalani to ol ac’och junoc yaelal, junanto rato chi’ snaan pax sb’a a c’ool, yujto te nivan a c’ool. 3 Yuj chi’ tzin tevi d’ayach Mamin Jehová to tziq’uel in q’uinal, más am vach’ to tzin chami, d’a yichan̈ pax to pitzan in, xchi vin̈.

4 Ix tac’vi Jehová chi’ d’a vin̈ icha tic:

—¿Tom vach’ scot oval icha tic tza na’a? xchi d’a vin̈.

5 Ix el vin̈ d’a stiel chon̈ab’ chi’ d’a stojolal b’aj sjavi c’u. Ata’ ix sb’oq’ue xiltac te’ vin̈ d’a yib’an̈, ix em c’ojan vin̈ d’a yen̈ul chi’, ix smaclan yil vin̈ tas ol aj jun chon̈ab’ chi’. 6 Axo Jehová ix ac’an q’uib’ jun ib’ te’ ch’upac’te’. A jun te’ chi’ ix q’uib’q’ue yen̈uloc vin̈. Yuj chi’ vach’ yajec’ vin̈ ta’. Ix te tzalaj vin̈ yuj te’. 7 Axo yic ix q’uin̈ib’i d’a junxo c’u, van stacjiel te’, yujto a Jehová ix ac’ancot jun noc’ c’osnoc’ ix c’uxan sch’an̈al yip te’. 8 Axo yic ix q’ue c’u, ix yac’ancot jun ic’ Jehová te ov sc’ac’al d’a stojolal b’aj sjavi c’u, te ov ix em yoc c’u d’a sjolom vin̈aj Jonás chi’. Ix och ijan yel yip vin̈ yuj c’ac’ chi’. Yuj chi’ ix snib’ej cham sb’a vin̈. Ix yalan vin̈:

—Más am vach’ tzin chami, d’a yichan̈ pax to pitzan in, xchi vin̈.

9 Ix yalanpax Jehová d’a vin̈ icha tic:

—¿Tom vach’ tza c’ulej scot oval yujn̈ej to ix tacjiel te te’ ix q’uib’q’ue en̈uloc chi’? xchi Jehová.

—Ay valan vico’, vach’chom tzin cham yuj voval tic, xchi vin̈.

10 Ix yalanxi Jehová d’a vin̈ icha tic:

—¿Toc a ach ix avej jun te te’ tic? ¿Toc a ach pax ix ac’ q’uib’ te’? Junn̈ej ac’val ix q’uib’ te’, axo d’a junxo ac’val ix tacjixiel te’. Palta a ach tic tzach cus yuj te’. 11 A in xo pax tic, ¿tom man̈ ol cus in c’ol yuj jun nivan chon̈ab’ Nínive tic, ec’to 120 mil eb’ unin mantalaj spensar cajan d’ay? An̈ejtona’, man̈ jantacoc pax noc’ noc’ ay d’ay, xchi d’a vin̈.