A Slolonel Dios D’a Vin̈aj

OSEAS

Oseas sb’i jun libro tic, yujto a slolonel Dios yalnac d’a vin̈aj Oseas tz’ib’ab’ilcan d’ay. A vin̈aj Oseas chi’ schecab’ Dios yaj vin̈. Lolonnac vin̈ d’a eb’ yetisraelal cajan d’a stojolal norte ayic ec’nacxo vin̈aj Amós. A d’a jun tiempoal chi’ te ay smay, ayic manto ac’ji ganar chon̈ab’ Samaria d’a ab’il 721 ayic manto javi Jesucristo. A vin̈aj Oseas chi’, ochnac val vin̈ ilc’olal yuj eb’ yetchon̈ab’, yujto tz’och eb’ ejmelal d’a juntzan̈ comon dios, spitanpax sb’a eb’ d’a Jehová. A vin̈aj Oseas chi’, slajb’ej schucal spensar eb’ yetisraelal vin̈ yed’ schucal spensar ix yetb’eyum vin̈, aton ix Gomer, yujto ajmul ix ix. Icha val yutejnac ix yactancan vin̈aj Oseas chi’, icha pax chi’ syutej sb’a eb’ israel yactancan Jehová. Yuj chi’ javinac yaelal d’a yib’an̈ eb’. Axo d’a slajvub’xo oc’nacxi sc’ol Dios d’a schon̈ab’ chi’, sxajananxi, yic’annacxi meltzajoc yic tz’ochxican eb’ yicoc. A jun libro tic, cha macan̈ yaji: B’ab’el macan̈, tz’el yich d’a capítulo 1 masanto d’a 3. A d’a tic syal yab’ixal vin̈aj Oseas chi’ yed’ ix yetb’eyum. Schab’il macan̈, tz’el yich d’a capítulo 4 masanto d’a 14. A d’a tic syalcot tas alb’ilcan d’a yib’an̈ chon̈ab’ Israel.

1

Ix yetb’eyum vin̈aj Oseas yed’ eb’ yuninal

1 A in Oseas in tic, yuninal in vin̈aj Beeri, ix lolon Jehová d’ayin ayic ix yac’an reyal eb’ vin̈ tic d’a chon̈ab’ Judá: Aton vin̈aj Uzías, vin̈aj Jotam, vin̈aj Acaz yed’ vin̈aj Ezequías. Axo d’a Israel a vin̈aj Jeroboam yuninal vin̈aj Joás ayoch reyal. Aton d’a tic tz’ib’ab’ilcan tas ix yal Jehová d’ayin.

2 Ayic ix schaanel yich Jehová slolon d’ayin, ix yalan icha tic: A eb’ etisraelal, te chuc sc’ulej eb’ d’a vichan̈, ix yiq’uel sb’a eb’ d’ayin icha junoc ix ajmul ix. Yuj chi’, a junoc ix ajmul ix tzic’ etb’eyumoc. Ay eb’ yune’ ix ol aljoc d’a yajmulal, xchi d’ayin.

3 Yuj chi’ ix vic’ ix scuchan Gomer yisil vin̈aj Diblaim vetb’eyumoc. Ix lajvi chi’ ix scuchanoch yune’ ix, ix alji jun in vinac unin yed’ ix. 4 Ix yalan Jehová d’ayin icha tic: Jezreel ol ac’ sb’iej vin̈ unin chi’, yujto d’a yic jaye’ c’ual tic, ol vac’och syaelal eb’ yin̈tilal vin̈aj rey Jehú yuj jantac anima ix smilcham eb’ d’a chon̈ab’ Jezreel. Ol vac’pax lajvoquel chon̈ab’ Israel chi’.1.4 1:4 Jezreel syalelc’ochi “A Dios tz’avvi”.5 A d’a jun c’ual chi’, ol in satel eb’ soldado Israel d’a lum sch’olanil Jezreel chi’, xchi d’ayin.

6 Ix scuchanxioch yune’ ix Gomer chi’, ix unin jun yune’ ix, ix alji. Ix yalan Jehová d’ayin icha tic: “Man̈-xajanab’iloc” tzac’ sb’iej ix isil chi’, yujto man̈xo ol oc’ in c’ol d’a chon̈ab’ Israel tic. Man̈xo ol vac’laj nivanc’olal. 7 Axo pax chon̈ab’ Judá, ol oc’ in c’ol d’ay. A in Jehová in sDiosal in eb’ ol in colo’, palta man̈oc yed’ eb’ soldado ayq’ue d’a yib’an̈ chej yed’nac syamc’ab’ yic oval, palta yed’ in poder ol in col eb’, xchi.

8 Axo yic toxo ix el ix unin chi’ d’a yim, ix scuchanxioch yune’ ix Gomer chi’, ix alji junxo svinac unin ix. 9 Ix yalanxi Jehová d’ayin icha tic: “Man̈-in-chon̈ab’oc”, icha chi’ tzac’ sb’iej vin̈ unin chi’, yujto a ex israel ex tic, man̈xo in chon̈ab’oc eyaji, man̈xo in e Diosaloc.

Ol B’oxiq’ue chon̈ab’ Israel

10 Palta ay val jun c’ual, lajan ol ajxi sb’isul eb’ israel tic icha yarenail sti’ a’ mar, malaj mach syal sb’isani. A b’aj ix val d’a eb’ icha tic: “Man̈-ex-in-chon̈ab’oc”, xin chi, ata’ ol alchaj d’a eb’: Yuninal ex Dios pitzan.

11 Ol smolb’ej sb’a eb’ aj Judá yed’ eb’ aj Israel d’a jun tiempoal chi’, junxon̈ej yajalil eb’ ol yac’ochi. Ol te q’uechaan̈ eb’, yujto te nivan yelc’och jun c’ual yic Jezreel chi’.

2

1 Al d’a eb’ etchon̈ab’ icha tic: Schon̈ab’ Dios caji, xajan on̈ yuuj, xa chi, xchi Jehová.

A Jehová xajanan schon̈ab’

2 Ix yalan Jehová d’ayin to svac’och in b’a ch’oxnab’iloc yed’ eb’ vuninal yed’ pax ix snun eb’, yuj chi’ ix valan icha tic d’a eb’ unin chi’: A ix e nun chi’ man̈xo vetb’eyumoc ix, man̈xo in yetb’eyumoc pax ix, palta alec d’a ix to maxtzac yac’och sb’a ix ajmulal, yactejocab’can eb’ vin̈ sc’uman ix chi’.

3 Tato an̈eja’ sc’ulan ix icha chi’, ol vac’ q’uixvelal ix, ol viq’uel spichul ix, ol can b’eran ix icha yic ix alji. Ichaval taquin̈ lum ol ajcan ix vuuj, ol champax ix yuj taquin̈tial.

4 Man̈ ol oc’paxlaj in c’ol d’ayex, yujto yune’ ex ix d’a yajmulal.

5 A ix e nun chi’, ix och ix ajmulal. Ix ixtaxel svach’ilal ix ayic ix yalan ix icha tic: Ol b’at in say mach nib’ab’il vuuj, mach tz’ac’an in vael yed’ tas svuq’uej, mach tz’ac’an in lana yed’ in lino, in perfume yed’ in vino, xchi ix.

6 Yuj chi’ ichato ol in mac sb’e ix d’a te’ q’uiix, ol vac’anoch macte’ d’a spatictac, yuj chi’ man̈xo ol ilchaj sb’e ix b’aj ol b’atoc.

7 Ol b’at tzac’an ix d’a spatic mach snib’ej chi’, palta man̈ ol yamchaj yuj ix. Ol sayec’ ix, palta man̈xo ol ilchaj yuj ix. Yuj chi’ ol yalan ix icha tic: Ol in meltzaj d’a vin̈ vic’nac d’a sb’ab’elal. Vach’taxon vaj yed’ vin̈ d’a yichan̈ icha ticnaic, xcham ix, xin chi d’a eb’.

8 Yuj tas sc’ulej eb’ vetisraelal chi’, yuj chi’ ix yal Jehová icha tic: Maj yojtaquejel eb’ tato a in svac’ strigo eb’, svino eb’ yed’ sperfume eb’ to a in svac’ nivanb’oc q’uen plata yed’ q’uen oro d’a eb’, axo d’a juntzan̈ comon dios ix yac’ eb’.

9 Yuj chi’ ol viq’uec’ ixim in trigo yed’ in vino, ol vic’anpaxec’ noc’ in lana yed’ in lino tz’och spichuloc eb’.

10 Q’uelanoch juntzan̈ chon̈ab’ ix montanb’at yic syal sb’a eb’ d’a scomon diosal, ol vac’an q’uixvoc eb’. Man̈xa mach ol colanel eb’ d’a yol in c’ab’.

11 Ol vac’ lajvoc stzalajc’olal eb’ yuj q’uin̈ yic tz’alji q’uen uj yed’ d’a sc’ual ic’oj ip yed’ masanil juntzan̈xo q’uin̈ tz’ochtaxoni.

12 A eb’ israel ix alani: A juntzan̈ comon dios ix ac’an sat te’ uva yed’ te’ higo stojoloc b’aj ix caq’uem co b’a, xchi eb’. Yuj chi’ a in Jehová in ol in satel juntzan̈ te’ uva yed’ te’ higo chi’. A b’aj avab’il chi’ ol vac’och vayumtaquil, axo noc’ caltacte’al noc’ ol ab’lanb’at avb’en chi’.

13 A in Jehová in svala’ to ol vac’och yaelal d’a yib’an̈ eb’, yujto nivan tiempo ix yaltej incienso eb’ d’a juntzan̈ yechel Baal. Ix laj sb’oan sb’a eb’ icha junoc ix ix syac’och yuchiquin yed’ ston̈ tz’och tzac’an yuj eb’ vin̈ nib’ab’il yuuj, syac’an sat sc’ool d’a vin̈ yetb’eyum. Icha chi’ in yutej chon̈ab’ Israel tic.

Te xajan chon̈ab’ Israel yuj Dios

14 Vach’chom icha chi’ ix sc’ulej chon̈ab’ Israel tic, palta ol in montej, ol vic’anxib’at d’a tz’inan luum. Ata’ ol val vach’ lolonel d’ay.

15 Ol vac’anxi sluum b’aj avab’il yuva. A sch’olanil ilc’olal ol vac’och sch’olanil yipc’olal. Icha yaj d’a sb’ab’elal ayic yelnaccot d’a Egipto icha chi’ ol vutocxicani. Ata’ ol tac’voc d’ayin, ichaval sc’ulej junoc ix cob’es ix.

16 A in Jehová in svala’ to a d’a jun c’ual chi’, ol in yal yetb’eyumoc. Man̈xo ol yal jun chon̈ab’ tic to Baal vaj d’ay.2.16 2:16 Baal syalelc’ochi “yajal”. Ay pax b’aj syalelc’ochi “etb’eyumab’il”. Palta maj yal sc’ol Dios tz’ac’chaj b’inaj yed’ jun b’i chi’ yujto icha chi’ sb’i jun sdiosal eb’ ch’oc chon̈ab’il.

17 Juneln̈ej ol viq’uel d’a sti’ yac’an b’inaj juntzan̈ Baal, man̈xa b’aq’uin̈ ol yac’ b’inajoc.

18 A d’a jun c’ual chi’, ol vac’ in trato yed’ noc’ caltacte’al noc’, noc’ much yed’ noc’ chan, yic man̈xalaj tas ol utaj yuj noc’. D’a juneln̈ej ol vic’canel q’uen lanza d’a jun chon̈ab’ tic yed’ juntzan̈xo yamc’ab’ yic oval, yic vach’ ol yic’ yip in chon̈ab’ tic, man̈xa tas ol sna’a.

19 Ach chon̈ab’ Israel, ichato ol ach vic’ d’a juneln̈ej. Toton val icha vetb’eyum ol ach aj d’a stojolal yed’ d’a smojalil, yujto ol oc’ val och in c’ol d’ayach yed’ ach in xajanani.

20 Ichato ol ach vic’a’, ol in c’ulejn̈ej tas ix vala’, ichato chi’ ol in ojtacaneli to Jehová in.

21 A in Jehová in svala’: A d’a jun c’ual chi’, ol in tac’voc d’ayach, ol val d’a satchaan̈, axo satchaan̈ chi’ ol ac’ancot n̈ab’ d’a sat luum.

22 Ol yac’an ixim trigo lum luum, vino yed’ aceite. Ichaval chi’ ol aj in pacan slesal in chon̈ab’ b’ob’il vuuj.

23 Ol vac’xi cajnaj in chon̈ab’ d’a sat lum luum tic yic tz’och ved’oc. Ol oc’ in c’ool d’a ix “Man̈-xajanab’iloc” yed’ d’a vin̈aj “Man̈-in-chon̈ab’oc”, ol valan icha tic: In chon̈ab’ ach, xin chama. Axo ol alan d’ayin: In Diosal ach, xchama, xchi Jehová.

3

Ol yic’xi ix yetb’eyum vin̈aj Oseas

1 Ix yalan Jehová d’ayin icha tic: Xajanejxi ix etb’eyum, vach’chom smulan ix yed’ mach snib’ej. Icha chi’ ol utoc a ch’oxani tas tz’aj in xajanan eb’ etisraelal, vach’chom syac’och spensar eb’ d’a comon dios yed’ yic’anb’at taquin̈ uva eb’ silab’oc d’a juntzan̈ comon dios chi’, xchi d’ayin.

2 Yuj chi’, ix in mananxi ix d’a 15 siclo q’uen plata yed’ chan̈e’ quintal ixim cebada yic tz’ochxi ix vetb’eyumoc.

3 Ix valan d’a ix icha tic: Najtil ol in a tan̈vej d’a in pat d’a ichn̈ej ta’. Man̈xo ach och ajmulal, man̈xo altej a b’a d’a junocxo vinac. An̈ejtona’ in, ol in tan̈vej yec’ jun tiempoal chi’, malaj pax junocxo ix ol in saya’, ichato chi’ ol quic’lanxi co b’a, xin chi d’a ix.

4 Icha pax chi’ chon̈ab’ Israel, najtil ol ec’ d’a ichn̈ej ta’, malaj sreyal, malaj pax yajalil. Man̈xo ol sn̈uslaj silab’ d’ayin, man̈xalaj q’uen q’ueen b’aj ol yac’ silab’ eb’ d’a juntzan̈ comon dios. Man̈xalaj pichul yic eb’ sacerdote, man̈xalaj comon dios d’a yol spat junjun eb’.

5 Ol lajvoc chi’ jun, a d’a slajvub’ c’ual, ol meltzajxoc eb’. Ol in yalanxi eb’ sDiosaloc, ol schaan junoc yin̈tilal vin̈aj David eb’ sreyaloc. Icha chi’ ol aj yoch eb’ ejmelal d’a vichan̈ a in Jehová in tic yed’ schaan svach’il eb’ tas ol vac’a’.

4

A yoval sc’ol Jehová d’a Israel

1 Ex vetisraelal, ab’ec slolonel Jehová. Van yalan Jehová chi’ d’a yib’an̈ masanil anima cajan d’a jun chon̈ab’ tic, yujto man̈xalaj mach tz’elc’och tas syala’. Man̈xalaj mach vach’to spensar, man̈xalaj mach syac’och spensar d’ay.

2 Sq’uechaan̈ eb’ sq’uexan sti’ d’a tas syala’, syesan eb’. Smilvaj eb’, tz’elc’an eb’, an̈ej ajmulal sc’ulej eb’. Slaj yixtej yetanimail eb’, cotac scal smilancham anima eb’.

3 Yuj chi’, a slum jun chon̈ab’ tic, ol can tz’inan. A eb’ cajan d’ay, man̈xalaj yip eb’. Ol cham noc’ caltacte’al noc’, noc’ much yed’ masanil noc’ chay ay d’a yoltac a a’.

Syal smul eb’ sacerdote Jehová

4 Syalan Jehová d’ayin icha tic: Malajocab’ mach scot yoval d’a eb’ chon̈ab’ tic, yujto a mach ay voval yed’oc aton eyed’ ex sacerdote.

5 Yuj chi’, a d’a c’ualil ol ex telvoc icha d’ac’valil. Ol telvoc pax eb’ in checab’ eyed’oc. A in ol vac’ lajvoc chon̈ab’ Israel to icha e nun yaji.

6 Ol in satel jun in chon̈ab’ tic, yujto man̈xo in naanoc yuuj. A exxo ex sacerdote, yelxo maxtzac in e na’a. Yuj chi’ ol ex viq’uel d’a eyopisio. Yujto ix b’at in c’ayb’ub’al satc’olal eyuuj, yuj chi’ man̈xo ol in nacot eb’ eyin̈tilal.

7 Icha ix aj sq’uib’ e b’isul ex sacerdote, icha chi’ ix aj sq’uechaan̈ smul in chon̈ab’. Yuj chi’ a e b’inajnaquil, q’uixvelaltac ol vutejcani.

8 Yuj silab’ syac’ in chon̈ab’ yuj smul, vach’ e va’i, yuj chi’ tze nib’ej to tz’ochn̈ej smul in chon̈ab’ tic d’ayin.

9 Yuj chi’ lajan ol aj yab’an syail eb’ in chon̈ab’ eyed’oc a ex sacerdote ex tic. Yuj e b’eyb’al chi’ ol vac’och yaelal d’a eyib’an̈ yed’ eb’.

10 Yujto maxtzac in yac’ servil eb’ in chon̈ab’, axo jun comon dios scuch Baal syac’ servil eb’. Vach’chom sva eb’, svay eb’ yed’ eb’ ix ajmul ix d’a stemplo scomon diosal chi’, palta man̈ yujoc chi’ nivan ol satan smunlajel eb’, man̈ ol q’uib’pax sb’isul eb’.

11 Yuj yajmulal eb’ yed’ yuc’uman̈il eb’, yuj chi’ ix quistalax spensar eb’.

12 A d’a junoc te te’ sc’anb’ej yab’ eb’ in chon̈ab’ tic tas sc’ulej eb’. Axo te te’ chi’ tz’ac’an srazón eb’ yalani. Yuj yajmulal eb’ chi’, yuj chi’ ix juviel eb’. Icha val tz’aj yactancan vin̈ yetb’eyum junoc ix ix, smulan yed’ junocxo vinac, icha chi’ ix in yutej eb’, sb’atcan tzac’an eb’ yuj comon dios.

13 A d’a jolomtac vitz yed’ d’a tzalquixtac, ata’ sn̈us incienso eb’ yed’ yac’an silab’ eb’ d’a yalan̈ yen̈ul xil te’ álamo, te’ ji yed’ te’ mach’. Yuj chi’, slaj em eb’ ix eyisil yed’ eb’ ix eyalib’ d’a ajmulal.

14 Palta man̈ ol vac’ochlaj syaelal eb’ ix eyisil yed’ eb’ ix eyalib’ yuj yajmulal chi’, yujto a ex jun tze c’ulej ajmulal chi’, tzeyac’an silab’ yed’ eb’ ix ix sb’eyb’alan ajmulal. Yuj chi’, a jun chon̈ab’ malaj spensar tic, ol ixtaxeloc.

15 Vach’chom ix och smul chon̈ab’ Israel, palta mocab’ och smul chon̈ab’ Judá. Mocab’ b’at och eb’ ejmelal d’a Gilgal, mocab’ q’uepax eb’ d’a Bet-avén. Mocab’ sloc in b’i eb’ a in Jehová pitzan in tic.4.15 4:15 A d’a tic sb’inaj Bet-avén syalelc’ochi “spatil comon dios” malaj yelc’ochi. Palta a jun b’i tic sc’anchaj yuj chon̈ab’ Betel syalelc’ochi “spat Dios”. A d’a chon̈ab’ Betel tic ix yac’och stemplo juntzan̈ comon dios vin̈aj Jeroboam yic tz’och eb’ israel ejmelal d’ay.

16 A chon̈ab’ Israel, te pit, lajan val icha junoc noc’ vacax te ov. Tato icha chi’, ¿tom ol yal in tan̈van eb’ icha junoc noc’ yune’ calnel b’aj yax an̈c’ultac?

17 Axo chon̈ab’ Efraín ix och tzac’an yuj juntzan̈ comon dios, palta olxo yil sb’a.

18 Masanil eb’ syal sb’a d’a juntzan̈ comon dios, tz’ec’ tzuyjab’ eb’ d’a scal eb’ yetuc’uman̈il. Maxtzac yactej eb’ sc’ulan ajmulal. A eb’ yajalil eb’, a tas q’uixvelaltac sgana eb’ sc’ulan d’a yichan̈ to tz’alji eb’ vach’il.

19 Icha tz’aj yic’chajb’at c’alem yuj ic’, icha chi’ ol aj yic’chajb’at eb’. Malaj ol yac’ yal eb’ yuj juntzan̈ silab’ syac’ d’a juntzan̈ scomon diosal chi’.

5

1 Ab’ec val juntzan̈ tic ex sacerdote. Maclejec eyab’ ex chon̈ab’ Israel. Ab’ec pax ex yin̈tilal ex eb’ rey: A d’a eyib’an̈ a ex tic ol och jun yaelal tic, yujto a ex tic, icha junoc ch’an̈ yaal eyaj d’a Mizpa yed’ d’a jolom vitz Tabor.

2 Tzijtum anima ix e mac’cham yuj e pitalil, yuj chi’ ol vac’och yaelal d’a eyib’an̈.

3 Ex israel ayex d’a yol yic Efraín, vojtac tas eyaji. ¿Tom tze na’a to man̈ vojtacoc tas eyaj chi’? Ix eyac’och e b’a ajmulal, ix eyixtejel e b’a d’a yajb’entaquil.

4 Yuj e chuc b’eyb’al chi’, max yal e meltzajcot d’ayin. An̈ej d’a juntzan̈ comon dios tzeyal e b’a. Yuj val to e gana e c’ulan ajmulal, yuj chi’ maxtzac in e na jab’oc.

5 Ex aj Efraín, a eyic’ojchan̈b’ail sch’oxanel e chucalil. Ex aj Israel, munil ol ex telvoc yuj eyajmulal chi’. Yed’ ex aj Judá lajan ol aj e telvi yed’ eb’.

6 Ol b’at in e sayeq’ui, eyed’nac noc’ e calnel yed’ noc’ e vacax yic tzeyac’ silab’il d’ayin. Palta man̈xo ol in ilchajlaj eyuuj, yujto toxo ix viq’uel in b’a d’a e cal.

7 Yujto te chuc ix eyutej e b’a d’ayin, ay eyuninal mitz’ unin yaji. Yuj chi’ a d’a q’uin̈ ayic tz’alji q’uen uj, ata’ ol ex satel yed’ e munlajel.

Syaelal chon̈ab’ Israel yed’ chon̈ab’ Judá

8 Puchajocab’ noc’ ch’aac yic oval d’a Gabaa, puchajocab’pax q’uen trompeta d’a Ramá. Avajan̈ec d’a Bet-avén. Ayocab’ xivc’olal d’a scal eb’ anima yic Benjamín.

9 A in sval d’a scal masanil eb’ yin̈til Israel yuj tas yovalil ol javoc d’a yib’an̈ eb’: A eb’ aj Efraín, ol lajvoquel eb’ yuj yaelal ol javoc d’a jun c’ual chi’.

10 A in Jehová in svala’: A eb’ yajal d’a Judá, lajan eb’ icha juntzan̈ anima tz’ic’anchaan̈ tz’acaan̈, yuj chi’ ol in satel eb’ yed’ yoval in c’ool.

11 A chon̈ab’ Efraín tic, toxo ix ja d’a yib’an̈. Man̈xalaj tas ay d’ay, yujto ix yac’och d’a sc’ol yoch tzac’an yuj juntzan̈ comon dios.

12 A in ol vixtejb’at chon̈ab’ Efraín icha tz’aj yixtax junoc tas yuj noc’ a’ay. Ol vixtanb’at chon̈ab’ Judá icha tz’aj sc’ab’at junoc tas.

13 Ayic ix yilan chon̈ab’ Efraín to ya ay, ix yilanpax yechen Judá, ix b’at chon̈ab’ Efraín chi’ d’a Asiria sc’an scolval jun rey b’inajnac yac’an oval, palta maj yal-laj yuj jun rey chi’ yac’an b’oxoc sc’ool, maj yalpaxlaj yan̈tan yechen chi’.

14 Icha val tz’aj smacvaj junoc noc’ choj, icha chi’ ol aj in macvaj d’a chon̈ab’ Efraín yed’ d’a chon̈ab’ Judá. A in ol in choc’ tzilejb’at eb’, ol vactancan eb’ b’ian, axo in b’at chi’. Ol in tzac’chaan̈ eb’, man̈xa mach ol yal scolan eb’ d’a yol in c’ab’.

15 Axo in meltzaj chi’ d’a elan̈chamel b’aj cajan in masanto ol yojtaquejel smul eb’, axo sjavi eb’ chi’ yal sb’a d’ayin. A d’a scal syaelal eb’ chi’, ol yal sb’a eb’ d’ayin d’a smasanil sc’ool.

6

Syal eb’ israel to ol meltzajxoc eb’ d’a Dios

1 Ol yal eb’ chon̈ab’ icha tic: Cotan̈ec e masanil, con̈ meltzajec d’a Jehová. A ix on̈ choc’tzilanb’ati, an̈eja’ ol on̈ an̈tanpaxoc. Ix on̈ yac’ echnajoc, an̈eja’ a ol an̈tanpax quechen chi’.

2 A val yec’b’at chab’ c’ual, ichato chi’ ol yac’an co q’uinal. Axo d’a yoxil c’ual, ol on̈ yac’anpax pitzvoc, ol on̈ cajnaj d’a yichan̈.

3 Caq’uec quip cojtacanel Jehová. Icha cojtacaneli to ol sacb’oc, cojtac to ol jax d’ayon̈ tato sco na co b’a. Ol yac’cot svach’c’olal d’a quib’an̈, icha tz’aj syaxb’i sat lum luum yuj b’ab’el n̈ab’ yed’ slajvub’ n̈ab’ilq’uinal, xcham eb’.

A spac ol yac’ Jehová d’a eb’

4 Icha tic yalan Jehová: ¿Tas vach’ ol ex vutoc ex aj Efraín? ¿Tas vach’ ol ex vutoc ex aj Judá? A b’aj tzin e xajanej, lajan icha asun d’a q’uin̈ib’alil, lajan icha yal ac’val d’a ayto sq’uin̈ib’i, axo sq’uin̈ib’i, satemi.

5 Yuj in lolonel ix vac’ yal eb’ in checab’, ol ex in sateli. Nivan chequel ol aj eyaelal chi’ icha val yoc c’u.

6 A val tas in gana tze c’ulej to tz’oc’ e c’ol d’a eyetanimail yed’ in eyojtacaneli to e Diosal in, man̈ocn̈ej e n̈usantz’a silab’ d’ayin in gana.

7 A ex in chon̈ab’ ex tic, maj e c’anab’ajej in trato eyed’oc, icha yutejnac sb’a vin̈aj Adán. Chuc ix eyutej e b’a d’ayin.

8 A eb’ anima d’a chon̈ab’ Galaad, an̈ej chucal sc’ulej eb’, masanil b’aj ay chic’ yuj b’aj smilvaj eb’.

9 A eb’ sacerdote, icha junoc molan̈ elc’um yec’ eb’. Smac anima eb’ yic smac’anchamoc. D’a sb’eal Siquem smac’vicham anima eb’, sc’ulanpax masanil chucal eb’.

10 A eb’ aj Efraín ix och eb’ ajmulal. Ix yixtejb’at sb’a eb’ yed’ eb’ yetisraelal. Yuj chi’ te yajb’entac yilji eb’ svila’.

11 Yed’ ex pax ex aj Judá, van sjavi sc’ual eyaelal.

Tzin nib’ej tzin q’uex tas ayoch d’a yib’an̈ in chon̈ab’ Israel,

7

1 palta ayic van van̈tan in chon̈ab’ Efraín yed’ Samaria valani, ata’ snachajel smul eb’ yed’ schucal eb’ vuuj. Yujto junlajanxon̈ej tz’aj sb’eyb’alan es eb’. Elc’um eb’ smasanil, tz’och eb’ elc’al d’a yoltac pat yed’ d’a yoltac calle.

2 Tocval sna eb’ tato naan schucal eb’ chi’ vuuj. A ticnaic a tas sc’ulej eb’ a oyanoch d’a spatic yichan̈ eb’, yuj chi’ an̈ej schucal eb’ chi’ svila’.

A smul eb’ yajal

3 A eb’ rey yed’ eb’ yajal ste tzalaj eb’ yuj chucal yed’ yuj yixtum animail eb’.

4 An̈ej ajmulal sb’o eb’ smasanil. A tas sgana eb’ chi’, lajan icha junoc horno jab’n̈ej sc’ac’al tz’ochi yacb’an spajb’i ixim harina, axo yic toxo ix pajb’i ixim, tz’och sc’ac’al sic’lab’il.

5 Ayic tz’och q’uin̈ yuj vin̈ rey, a eb’ ayoch d’a yopisio yed’ vin̈, syuc’ an̈ eb’, syac’an an̈ eb’ yuc’ vin̈ masanto sq’ue an̈ d’a sjolom vin̈ yed’ eb’. Ton̈ej scomon tzalaj vin̈ yed’ eb’ sb’uchvaj d’ay.

6 Ayn̈ejoch chuc pensaril d’a spensar eb’. Lajan yoval eb’ icha sc’ac’al junoc horno pilan ac’val ayoch sc’ac’al, axo sq’uin̈ib’i d’a junxo c’u, spuchajxi chacb’oc.

7 Lajan eb’ smasanil icha sc’ac’al horno chi’, ix satel vin̈ yajalil eb’ yuj yoval chi’. Lajan syutej sb’a eb’ d’a smasanil eb’ sreyal, palta malaj junoc eb’ sc’anb’an d’ayin tas smoj sc’ulej.

Ix yactejcan sDiosal eb’ israel

8 A chon̈ab’ Efraín toxo ix scalej sb’a yed’ juntzan̈ ch’oc chon̈ab’il. Lajan eb’ icha junoc ixim va’il max sutchaji.

9 A eb’ ch’oc chon̈ab’il ix ac’an lajvoc yip, palta max yil-laj tas van yutaji. A xil sjolom toxo ix sacb’ieli, tocval syilochi.

10 A in Jehová sDiosal in eb’ israel. Vach’chom jantac tas ix ja d’a yib’an̈ eb’ yuj schucal, palta yuj yac’umtaquil eb’ maxtzac sna sb’a sc’ol eb’ smeltzajcot d’ayin.

11 A chon̈ab’ Efraín malaj jab’oc spensar, jun rato sb’at sc’an colval d’a Egipto, axo d’a junxo rato sb’atxi sc’an colval d’a Asiria. Lajan icha junoc noc’ uch ton̈ej sat b’eyec’oc.

12 Palta ayic ol b’at eb’ ta’, ol in yumb’at in ch’an̈ yaal d’a yib’an̈ eb’. Ol telvoc eb’ icha junoc noc’ much. Ol vac’och yaelal d’a yib’an̈ eb’, icha ix aj yalchaj b’aj smolb’ej sb’a eb’.

13 Ob’iltac eb’, yujto ix in spatiquejel eb’. Ol satel eb’ yuj yaelal ol javoc, yujto ix och spitalil eb’ d’ayin. Tzin nib’ej tzin col eb’, palta man̈ yeloc tas syal eb’ d’ayin.

14 Man̈ smasaniloc sc’ol eb’ tzin yavtej ayic tz’el yav eb’ d’a sat sch’at. Spol sb’a eb’ yic sc’anan eb’ d’a Baal yic vach’ tz’aj strigo eb’, yed’ yuva eb’. Yuj chi’ tz’och eb’ ajc’olal d’ayin.

15 Ix in c’ayb’ej eb’, ix vac’anpax yip eb’, palta axo eb’, a chucal sna eb’ d’a in patic.

16 Smeltzaj eb’ palta man̈oclaj d’ayin, a in to A inxon̈ej Ochi. Icha junoc jul-lab’ coxo, max yamchajlaj tas sjulchaj chi’ yed’oc, icha chi’ eb’. Yuj yac’umtaquil slolon eb’ yajalil, yuj chi’ ol cham eb’ yuj q’uen espada. Axo eb’ aj Egipto, toxon̈ej ol b’uchvaj eb’ d’a eb’.

8

Ix cot d’a yib’an̈ chon̈ab’ Israel yuj Dios

1 Puchajocab’ q’uen trompeta, yujto sjavi jucnaj eb’ ajc’ol d’a yib’an̈ in chon̈ab’ icha junoc noc’ ch’acb’a, yujto maj sc’anab’ajej in trato eb’ ix vac’ yed’oc. Ix spitej sb’a eb’ d’a in c’ayb’ub’al.

2 Vach’chom syal eb’ d’ayin: Co Diosal ach, tzach cojtaquejeli, xchi eb’,

3 palta a eb’ israel, toxo ix spatiquejel eb’ tas vach’, yuj chi’ ol pechchaj eb’ yuj eb’ yajc’ool.

4 Ayic ix yac’anoch sreyal eb’, maj sc’anb’ej eb’ d’ayin mach tz’ochi. Ix say yajalil eb’, palta man̈oc junoc sic’b’ilel vuuj. Ix sb’oq’ue sdiosal eb’ yed’ q’uen splata yed’ q’uen yoro. Yuj chi’ syic’cot eb’ d’a yib’an̈.

5 Tzin yaj jun vacax b’ob’il d’a q’uen oro b’aj tz’och eb’ aj Samaria ejmelal. Yuj chi’ te aycot voval d’a eb’. Machequel b’aq’uin̈ ol yactej eb’ israel sc’ulan jun chucal chi’. 6 Man̈ diosoc jun yechel vacax chi’ yujto b’ob’il yuj junoc b’oum yechel. Yuj chi’ ol mac’joc vecchajoc.

7 Chuc tas ix sc’ulej eb’, yuj chi’ te nivan yaelal ol javoc d’a yib’an̈ eb’. Malaj yavb’en eb’ ol sjach’a’, malaj harina ol yic’ eb’ d’a sjolom strigo. Vach’chom ay jab’oc ol yic’ eb’ jun, axo eb’ ch’oc chon̈ab’il ol vaanb’at d’a eb’.

8 A chon̈ab’ Israel ol ac’chaj lajvoc. Man̈xa jab’oc ol aj yelc’och d’a yol sat juntzan̈xo chon̈ab’, icha junoc lum c’a chen man̈xa vach’ yochi, icha chi’ ol ajoc.

9 Malaj spensar eb’, lajan eb’ icha junoc noc’ caltacte’al b’uru an̈ej snaan b’aj sb’ati. Ix b’at eb’ d’a Asiria, ix stupan eb’ yic scolvaj yed’ eb’. Icha junoc ix ix syactejcan vin̈ yetb’eyum, stupan junoc vin̈ snib’ej, icha chi’ ix yutej sb’a eb’.

10 Vach’chom stup juntzan̈xo chon̈ab’ eb’ yic scolji eb’ yuuj, a in Jehová in ol in molb’ej eb’, yic syab’an syail eb’ yuj junoc rey te ay yip.

11 A eb’ aj chon̈ab’ Efraín, tzijtum altar ix sb’oq’ue eb’ b’aj syac’ silab’ eb’ yic tz’el smul eb’ yalani, palta yuj juntzan̈ altar chi’ ste och smul eb’.

12 Vach’chom tzijtum c’ayb’ub’al ix vac’ tz’ib’chaj d’a eb’, palta comon lolonel ix ajcan d’a yol sat eb’.

13 Syac’ silab’ eb’ d’ayin, schi’anpax schib’ejal noc’ eb’, palta max in tzalaj yed’ eb’. Naan schucal eb’ vuuj. Ol vac’anoch yaelal d’a yib’an̈ eb’. Ol vac’xi meltzaj eb’ d’a Egipto.

14 A eb’ israel sb’oq’ue cuartel eb’ b’aj scol sb’a, palta man̈xo in naanoc yuj eb’, vach’chom a in ix in b’o eb’. A Judá tzijtum chon̈ab’ ayoch smuroal sb’oq’uei, palta ol in n̈ustz’a schon̈ab’, yed’ scuartel chi’, xchi Jehová.

9

A syaelal chon̈ab’ Israel ix yalel vin̈aj Oseas

1 Ex vetisraelal man̈ ex tzalajoc, man̈ ex q’ue chennaj yuj tzalajc’olal icha eb’ ch’oc chon̈ab’il, yujto ix eyactejcan co Diosal, icha tz’aj yactancan yetb’eyum eb’ ix ajmul ix. Tzex te tzalaj e ch’oxani to xajan Baal eyuuj, yujto vach’ tz’aj sat tas tzeyavej yuuj eyalani.

2 Yuj chi’ man̈xalaj ixim trigo yed’ sat te’ uva ol e molo’. A e vino ac’to man̈xo ol yab’laj.

3 Man̈xo ol yal-laj eyaj d’a schon̈ab’ Jehová. Ayex ol ex meltzaj d’a Egipto, ayex ol ex b’at d’a Asiria. A tas yajb’entac d’a yichan̈ Jehová ol e va ta’.

4 Man̈xo ol yal-laj eyac’an vino silab’il yuj eyic’anchaan̈ Jehová, man̈ ol schalaj e silab’ ta’. A tas ol e va’a, icha tas svaji ayic ay chamel, yuj chi’ a mach ol vaanoc, ol can chucal d’a yichan̈ ley. Ol yal yec’ svejel eb’ yuuj, palta man̈ ol yal-laj yic’anb’at eb’ d’a stemplo Jehová.

5 Man̈xo ol yal eyac’an q’uin̈, juntzan̈ q’uin̈ yic Jehová.

6 Ol ex el lemnaj d’a jun yaelal ol javoc. Axo eb’ aj Egipto ol ex molanb’atoc. A d’a chon̈ab’ Menfis ol ex mucchaj yuj eb’. A b’aj molb’il q’uen e plata ayoch e b’eyumaloc yed’ b’aj ix ex ec’ cajan, ol q’uib’q’ue an̈ an̈c’ultac, nab’a q’uiix ol ajcanoc.

7 Ex vetisraelal, van sjavi sc’ual sjavi yaelal. Ol nachajel eyuuj to toxo ix c’och sc’ual yic tze cha e tojol icha smojalil. Tzeyal icha tic: A eb’ schecab’ Dios, te malaj spensar eb’. A eb’ cuchb’ab’il yuj Yespíritu Dios toxo ix och eb’ locoal, xe chi. Tzeyal icha chi’, yujto tz’alchaj e chucal yuj eb’, yuj chi’ schichon e c’ool d’a eb’.

8 A Dios ix yac’och eb’ schecab’ ex stan̈vej ex aj Efraín, palta tze b’oem yaal d’a yoltac sb’e eb’ e tan̈vumal chi’. Inatax d’a stemplo Dios schichon e c’ool d’a eb’.

9 Ix ex ixtaxel d’a juneln̈ej, icha ix uji d’a chon̈ab’ Gabaa. Palta axo Jehová ol snacot e chucal chi’, ol ac’chajoch yaelal d’a eyib’an̈ yuj e mul chi’.9.9 9:9 A jun ab’ix tic tz’ilchaj d’a Jueces 19.

Ol yab’ syail eb’ israel yuj smul

10 Syal Jehová icha tic: Ayic ix in chalan in b’a yed’ eb’ israel, ix in te tzalaji, icha mach tz’ilchaj te’ uva yuj d’a tz’inan luum. A eb’ e mam eyicham, icha te’ sat higo te nib’ab’il spet eluli, icha chi’ ajnac eb’ d’a yol in sat. Axo sc’ochnac eb’ d’a chon̈ab’ Peor, yoch eb’ ejmelal d’a Baal sdiosal jun chon̈ab’ chi’, te yajb’entac yutejnac sb’a eb’ icha jun comon dios xajanejnac eb’ chi’.

11 A snivanil yelc’och chon̈ab’ Efraín, ton̈ej ol satq’ue icha sb’at jen̈naj junoc noc’ much. Man̈xa unin ol aljoc d’ay, man̈xa eb’ ix ix ol och yab’ixal, man̈xalaj pax eb’ ix ol scuchoch yune’.

12 Tato ay b’aj ol q’uib’ eb’ unin chi’, a inxo ol viq’uel sq’uinal eb’, man̈xo junoc ol vac’cani. Ob’iltac juntzan̈ anima chi’ ayic ol vic’anel in b’a d’a eb’.

13 Ayic ix vilan eb’ aj Efraín, lajan icha junoc te’ palma avab’il b’aj te yax sat, icha chi’ yaj eb’ ix vila’. Palta a ticnaic, ol yiq’uelta yuninal eb’ yic smac’jichamoc, xchi Jehová.9.13 9:13 A jun versículo tic pural snachajel cuj d’a hebreo yuj chi’ ch’occh’oc tas syal d’a junjun traducción.

14 Mamin Jehová, ¿Tas smoj tzin c’an d’ayach to tzac’ d’a juntzan̈ anima tic? Vach’ ama, tato malaj yune’ eb’ ix ix. Tato ay eb’ ix ay yune’ jun, vach’ ama to malaj yal yim eb’ ix yic maxtzac yac’ chunoc yune’ eb’ ix chi’.

A yoval sc’ol Jehová d’a chon̈ab’ Efraín

15 Ix yalan Jehová icha tic: D’a Gilgal ix chael yich sc’ulan chucal eb’, yuj chi’ a pax ta’ ix el yich voch ajc’olal d’a eb’. Yuj masanil chucal sc’ulej eb’, yuj chi’ ol viq’uelta eb’ d’a lum in luum ix vac’ d’a eb’. Man̈xo ol in xajanej eb’, yujto smasanil eb’ yajal eb’, te pit.

16 A chon̈ab’ Efraín echenxo yaji. Lajan icha junoc te te’ toxo ix tacji sch’an̈al yip, maxtzac yac’ sat. Vach’chom ay yuninal eb’, a inxo ol vac’cham yuninal eb’ chi’ to xajanab’il yuuj, xchi Jehová.

17 A jun chon̈ab’ tic, max cha yab’ eb’ tas syal in Diosal. Yuj chi’ a ol paticanel eb’, axo d’a scal juntzan̈ ch’oc chon̈ab’il ol saclemcanb’at eb’.

10

Ol juchajem yaltar eb’ israel

1 Ex vetisraelal, lajan ex icha jun ib’oc te’ uva te ay sat yicn̈ej sch’ocoj. Icha satan te’ uva chi’, icha chi’ eyaltar ix e b’oq’uei. Axo ix ex te och b’eyumal, ix e vach’ b’oej eyaltar chi’ b’aj tzeyal e b’a d’a juntzan̈ e comon diosal chi’.

2 A ex tic, chapoj yaj e pixan. Axo ticnaic, ol e tupel e chucal chi’. A Jehová ol juanem masanil eyaltar chi’, ol sjuanpaxem juntzan̈ yechel e diosal chi’.

3 Yuj chi’ ol eyal icha tic: Malaj co reyal, yujto malaj yelc’och Jehová d’a yol co sat. Palta, ¿tasto val tz’och junoc rey chi’ cuuj? xe chama.

4 An̈ej lolonel tzeyac’a’, tzeyac’an e ti’ d’a es. Ayic tze ch’olb’itan tas yaj eb’ anima, man̈ tojoloc tzeyutej. A tze b’oan tas yaj eb’ anima chi’, lajan icha junoc oval an̈c’ultac sq’uib’q’ue d’a cal munlajel.

5 A eb’ aj Samaria ol luclon eb’ yuj xivelal, ol yalan eb’: ¿Tas ol utaj co diosal? xcham eb’. A jun vacax sdiosal eb’ ay d’a Bet-avén ol ic’chajb’at d’a chon̈ab’ Asiria, yic tz’ac’chaj d’a vin̈ rey nivan yelc’ochi. Yuj chi’ ol cus eb’ chon̈ab’, ol oc’ eb’ yed’ eb’ sacerdote, yujto a svach’ilal yilji jun chi’, toxo ix sateli. Icha chi’ ol can chon̈ab’ Efraín d’a q’uixvelal yujto ix yal sb’a d’a jun yechel vacax chi’.

7 Ol satel chon̈ab’ Samaria yed’ sreyal, icha sb’atcan b’achachoc junoc c’ajil te’ d’a yib’an̈ a a’.

8 Ol lajvoquem stemplo sdiosal eb’ ch’oc chon̈ab’il, aton juntzan̈ b’aj ix och chon̈ab’ Israel d’a chucalil. Ol q’uib’q’ue te’ q’uiix b’aj ay yaltar eb’ chi’. Ol yalan eb’ yuj lum vitz yed’ yuj lum tzalan icha tic: Comonoc syal scot juynaj d’a quib’an̈ yic tzon̈ sc’ub’ejeli, xcham eb’.

Syaelal chon̈ab’ Israel ix och yuj Jehová

9 Ix yalan Jehová icha tic: A ex israel ex tic, ix e chael yich e c’ulan chucal d’a Gabaa, an̈eja’ icha chi’ tze c’ulej ticnaic. Yuj chi’ ol ex satel yuj oval d’a Gabaa chi’.

10 A in ol in na b’aq’uin̈ ol vac’och yaelal yib’an̈ jun chon̈ab’ tic. Ayic ol vac’anoch yaelal chi’ yuj jantac schucal sc’ulej, ol och oyan juntzan̈ chon̈ab’ d’a spatic yac’an oval yed’oc.

11 A d’a yalan̈taxo, lajan chon̈ab’ Efraín icha junoc noc’ vacax c’aynacxo smunlaji, sc’anab’ajej stec’vi trigo. Axo ticnaic a eb’ aj Judá yed’ juntzan̈xo eb’ yin̈til Jacob ol yab’ syail eb’ icha junoc noc’ vacax b’aj tz’och te’ yugo d’a sjaj yic smunlaj noc’ d’ocoj luum yed’ scalan lum yed’ q’uen rastrillo.

12 A ex tic lajan ex icha junoc luum actab’ilcani, man̈xa mach smunlaj d’ay. Palta axo ticnaic b’oec e b’eyb’al icha tz’aj yavchajxi tas d’a jun lum actab’ilcan chi’. A tas ol eyavej, a tojolal, axo tas ol e jach’a’ aton b’aj tzex in xajanej. Smojxo tzeyac’och e b’a d’a yol in c’ab’, masanto ol in javoc vac’ e colnab’il icha yem n̈ab’.

13 Palta a ex xo tic an̈ej chucal tze c’ulej, yuj chi’ van e chaan spac tas man̈ tojoloc tze c’ulej chi’. Van e chaan spac e lec’tial.

Yujto ix eyac’och e carruaje yic oval yed’ eb’ e soldado tzijtum sb’isul yipoc e c’ool,

14 yuj chi’ ol q’ue somnaj masanil eb’ soldado chi’, ol satel e cuartel icha ix aj satel chon̈ab’ Bet-arbel yuj vin̈aj rey Salmán. D’a jun oval chi’, ix mac’chaj chojoc eb’ ix nunab’il yed’ yune’.

15 Ex aj Betel, icha chi’ ol ex utaj yuj jantac e chucal. A vin̈ e reyal ol b’ab’laj cham d’a q’uin̈ib’alil, xchi Jehová.

11

A Dios xajan schon̈ab’ yuuj

1 Ix yal Jehová icha tic: Ayic unin chon̈ab’to Israel tic, ix in xajanej. Icha vuninal yaji, ato d’a Egipto ix vavtejcoti.

2 Ayic ix vavtancot chi’, te najat ix el d’a in tz’ey. A d’a juntzan̈ dios Baal ix yac’ silab’ jun in chon̈ab’ tic. Ix sn̈us incienso eb’ d’a juntzan̈ yechel.

3 Ayic unin chon̈ab’to Efraín tic, ichato ix in chelb’eyoc. Vach’chom icha chi’, palta max yal sc’ool eb’ sna’a tato a in tzin tan̈vej eb’.

4 Ix in quetzcot Efraín chi’ yujto xajan vuuj, icha tz’aj squetzchaj junoc noc’ vacax. Lajan svutej icha junoc mach tz’ic’anel yugo d’a noc’ vacax, vach’ tz’aj yac’an svael. Icha chi’ ix vutej in b’a d’a eb’.

5 Palta man̈ jab’oc ix in yac’och eb’ yipoc sc’ool. A Egipto ix yac’och eb’ yipoc sc’ool, palta yuj chi’ d’a yalan̈ smandar chon̈ab’ Asiria ol canoc.

6 Ol och oval d’a schon̈ab’ eb’. Yuj oval chi’ ol em juynaj scuartel eb’. Ol satel eb’ yujto ix yac’och sjelanil eb’ yipoc sc’ool.

7 A in chon̈ab’ tic naan yuuj to tz’elcan d’a in patic yic syal sb’a d’a juntzan̈ comon dios. Vach’chom tz’avaj eb’ sc’anan colval d’a juntzan̈ comon dios chi’, palta man̈ ol colvajlaj d’a eb’.

8 ¿Tas val ol aj ex vactancan ex chon̈ab’ Efraín? ¿Tas val ol aj ex vactancan ex yin̈tilal Israel? ¿Ol am yal ex vac’an satel icha ix vutej chon̈ab’ Adma? ¿Ol am ex vutej icha ix vutej chon̈ab’ Zeboim? Ya syab’ in pixan, scus in c’ol eyuuj.11.8 11:8 Adma yed’ Zeboim sb’i juntzan̈ chon̈ab’ satnac el yed’ chon̈ab’ Sodoma yed’ Gomorra icha syal d’a Deuteronomio 29.23.

9 Man̈ ol in c’ulejlaj ichaval yoval in c’ool. Man̈ ol in meltzajlaj ex vac’an satel ex chon̈ab’ Efraín, yujto Dios in, man̈ in animaoc. Ayinec’ eyed’oc A inxon̈ej Ochi, yuj chi’ man̈ ol in javoc ex in sateli.

10 A in Jehová in ol el vav icha junoc noc’ choj. Yuj chi’ ol te ib’xoc eb’ vuninal yuj xivelal, ol cot eb’ d’a b’aj tz’em c’u, ol och tzac’an eb’ vuuj.

11 Ol cot lemnaj eb’ d’a Egipto yed’ d’a Asiria icha noc’ cuvajte’. A in Jehová in svala’, ol vac’ cajnaj eb’ junelxo d’a scajnub’ junjun.

A schucal eb’ schon̈ab’ Dios

12 A chon̈ab’ Efraín yin̈til Israel, an̈ej es sc’ulej d’a vichan̈. D’a chab’satil syal sb’a d’ayin. Axo eb’ aj Judá, te pit syutej sb’a eb’ d’ayin, a in sDiosal in eb’ A inxon̈ej Ochi, tz’eln̈ejc’och tas svala’.

12

1 Masanil tas sc’ulej chon̈ab’ Efraín, nab’an̈ej. Ton̈ej syixtejb’at sb’a. Ste q’ueval chaan̈ d’a ixtoj anima. Comonxon̈ej sb’o strato yed’ eb’ aj Asiria, syac’anpaxb’at aceite eb’ yic smontan Egipto, xchi Jehová.

2 A eb’ aj Judá ay smul eb’ d’a yol sat Jehová chi’. A ol ac’anoch yaelal d’a schon̈ab’ vin̈aj Jacob yuj sb’eyb’al. Ol stup d’a eb’, icha val tas sb’eyb’alej eb’.

3 Inatax ayic manto aljoc vin̈aj Jacob chi’, syamnac yich yoc vin̈ yuc’tac vin̈, axo yic icham vinacxo vin̈, stelajnac sb’a vin̈ yed’ Dios.

4 Stelajnac sb’a vin̈ yed’ Dios yed’ jun ángel, masanto yac’nac ganar jun ángel chi’ vin̈. Oc’nac vin̈, sc’anannac svach’c’olal Dios vin̈ d’a yib’an̈. A d’a Betel sch’oxnac sb’a Dios d’a vin̈, lolonnac vin̈ yed’ ta’.

5 A Jehová Yajal d’a Smasanil, aton sb’i b’inajnac.

6 Palta a ex israel ex tic, meltzajan̈ec d’a co Diosal. C’anab’ajum tzeyutej e b’a d’ay, tojoln̈ej tzeyutej e b’eyb’al. Ayocab’n̈ej och yipoc e c’ool.

7 Icha tic yalan Jehová: A eb’ chon̈vajum yic Efraín, a echlab’ man̈ tz’acanoc sc’an eb’, yujto scham val eb’ yelc’ani.

8 Syal eb’ icha tic: Vach’chom toxo on̈ och b’eyumal, vach’chom b’eyum on̈xo, palta malaj mach syal scot yoval d’ayon̈, yic syalan eb’ to on̈ och b’eyumal yuj cac’an musansatil eb’ anima, xchi eb’, xchi Jehová.

9 Syalanxi Jehová chi’ icha tic: A in Jehová in, atax yic ayex ec’ d’a Egipto e Diosal in. Ol ex vac’ cajnaj junelxo d’a yoltac mantiado, icha d’a juntzan̈ c’ual ayic molan ex ec’ d’a tz’inan luum.

10 A in tic ix in lolon d’a eb’ in checab’. Tzijtum sb’isul tas ix vac’ yil eb’. A eb’ chi’ ix vac’ alanel in c’ayb’ub’al d’a ch’oxnab’ilal.

11 A d’a Galaad ay sdiosal eb’ ch’oc chon̈ab’il, palta man̈xa jab’oc yelc’och ol ajcanoc. A d’a Gilgal syac’ noc’ vacax eb’ d’a silab’il, palta lajanxo ol ajcan yaltar eb’ icha q’uen q’uen molb’ilq’ue b’ulan d’a cal munlajel, xchi Jehová.

12 A vin̈aj Jacob, b’atnaccan vin̈ elelal d’a yoltac yic Aram. Ata’ ochnac vin̈ d’a tan̈voj calnel yuj yic’an ix yetb’eyum vin̈.

13 A yed’ jun schecab’ yic’naquelta chon̈ab’ Israel Jehová d’a Egipto. An̈eja’ yed’ jun schecab’ chi’, stan̈vejn̈ej.

14 Palta a val anima yic Efraín, ix stzuntzejcot yoval sc’ol Jehová eb’. Ix yac’ chab’ax sc’ol eb’. Yuj chi’ ol yac’ Jehová chi’ stupel eb’ jantac chucal ix sc’ulej, an̈eja’ yuj schucal eb’ chi’ ol em d’a yib’an̈.

13

Ol lajvoc em chon̈ab’ Israel

1 Ayic slolonnac eb’ yichamtac vinaquil chon̈ab’ Efraín d’a peca’, axo juntzan̈xo yin̈tilal Israel ch’oxannac to ay yelc’och d’a yol sat eb’. Axo ticnaic, ol cham eb’ aj Efraín chi’ yuj smul ix yac’ochi, ix och eb’ ejmelal d’a Baal.

2 Tzato q’uen̈ej chaan̈ eb’ yac’anoch smul. Sb’oq’ue q’uen plata eb’ sdiosaloc, icha val tas snib’ej sc’ool eb’, icha pax tas scot d’a spensar eb’, icha chi’ syutej eb’ sb’oan sdiosal. Slajvi chi’ syalanpaxq’ue eb’: Aq’uec e silab’ d’ay, xchi eb’. Axo eb’ anima jun, stz’ub’elta sti’ jun yechel eb’ lajan yilji icha vacax chi’.

3 Yuj chi’ lajann̈ej ol aj eb’ icha asun ayemi ayic sq’uin̈ib’i, icha pax yal ac’val ayemi ayic te ac’valto to spet satemi. Lajan pax eb’ icha matz’il trigo tz’ic’chajb’at yuj ic’, ma icha te tab’ tz’el d’a junoc ventena.

4 Ix yalan Jehová icha tic: A in Jehová e Diosal in, atax yic ayex ec’ d’a Egipto, malaj junocxo tas tzeyac’och e diosaloc, palta a inn̈ej. A inn̈ej e Columal vaji.

5 Te vach’ ajnac ex in tan̈van d’a taquin̈ luum, b’aj te ay c’ac’.

6 Palta a val yic ix yac’an sobre e vael, ix e te iq’uejchaan̈ e b’a, ix in b’atcan satc’olal eyuuj.

7 Yuj chi’ icha junoc noc’ choj ol vutej in b’a d’ayex, ma icha junoc noc’ tz’ib’choj smacvaj d’a yoltac b’e.

8 Ol in elta jucnaj d’a eyichan̈, icha junoc noc’ nun oso to toxo ix ic’chajb’at yune’. Ol ex vac’an choc’b’ocb’at ta’, icha junoc noc’ choj schianb’at schib’ej, ma icha tz’aj schoc’ jecchitanb’at schib’ej junoc noc’ chium noc’.

9 Ol ex vac’ satel a ex israel ex tic, malaj mach ol yal stenaneq’ui.

10 Ix e c’an e reyal yed’ e cuchb’umal, palta ¿tom a eb’ syal tan̈van masanil e chon̈ab’ tic?

11 Aycot voval d’ayex ayic ix vac’an e reyal chi’, an̈eja’ aypaxcot voval d’ayex ayic ix vic’anpaxec’ eb’ e reyal chi’.

12 Chequel yaj schucal chon̈ab’ Efraín. Tz’ib’ ix ajcan smul chi’.

13 A chon̈ab’ Israel, sc’och sc’ual yic sna sb’a, palta te malaj spensar, icha junoc unin man̈ vach’oc syutej sayancot sb’a ayic tz’alji d’a snun, icha chi’ yaji.

14 Ol in colcanel in chon̈ab’ d’a yol slumal chamel. Ol in colcanel d’a yol sc’ab’ chamel. A in ol vac’ satel chamub’. Man̈xo ol in ch’ox voq’uelc’olal d’a chon̈ab’ Efraín chi’.

15 Vach’chom sq’uen̈ejchaan̈ d’a scal eb’ yetisraelal, palta ol cot voval d’ay. Lajan ol aj scot voval chi’ icha c’ac’ d’a yichchaan̈, icha yec’ chacxuxum ic’ d’a tz’inan luum, yuj chi’ ol tup sjajtac a a’, axo eb’ ajc’ool ol ic’anb’at masanil sb’eyumal.

16 A chon̈ab’ Samaria ol yic’ pax syaelal, yujto pit syutej sb’a d’ayin. Ol cham eb’ yuj q’uen espada. A yuninal eb’ ol tenchajem d’a sat luum chi’, xchi Jehová.

14

Syal vin̈aj Oseas to smeltzaj Israel d’a Jehová

1 Ex vetisraelal, meltzajan̈ec d’a Jehová co Diosal, vach’chom ix ex telvi val yuj e mul.

2 Meltzajan̈ecxi d’a Jehová, tzex tevi d’ay icha tic: Ac’ tup co mul, tza chaan quejmelal yed’ co aloj vach’ lolonel scal d’ayach.

3 A Asiria max yal co coljiel yuuj. ¿Toc val syal pax co colchajel yuj noc’ chej? Man̈xo ol caloch juntzan̈ tas sco b’o co diosaloc, yujto an̈ej val d’ayach ach Jehová syic’ snivanil sc’ol eb’ unin man̈xa smam snun, xe chi.

A Jehová ol yac’n̈ej sq’uinal eb’ israel

4 Syalan Jehová icha tic: Ol vac’ ja spensar eb’ d’a spitalil. Vach’chom man̈ smojoc, palta ol in xajanej eb’, yujto man̈xo ol vac’cot yoval in c’ol d’a eb’.

5 Ichaval tz’aj xumaquil an̈ chochol yuj yal ac’val, ma icha te’ c’ute’ d’a sjolomtac vitzal Líbano to najat sb’at sch’an̈al yib’, icha chi’ ol vutej eb’ israel.

6 Yuj chi’ te vach’ ix aj yel mayan icha val sc’ab’tac te’ olivo, lajan pax sjab’ icha val sjab’ te’ c’ute’ d’a Líbano.

7 Ol in yac’xioch eb’ yipoc sc’ool. Vach’xo ol aj sq’uib’ icha sq’uib’ ixim trigo, vach’xon̈ej xumacan icha te’ uva. Te b’inajnac ol aj ichaval vino scot d’a Líbano chi’.

8 Ex aj Efraín, ¿toc ay yopisio juntzan̈ comon dios chi’? A in ol in tac’voc d’ayex, ol ex in tan̈vejpaxi. Icha junoc te’ taj yax xiil, icha chi’ vaj eyuuj. Vuuj val, vach’ tzex elc’ochi, xchi Jehová.

Slajvub’al

9 A eb’ jelan yed’ eb’ aj pensar ol nachajel juntzan̈ in lolonel tic yuj eb’. A sb’e Jehová, te tojol. A eb’ vach’ spensar, a eb’ sb’at d’a yol jun b’e chi’, axo eb’ te pit, stelvi eb’ d’ay.