A Scarta San Pablo

D’A EB’ AJ ÉFESO

Efesios sb’i jun carta tic, aton jun scarta vin̈aj apóstol Pablo stz’ib’ejnac b’at d’a eb’ creyente d’a chon̈ab’ Éfeso. A jun carta tic, cha macan̈ tas syala’: B’ab’el macan̈, tz’el yich d’a capítulo 1 versículo 3 masanto d’a capítulo 3 versículo 21. A d’a tic syala’ to junn̈ej tz’aj yiglesia Cristo, aton eb’ israel yed’ eb’ man̈ israeloc. Yujto a d’a scal eb’ chi’, ata’ sic’b’ilelta eb’ schon̈ab’ Dios, eb’ to ac’b’ilxo lajvoc smul, colb’ilxoelta eb’ d’a scal chucal yuj Jesucristo. Axo Yespíritu Dios cajanxo och d’ayon̈, a sch’oxani to syaq’uelc’och sti’ Dios yac’naccani.

Schab’il macan̈, schael d’a capítulo 4 versículo 1 masanto d’a capítulo 6 versículo 24. A d’a tic syal vin̈aj Pablo chi’, to a eb’ creyente d’a Éfeso chi’, sch’oxel sb’a eb’ yed’ sb’eyb’al to junxon̈ej yaj eb’ yed’ Cristo. Tzijtum juntzan̈xo ch’oxnab’il ix yac’lab’ej vin̈aj Pablo yic junxon̈ej tz’aj yiglesia Cristo, ichato junxon̈ej nivanil yaj eb’, axo Cristo icha sjolom yaj d’a yiglesia chi’. Lajan icha junoc pat sb’oi. Lajan icha junoc q’uen q’ueen tz’em yichoc junoc pat. A yiglesia Cristo lajan icha junoc ix ix ay yetb’eyum, axo Cristo chi’ icha vin̈ yetb’eyum ix chi’. A Cristo xajanan eb’ creyente, yuj chi’ smoj val yalan vach’ lolonel eb’ d’a Dios. Tz’ac’ji stec’anil eb’, yic stec’b’ej sb’a eb’ d’a screyenteal.

1

Tz’el yich scarta vin̈aj Pablo

1 A in Pablo in tic, schecab’ in Jesucristo, yujto icha chi’ ix el d’a sc’ool Dios. Tzin tz’ib’ejb’at jun in carta tic d’ayex, a ex yiquexxo Dios d’a chon̈ab’ Éfeso, a ex ton ix eyac’ val och Cristo Jesús d’a e c’ool. 2 Yac’ocab’ svach’c’olal co Mam Dios yed’ Cajal Jesucristo d’ayex ta’, yac’ocab’ pax sjunc’olal d’ayex.

A svach’c’olal Dios yuj Cristo

3 Calec vach’ lolonel d’a co Mam Dios, aton Smam Cajal Jesucristo, yujto ix yac’ masanil juntzan̈ vach’il yic Espíritu d’ayon̈, aton juntzan̈ yic satchaan̈, yujto junxon̈ej caj yed’ Cristo. 4 A Dios sic’jinac on̈xo el yuj Cristo, ayic manto b’o yolyib’an̈q’uinal tic, yic vach’ an̈ej ayon̈ yico’, man̈xa jab’oc co paltail d’a yichan̈. 5 Te xajan on̈ yuuj, yuj chi’ atax d’a yichb’anil snanaccani to ol on̈ och yuninaloc yuj Jesucristo. Icha chi’ ix el d’a sc’ool, 6 yic tz’alji vach’ lolonel d’ay, yujto te nivan yelc’och svach’c’olal. Ix sch’ox val svach’c’olal d’ayon̈, yujto junxon̈ej caj yed’ Yuninal, aton jun te xajan yuuj. 7 Yuj snivan vach’c’olal, ix on̈ scolel yuj schamel Yuninal chi’. Icha chi’ ix aj yac’ancan lajvoc co mul. 8 Yuj svach’c’olal ix yac’ sjelanil d’ayon̈. Ix yac’an nachajel cuuj. 9 Ay val jun tas snanaccan Dios to ol sb’o icha d’a sgana. A d’a peca’, malaj mach ojtannac jun tic. Palta a ticnaic a’ tz’ac’an cojtaquejel tas sgana sb’o chi’. 10 Ayic ol c’och stiempoal, ol elc’och tas sgana chi’. Yujto ata’ ol svach’ aq’uejoch masanil mach yed’ masanil tas d’a yalan̈ smandar Cristo. Vach’chom juntzan̈ ay d’a satchaan̈ yed’ pax juntzan̈ ay d’a yolyib’an̈q’uinal tic, junxon̈ej ol yutoc yac’anoch smasanil d’a yalan̈ smandar chi’.

11 Atax d’a peca’, sic’b’il on̈xo el yuj Dios, yic ol co cha quic ol yac’ d’ayon̈ junjun on̈, yujto junxon̈ej caj yed’ Cristo. Ol elc’och jun sgana Dios chi’, yujto sc’ulej masanil tas icha sgana, 12 yic vach’ cuuj tz’alji vach’ lolonel d’a Dios yuj snivanil yelc’ochi, yujto icha chi’ ix el d’a sc’ool d’ayon̈ a on̈ co b’ab’laj aq’uejnac och Cristo yipoc co c’ool. 13 A exxo pax tic, ayic eyab’annac jun ab’ix te yel, aton yab’ixal co colnab’il, eyac’nac och Cristo d’a e c’ool qued’oc. Yuj chi’ junxon̈ej ex aj yed’oc. Icha aj yac’annaccan sti’ Dios chi’, icha chi’ ix aj yac’anoch Yespíritu d’ayex, icha tz’aj yac’jioch junoc sello d’a junoc tasi. 14 Yuj Yespíritu chi’ cojtac to d’a val yel ol co cha jun quic ol yac’ Dios d’ayon̈. Ato yic ol on̈ svach’ colanel a on̈ yic on̈xo tic, ato ta’ ol svach’ aq’uej co colnab’il, yic ol aljoc vach’ lolonel d’ay yuj snivanil yelc’ochi.

Sc’annac sjelanil eb’ creyente vin̈aj Pablo d’a Dios

15 Svab’i to tzeyac’ val och Cajal Jesús d’a e c’ool. Tzab’ e xajanan pax eb’ yicxo Dios qued’oc. 16 Yuj chi’, svac’ yuj diosal d’a Dios eyuuj ayic tzin lesalvi d’a juntac el. 17 Tzin c’an d’a sDiosal Cajal Jesucristo, aton co Mam te nivan yelc’ochi, yic ol yac’ sjelanil d’ayex yuj Yespíritu, yic ol vach’ nachajel eyuuj tas ac’b’il cojtaquejeli, yic ol e vach’ ojtaquejel co Mam Dios. 18 Tzin c’an d’a Dios chi’, yic sjac e pensar, yic snachajpaxel eyuuj tas ayoch yipoc co c’ool, yujto avtab’il on̈ yuuj. Axo snachajel eyuuj to man̈ jantacoc svach’il jun quic ol yac’ d’ayon̈, yujto yic on̈xo. 19 Tzin c’ananpax d’ay to tzeyojtaquejeli to te nivan spoder, masanil tas syal yuuj. Aton jun spoder chi’ van smunlajoch d’ayon̈ a on̈ scac’och Jesucristo d’a co c’ool. Sch’oxnaqueli to te nivan spoder chi’, 20 ayic yac’annacxi pitzvoc Cristo d’a scal eb’ chamnac, yac’annacxi em c’ojan d’a svach’ c’ab’ d’a satchaan̈. 21 Ata’, a Cristo tz’ac’an yajalil d’a yib’an̈ eb’ yajal smasanil, aton eb’ man̈ chequeloc, ma eb’ ay spoder d’a satchaan̈. Yelxo val nivan yelc’och d’a yichan̈ masanil eb’ sb’inaj yuj yopisio chi’, aton eb’ ay yopisio yac’an mandar d’a jun tiempoal tic, ma d’a jun tiempoal toto ol javoc. 22 A spoder Dios chi’ ac’annac och masanil tastac d’a yalan̈ smandar Cristo. Yac’annac pax och yajaliloc yiglesia, ichato sjolom yaji. 23 Icha tz’aj stz’actzitaj co jolom yuj co nivanil, icha chi’ tz’aj stz’actzitaj Cristo yuj yiglesia, palta a Cristo chi’ stz’actzitan masanil tastac.

2

Yuj svach’c’olal Dios tzon̈ colchaji

1 A d’a yalan̈taxo, chamnac ex d’a yichan̈ Dios yuj e mul yed’ yuj e chucal. 2 Yujto an̈ej jun sgana yolyib’an̈q’uinal tic tze c’anab’ajej, aton sgana vin̈ ay yopisio yac’an mandar d’a scal ic’, aton vin̈ Satanás, vin̈ tz’ac’an sc’uloc eb’ max c’anab’ajan Dios. 3 A d’a yalan̈taxo, icha chi’ cutejnac co b’a co masanil. Co c’ulejnac icha co gana. An̈ej d’a juntzan̈ chucal snib’ej co nivanil tic b’aj cac’nacoch co pensar. Yujto an̈ej co pensar chi’ ac’jinac on̈ mandar. Yuj chi’, smoj val tz’ac’jioch jun nivan yaelal d’a quib’an̈, icha ol aj yac’jioch d’a yib’an̈ juntzan̈xo anima. 4 Palta tz’oc’ val sc’ool Dios d’ayon̈. Te xajan on̈ yuuj. 5 Yuj chi’, vach’chom chamnac on̈ el d’a yichan̈ yuj co chucal, palta ix yac’ co q’uinal yed’ Cristo. Yuj val svach’c’olal Dios chi’ tzon̈ colchaji. 6 A’ ix on̈ ac’anxi pitzvoc yed’ Cristo Jesús. Axo d’a yichan̈, c’ojan on̈xo em yed’ Cristo chi’ d’a satchaan̈. 7 Ato ol javoc sc’ual, a co Mam Dios ol ac’an ojtacajeloc to man̈xo b’ischajb’enoc jantac svach’c’olal. Ol checlajel jun chi’ yuj snivan vach’c’olal ix yac’ d’ayon̈ yuj Cristo Jesús. 8 Yuj val svach’c’olal Dios colb’il on̈xo, yujto ix cac’och Cristo d’a co c’ool. A jun b’aj ix cac’och d’a co c’ool chi’, man̈oc d’ayon̈ ix paq’ui, palta a Dios ix ac’an d’ayon̈. 9 Man̈ yujoc junoc tas vach’ sco c’ulej tzon̈ colchaji, yic malaj junoc on̈ syal quic’anchaan̈ co b’a. 10 A Dios ix on̈ b’oanxi yuj Cristo Jesús, yic sco b’o juntzan̈ tas vach’ nab’ilcan yuuj d’a yalan̈taxo to sco b’eyb’alej.

Junn̈ej caj yuj Cristo

11 Yuj chi’ a ex man̈ ex israeloc, naeccoti tas eyaj d’a yalan̈taxo. A eb’ vetisraelal, yalnac eb’ d’a e patic to man̈ ex yicoc Dios, yujto man̈ ex ac’b’iloc circuncidar. Yujto a eb’ chi’, syac’och jun yechel circuncisión eb’ d’a snivanil. 12 A d’a yalan̈tax chi’, manto ayoc och Cristo eyed’oc. Malaj eyalan eyic qued’ a on̈ israel on̈ tic. Malaj pax eyalan eyic d’a jun strato Dios yac’nac qued’oc ayic yac’annac sti’. Ayex ton ec’ d’a yolyib’an̈q’uinal tic, palta malaj junoc tas vach’ eyac’nac och yipoc e c’ool, yujto manto ayoc och Dios eyed’oc. 13 Axo ticnaic, junxon̈ej eyaj yed’ Cristo Jesús. Vach’chom a d’a yalan̈taxo, ichato najat eyajcanel d’a Dios, palta a ticnaic lac’anxo ayex ec’ d’a stz’ey, yujto elnaccan schiq’uil Cristo cuuj. 14 An̈eja’ a tz’ac’an junc’olal d’a co cal. A ex tic, a d’a yalan̈taxo eyajc’ool e b’a qued’ a on̈ israel on̈ tic. Palta a ix ac’an lajvoc jun oval chi’. Yuj chi’ a d’a yichan̈ Dios, junxon̈ej chon̈ab’il eyaj qued’ ticnaic. 15 Yujto ayic ix cham Cristo chi’, ix yiq’uel yopisio jun ley, aton juntzan̈ checnab’il tz’ib’ab’ilcani. An̈ejtona’, junxon̈ej ix ex yutejcan qued’oc, junxon̈ej chon̈ab’il caj d’a yichan̈ Dios ticnaic, yujto junn̈ej caj yed’ Cristo chi’. Icha chi’ ix yutej yac’anoch junc’olal d’a co cal. 16 Ayic ix cham Cristo d’a te’ culus, ix yac’ lajvoc jun oval d’a e cal qued’oc. Yuj chi’ junxon̈ej caj co masanil ticnaic. An̈ejtona’, yuj schamel chi’, ix och junc’olal d’a co cal yed’ Dios.

17 A Cristo ul alannaquel vach’ ab’ix yic junc’olal d’ayon̈ co masanil. A’ ulnaquec’ yal d’ayex a ex najat eyajcanel d’a Dios yed’ pax d’ayon̈ a on̈ lac’anxo cajec’ d’ay. 18 Yuj chi’ vach’chom israel on̈, mato maay, yuj Cristo ayxo calan quic calan co b’a d’a co Mam Dios ticnaic, yujto junn̈ej Yespíritu ix yac’och d’ayon̈. 19 A d’a yalan̈taxo, icha juntzan̈ eb’ ch’oc chon̈ab’il eyaj d’a yichan̈ Dios, yujto man̈ ex schon̈ab’oc. Axo ticnaic, man̈xo ichoc ta’ eyaj d’ay. Yujto schon̈ab’ exxo yed’ masanil on̈ yicon̈xo ticnaic. Yuninal exxo pax qued’oc. 20 Icha junoc pat ix b’oi, icha chi’ eyaji. A on̈ schecab’ on̈ Jesús tic yed’ juntzan̈xo eb’ schecab’ Dios, ichato a on̈ cac’nac em cimientoal yich. A exxo, ichato a ex latz’b’ab’il ex q’ue d’a yib’an̈. Axo Jesucristo, icha junoc q’uen q’ueen tz’emcan yipumaloc yich junoc pat, icha chi’ yaj d’ayon̈. 21 Icha q’uen q’ueen van slatz’jiq’ue d’a yib’an̈ jun q’uen yich pat chi’, te vach’ tz’aj slatz’jiq’uei, icha chi’ caj d’a Cristo co masanil, yic tzon̈ och stemplooc Dios Cajal, yicn̈ej yaji. 22 A d’a yalan̈ man̈ ex ichoc ta’. Axo ticnaic, junxon̈ej eyaj yed’ Cristo. Van eyoch stemplooc co Mam Dios qued’oc, yic tzon̈ och scajnub’oc Yespíritu Dios.

3

Yalnac yab’ix eb’ man̈ israeloc vin̈aj Pablo

1 Yuj val juntzan̈ ix val tic, tzin lesalvi eyuuj. A in Pablo in tic, preso vaji, yujto svac’ servil Cristo Jesús d’a e cal a ex man̈ ex israeloc. 2 Ina eyojtacxo to a Dios ac’annac och jun vach’ ab’ix yic colnab’il d’a yol in c’ab’ yujn̈ej svach’c’olal, yic svalel d’a e cal. 3 A jun man̈ ojtacab’iloctaxon d’a yalan̈, a Dios ix ch’oxan d’ayin. Ix yac’an vojtaquejeli. A jun tic, toxo ix val jab’ d’ayex d’a jun in carta tic. 4 Ayic ol eyilan jun van in tz’ib’anb’at tic, ol nachajel eyuuj to vojtacxo juntzan̈ c’ayb’ub’al yic Cristo, yujto a Dios ix ch’oxan d’ayin. 5 A d’a yalan̈taxo, maj ac’ji ojtacajel juntzan̈ tic, icha ajnac yac’ji cojtaquejel a on̈ sic’b’il on̈ el schecab’oc tic yed’ juntzan̈xo eb’ tz’alanel slolonel Dios yuj Yespíritu. 6 Ix ac’ji cojtaquejeli to a ex man̈ ex israeloc, ay eyalan eyic qued’ a on̈ israel on̈ tic d’a svach’il Dios syac’ d’ayon̈. Junxon̈ej animail eyaj qued’oc d’a yichan̈ Dios. A jun sti’ Dios ac’b’ilcan d’ayon̈, junn̈ej tz’aj e chaan qued’oc yuj Cristo Jesús. 7 Yuj svach’c’olal Dios yac’nac vopisio, yic svalel jun vach’ ab’ix tic d’a e cal. Icha chi’ yutejnac in yed’ spoder. 8 Jantacn̈ej eb’ yicxo Dios ved’oc, yelxo val ec’al yelc’och eb’ d’a vichan̈. Palta yuj svach’c’olal Dios yac’nac vopisio tic. Yuj chi’, ec’nac in valel d’a e cal a ex man̈ ex israeloc to te nivan svach’il Cristo. 9 Ix yac’ pax vopisio yic’ svac’ yojtaquejel eb’ schon̈ab’ smasanil tas spensar. A jun spensar chi’, atax yic manto sb’o masanil tastac snaannaccani. C’ub’ab’il taxon el yuj Dios chi’ d’a yichb’anil, axo ticnaic ix yac’ vopisio valaneli. 10 A spensar Dios chi’ to a jantacn̈ej eb’ ayoch yajalil d’a satchaan̈ yed’ eb’ ay yopisio ta’, ayic syilan eb’ chajtil caj a on̈ yiglesia on̈xo tic, svach’ nachajel yuj eb’ to man̈ jantacoc sjelanil Dios chi’. 11 Yujn̈ej Cajal Jesucristo ol elc’och jun snanaccan chi’ ayic manto sb’o yolyib’an̈q’uinal tic. 12 Yuj Cajal Jesucristo chi’ ayxo calan quic calan co b’a d’a Dios. Maxtzac on̈ xiv co lesalvi d’ay, yujto a’ ayxo och yipoc co c’ool. 13 Yuj chi’ tzin tevib’at d’ayex, yic max eyac’ somchaj e pensar yuj jun yaelal ix ja d’a vib’an̈ yuj e vach’iloc. A juntzan̈ yaelal chi’, a’ sch’oxani to te nivan eyelc’och d’a yichan̈ Dios.

Xajan on̈ yuj Cristo

14 Yuj chi’ tzin em cuman d’a yichan̈ co Mam Dios. 15 A’ ch’oxnab’il yaji, tas yopisio junjun macan̈ eb’ mamab’il d’a yolyib’an̈q’uinal tic yed’ d’a satchaan̈. 16 Man̈ jantacoc svach’il co Mam Dios chi’. Yuj chi’ tzin c’an d’ay yic svach’ aq’uejoch stec’anil e pensar, yic svach’ aq’uej pax spoder d’ayex yuj Yespíritu. 17 Tzin c’ananpax d’ay to svach’ aq’uejoch cajan Cristo d’ayex, yujto ix e yac’och e c’ol d’ay. Icha chi’ ol aj e tec’b’an e b’a, tato tze xajanej Dios yed’ eb’ quetanimail. Icha junoc te te’ tzijtum sch’an̈al yib’, icha chi’ ol ex ajoc. 18 Axo svach’ nachajel eyuuj yed’ eb’ yicxo Dios smasanil to te xajan on̈ val yuj Cristo chi’. 19 Vach’chom malaj b’aq’uin̈ ol nachajel cuuj jantac val tzon̈ sxajanej, palta in gana tzeyojtaquej val eli. An̈ejtona’ in gana to svach’ tz’acvioch cajan Dios d’ayex.

20 A ticnaic, calec vach’ lolonel d’a Dios, yujto a tas sco c’an d’ay, ma junoc tas ton̈ej sco na’a, syaln̈ej yuuj, yujto te nivan spoder smunlaj d’ayon̈. 21 Nivanocab’ yelc’och Dios cuuj d’a masanil tiempo a on̈ yiglesia on̈xo tic yed’ pax yuj Cristo Jesús. Amén.

4

Yuj Yespíritu Dios junn̈ej pensaril tzon̈ aji

1 A in tic, preso vaji, yujto svac’ servil Cajal Jesús. Svalb’at d’ayex to vach’n̈ej tzeyutej e b’a. Smoj icha chi’, yujto a Dios avtannac ex och yicoc. 2 Emnaquil tzeyutej e b’a, vach’ pax tzeyutej e pensar. Tzeyac’ nivanc’olal eb’ tz’och smul d’ayex. Nivan tzeyutej e c’ool junjun ex. An̈ejtona’, slaj e xajanej e b’a. 3 Tzeyac’ val e yip, yic junc’olal tzex aji, yic man̈ ol ixtax el e junn̈ej pensaril syac’ Yespíritu Dios. 4 Yujto a on̈ tic, ichato junn̈ej animail caji. Junn̈ej Espíritu ayoch d’ayon̈. Junn̈ej tas ayoch yipoc co c’ool, aton b’aj avtab’il on̈ och yuj Dios. 5 Junn̈ej Cajal. Junn̈ej c’ayb’ub’al b’aj scac’och co c’ool. Junn̈ej tas syalelc’och co bautismo co chanac. 6 An̈ejtona’, junn̈ej Dios, aton co Mam co masanil. A’ tzon̈ ac’an mandar co masanil, tzon̈ syamc’ab’an pax junjun on̈. A’ ayoch d’ayon̈ co masanil.

7 Palta ch’occh’oc copisio, ato syala’ tas syac’ Cristo d’ayon̈ junjun on̈. 8 Yuj chi’, syal icha tic d’a Slolonel Dios Tz’ib’ab’ilcani:

Ayic ix q’uex d’a satchaan̈, a eb’ icha presotaxon yaji, ix yic’b’at eb’ yed’oc. An̈ejtona’ syac’ pax yopisio eb’ anima, xchi.

9 Svalb’at d’ayex tas syalelc’och jun syal chi’: Ix q’uex d’a satchaan̈. Syal icha chi’, yujto ayic manto paxq’ue Cristo d’a satchaan̈, xid’naquem d’a sjulal yich lum luum. 10 A jun xid’naquem chi’, an̈ejtona’ a’ paxnacq’ue masanto d’a schaan̈il satchaan̈ chi’, yic svach’ b’oel masanil tas yuuj. 11 Yuj chi’, a tz’ac’an copisio junjun on̈. Ay on̈ schecab’ caji. Ay on̈ syac’ calel slolonel. Ay on̈ scalel vach’ ab’ix yic colnab’il. Ay on̈ squil eb’ quetcreyenteal, sco c’ayb’an eb’. 12 Icha chi’ ix yutej yac’an copisio junjun on̈, yujto yic on̈xo, yic scac’ servil, yic svach’ tec’c’aj co pensar a on̈ icha snivanil Cristo caj tic. 13 Icha chi’ tzon̈ yutej, yic vach’ junlajan ol aj cac’an och d’a co c’ol co masanil. Axo co vach’ ojtacanel Yuninal Dios chi’, yic stec’c’aj co pensar icha stec’anil spensar Cristo. 14 Tato icha chi’ caji, man̈ ol somchajel co pensar yuj juntzan̈ ch’oc c’ayb’ub’al tz’alji. Man̈ ol on̈ ac’joc pax musansatil yuj juntzan̈ eb’ jelan yesani yic tzon̈ yic’b’at eb’ d’a junoc ch’oc c’ayb’ub’al. Man̈ lajanoc pax ol on̈ aj icha eb’ unin c’un somchajel spensar, ma icha junoc barco ton̈ej stz’eytz’onec’ yuj ic’. 15 Palta a on̈ tic, an̈ej juntzan̈ tas yel tz’alji sco b’eyb’alej, yujto sco xajanej co b’a. Yovalil tzon̈ tec’c’aji, yic lajan tzon̈ aj yed’ Cristo, yujto icha yaj co jolom, icha chi’ yaj d’ayon̈. 16 A on̈xo tic, ichato snivanil caji. A co nivanil tic yamyumb’a yaj yed’ sch’an̈al. Ayic vach’ yaj junjun macan̈, te vach’ smunlaji. Icha chi’ caj yed’ Cristo chi’, yujto a’ tz’ac’an quip co masanil. Ayic tzon̈ munlaj junjun on̈ d’a smojal, svach’ tec’c’aj co pensar co masanil, sco vach’ xajanan pax co b’a.

Sco cha q’uexmaj co pensar

17 A juntzan̈ ol valb’at tic d’ayex, aton schecnab’il Cajal Jesús: Man̈xo lajanoc tzeyutej e b’a icha eb’ man̈ ojtannacoc Dios, yujto ic’b’ilb’ey sb’eyb’al eb’ yuj juntzan̈ pensar malaj b’aj sc’anab’ajaxi. 18 A spensar eb’, te q’uic’alq’uinal yaji. Najat yajel eb’ d’a jun q’uinal syac’ Dios d’a juneln̈ej. Yuj spitalil eb’ max nachajel jab’oc yuj eb’. 19 Max q’uixvi jab’oc eb’. Comonn̈ej tz’em eb’ d’a ajmulal. Comonn̈ej sc’ulej yaln̈ej tas chucalil eb’. 20 Palta a exxo, man̈ ichoc ta’ ix aj e c’ayb’an yic Cristo. 21 Yujto a ex tic, eyab’nac yab’ixal Cristo chi’, eyojtac pax e b’eyb’alani a to a yalan sc’ayb’ub’al te yel yac’nac e c’ayb’ej chi’. 22 A jun eyicham b’eyb’al d’a yalan̈taxo, tzex ixtaj yuuj, yujto tze c’ulej juntzan̈ tas tze nib’ejochi. Yuj chi’ yovalil tze vach’ actejcan jun eyicham b’eyb’al chi’. 23 Yuj chi’, yovalil tze vach’ b’oej e pensar d’a junjun c’u. 24 Yovalil tze cha q’uexmaj e pensar, tze chaan junxo ac’ pensar sb’o Dios icha sgana. Tato icha chi’, tojol ol eyutoc e b’a, te vach’n̈ej ol aj e b’eyb’al. 25 Yuj chi’, man̈xo eyeslaj e ti’oc junjun ex, an̈ej val junoc tas te yel tzeyala’, yujto junn̈ej animail caj co masanil.

26 Ayic scot eyoval, man̈ e c’ulej junoc chucal yuj jun eyoval chi’. Max yal an̈eja’ yajcot eyoval tz’em c’u. 27 Tato ayn̈ejcot eyoval chi’, ol eyac’ slugar vin̈ diablo sjuanel e pensar.

28 Tato ayex mach ex elc’um ex d’a yalan̈taxo, man̈xo ex elc’anvoc ticnaic. Más vach’ tzex munlaj d’a junoc munlajel vach’, yic vach’ ol yal e colvaj d’a eb’ malaj yico’.

29 Man̈ eyal juntzan̈ chucal lolonel. An̈ej juntzan̈ lolonel vach’ tzeyala’, yic sb’o spensar eb’ tz’ab’an tas tzeyal chi’, axo svach’ tec’c’aj eb’ chi’ eyuuj. 30 Man̈ eyac’ cus Yespíritu Dios cajanoch d’ayex junjun ex. Yujto icha tz’aj yac’jioch junoc sello d’a junoc tasi, icha chi’ ix aj yac’jioch d’ayon̈ junjun on̈. Yuuj scheclajeli to yic on̈xo Dios, masanto ol ja jun c’ual ayic ol co vach’ chaan co colnab’il.

31 Actejeccan masanil e chichonc’olal yed’ e c’ac’alc’olal. Man̈ comonoc schacb’i e sat scot eyoval. An̈ejtona’, man̈ comonoc sq’ue e jaj e tumvaji. Actejeccan e c’ulan masanil tas chuc. 32 Vach’ tzeyutej e pensar d’ayex junjun ex. Slaj oc’ e c’ool d’ayex junjun ex. An̈ejtona’, tzeyac’laj nivanc’olal e b’a, icha ix aj on̈ yac’an nivanc’olal Dios yuj Cristo.

5

A tas scutej co b’eyb’al

1 A ticnaic yuninal on̈xo Dios, xajanab’ilon̈xo yuuj. Yuj chi’ icha syutej sb’a, yovalil icha chi’ scutej co b’a. 2 Sco xajanejn̈ej co b’a icha ix aj on̈ xajanan Cristo ayic ix cham cuuj. Icha noc’ calnel smiljicham silab’il yuj mul, sumumi sjab’ d’a Dios, stzalaj val yed’oc, icha chi’ ix aj smiljicham Cristo chi’ yuj co mul.

3 A ticnaic, yicon̈xo Dios. Yuj chi’, a val ajmulal, ma yaln̈ej tas chucal sc’ulej eb’ anima yed’ snivanil, ma pec’al, man̈xo smojoc calub’tan̈ani. 4 An̈ejtona’, max yal calan juntzan̈ tas q’uixvub’tac yalji, ma juntzan̈ chucal lolonel. Yujto a juntzan̈ chi’, man̈ smojoc calani. Aocab’ ac’oj yuj diosal scac’ d’a Dios d’a yichan̈ to scala’. 5 Cojtacxo to a eb’ tz’emn̈ej d’a ajmulal yed’ eb’ sc’ulan yaln̈ej tas chucal yed’ snivanil, eb’ pec’ tumin, malaj yalan yic eb’ yoch b’aj ol yac’ yajalil Cristo yed’ Dios. Yujto a eb’ pec’ tumin chi’, a d’a yichan̈ Dios, ichato sdiosal jun chi’ eb’. 6 Man̈ eyac’ ac’joc musansatil e b’a yuj eb’ tz’alani to malaj yovalil co c’ulan juntzan̈ sval tic. A tas syal eb’ chi’, malaj yelc’ochi, yujto ol cot jun nivan yaelal yuj yoval sc’ool Dios d’a yib’an̈ eb’ sc’ulan juntzan̈ chi’. 7 Yuj chi’, xe comon aq’uejtaoch e b’a yed’ eb’.

8 A d’a yalan̈taxo, ichato a d’a scal q’uic’alq’uinal ayon̈ ec’ yuj co chuc b’eyb’al. Axo ticnaic, ichato ayon̈xo ec’ d’a scal saquilq’uinal, yujto junxon̈ej caj yed’ Cajal Jesús. Yicon̈xo jun ay yic saquilq’uinal chi’ ticnaic, yuj chi’ yovalil vach’ scutej co b’eyb’al. 9 Tato yel yicon̈xo jun aj saquilq’uinal chi’, vach’n̈ej scutej co b’a, tojol scutej co b’a. An̈ej val tas yel scala’. 10 Aocab’ juntzan̈ tas vach’ d’a sat Dios sco b’eyb’alej. 11 Man̈ eyac’och e b’a d’a scal juntzan̈ tas sc’ulej eb’ ayto ec’ d’a scal q’uic’alq’uinal, yujto a tas sc’ulej eb’ chi’, malaj svach’il. Más am vach’ tze ch’oxeli to malaj yelc’och juntzan̈ chi’. 12 Yujto a juntzan̈ tas sc’ulej eb’ d’a c’ub’eltac chi’, vach’chom ton̈ej scala’, te q’uixvelal. 13 Palta a jantacn̈ej tas sc’ulej eb’ chi’, ol ac’joc proval yuj jun saquilq’uinal yic Dios, axo scheclajelta chi’. Yujto a jun saquilq’uinal chi’, a tz’ac’an checlajel masanil tasi. 14 Yuj chi’ ay jun tz’alan icha tic:

A ach ichato vaynac ach, aq’uel a vayan̈. Q’uean̈ vaan d’a scal eb’ icha chamnacto, yic ol yac’ saquilq’uinal Cristo d’ayach, xchi.

15 Yuj chi’, tzeyil val e b’a yed’ tas tze c’ulej, man̈ ichoc eb’ malaj spensar d’a yichan̈ Dios tzeyutej e b’a. Ayocab’ e pensar. 16 Tzeyac’ val eyip d’a yic Dios, yacb’an ayto jab’ocxo tiempo, yujto a jun tiempoal tic, ayxo smay. 17 Man̈ quistaloc tzeyutej e b’a. Aq’uec eyip e naaneli tas val sgana Dios d’ayon̈. 18 Man̈ ex och uc’uman̈il, yujto tz’ixtaxel co pensar yuj an̈. Más vach’ a Yespíritu Dios tze vach’ chaejoch yac’ yajalil d’ayex. 19 Ayic tze molb’an e b’a, tze b’itej juntzan̈ salmo, himno yed’ juntzan̈xo b’it yic Dios. Ayic tzex b’itani, tzeyal vach’ lolonel d’a Cajal Jesús d’a smasanil e c’ool. 20 A d’a sb’i Cajal Jesucristo scac’ yuj diosal d’a Dios co Mam yuj yaln̈ej tas sja d’a quib’an̈.

A schecnab’il Dios d’ayon̈

21 Tze chaoch d’a eyib’an̈ e c’anab’ajan tas tzeyal junjun ex, yujto ayon̈ och d’a yalan̈ smandar Cristo.

22 A ex ix ex ayxo eyetb’eyum, tze chaoch d’a eyib’an̈ e c’anab’ajan tas syal eb’ vin̈, icha tzeyutej e b’a d’a Cajal Jesús. 23 Yujto a vin̈ eyetb’eyum chi’, ichato e jolom yaj vin̈, icha Cristo sjolomal yaj d’a yiglesia. An̈ejtona’, co Columal paxi, ichato snivanil caji. 24 Icha syutej iglesia sc’anab’ajan d’a Cristo, ichaocab’ chi’ eb’ ix ix, c’anab’ajumocab’ syutej sb’a eb’ ix d’a vin̈ yetb’eyum d’a smasanil.

25 A exxo vinac ex ayxo eyetb’eyum, tze xajanej eb’ ix, icha syutej Cristo xajanan yiglesia. A’ ix yac’cham sb’a cuuj, 26 yic tzon̈ yic’och yicoc yuj on̈ sacb’itan d’a a a’ yed’ d’a slolonel. 27 Icha chi’ ix on̈ yutej a on̈ yiglesia on̈ tic, yic te vach’ on̈, ayic ol on̈ c’och d’a yichan̈. Man̈xa jab’oc co paltail ta’. Icha junoc pichul malaj jab’oc mic d’ay, malaj pax jab’oc b’aj n̈ic’chimtac, te d’ajaji yilji. 28 An̈ejtona’, a ex ayxo eb’ ix eyetb’eyum chi’, icha chi’ tzeyutej e xajanan eb’ ix. Tato tze xajanej eb’ ix, syalelc’ochi, a e nivanil van e xajanani. 29 ¿Toc val ay junoc mach schichonoch sc’ool d’a snivanil? Co masanil sco ya’ilej val co nivanil chi’, scac’anpax servil. Icha chi’ tzon̈ yutej Cristo a on̈ yiglesia on̈ tic, 30 yujto ichato snivanil caji. 31 Yuj chi’, a vin̈ vinac, syactejcan smam snun vin̈, yic junxon̈ej tz’ajcan vin̈ yed’ ix yetb’eyum. Axo eb’ schavan̈il, junxon̈ej nivanil tz’ajcan eb’, xchican d’a Slolonel Dios. 32 A d’a juntzan̈ lolonel tic scheclajel jun c’ayb’ub’al te nivan yelc’ochi, aton jun ch’oxb’ilxo yuj Dios. Sval jun tic yuj tas yaj Cristo yed’ yiglesia. 33 An̈ejtona’ syalanpax d’ayex a ex vinac ex ayxo eb’ ix eyetb’eyum to tze xajanej eb’ ix, icha tzeyutej e xajanan e nivanil. Syalanpax d’ayex a ex ix ex ayxo eyetb’eyum, nivanocab’ yelc’och vin̈ eyetb’eyum chi’ d’ayex junjun ex.

6

1 A ex uninab’il ex, c’anab’ajejec e mam e nun. Te vach’ d’a yichan̈ Cajal Jesús tato icha chi’ tzeyutej e b’a. 2 Ay jun schecnab’il Dios tz’alan icha tic: Ayocab’ yelc’och e mam e nun d’ayex, xchi. Aton jun b’ab’el checnab’il tic b’aj yac’naccan sti’ Dios yuj tas syac’ d’ayon̈, tato sco c’anab’ajej. Syalani: 3 Tato icha chi’, ec’alxo svach’il eyico’ yic vach’ snajatb’i e q’uinal d’a yolyib’an̈q’uinal tic, xchi.

4 A exxo mamab’il ex, man̈ e tzuntzejcot yoval eb’ eyuninal, palta to tze q’uib’tzitej eb’, tze cachan eb’. Tze c’ayb’anpax eb’ d’a sc’ayb’ub’al Cajal Jesús.

5 A exxo checab’ eyaji, tze c’anab’ajej tas syal e patrón. Ayocab’ yelc’och eb’ d’a e sat, tzex xiv d’a eb’. D’a smasanil e c’ool tzex munlaj d’a eb’, yujto ichato a d’a Cristo van e munlaji. 6 Man̈ocn̈ej van ex yilan eb’ tzex munlaji, yic stzalaj eb’ eyed’ e naani. Palta tzex munlaj d’a smasanil e c’ool icha sgana Dios, yujto aton Cristo van eyac’an servil. 7 Tzex munlaj val d’a tzalajc’olal, yujto a d’a Cajal Jesús van e munlaji, man̈oc d’a junoc anima. 8 Yujto cojtacxo to vach’chom checab’ caji, ma munil quic co b’a, palta ol co cha spac quic junjun on̈ d’a Cajal Jesús. Ato syala’ tastac vach’ sco c’ulej junjun on̈.

9 A exxo patrón ex, icha pax chi’ tzeyutej e b’a d’a eb’ checab’ yaj d’ayex. Man̈ ovoc tzeyutej e b’a d’a eb’. Tze nacoti to ay jun d’a satchaan̈ tzex ac’an mandar yed’ eb’, aton Cajal Jesús. A d’a yichan̈ Cajal chi’, lajann̈ej eyelc’och yed’ eb’.

Tec’an val tzeyutej e b’a

10 A ticnaic tec’an val scutej co b’a d’a yol sc’ab’ Cajal Jesús. Ochocab’ co tec’anil yuj spoder. 11 Co chaec juntzan̈ tas syac’ Dios d’ayon̈. Aton juntzan̈ icha syamc’ab’ eb’ soldado, yic vach’ syal co tec’b’an co b’a d’a vin̈ diablo, ayic syac’lan vin̈ on̈ yac’an ganar yed’ sjelanil. 12 Yujto man̈oc yed’ eb’ anima van cac’an oval, palta a yed’ juntzan̈ enemigo sc’ulan chucal ay yopisio d’a scal ic’, a yed’ eb’ van cac’an oval. Aton eb’ chi’ ay yopisio yac’an mandar, ayoch eb’ yajaliloc chucal d’a yolyib’an̈q’uinal tic. 13 Yuj chi’, ichaocab’ junoc soldado sc’anan syamc’ab’ yic oval, ichaocab’ chi’ scutej co yamc’ab’an juntzan̈ tas syac’ Dios d’ayon̈, yic tec’an scutej co b’a, ayic sjavi junoc chucal. Tato sco tec’b’ej co b’a, an̈eja’ tec’an on̈ ayic ol lajvoc oval chi’. 14 Yuj chi’, tec’an scutej co b’a. Scac’ val och co pensar d’a jun lolonel te yel icha eb’ soldado syac’och cincho yic oval. Co chaec jun stojolal syac’ Dios d’ayon̈, yic lajan tzon̈ aj icha eb’ soldado scol sb’a yed’ jun q’uen pichul syac’och eb’ d’a sn̈i’ sc’ool. 15 Icha eb’ soldado syac’ lista sb’a, syac’anoch xan̈ab’, ichaocab’ pax chi’ scutej cac’an lista co b’a yed’ co pensar, yic tzon̈ b’at calel vach’ ab’ix yic junc’olal. 16 Axo junxo tic, más yovalil to sco vach’ aq’uejoch Dios d’a co c’ool, sec yuj chi’ max on̈ yamchaj yuj vin̈ diablo, ayic syac’an oval vin̈ qued’oc. Ichato sjulcot juntzan̈ te te’ vin̈ ayoch sc’ac’al d’ayon̈. Tato sco vach’ aq’uejoch Dios d’a co c’ool, lajan on̈ icha eb’ soldado yamb’iloch smaclab’ jul-lab’ yic max yamchaj sjulji. 17 Scac’och yipoc co c’ool to colchajnac on̈xo. Tato icha chi’, lajan on̈ icha eb’ soldado c’oxb’il jun q’uen xumpil yuuj. Axon̈ej slolonel Dios ac’b’il d’ayon̈ yuj Yespíritu scac’lab’ej icha syutej eb’ soldado yac’lab’an yespada. 18 An̈ejtona’ tzon̈ lesalvi d’a Dios d’a masanil tiempo yed’ spoder Yespíritu, sco c’anan tas d’ay. Scac’ val och co pensar co lesalvi. Man̈ on̈ tzactzajoc. Lesalvan̈ec yuj jantacn̈ej eb’ yicxo Dios qued’oc. 19 Tzex lesalvi pax vuuj, yic ol yac’pax Dios nachajel vuuj tas ol vala’, sec yuj chi’ an̈eja’ tec’an ol vutoc in b’a valanel vach’ ab’ix, aton jun ch’oxb’il yuj Dios d’ayon̈. 20 A Dios ac’jinac vopisio valanel jun ab’ix tic, yuj chi’ preso vaj ticnaic. Lesalvan̈ec vuuj, yic an̈eja’ tec’an ol vutoc in b’a valaneli, icha sgana Dios chi’.

Tz’ac’jib’at stzatzil sc’ool eb’ aj Éfeso

21 A vin̈ cuc’tac Tíquico, xajanab’il val vin̈ cuuj. Tec’an val smunlaj vin̈ qued’ d’a yic Cajal Jesús. A vin̈ ol b’at alan d’ayex tas vaj d’a tic yed’ tas van in c’ulani. 22 Yuj chi’ tzin checb’at vin̈ d’ayex ta’, yic a vin̈ ol alanoc tas caji, sec yuj chi’ ol ex tzalaj cuuj. 23 Yac’ocab’ sjunc’olal co Mam Dios yed’ Cajal Jesucristo d’ayex ta’, tze xajanan e b’a. In gana tze vach’ aq’uejoch Dios chi’ d’a e c’ool. 24 Jantacn̈ej eb’ xajanan Cajal Jesucristo d’a masanil tiempo, ayocab’ svach’c’olal Dios d’a eb’.