A Oye’ B’it Yic

CUSC’OLAL

Lamentaciones sb’i jun libro tic, syalelc’ochi cusc’olal. A jun libro tic, ay oye’ macan cusc’olal tz’ib’ab’il d’ay, junjun d’a junjun capítulo. Syal yuj cusc’olal yed’ yaelal ayic smac’jinaquem lan̈naj chon̈ab’ Jerusalén. Te cusc’olal ajnaccani, yujto man̈ jantacoc tas janac d’a yib’an̈. Vach’chom a jun libro tic te nivan syalcot yuj yaelal, ma cusc’olal, palta ay pax juntzan̈ versículo tz’alancoti to yovalil scac’och Dios yipoc co c’ool, scac’anpaxoch tastac toto ol ujoc yipoc co c’ool.

1

B’ab’el b’it yic cusc’olal

1 Cuseltacxon̈ej ix ajcan chon̈ab’ Jerusalén b’aj tzijtum anima d’a peca’. Lajan ix ajcan jun nivan chon̈ab’ tic icha tz’ajcan junoc ix ix toxo ix cham yetb’eyum. A d’a peca’, ichato yajal yaj d’a scal juntzan̈ nación, axo ticnaic, tz’ac’ji pural yoch d’a munlajel.

2 Lajan icha junoc ix ix sic’sic’an yoc’ d’ac’valil, chalali val yemta yal sat d’a spac’ultac sti’. A d’a scal juntzan̈ nación vach’ yac’an yed’oc, man̈xa junoc tz’ac’an snivanil sc’ool. Masanil ix meltzajoch ajc’olal d’ay.

3 Ix ic’jib’at eb’ aj Judá d’a ch’oc chon̈ab’il. Q’uixvub’tac yaj eb’ yuj munlajel te ya b’aj ayochi. Ayxoec’ eb’ d’a scal juntzan̈xo nación. Maxtzac yic’ jab’oc yip eb’. Ix yamchaj eb’ yuj eb’ spechani, yuj chi’ ayxoec’ eb’ d’a scal yaelal.

4 Cuseltacxon̈ej yaj sb’eal Sion ticnaic. Man̈xalaj mach sjavi d’a q’uin̈. Tz’inini yajcan sti’ chon̈ab’. Axon̈ej oq’uel syac’ eb’ sacerdote. A eb’ ix cob’estac tacnacxon̈ej sc’ol eb’ ix. A eb’ aj Jerusalén ayoch yaelal d’a yib’an̈ eb’.

5 Toxo ix ac’ji ganar eb’ cajan d’a Sion. Ix ic’jib’at eb’ d’a ch’oc chon̈ab’il yuj eb’ yajc’ool. A Jehová ix ac’anoch yaelal d’a yib’an̈ eb’, yujto te pit ix yutej sb’a eb’. A eb’ yajc’ol eb’ chi’, van sq’uechaan̈ eb’.

6 Toxo ix satel svach’il yilji chon̈ab’ Sion chi’. A eb’ yajalil eb’, lajan eb’ icha noc’ c’ultaquil chej maxtzac ilchaj svael. Van yel yip, yuj chi’ toxon̈ej sn̈er yoc d’a yichan̈ eb’ spechani.

7 A val d’a sc’ual ayoch eb’ aj Jerusalén yab’an syail, ix snaancot masanil sb’eyumal eb’ d’a yalan̈taxo. Ayic ix yamchaj eb’ yuj eb’ yajc’ol chi’, man̈xa mach ix colanel eb’. A val yic tz’ilji eb’ yuj juntzan̈xo eb’ yajc’ool, sb’uchji eb’ yujto toxo ix telvi eb’.

8 A eb’ aj Jerusalén chi’, yelxo nivan schucal eb’ ix yac’ochi, yuj chi’ smoj val syajjiel eb’. D’a peca’ nivan yelc’och jun chon̈ab’ chi’ d’a yol sat eb’ anima, axo ticnaic, syaj eb’, yujto toxo ix ilji sq’uixveltaquil. Yuj chi’ a eb’ aj Jerusalén tz’oc’ val eb’, toxon̈ej sc’ub’ejel sat eb’ yuj q’uixvelal.

9 Te nivan chequel yaj schucal eb’ cajan d’a Jerusalén chi’, palta malaj tas sna eb’ yuj tas ol javoc d’a yib’an̈. Te satub’tac ix aj stelvi schon̈ab’ eb’, malaj mach snivanan sc’ol eb’. Syal eb’ anima ta’: Mamin Jehová, ina val co yaelal, yujto a eb’ ajc’ol d’ayon̈ syic’chaan̈ sb’a eb’ on̈ yixtani, xchi eb’.

10 A eb’ ajc’ool chi’, toxo ix yiquej masanil sb’eyumal eb’ aj Jerusalén eb’. Ix yil val eb’ aj chon̈ab’ chi’ yoch lemnaj eb’ ch’oc chon̈ab’il d’a yol stemplo Dios, aton juntzan̈ anima yalnac Jehová to max yal yochi.

11 Masanil eb’ cajan ta’ tz’oc’ eb’, tz’ec’ eb’ sayan svael. Toxo ix yac’b’at sb’eyumal eb’ sq’uexuloc svael yic max cham eb’. Ix yalan eb’: Mamin Jehová, cotan̈ q’uelan d’ayon̈ yuj tas ix aj co telvi. Il val och a c’ol d’ayon̈ yuj co yaelal.

12 A ex tzex ec’ d’a co lac’anil tic, ochan̈ec vaan tze naani. ¿Toc ay val yaelal icha quic tic? Yelxo val sco te ab’ej syail. Ix yac’cot jun yaelal tic Jehová d’a quib’an̈ yuj yoval sc’ool.

13 Ato d’a satchaan̈ ix yac’cot jun c’ac’ Jehová, yic syac’ lajvoquem co b’aquil. Ix sb’oem jun yaal d’a quichan̈, icha val chi’ ix aj co meltzajcot d’a co patic. Ix on̈ actajcan yuuj, cotac scal syac’anoch yaelal d’a quib’an̈.

14 A Jehová, toxo ix yaloch co chucal d’a co sat, an̈eja’ co chucal chi’ ix on̈ tzec’ani, icha val junoc icatz al yajoch d’a quib’an̈. Tz’el val quip yuuj. Ix on̈ yac’och Dios Cajal d’a yol sc’ab’ eb’ cajc’ool. Maxtzac yal co tec’b’an co b’a d’a yichan̈ eb’.

15 A Jehová ix spatiquejel eb’ soldado tzon̈ colan calani. Ix yac’cot jantac eb’ soldado ajc’ol d’ayon̈ yic satel masanil eb’ co soldado quelemtac. Toxo ix on̈ tec’jiem a on̈ aj Judá on̈ tic yuj Jehová, icha val tz’aj stec’jiel yal sat te’ uva.

16 Yuj val juntzan̈ tic tz’el val yal co sat coq’ui. Man̈xalaj mach tz’ac’an snivanil co c’ool. Man̈xalaj mach syal yac’an co tec’anil. A d’a scal oval chi’ ix cactejcan eb’ cuninal, yujto ix on̈ can d’a yalan̈ yuj eb’ ajc’ol chi’.

17 Ix quic’chaan̈ co c’ab’ co tevi, palta malaj mach tz’ac’an snivanil co c’ool. A Jehová ix molb’ancot eb’ cajan d’a co lac’anil yic syac’an oval eb’ qued’oc. A Jerusalén tic, yajyonc’olal ix ajcan d’a eb’.

18 Ix sc’ulej val Jehová icha val smojalil, yujto ix co pitej co b’a d’a schecnab’il. Ex chon̈ab’, ab’ec val tas ol cala’. Ilec val co yaelal. A eb’ cuninal, toxo ix ic’jib’at eb’ d’a ch’oc chon̈ab’il.

19 Ix co c’an scolval juntzan̈ nación ayoch qued’oc yalani, palta ton̈ej tzon̈ yixtej eb’. A eb’ vin̈ sacerdote yed’ eb’ vin̈ ichamtac vinac, ayic van yec’ eb’ vin̈ say svael, ix cham eb’ vin̈ yuj vejel d’a yoltac scalleal chon̈ab’ tic.

20 Mamin Jehová, ina val tas caji. Max techajlaj co yaelal tic cuj scab’i. Pitz’itz’i yoch d’a co c’ol scab’i ayic sco naancot co pitalil. A d’a spatiquel co chon̈ab’ tic smiljicham eb’ cuninal d’a q’uen espada, axo d’a yol chon̈ab’, ay pax chamel.

21 A eb’ ch’oc chon̈ab’il, syab’ val eb’ yel cav yuj co cusc’olal, palta malaj mach snivanan co c’ool. Masanil eb’ ayoch ajc’olal d’ayon̈, yojtacxon̈ej co yaelal eb’, stzalaj val eb’ yuj yaelal ix ac’och d’a quib’an̈. Javocab’ jun c’u alb’ilcan uj d’a peca’, yic vach’ lajan ol aj eb’ icha caj tic.

22 Nacot jantac schucal eb’. Utejpax eb’ yuj schucal, icha val tzon̈ utej yuj quic tic. Te nivanxo tzon̈ oq’ui, tz’el yip co pixan scab’i, xchi eb’ aj Jerusalén chi’ d’a Jehová.

2

Schab’il b’it yic cusc’olal

1 Te vach’ yilji chon̈ab’ Sion, palta ix q’uic’b’i q’uinal d’ay yujto te nivan ix aj scot yoval sc’ol Jehová. Man̈ jantacoc svach’il yilji Israel palta ix juvieli. Majxo snacotlaj scajnub’ Jehová yuj yoval sc’ool chi’.

2 Man̈xa junoc chon̈ab’ b’aj cajan eb’ yin̈tilal vin̈aj Jacob ixto can yuj Jehová. A yuj yoval sc’ool, elan̈chamel ix laj yac’ lajvoquem scuartel eb’ aj Judá. Toxo ix satel snivanil yelc’och jun nación yed’ masanil eb’ yajal yaj d’ay.

3 Yuj yoval sc’ol chi’, ix yac’ lajvoc masanil yipal Israel. Ix yiq’uel scolval d’ay ayic ix javi eb’ ajc’ool. Ix yac’och sc’ac’alc’olal d’a yib’an̈ yin̈tilal vin̈aj Jacob, icha val junoc c’ac’ satanel masanil tas.

4 A Jehová, lajan val ix yutej sb’a icha junoc ajc’ool, ix yac’b’at sjul-lab’ d’a stojolal chon̈ab’. Icha val junoc milum anima, ix smilcham eb’ xajan cuuj. Icha junoc c’ac’, icha val chi’ yajoch yoval sc’ol d’a yib’an̈ scajnub’ eb’ aj Sion.

5 Lajan ix sc’ulej Jehová icha val sc’ulej junoc ajc’ool, juneln̈ej ix lajviem Israel yuuj. Ix spojem masanil scuartel yed’ sdespacho Judá. Tzololixon̈ej sjavi cusc’olal d’a yib’an̈ eb’ aj Judá chi’ yuuj.

6 Icha tz’aj yixtajb’at junoc lechpat, icha val chi’ ix aj yixtanb’at stemplo Jehová b’aj smolb’ej sb’a eb’ chon̈ab’. A ix ac’an sb’atcan q’uin̈ satc’olal yed’ sc’ual ic’oj ip yuj eb’ aj Sion. A yuj yoval sc’ol Jehová ix spatiquejcanel eb’ rey yed’ eb’ sacerdote.

7 Toxo ix spatiquejel yaltar Jehová, man̈xa yopisio stemplo yuuj. Toxo ix yac’canoch d’a yol sc’ab’ eb’ ajc’ool yic sjuchajem smuroal. Val yel yav eb’ ajc’ol d’a stemplo Jehová, ichato sc’ual q’uin̈.

8 A Jehová ix naan sjuanem smuroal chon̈ab’ Sion. Ix cham val snaani tas ol aj sjuan lajvoc. Maj oc’laj sc’ool masanto ix lajviem yuuj. Junxon̈ej ix aj yem juynaj storreal yed’ smuroal.

9 Toxon̈ej ix emcan vecan spuertail jun chon̈ab’ chi’ d’a sat luum. Ix can̈chajpaxb’at yijchul ayochi. A vin̈ sreyal yed’ eb’ ayoch yajalil, ix b’atcan eb’ d’a scal eb’ ch’oc chon̈ab’il b’aj malaj sc’ayb’ub’al Dios. Man̈xalaj tas syac’ Jehová yil eb’ schecab’.

10 A eb’ yichamtac vinaquil chon̈ab’ Sion man̈xalaj syal eb’, c’ojanem eb’ d’a sat luum. Syac’q’ue pococ eb’ d’a sjolom, syac’anoch pichul eb’ yic cusc’olal. A eb’ ix cob’estac ix d’a Jerusalén tz’em n̈ojan eb’ ix d’a sat luum yuj q’uixvelal.

11 Ste ixtaxel in sat yuj oq’uel, max techaj cusc’olal vuj svab’i. Man̈xalaj in tec’anil yic svilan satel eb’ vetchon̈ab’. A eb’ unin tzato chuni, scham eb’ d’a yoltac calle yuj vejel.

12 Syal eb’ unin d’a snun icha tic: Ac’ co vael, ac’ co vino, xchi eb’. Ichato echen tz’ic’an eb’, stelvi eb’ d’a yoltac scalleal chon̈ab’. Tz’em n̈ojnaj eb’ d’a yol sc’ab’ snun, tz’el sc’ol eb’.

13 ¿Mach yed’oc ol ex in lajb’ej ex aj Jerusalén? Ex aj chon̈ab’ Sion, ¿tas junoc ch’oxnab’il tzin ch’ox d’ayex yic svac’an snivanil e c’ool? Te nivan ix aj e lajviemi, ¿machto val ol ex ac’an b’oxoc?

14 A tas ix yal eb’ syesejoch sb’a schecab’oc Dios d’ayex, es masanil. Maj ch’oxjiel e mul yuj eb’, yuj chi’ maj q’uexvi e pensar. Ix alji es lolonel d’ayex, ix eyac’anoch d’a e c’ool.

15 Ayic tz’ilji Jerusalén yuj eb’ tz’ec’ d’a yol b’e, stz’it sc’ab’ eb’ sb’uchvaj d’ay. Tz’el yav eb’, stzicub’tan̈an sat eb’ sb’uchvaji. Syalan eb’ icha tic: ¿Tob’an am a jun chon̈ab’ tic sb’inaj d’a sat lum tic to man̈xo jantacoc svach’il yilji? xchi eb’.

16 Masanil eb’ ajc’ol sb’uchvaj d’ay, tz’el yav eb’, schin̈an sc’ab’ eb’, syalan eb’ icha tic: Toxo ix co satel Jerusalén d’a juneln̈ej. Aton jun c’u tic ix co tan̈vej val, a ticnaic van quilani, xchi eb’.

17 Toxo ix elc’och tas nab’il yuj Jehová, toxo ix elc’och slolonel nab’il yuj d’a peca’. Ix on̈ yac’ sateli, majxo oc’laj sc’ol d’ayon̈. Ix el d’a sc’ol on̈ yac’an tzetzajoc, ix schaan yic’chaan̈ sb’a eb’ ajc’ol chi’.

18 Ex aj Sion, c’anec scolval Jehová d’a smasanil e c’ool. C’ual d’ac’val ocab’ yel yal e sat eyoq’ui. Man̈ ex och vaan eyoq’ui.

19 Cotac scal tzex q’ue vaan, tzex avaj d’ac’valil, tze c’anan scolval Jehová. Mojb’ejecq’ue e c’ab’ tzex oc’ d’a smasanil e c’ol d’a yichan̈ Jehová. C’anec yoq’uelc’olal yuj eb’ eyuninal, yujto a b’aj schalaj sb’a b’e van scham eb’ yuj vejel.

20 Mamin Jehová, naval sic’lab’il, ¿toc ay junocxo chon̈ab’ tzutej icha tic? ¿Tocval smoj ay eb’ ix nunab’il schianb’at yune’ tzato chuni? ¿Toc val smoj smac’jicham eb’ sacerdote yed’ eb’ a checab’ d’a yol a templo?

21 A eb’ unin yed’ eb’ ichamtac vinac, toxo ix em latz’an eb’ d’a yoltac calle schami. A eb’ quelemtac yed’ eb’ ix cob’estac, ix cham eb’ yuj q’uen espada. D’a sc’ual yoval a c’ool ix a mac’cham eb’, majxo oc’laj a c’ol d’a eb’.

22 Mamin Jehová, yalxon̈ej b’aj ix ic’cot tzijtum yaelal d’a Jerusalén, icha val tz’aj sjavi eb’ anima d’a sc’ual q’uin̈. Man̈xalaj mach ix colchajel d’a sc’ual yoval a c’ol chi’. A eb’ cuninal ix quil q’uib’oc, eb’ ix co c’ayb’ej, ix miljicham eb’ yuj eb’ ajc’ool.

3

Yoxil b’it yic cusc’olal

1 A in tic, nivan val ix aj vab’an syail yuj yoval sc’ol Dios.

2 Ix in spechb’at d’a scal q’uic’alq’uinal b’aj juneln̈ej q’uic’olinac. Ix in yac’ b’ey d’a yoltac b’e b’aj malaj saquilq’uinal.

3 Masanil c’u ichan̈ej tic in smac’an yed’ yoval sc’ool.

4 Ix yac’ ichamax in nivanil, choc’xon̈ej ix yutejcanb’at in b’aquil.

5 Ix in smacchej yed’ yaelal yed’ cusc’olal.

6 Ix in yac’ aj d’a scal q’uic’alq’uinal, icha yaj eb’ chamnacxo.

7 Ix in smacchej b’aj man̈xa b’aj syal veli. Yed’ val q’uen nivac cadena ix in stzec’a’.

8 Vach’chom tz’el vav in c’anan scolval, max scha yab’ tas tzin c’an d’ay.

9 Ix smac in b’e yed’ q’uen q’ueen, yuj chi’ axon̈ej d’a q’uex b’e tzin b’ati.

10 Lajan ix yutej sb’a Jehová d’ayin icha junoc noc’ oso sc’ub’ejel sb’a, icha junoc noc’ choj tz’elta jucnaj d’ayin.

11 Ix in sn̈erel d’a yol b’e yic choc’ tzin yutejcanb’ati, ix in actajcan yuuj.

12 Ix sb’o’och sjul-lab’, ix can ijan d’ayin yed’ sjul-lab’ chi’.

13 A sjul-lab’ ix sjulcot d’ayin, ix c’axpaj d’a yol in c’ool.

14 Masanil eb’ vetanimail sb’uchvaj d’ayin, a inxon̈ej tzin yal eb’ d’a scal slolonel.

15 D’a val syaelal ix in ajec’ yuj Dios. Te c’a’ tas ix yac’ vuq’uej.

16 Ix el vecnaj q’uen ve ayic ix in em latnaj d’a sat lum yuuj, ix in can telan d’a cal pococ.

17 Man̈xalaj in junc’olal, man̈xo naanoc tzalajc’olal vuuj.

18 Svalani to man̈xa in tec’anil, yujto man̈xo ayococh Jehová yipoc in c’ool.

19 A tzin naancot in cuselal yed’ vec’ in ch’ocojil, te ya svab’i.

20 A val yic tzin naancot juntzan̈ chi’, man̈xo animaoc tzin aj svab’i.

21 Palta ay jun tas tzin nib’ej, ayn̈ejec’ d’a in pensar, aton jun chi’ in gana svac’n̈ejoch yipoc in c’ool.

22 Aton val yuj svach’c’olal Jehová max on̈ sateli, yujto tz’oc’n̈ej sc’ool d’ayon̈.

23 Junjun q’uin̈ib’alil scheclaj svach’c’olal Jehová, syaln̈ej cac’anoch d’a co c’ool.

24 Yuj chi’ svala’ to icha in macb’en yaj Jehová, an̈ej ayoch yipoc in c’ool.

25 A eb’ tz’ac’anoch Jehová d’a sc’ool, te vach’ Jehová chi’ d’a eb’, aton eb’ to sb’ec val och sb’a d’a yol sc’ab’.

26 Te vach’ tato numan tzon̈ aj co tan̈vani masanto scolvaj Jehová d’ayon̈.

27 Yelxo vach’ tato ayic unin animaon̈to scac’anoch co b’a d’a yalan̈ smandar Dios.

28 Vach’ tato numan tzon̈ aj co ch’ocoj yacb’an syac’och co yaelal Jehová.

29 Yovalil tzon̈ och ejmelal, tzon̈ em n̈ojan d’a sat luum, talaj tz’oc’ sc’ol Jehová d’ayon̈.

30 Vach’chom tzon̈ mac’ji, tzon̈ b’uchji, palta co chaocab’i.

31 Max on̈ yactejcan Jehová d’a juneln̈ej.

32 Vach’chom syac’och co yaelal, palta tz’oc’pax sc’ool d’ayon̈, yujto te nivan svach’c’olal.

33 Val yel malaj sgana syac’och co cusc’olal yed’ co yaelal.

34 A Jehová Dios Axon̈ej Ochi, malaj sgana tz’ixtaj eb’ anima d’a preso,

35 malaj pax sgana tz’ic’jiel sderecho eb’ ac’b’il yuuj.

36 Man̈ vach’oc d’a sat Dios tato max ch’olb’itaj eb’ anima d’a stojolal.

37 Max elc’ochlaj tas sco na’ tato man̈oc Jehová tz’alani.

38 Max javilaj vach’ilal ma yaelal, tato man̈oc Dios Axon̈ej Och tz’alani.

39 ¿Tas yuj chuc scab’i tato yuj co chucal syac’ co yaelal Dios?

40 Co b’eyc’olejec val co b’a sic’lab’il, chajtil yilji co b’eyb’al, scac’anxioch co b’a d’a yol sc’ab’ Jehová.

41 Caq’uecb’at co pensar d’a Dios aj satchaan̈, scalan d’a co lesal icha tic:

42 Ix och co mul, ix co pitej co b’a d’ayach, maj on̈ ac’ nivanc’olal.

43 Ix javi yoval a c’ol d’ayon̈, ix on̈ a pechani, ix on̈ a sateli, majxo oc’laj a c’ool d’ayon̈.

44 Ix a c’ub’ejel a b’a, najat ach b’atcan d’ayon̈ yic maxtzac ab’ co lesal.

45 Icha c’alem ix on̈ utej d’a scal masanil anima.

46 Masanil eb’ cajc’ool, ix on̈ sb’uchval eb’.

47 Tzon̈ te xivi yujto a eb’ ajc’ol d’ayon̈ tzon̈ syam eb’, tzon̈ yixtan eb’, tzon̈ satanel eb’, xco chi.

48 Tz’el val jiljon yal in sat voc’ yuj cusc’olal, yujto van satel eb’ vetchon̈ab’.

49 Man̈ ol vactej voc’ yuj vab’ann̈ej syail

50 masanto ol yac’cot svach’c’olal Jehová d’ayon̈ d’a satchaan̈.

51 Te yaxo pax svab’ yed’ in pixan yuj tas tz’ec’ d’a yib’an̈ eb’ ix ix d’a yol in chon̈ab’.

52 A eb’ ajc’ool, tzin spech eb’ vach’chom malaj jab’oc in mul. Icha tz’aj spechji junoc noc’ much icha chi’ tzin yutej eb’.

53 Pitzan in val ix in syumanem eb’ d’a yol jun jul, ix smacancan sti’ jun jul chi’ eb’ yed’ jun q’uen q’ueen, man̈xa b’aj syal veli.

54 Ichato ay in em d’a yol a a’, ix in naani to yicxo chamel vaji.

55 Mamin Jehová, ato d’a sjulal yich jun jul tic tzin avaj d’ayach.

56 Ab’ yoch in jaj, man̈ actej ab’an in tevi.

57 Ix a nitzcot a b’a d’ayin ayic ix ach vavtani, ix alan d’ayin: Man̈ ach xivoc, xa chi.

58 Mamin, ix in a colcanel d’a yol sc’ab’ chamel.

59 Mamin Jehová, ojtac tas tzin utaj d’a man̈ stojolaloc tic. B’o yaj d’ayin d’a stojolal.

60 Ojtac tas snib’ej eb’ ajc’ol d’ayin yed’ tas sna eb’ tzin yutej.

61 Mamin Jehová, ix ab’ jantac chucal syal eb’ d’a in patic yed’ jantac tas sna eb’ tzin yutej.

62 Jun c’u syac’ eb’ in yalub’tan̈ani, snaan eb’ tas ol in yutoc.

63 Ilnab’ val, c’ual d’ac’val in sb’uchan eb’.

64 Mamin Jehová, ac’ spac d’a eb’ icha val smojalil yuj tas tzin yutej.

65 Ac’ pitb’oquel spensar eb’, tzac’anb’at catab’ d’a yib’an̈ eb’.

66 Mamin, pech eb’ yed’ yoval a c’ool. Satel eb’ d’a yolyib’an̈q’uinal tic.

4

A schan̈il b’it yic cusc’olal

1 Ina val tas ix aj sq’uic’b’i yilji scopopial q’uen oro te vach’. Masanil q’uen q’ueen vach’ yilji d’a templo, sacleminac ix ajcanb’at q’uen d’a yoltac calle.

2 A eb’ quelemtac d’a chon̈ab’ Sion, te nib’ab’il eb’ d’a yichan̈ q’uen oro vach’. Axo ticnaic jun, lajan tz’utaj eb’ icha junoc lum comon chen.

3 A noc’ nun oques syac’ chunoc yune’ noc’, axo pax eb’ ix vetchon̈ab’ tic, maxtzac oc’ sc’ol eb’ ix, lajan eb’ ix icha noc’ avestruz tz’ec’ d’a taquin̈ luum syactejcan sn̈olob’.

4 A eb’ unin vanto schuni scham eb’ yuj taquin̈tial, sq’uecan lotzan yac’ eb’ d’a sjoom. Sc’an svael eb’ unin chi’, palta malaj mach tz’ac’an d’a eb’.

5 A eb’ anima tzijtum tas sva d’a peca’, van scham eb’ yuj vejel d’a yoltac calle ticnaic. A eb’ ix q’uib’ d’a yoltac pat te vach’ yilji, van sayan eb’ tas syab’lej d’a scaltac c’alem.

6 A yaelal ix javi d’a yib’an̈ in chon̈ab’ yuj schucal, te ec’to d’a yichan̈ yic eb’ aj Sodoma. A Sodoma chi’, junn̈ej rato satnaqueli, malaj mach cusnac yuuj.

7 A eb’ yajal d’a co cal, copopi yilji eb’ d’a yichan̈ q’uen sacb’acom, te sac yilji eb’ d’a yichan̈ lech. Te chac yilji snivanil eb’ d’a yichan̈ q’uen coral. Te vach’ yilji eb’ d’a yichan̈ q’uen zafiro.

8 Axo ticnaic, te q’uic’ yilji eb’ d’a yichan̈ q’uic’b’alil. A mach tz’ilan eb’ d’a yoltac calle, maxtzac nachaj yuj eb’ mach eb’. Toxo ix och lotzan stz’umal eb’ d’a sb’aquil, taquin̈xon̈ej eb’ icha te’ c’atzitz.

9 Te vach’ yic mach ix cham d’a oval d’a yichan̈ mach c’ojanc’olal ix cham yuj vejel.

10 Yuj vejel ix javi d’a yib’an̈ in chon̈ab’ yuj oval, a eb’ ix ix vach’ spensar smilcham yune’ eb’ ix, stz’an̈an eb’ ix schi’a.

11 Ix elc’och jantac yoval sc’ol Jehová, ix yac’cot sc’ac’alc’olal. Ix yac’anoch sc’ac’al chon̈ab’ Sion, masanto ix yal slajviem cimientoal.

12 A eb’ sreyal juntzan̈ chon̈ab’ d’a yolyib’an̈q’uinal tic yed’ eb’ cajan d’ay, maj sna eb’ tato ay eb’ ajc’ol ol yal yoch d’a yol chon̈ab’ Jerusalén.

13 Icha chi’ ix uji yuj smul eb’ syaloch sb’a schecab’oc Dios yed’ eb’ sacerdote. Ix tob’canb’at schiq’uil anima malaj smul yuj eb’.

14 Axo ticnaic, ton̈ej smachlej eb’ tz’ec’ eb’ d’a yoltac calle icha eb’ max uji yilani. Quen̈echtac spichul eb’ yuj chic’, man̈xa mach syal sc’ol syaman spichul eb’ chi’.

15 Man̈ ex javoc d’a co tz’ey, yujto te chic’tac ex, man̈ on̈ eyama’, xchi eb’ yetchon̈ab’ eb’ d’ay. Yuj chi’ ix b’at eb’ d’a juntzan̈xo chon̈ab’, palta malaj mach schaan eb’.

16 Yed’ yoval sc’ol Jehová ix yac’ saclemb’at eb’, majxo tan̈vaj eb’ yuuj. Man̈xalaj yelc’och eb’ sacerdote d’a yol sat eb’ ch’oc chon̈ab’il, majxo oc’laj sc’ol eb’ d’a eb’ ichamtac vinac.

17 Nab’an̈ej ix on̈ c’unb’i co maclan sjavi jun chon̈ab’ on̈ scolo’. Ayon̈q’ue d’a chaan̈ sco maclan quil sjavi jun nación ijan ix on̈ colan yalani, palta maj yalpaxlaj yuuj.

18 Ayn̈ejoch sat eb’ ajc’ol d’ayon̈ b’aj tzon̈ b’eyeq’ui. Max yal-laj quelb’at d’a yol chon̈ab’. Van sjavi slajvub’al co q’uinal, toxo ix javi co chamel.

19 A eb’ tzon̈ pechani, te jelan sb’ey eb’ d’a yichan̈ noc’ ch’acb’a tz’ec’ jen̈en̈oc. Tzac’ann̈ej eb’ d’a co patic d’a jolomtac vitz, tzon̈ macji yuj eb’ d’a tz’inan luum.

20 A vin̈ co reyal ayoch yipoc co c’ool, vin̈ sic’b’ilel yuj Jehová, toxo ix yamchaj vin̈ yuj eb’. A sco naani to a vin̈ ol on̈ colan d’a juntzan̈xo nación.

21 Ex aj Edom, ex tzeyac’ yajalil d’a masanil smacb’en chon̈ab’ Uz, tzevajan̈ec, tzalajan̈ec yacb’an tzato yala’. Ol c’ochpax yaelal d’a eyib’an̈. Icha eb’ uc’um an̈ ol ex ajoc, q’uixvelal ol ex ajcanoc.

22 Ex aj Sion, toxo ix ec’b’at jantac eyaelal. Man̈xo ol ex ac’jocxib’at d’a preso yuj Jehová. A exxo tic ex aj Edom, yuj e chucal ol yac’pax eyaelal Jehová, ol yac’ checlaj jantac e mul.

5

Yoil b’it yic cusc’olal

1 Mamin Jehová, nacot jantac tas ix ec’b’at d’a quib’an̈, ina val tz’aj quixtaji.

2 Masanil co macb’en, ix yiquej eb’ ch’oc chon̈ab’il, axo co pat yicxo eb’ yaji.

3 Meb’a’ unin ix on̈ ajcani, man̈xalaj co mam. Axo eb’ ix co nun, toxo ix can eb’ ix sch’ocojil, man̈xalaj yetb’eyum eb’ ix.

4 A a a’ scuq’uej, sco man a’, axo te’ co c’atzitz, sco tup te’.

5 Ayn̈ejoch eb’ ajc’ol on̈ spechan b’eyec’oc. Tzon̈ te c’unb’i, palta maxtzac yal quic’an jab’oc quip yujto ijanoch eb’ d’a co patic.

6 Ix b’at b’echan̈ co c’ab’ d’a eb’ aj Egipto yed’ d’a eb’ aj Asiria, yuj co c’anan jab’oc co vael yic max on̈ chami.

7 A eb’ co mam quicham ochnac smul, palta chamnacxo eb’, axo d’a quib’an̈ scotcan yaelal yuj smul eb’ chi’.

8 A ticnaic ayon̈ och d’a yol sc’ab’ eb’ ayoch checab’oc d’a yalan̈taxo. Man̈xalaj mach tzon̈ colanel d’a yol sc’ab’ eb’.

9 Scal xivc’olal sb’at co say jab’oc co vael, yujto ay smay yuj eb’ ac’um oval d’a tz’inan luum.

10 Yuj sc’ac’al vejel tzon̈ te q’uic’b’i.

11 D’a Sion yed’ d’a juntzan̈ chon̈ab’ d’a yol yic Judá, tz’ixtaj eb’ ix quetb’eyum yed’ eb’ ix quisil.

12 Ix q’ue d’un̈an eb’ cajalil yuj eb’ ayoch ajc’olal d’ayon̈. Man̈xa yelc’och jab’oc eb’ ichamtac vinac d’a yol sat eb’.

13 A eb’ vin̈ quelemtac tec’an, tz’ac’jioch eb’ vin̈ d’a jaxoj harina, axo eb’ vin̈ yunetac quelem, stelvi eb’ vin̈ d’a yalan̈ te’ c’atzitz.

14 Man̈xalaj eb’ vin̈ ichamtac vinac ayec’ d’a sti’ chon̈ab’ sb’oan yaj yoval eb’ anima. Man̈xalaj eb’ vin̈ quelemtac sb’itan d’a tzalajc’olal.

15 Man̈xalaj co tzalajc’olal. A co chan̈al yic tzalajc’olal, ix meltzajoch cusc’olalil.

16 Maxtzac on̈ b’inaj icha d’a peca’. Te ob’iltac on̈, yujto ix och co mul.

17 Man̈xa yip co pixan yuj cusc’olal, van yixtax yol co sat yuj oq’uel.

18 Yujto ix satjiel stemplo Dios d’a tzalan Sion, yuj chi’ axon̈ej noc’ vaax tz’ec’ ta’.

19 Palta a ach pax tic ach Jehová, Yajal achn̈ej, ayn̈ej ec’ opisio d’a masanil q’uinal.

20 ¿Tas yuj tzon̈ b’atcan satc’olal uj d’a juneln̈ej? ¿Tas yuj te nivanxo tiempo ix on̈ actejcani?

21 Mamin Jehová, ic’on̈xi meltzaj d’ayach, ol on̈ meltzajxoc. Comonoc vach’ tzon̈ ajxi icha d’a yalan̈taxo.

22 Palta ina ix on̈ a patiquejcaneli. Ix ec’ d’a yib’an̈ ac’ancot yaelal d’a quib’an̈.