A Schab’il Carta San Pablo

D’A EB’ AJ TESALÓNICA

Schab’il Tesalonicenses sb’i jun carta tic, aton schab’il carta vin̈aj apóstol Pablo stz’ib’ejnacb’at d’a eb’ creyente d’a chon̈ab’ Tesalónica. Ay eb’ ton̈ej somchaj spensar yuj tas syal jun b’ab’el carta. A ix yutej eb’ snaani to jab’xon̈ej sjavi Cristo chi’. Yuj chi’ ix stz’ib’ejpaxb’at junxo carta tic vin̈ d’a eb’, yic syojtaquejel eb’ tas yaj juntzan̈ chi’.

Ix yac’ yuj diosal vin̈aj Pablo chi’ d’a Dios yuj eb’ creyente d’a Tesalónica chi’, yujto te ayoch spensar eb’ d’a Dios, xajanej val sb’a eb’. Ix yal vin̈ to toxo ol ch’olb’itaj eb’ anima, toxo pax ol jax Jesucristo d’a schaelal. Ayic toxo ol jax chi’, ol q’ue val chaan̈ chucal, ol stec’b’ej sb’a jun vin̈ yajalil chucal d’a yichan̈ Cristo, palta a Cristo chi’ ol satanel vin̈.

Axo d’a slajvub’xo, ix yalan vin̈aj Pablo chi’ to yovalil slesalvi eb’ creyente chi’ yuj vin̈. Ix yalanb’at vin̈ d’a eb’ to yovalil smunlaj eb’, icha yutejnac sb’a vin̈ ayic yec’nac vin̈ d’a scal eb’ yed’ juntzan̈xo eb’ ajun yed’ vin̈.

1

Tz’el yich scarta vin̈aj Pablo

1 A in Pablo in tic, vin̈aj Silvano yed’ vin̈aj Timoteo, scac’b’at junxo co carta tic d’ayex ex iglesia ex d’a Tesalónica. Yic exxo co Mam Dios, yic exxo pax Cajal Jesucristo. 2 Aocab’ co Mam Dios yed’ Cajal Jesucristo, syac’ svach’c’olal yed’ sjunc’olal d’ayex ta’.

Slesal vin̈aj Pablo yuj eb’

3 Ex vuc’tac ex vanab’, yovalil scac’n̈ej yuj diosal d’a Dios eyuuj. Smoj ton scal icha chi’, yujto junjun c’u, tzeyac’ val och Dios d’a e c’ool. An̈ejtona’, tze te xajanej val eb’ eyetcreyenteal. 4 Yuj chi’ scalel e vach’il d’a scal eb’ creyente d’a junjun yiglesia Dios. Yujto tzijtum tas tz’ac’jioch d’a eyib’an̈, te nivan syaelal van eyab’an ta’, palta tec’an val tzeyutej eyac’anoch Dios d’a e c’ool. Van eyac’an techaj smasanil. 5 Icha chi’ tz’aj scheclajeli to tojol syutej Dios on̈ sch’olb’itani. Yuj chi’ syala’ to smoj tzex och b’aj ol yac’ Yajalil, yujn̈ej to van eyab’an syaelal yuuj.

6 A Dios te tojol toni, yuj chi’ ol yac’ syaelal eb’ tzex ixtan ticnaic. 7 Van eyab’an syaelal qued’oc. Palta ol ac’joc snivanil co c’ool yuj Dios ayic ol cot Cajal Jesús yed’ eb’ yángel d’a satchaan̈, aton eb’ te nivan spoder. Ayic ol emuloc, yed’nac jun c’ac’ n̈iln̈on sq’ue sc’ac’al. 8 Ata’ ol ac’joc syaelal eb’ man̈ ojtannacoc Dios, aton eb’ max c’anab’ajan vach’ ab’ix yic Cajal Jesucristo. 9 A eb’ chi’, ol b’atcan eb’ d’a syaelal d’a juneln̈ej. Ol ic’joccanel eb’ d’a stz’ey Cajal Jesús, yic man̈xa b’aq’uin̈ ol yil svach’il eb’ yed’ spoder. 10 A d’a jun c’ual ayic ol javoc Cajal Jesús chi’, te nivan ol aj yelc’och d’ayon̈ a on̈ yic on̈xo tic. Co masanil a on̈ creyente on̈ tic, ol caq’uem co b’a d’ay. Locan ex qued’oc yujto eyac’nac och jun ab’ix ec’ calnac d’a e c’ool.

11 Yuj val jun tic junjun c’u tzon̈ lesalvi eyuuj. Sco c’an d’a co Diosal eyuuj, yic vach’ ex d’a yichan̈, yujto a’ avtannac ex och yicoc. Sco c’ananpax d’ay to syac’ spoder d’ayex, yic tze b’eyb’alej masanil tas vach’ icha e gana, tzex munlaj pax d’ay, yujto tzeyac’och d’a e c’ool. 12 Tato icha chi’ tzeyutej e b’a, ol aljoc vach’ lolonel d’a Cajal Jesucristo eyuuj. Axo ol ex alan pax vach’il. Icha chi’ ol ex ajoc, yujto a co Diosal yed’ Cajal Jesucristo chi’ ol ac’an svach’c’olal d’ayex.

2

Ol checlajel vin̈ yajal chucal

1 A ticnaic, tzin tz’ib’ejb’at d’ayex chajtil ol aj sjavi Cajal Jesucristo, aton yic ol on̈ molchajoch yed’oc. Tzin tevib’at d’ayex to 2 max e comon aq’uej somchajel e pensar tato ay eb’ tz’alan d’ayex to janacxo sc’ual Cajal chi’. Vach’chom syal eb’ to a Yespíritu Dios ix ch’oxan d’a eb’, ma munil syal eb’ d’a yol yico’, palta man̈ ex och ilc’olal yuj eb’. Taxon̈ej syal eb’ to ix c’och co carta d’a eb’, palta man̈ e cha eyab’i. 3 Man̈ eyac’ musansatil e b’a, yujto ayic manto ja jun c’ual chi’, tzijtum mach ol meltzaj pax och ajc’olal d’a Dios. Ato ta’ ol checlajel vin̈ yajalil chucal. A vin̈ chi’, yovalil ol ac’joccanb’at vin̈ d’a syaelal. 4 A jun vin̈ chi’ ol yac’ oval vin̈ yed’ Dios. Ol chichon sc’ool vin̈ d’a jantacn̈ej comon dios yed’ d’a jantacn̈ej tas b’aj syal sb’a eb’ anima. Ol em val c’ojan vin̈ d’a yol stemplo Dios, ol yalanoch sb’a vin̈ Diosal.

5 Naeccoti to ix valcan juntzan̈ tic d’ayex ayic ay in ec’ eyed’ ta’. 6 Eyojtac tas tzato cachanoch vaan vin̈ yic max checlajelta vin̈. Palta ato yic ol javoc stiempoal, ato ta’ ol checlajelta vin̈. 7 A ticnaic, a chucal vanxo smunlaj d’a elc’altac masanto ol ic’joc el jun mach scachanoch vaan sch’oxc’ab’an sb’a chi’. 8 Ato val ta’ ol checlajcanel jun vin̈ yajal chucal chi’. Palta ayic ol javoc Cajal Jesús ol spucham vin̈ yajal chucal chi’ yed’ yic’, axo stziquiquial ol ic’an satcanel vin̈. Palta ayic manto satel vin̈ chi’, a tic ol sc’ulej vin̈: 9 Ayic ol checlajel vin̈ ol yac’och sb’a vin̈ Satanás yed’ vin̈. Ol yac’och spoder vin̈ d’a vin̈. Yuj chi’ ol yal sb’oan juntzan̈ milagro vin̈ yed’ juntzan̈xo tas ol ch’oxanel spoder, palta es juntzan̈ chi’. 10 Tzijtum tas malaj svach’il ol sc’uloc vin̈, yic ol yac’ musansatil eb’ anima satnac vin̈. Ol satcanel eb’, yujto malaj sgana eb’ syac’och jun c’ayb’ub’al te yel tic d’a sc’ool yic scolchajel eb’. 11 Yuj chi’, a Dios ol chaan ac’joc musansatil eb’, yic ol yac’och jun es chi’ eb’ d’a sc’ool. 12 Yuj chi’ a jantacn̈ej eb’ maj ac’anoch jun c’ayb’ub’al te yel tic d’a sc’ool, ol ac’joccanb’at eb’ d’a syaelal, yujto ix q’uechaan̈ eb’ yed’ chucal.

Sic’b’il on̈xo el yuj Dios

13 Ex xajanab’il yuj Cajal Jesús, yovalil scac’n̈ej yuj diosal d’a Dios eyuuj, yujto sic’b’il ex taxoncanel yuj Dios chi’ qued’oc d’a yichb’anil, yic tzex colchaj yuj Yespíritu. A tzex ac’anoch yicoc Dios. Yuj chi’ tzex colchaj qued’oc, yujto tzeyac’och jun c’ayb’ub’al te yel tic d’a e c’ool. 14 Yuj jun vach’ ab’ix yic colnab’il ec’ calnac d’ayex, a Dios avtannac ex och yicoc, yic vach’ ay eyalan eyic d’a snivanil yelc’och Cajal Jesucristo qued’oc.

15 Yuj chi’, tec’an val tzeyutej e b’a. Man̈ eyac’ sat e c’ool d’a juntzan̈ c’ayb’ub’al ec’ calnaccan d’ayex yed’ juntzan̈xo co tz’ib’ejnacb’at d’ayex. 16 Tzon̈ xajanej Cajal Jesucristo yed’ co Mam Dios. Syac’ snivanil co c’ool d’a masanil tiempo yuj svach’c’olal. Syac’anpax cac’och svach’il yipoc co c’ool. 17 Co gana a svach’ ac’an tzalajc’olal d’ayex. Syac’anpax e tec’anil yic vach’ a jantacn̈ej tas tzeyala’, tze c’ulej, vach’n̈ej d’a yichan̈.

3

Lesalvan̈ec cuuj

1 A ticnaic, lesalvan̈ecn̈ej cuuj, yic vach’ ol pucaxel slolonel Cajal Jesús d’a scal eb’ anima smasanil d’a elan̈chamel, yic ol scha eb’ d’a smasanil sc’ool icha eyutejnac e chaani. 2 C’anecn̈ej pax d’a Dios cuuj, yic ol on̈ colchajel d’a yol sc’ab’ eb’ te chuc spensar. Yujto man̈ masaniloc anima tz’ac’anoch Dios d’a sc’ool. 3 Palta a Cajal Jesús, tz’eln̈ejc’och tas syala’. A tz’ac’an e tec’anil. Tzex scolanpaxel d’a vin̈ chuc. 4 Scac’och Cajal Jesús yipoc co c’ool to van e c’anab’ajan juntzan̈ checnab’il calnaccan d’ayex to ol e c’anab’ajejn̈ej pax d’a masanil tiempo. 5 Sco nib’ej to a Cajal Jesús tz’ac’an nachajel eyuuj to xajan ex yuj Dios. Sco nib’ej tz’och Cristo eyed’oc yic tec’an tzeyutej e b’a icha yutejnac sb’a.

Yovalil tzon̈ munlaji

6 A d’a sb’i Cajal Jesucristo scalb’at juntzan̈xo checnab’il tic d’ayex. Tato ay eb’ creyente jaragana, tato max sc’anab’ajej juntzan̈ c’ayb’ub’al ec’ calnaccan d’ayex eb’, max yal-laj junn̈ej tzex ec’ yed’ eb’. 7 Eyojtacxo, smoj val tze c’anab’ajej co b’eyb’al, yujto man̈ jaraganaoc ec’ cutejnac co b’a d’a e cal. 8 Eyojtac to malaj b’aj co matanejnac va co b’a d’ayex. Palta c’ual d’ac’val munlajnac on̈ d’a e cal. Cac’nac val quip co munlaji, yujto malaj co gana ay mach tz’ab’an syail yac’an tas tz’och cuuj ta’. 9 Vach’chom ay calan quic co c’anan co gasto d’ayex, palta munlaj on̈ yed’ co c’ab’. Icha chi’ cutejnac co ch’oxan jun vach’ b’eyb’al d’ayex, yic vach’ tze c’anab’ajej co b’eyb’al chi’. 10 Yujto ayic ay on̈ ec’ d’a e cal, calannaccan jun checnab’il d’ayex, aton jun syal icha tic: Tato ay mach malaj sgana smunlaji, mocab’ vaoc, xchi. 11 Scalb’at juntzan̈ tic d’ayex yujto ix cab’i to ayex mach ex jaragana ex. Ton̈ej tze comon aq’uejoch e b’a d’a scal juntzan̈ tas b’aj malaj eyalan eyico’. 12 A ex icha chi’ tzeyutej e b’a, a d’ayex scalb’at jun checnab’il tic. Yuj Cajal Jesucristo scham val calanb’at d’ayex to tzex munlaj val d’a tzalajc’olal, yic vach’ ol ilchaj tas yovalil tz’och eyuuj.

13 Man̈ ex tzactzaj e c’ulan juntzan̈ tas vach’ ta’. 14 Tato ay eb’ max c’anab’ajan tas scalb’at d’a jun co carta tic, yovalil tzeyac’ checlajel eb’ d’a e cal, yic ol q’uixvoquel eb’. An̈ejtona’, man̈ junn̈ejoc tzex ec’ yed’ eb’. 15 Palta max yal eyajc’olan e b’a yed’ eb’. Tze yec val sna eb’, yujto creyente eb’ eyed’oc.

Syac’b’at stzatzil sc’ool eb’ vin̈aj Pablo

16 Aocab’ Cajal Jesús, aton jun ac’um junc’olal syac’ val sjunc’olal d’ayex d’a masanil tiempo. Ochocab’ pax eyed’oc e masanil ta’.

17 A in Pablo in tic, a in val lac’an tzin tz’ib’ejb’at jun stzatzil e c’ool tic, yic scheclaji to yel vic jun carta tic. Icha tic svutej in tz’ib’anb’at junjun in carta. 18 Aocab’ Cajal Jesucristo syac’ svach’c’olal d’ayex e masanil ta’.