A Slolonel Dios D’a Vin̈aj

HABACUC

Habacuc sb’i jun libro tic, yujto a slolonel Dios yalnac d’a vin̈aj Habacuc tz’ib’ab’ilcan d’ay. Ayic satb’ilxoel eb’ aj Asiria yuj eb’ aj Babilonia, ata’ syamoch eb’ yic’anec’ juntzan̈xo nación ayoch d’a yalan̈ smandar eb’ aj Asiria chi’. A vin̈aj Nahum syal vin̈ tas ajnac chon̈ab’ Nínive sateli. Axo vin̈aj Habacuc chi’, tz’och val vin̈ ilc’olal yuj chucal sc’ulej eb’ schon̈ab’ Dios sic’b’ilel yuuj. Sc’anb’an vin̈aj Habacuc chi’ d’a Dios, jantac to val tiempo stechaj yilanoch eb’ anima chi’ yuj schucal. Yalan Dios to a eb’ aj Babilonia ol yac’lab’ej yic ol yac’anoch syaelal eb’ schon̈ab’. Yuj chi’ sc’anb’anpax vin̈aj Habacuc chi’ icha tic: ¿Tas yuj a juntzan̈ anima te chuc chi’ tzac’lab’ej yic syac’anoch syaelal eb’ anima quenn̈ej val smul tic? xchi vin̈. Yuj chi’ spacanpax Dios d’a vin̈, yalani to yovalil ol yac’paxoch syaelal eb’ aj Babilonia chi’ ayic ol javoc stiempoal. Yacb’an mantzac elc’och jun chi’, a eb’ sc’anab’ajan Dios, svach’ c’anab’ajejocab’ eb’, ayocab’ och Dios chi’ yipoc sc’ool eb’. Axo d’a slajvub’ jun libro tic, ata’ syala’ tas ol aj satjiel eb’ aj Babilonia chi’. Aypaxoch jun b’it yic aloj vach’ lolonel d’a Dios yic sb’itaji. Syalanpaxi to a Dios ayoch yipoc sc’ol vin̈ schecab’ Dios chi’, vach’chom ayec’ vin̈ d’a scal syaelal.

1

Ix yal vin̈aj Habacuc yuj tas man̈ tojoloc

1 Aton lolonel tic ix yal Jehová d’ayin Habacuc in tic, a in ton schecab’ in.

2 Ix val d’a Jehová icha tic: Mamin Jehová, ¿b’aq’uin̈to ol a cha ab’ tas svala’? Ina jantac yel vav tzin c’anan a colval. ¿Tom man̈ ol ach colvaj d’ayon̈? Jantac vavaj d’ayach yuj eb’ anima sq’uechaan̈ yixtan eb’ anima d’a co cal tic.

3 ¿Tas yuj tzac’ vil juntzan̈ chucal sc’ulej eb’ anima yed’ juntzan̈ tas man̈ tojoloc sc’ulej eb’? Axon̈ej chucal, miloj anima, oval yed’ telajb’ail sc’ulej eb’ anima svila’.

4 Maxtzac yac’ochlaj yopisio a ley eb’ yajal, maxtzac ch’olb’itajlaj eb’ anima d’a stojolal. A eb’ vach’ sb’eyb’al, tz’ixtaj eb’ yuj eb’ sc’ulan chucal. Sq’uexan tojolal eb’ d’a chucal, xin chi d’ay.

A spac syal Jehová

5 Ix tac’vi Jehová, ix yalan icha tic: Ilecnab’ juntzan̈xo nación, satocab’ e c’ool, yujto toxo ix in na’ tas juntzan̈ ol in c’ulej d’a e cal d’a jun tiempoal tic. Ayic ol ujoc juntzan̈ chi’, vach’chom ay mach ol alan d’ayex, palta ijan val man̈ ol e chalaj.

6 Ol vic’cot eb’ caldeo yic syac’ oval eb’ eyed’oc. A juntzan̈ anima chi’, juneln̈ej malaj jab’oc yoq’uelc’olal eb’. An̈ej oval sgana eb’. Tzec’ yoymitej yolyib’an̈q’uinal tic eb’ yic syicancan lum luum eb’ man̈ yicoc.

7 A juntzan̈ anima chi’, te ay smay eb’, ste xiv eb’ anima d’a eb’. Syic’valchaan̈ sb’a eb’. An̈ej d’a spensar eb’ scot tas snib’ej sc’ulej, yujto nivan yelc’och eb’ snaani.

8 Ec’to sjelanil sb’ey noc’ schej eb’ d’a yichan̈ noc’ tz’ib’choj. Axo eb’ soldado ayq’ue d’a yib’an̈ noc’ chej chi’, ec’to te ov eb’ d’a yichan̈ noc’ oques tz’ec’ d’ac’valil. Man̈xo b’ischajb’enoc noc’ schej eb’, najatto ay noc’ scot lemnaj noc’ d’a oval chi’, icha noc’ ch’acb’a ayic syaman schib’ej noc’.

9 Satcanel masanil tastac eb’ b’aj tz’eq’ui, ste q’uechaan̈ xivc’olal yuj jantac tas sc’ulej eb’. Icha sb’isul yarenail sti’ a’ mar, icha chi’ sb’isul eb’ anima syic’b’at eb’ d’a schon̈ab’.

10 Ton̈ej sb’uchvaj eb’ d’a eb’ rey yed’ d’a eb’ anima nivac yelc’och yalani. Ton̈ej stzetzej juntzan̈ chon̈ab’ eb’ ayoch smuroal. Sb’oq’ue b’ulan lum luum eb’ stec’nub’oc d’a spatictac juntzan̈ smuroal chi’ yic syac’ ganar juntzan̈ chon̈ab’ chi’ eb’.

11 Tzan̈ej yac’ ganar junoc chon̈ab’ eb’, sb’at eb’ d’a junxo. Icha yec’ chacxuxum ic’, icha chi’ yec’ eb’. Tz’och smul eb’ d’a vichan̈, yujto a yip eb’ syac’och sdiosaloc, xchi Jehová.

A tas ix yalxi vin̈aj Habacuc

12 Ix valanxi icha tic: Mamin Jehová, Dios ach taxoni, tojol ach toni. Man̈ ol on̈ a cha satel d’a juneln̈ej. Ach Jehová co Columal, a ach ix ac’ yip eb’ caldeo yuj ac’anoch yaelal d’a quib’an̈.

13 A ach tic, man̈ jab’oc scha a c’ol chucal, max a nib’ej il co chucal a on̈ anima on̈ tic. Palta, ¿tas yuj ton̈ej tzach och q’uelan d’a eb’ anima te chuc chi’? Ina a eb’ chuc van satanel eb’ vach’tacto sb’eyb’al.

14 ¿Tas yuj icha noc’ chay ay d’a yol a’ mar tzon̈ utej a on̈ anima on̈ tic, ma icha noc’ noc’ malaj yajal tzon̈ utej?

15 A eb’ caldeo tz’ic’anec’ juntzan̈xo nación, icha sc’ulej eb’ yamum chay ayic syaman noc’ chay eb’ yed’ q’uen anzuelo yed’ pax ch’an̈ chimpa, axo yic syilan eb’ sq’ueul b’ulnaj noc’ chay chi’, ste tzalaj eb’.

16 Yuj chi’, a eb’ yamum chay chi’, tz’och eb’ ejmelal d’a q’uen yanzuelo yed’ d’a schimpa, syac’an silab’ eb’ d’ay, sn̈usanpax incienso eb’ d’a juntzan̈ syamc’ab’ chi’. Ste tzalaj eb’ yujto vach’ sva eb’ yuj syamc’ab’ chi’.

17 ¿Tom ol syamn̈ej juntzan̈ nación eb’ caldeo yed’ syamlab’, yic satel eb’ anima eb’ d’a man̈xa oq’uelc’olal?

2

1 Icha yajoch junoc stan̈vumal chon̈ab’, icha chi’ ol aj in tan̈van vab’ tas ol yal Jehová d’ayin, yic snachajel vuuj tas ol yutej spacan tas ix in c’anb’ej d’ay, xin chi.

A spac ix yac’ Jehová

2 Ix yalan Jehová d’ayin icha tic: Tz’ib’ejcan juntzan̈ tas ol in ch’ox il tic d’a junoc lechan̈ lum tz’acb’il luum, yic a mach ol avtanoc, ol b’at yalel d’a elan̈chamel.

3 A jun tas van ilan tic, manto c’ochlaj stiempoal yelc’ochi, palta yovalil ol elc’ochoc, man̈ esoclaj. Tan̈vej, vach’chom olto eb’oc, palta ol eln̈ejc’ochoc.

4 Tz’ib’ej to a eb’ te chuc, te ac’umtac syutej sb’a eb’, palta a eb’ tojol sb’eyb’al, ol ajn̈ej ec’ eb’ yujto tzin yac’och eb’ d’a sc’ool, xchi Jehová.

A tas ol aj eb’ ixtum anima

5 A eb’ aj Babilonia te ac’umtac eb’, smusej sat eb’ anima eb’ icha an̈ an̈ smusan sat eb’ tz’uc’ani. Max och vaan eb’ sayan tas snib’ej. Slaj smaccanec’ slum masanil nación eb’. Lajan eb’ icha chamel, ma jul b’aj smucchaj eb’ chamnac max tzactzaj schaan eb’ chamnac chi’.

6 Palta masanil eb’ anima d’a juntzan̈ nación tz’ac’ji ganar chi’, ol b’uchvaj eb’ d’a eb’ chi’, ol yalan eb’ icha tic: Ob’iltac ex, yujto ix ex och b’eyumal yuj tastac man̈ eyicoc. ¿B’aq’uin̈ ol eyactej e molb’anq’ue b’ulan masanil tas tze cha yuj eyixtan eb’ quetanimail? xcham eb’.

7 Ex aj Babilonia, ayic man̈ naanoc eyuuj, ol c’och eb’ van sq’uecan sb’oc chi’ d’ayex, ol b’at ex xib’tej eb’, masanil tastac ay d’ayex ol yic’b’at eb’, man̈xa jab’oc ol yactejcan eb’.

8 Ix eyic’canec’ tastac ay d’a eb’ anima d’a juntzan̈xo nación, palta a eb’ ixto cani, a eb’ ol ic’anec’ tastac ay d’ayex. Icha chi’ ol ex yutej eb’, yujto tzijtum mach ix e milchamoc, maj oc’laj jab’oc e c’ool d’a eb’ anima d’a juntzan̈ nación chi’ yed’ d’a schon̈ab’ eb’.

9 Ob’iltac ex, yujto ix e b’ud’ e pat yuj masanil tas ix eyelq’uej chi’, yic syal e colan e b’a d’a tas ay smay e naani.

10 Icha chi’ ix aj eyic’ancot q’uixvelal d’a yib’an̈ e chon̈ab’ chi’. A ex ix eyic’cot d’a eyib’an̈, yujto tzijtum nación ix e sateli.

11 A eb’ ix b’oanoch yichtac e pat yed’ spatzab’il, ol avaj eb’ yuj yalan sb’a yuj syaelal munlajel ix sb’o chi’.

12 Ob’iltac ex sic’lab’il, ix laj e b’o e chon̈ab’ yuj masanil tas ix eyac’ ganar d’a chucal ix e c’ulej, ix ex q’uechaan̈ e milancham anima.

13 Masanil munlajel b’aj ix c’unb’i juntzan̈ nación ix eyac’ ganar chi’, te nab’an̈ej. A c’ac’ ol satanel masanil tas ix sb’o eb’ chi’. Icha chi’ ix aj snaan Jehová Yajal d’a Smasanil.

14 Tz’acan ol aj yojtacajel stziquiquial Jehová yuj eb’ anima smasanil, icha tz’aj sb’ud’jiel b’aj molanec’ a’ mar yuj a a’.

15 Ob’iltac eb’ tz’ac’an an̈ an̈ yuq’uej eb’ yetanimail ay d’a slac’anil spat yic syil sq’uixvelal eb’ eb’. Icha ex pax ta’ a ex tic, ob’iltac ex, yujto a yed’ yoval e c’ol ix eyac’ q’uixvelal juntzan̈ nación ay d’a e lac’anil.

16 A ticnaic, man̈xo ol ex ic’jocchaan̈, palta to ol iljoc e q’uixvelal, icha ix eyutej eyilan sq’uixvelal juntzan̈xo nación ayec’ d’a e lac’anil. A Jehová ol ex ac’an q’uixvelal. Icha junoc uc’um an̈ tz’ec’ yib’an̈ yuc’an an̈, icha chi’ ol ex ajoc. Ol eyab’ syail yuj Jehová, icha yaelal ix eyac’och d’a yib’an̈ juntzan̈xo nación. Yuj chi’ q’uixvelal ol ex ajcan yuj eyac’umtaquil.

17 A ex tic, ix e ch’aquel te’ nivac te’ d’a Líbano, yuj chi’ a ticnaic, van eyab’an syail. Ix e milcham noc’ noc’ ta’, palta axo ticnaic a noc’ ol ex ac’anoch d’a xivc’olal. Icha chi’ ol ex utajoc, yujto man̈ jantacoc anima ix e milchamoc. Man̈ jantacoc chucal ix eyac’och d’a snación eb’, d’a schon̈ab’ eb’ yed’ d’a eb’ anima cajan d’a schon̈ab’ eb’ chi’.

18 Malaj vach’ yoch junoc comon dios sb’o eb’ anima. A juntzan̈ chi’, ton̈ej tzex satb’eyec’ yuuj, max yal-laj sloloni. ¿Tas yuj a eb’ sb’oan chi’ syac’och juntzan̈ sb’o eb’ chi’ yipoc sc’ool?

19 Ob’iltac ex mach ex tzeyal icha tic d’a juntzan̈ yechel b’ob’il d’a te te’: Aq’uec el e vayan̈, xe chi d’a te’. Q’uean̈ec lin̈an, xe chi pax d’a q’uen q’ueen toxonton max lolonlaj. ¿Tom syal ex scuchb’an juntzan̈ chi’? Vach’chom copopi yilji juntzan̈ chi’ yuj q’uen oro, ma yuj q’uen plata, palta malaj tas syal yuuj, yujto malaj spixan.

20 Palta a Jehová, ayec’ d’a yol stemplo yicn̈ej yaji, yuj chi’ numanocab’ tz’aj masanil tas ay d’a yolyib’an̈q’uinal tic d’a yichan̈.

3

A slesal vin̈aj Habacuc

1 Aton in lesal a in Habacuc in, schecab’ in Dios.

2 Mamin Jehová, ayic svab’an yab’ixal masanil tas a b’onac, ste sat in c’ol yuuj. B’o icha tas a b’onac d’a peca’ chi’ d’a co tiempoal tic. Vach’chom d’a scal yoval a c’ool, ch’ox oq’uelc’olal d’ayon̈.

3 A Dios Axon̈ej Ochi, scot d’a lum tzalan Parán d’a yol yic Temán. Smacchajel masanil satchaan̈ yuj stziquiquial, axo masanil yolyib’an̈q’uinal tz’alan vach’ lolonel d’ay.

4 Sjavi d’a scal stziquiquial. Tz’elta copoljoc c’ac’ d’a yol sc’ab’, sch’oxanel spoder c’ub’anel yuuj.

5 A ilya b’ab’el sb’at yuuj, a d’a spatic tzac’an sb’at chamel.

6 Ayic tz’och vaan, tz’ib’xiq’ue lum luum tic smasanil. Masanil juntzan̈ nación slaj ib’xiq’ue yuj xivelal ayic tz’och q’uelan d’a eb’. A juntzan̈ lum vitz aytaxon d’a peca’, slaj q’ue tamaljoc luum, slaj em lan̈aljoc luum. Yujto a Jehová van sb’oan icha tas sb’onac d’a peca’,

7 yuj chi’ svil yochcan eb’ anima cajan d’a chon̈ab’ Cusán d’a ilc’olal. Svilpax yochcan eb’ cajan d’a chon̈ab’ Madián d’a xivc’olal.

8 Mamin Jehová, man̈oc d’a a’ nivac a’ ix cot oval. Man̈oc pax d’a a’ mar ix cot yoval a c’ool. Ayic ix ach b’at d’a oval yic tza satel eb’ ajc’ool, ichato ix ach q’ue d’a yib’an̈ a chej, mato ach q’ue d’a yol a carruaje yic oval.

9 Ichato ix laj ic’q’ueta a jul-lab’ d’a yol yed’tal, yic tzach julvaj yed’oc.

A a’ nivac a’, ix te’ q’ue a’, ix el a’ d’a smelemal uuj.

10 Ayic ix a ch’oxan a b’a, ix te ib’xiq’ue lum nivac vitz, ix cot nivac yaxn̈ab’ d’a satchaan̈, ix c’an̈ sq’ue chulnaj a’ mar, ayxo smay ix aj sq’ue vaan a’ ayic ix a ch’oxan a b’a chi’.

11 Ix och vaan c’u yed’ q’uen uj ayic copoljub’ yel sc’ac’al a jul-lab’ yed’ a lanza ayic sb’ati.

12 Yed’ yoval a c’ool ix a tec’canem lum luum tic. Yed’ pax a c’ac’alc’olal ix a tec’canem juntzan̈ nación.

13 Ix ach elta yic tzach colvaj d’a a chon̈ab’ yed’ d’a vin̈ rey sic’b’ilel uuj. Axo vin̈ yajalil eb’ anima te chuc, ix a tec’canem vin̈. Ix a satel schon̈ab’ vin̈, masanto ix checlaj yich.

14 A eb’ yajal yaj d’a scal eb’ ajc’ol chi’, a yed’ syamc’ab’ eb’ yic oval, a yed’oc ix a milcham eb’ ayic ix ja eb’ d’ayon̈ yic tzon̈ satanel eb’ yalani.

15 Ichato ix ach b’ey d’a yib’an̈ a’ mar yed’ noc’ a chej, yuj chi’ ix q’ue chulnaj a’ mar chi’.

16 Ayic ix vab’an masanil tas ol javoc d’a quib’an̈, ix in xivq’uei. Ix ib’xiq’ue in ti’. Masanil in nivanil ix el yip, ix el pax yip in xub’. Vach’chom icha chi’ ol ajoc, palta nivan ol vutoc in c’ol in tan̈van jun c’ual ayic ol javoc yaelal d’a yib’an̈ eb’ tz’ac’an oval qued’oc.

17 Tzin te tzalaj val uuj ach Jehová in Columal, vach’chom man̈ ol xumacan te’ higo, man̈ ol satan te’ uva yed’ te’ olivo, man̈ ol yac’ sat tas tz’avchaji, vach’chom ol satel masanil noc’ calnel yed’ noc’ vacax d’a yol macte’, palta ol valn̈ej vach’ lolonel d’ayach.

19 Mamin Jehová, a ach tzac’ vip, tzac’an yip voc yic syal in b’ey icha noc’ c’ultaquil chej, tzin ic’anq’ue b’aj chaan̈, b’aj ol in colchajoc.

B’itajocab’ jun b’it tic yuj vin̈ scuchb’an eb’ sb’itan yed’ juntzan̈ yamc’ab’ ayoch sch’an̈al.